
# Text

kailāsaśikharāsīnaṃ bhairavaṃ vigatāmayam
caṇḍanandimahākālagaṇeśavṛṣabhṛṅgibhiḥ // SvaT_1.1

kumārendrayamādityabrahmaviṣṇupuraḥsaraiḥ
stūyamānaṃ maheśānaṃ gaṇamātṛniṣevitam // SvaT_1.2

sṛṣṭisaṃhārakartāraṃ vilayasthitakārakam
anugrahakaraṃ devaṃ praṇatārtivināśanam // SvaT_1.3

muditaṃ bhairavaṃ dṛṣṭvā devī vacanamabravīt
yattvayā kathitaṃ mahyaṃ svacchandaṃ parameśvara // SvaT_1.4

śatakoṭipravistīrṇaṃ bhedānantyavisarpitam
catuṣpīṭhaṃ mahātantra catuṣṭayaphalodayam // SvaT_1.5

na śaknuvanti manujā alpavīryaparākramāḥ
alpāyuṣo 'lpavittāśca alpasattvāśca śaṃkara // SvaT_1.6

tadarthaṃ saṃgrahaṃ tasya svalpaśāstrārthavistaram
bhuktimuktipradātāraṃ kathayasva prasādataḥ // SvaT_1.7

kīdṛśaṃ vai guruṃ vidyāt sādhakaṃ ca maheśvara
bhayābhayapradātāraṃ śiṣyaṃ bhūmiṃ ca kīdṛśīm // SvaT_1.8

mantrāṃścaiva samāsena kālaṃ caiva samāsataḥ
yajanaṃ havanaṃ caiva adhivāsaṃ rajāṃsi ca // SvaT_1.9

pañcagavyaṃ caruṃ caiva dantakāṣṭhaṃ ca maṇḍalam
dīkṣā cādhvābhiṣekau ca samayānsādhanāni ca // SvaT_1.10

kalimāsādya sidhyanti tathā brūhi maheśvara
sādhu sādhu mahābhāge yattvayā paricoditam // SvaT_1.11

anugrahāya martyānāṃ sāmprataṃ kathayāmi te
ādau tāvatparīkṣeta ācāryaṃ śubhalakṣaṇam // SvaT_1.12

āryadeśasamutpannaṃ sarvāvayavabhūṣitam
śivaśāstravidhānajñaṃ jñānajñeyaviśāradam // SvaT_1.13

devakarmarataṃ śāntaṃ satyavādidṛḍhavratam
sattvavadvīryasampannaṃ dayādākṣiṇyasaṃyutam // SvaT_1.14

tyāginaṃ dambhanirmuktaṃ śivaśāstreṣu bhāvitam
īdṛśaṃ tu guruṃ prāpya siddhimuktī na dūrataḥ // SvaT_1.15

krodhanaścapalaḥ kṣudro dayādākṣiṇyavarjitaḥ
kekaro danturaḥ kāṇaḥ pāpiṣṭhaḥ śāstravarjitaḥ // SvaT_1.16

atidīrghastathā hrasvaḥ kṛśaḥ sthūlaḥ kṣayānvitaḥ
tārkiko dambhasaṃyuktaḥ satyaśaucavivarjitaḥ // SvaT_1.17

anyaśāstrarato yastu nāsau muktiphalapradaḥ
śiṣyo dayānvito dhīro dambhamāyāvivarjitaḥ // SvaT_1.18

devāgnigurubhaktaśca śāstrabhakto dṛḍhavrataḥ
guruśuśrūṣaṇaparaḥ suśāntendriyasaṃyutaḥ // SvaT_1.19

īdṛśo vai bhavecchiṣ.yaḥ so 'trānugrahabhājanam
māyānvitaḥ śaṭhaḥ krūro niḥsatyaḥ kalahapriyaḥ // SvaT_1.20

kāmī ca lobhasampannaḥ śivabhaktivivarjitaḥ
dūṣako guruśāstrāṇāṃ dīkṣito 'pi na muktibhāk // SvaT_1.21

santāpaṃ krodhane vindyāc capale capalāḥ śriyaḥ
mantrasiddhiṃ haret kṣudra ācāryastu varānane // SvaT_1.22

dayāhīnena daurbhāgyam adakṣe dasyupīḍanam
kekareṇa bhavedvyādhir danturaḥ kalikārakaḥ // SvaT_1.23

kāṇo vidveṣajananaḥ khalvāṭaścārthanāśanaḥ
śāstrahīne na siddhiḥ syād dīkṣādau vīravandite // SvaT_1.24

dīrghe rājabhayaṃ jñeyaṃ hrasvaḥ putravināśanaḥ
kṛśaḥ kṣayakaro jñeyaḥ sthūla utpātakārakaḥ // SvaT_1.25

kṣayānvitena mṛtyuḥ syāt tārkike vadhabandhanam
dāmbhikaḥ pāpajanako veditavyo varānane // SvaT_1.26

mantāstasya na siddhyanti yaḥ satyādivivarjitaḥ
sarve te na śubhā devi iha loke paratra ca // SvaT_1.27

sitaraktapītakṛṣṇāṃ bhūmiṃ plavaviśodhitām
viśalyāṃ lakṣaṇairyuktāṃ sarvakāmārthasādhikām // SvaT_1.28

sugandhigandhasaṃyuktāṃ puṣpaprakaralālitām
sudhūpāmodabahalāṃ vitānopariśobhitam // SvaT_1.29

ācāryastu śucirbhūtvā candanāgurucarcitaḥ
sudhūpitaḥ prasannātmā khaṭikākarasaṃyutaḥ // SvaT_1.30

prāṅmukhodaṅmukho vāpi ekacittaḥ samāhitaḥ
mātṛkāṃ prastarettatra ādikṣāntāmanukramāt // SvaT_1.31

ādiḥ ṣoḍaśabhedena sākṣādvai bhairavaḥ smṛtaḥ
kavargaścaṭavargau ca tapayāḥ śastathaiva ca // SvaT_1.32

saṃhāreṇa samopetau yonirvai bhairavī smṛtā
mātṛkābhairavaṃ devam avargeṇa prapūjayet // SvaT_1.33

bhairavī kādinā pūjyā mātṛvargaiḥ prapūjayet
avarge tu mahālakṣmīḥ kavarge kamalodbhavā // SvaT_1.34

cavarge tu maheśānī ṭavarge tu kumārikā
nārāyaṇī tavarge tu vārāhī tu pavargikā // SvaT_1.35

aindrī caiva yavargasthā cāmuṇḍā tu śavargikā
etāḥ sapta mahāmātṛḥ saptalokavyavasthitāḥ // SvaT_1.36

sarvān kāmānavāpnoti devyevaṃ bhairavo 'bravīt
ante 'sya uddharenmantrān yathākramaniyogataḥ // SvaT_1.37

trayodaśaṃ binduyutam anantāsanamuttamam
anena yojayetsarvaṃ somasūryāgnimadhyagam // SvaT_1.38

brahmaviṣṇumaheśānaṃ śavāntaṃ parikalpayet
mūrtiṃ haṃsākṣareṇaiva bindubhinnena kalpayet // SvaT_1.39

ardhacandrakṛtāṭopāṃ svasvanāṃ tuhinaprabhām
tadūrdhve sakalaṃ devaṃ svacchandaṃ parikalpayet // SvaT_1.40

oṃkāramuccaretpūrvam aghorebhyo anantaram
tha ghorebhyo samālikhya tato 'nyattu samālikhet // SvaT_1.41

ghoraghoratarebhyaśca sarvataḥ śarva uccaret
sarvebhyaḥ padamanyacca namaste rudra eva ca // SvaT_1.42

rūpebhyaśca samālikhya namaskārāvasānakam
mantrarājaḥ samākhyātaḥ aghoraḥ surapūjitaḥ // SvaT_1.43

sakṛduccārito devi nāśayet sarvakilbiṣam
janmakoṭīsahasraistu bhramadbhiḥ samupārjitam // SvaT_1.44

smaraṇānnāśayeddevi tamaḥ sūryodaye yathā
yakārādivakārāntāḥ saṃhāreṇa samāyutāḥ // SvaT_1.45

bindumastakasambhinnā bhairavasya mukhāni ca
brahmabhaṅgyā niyojyāni mūrdhādicaraṇāvadhi // SvaT_1.46

punaścordhvaṃ mukhaṃ kalpyaṃ prāgdakṣiṇamathottaram
aparaṃ kalpayitvā tu kalābhedena vinyaset // SvaT_1.47

pūrvaṃ ca dakṣiṇaṃ caiva uttaraṃ paścimaṃ tathā
ūrdhvamūrdhnā tu saṃyuktaṃ kṣakāraṃ tvīśarūpiṇam // SvaT_1.48

evaṃ vaktraṃ caturdhā tu vaktreṣveva niyojayet
pañcamaṃ yadbhavedvaktraṃ kṣakāreṇaiva nirdiśet // SvaT_1.49

hṛdi grīvāṃsapṛṣṭhe tu nābhau ca jaṭhare tathā
pṛṣṭhe corasi vinyased aghoreṇa yathākramam // SvaT_1.50

guhye tathā gude caiva tathorvorjānunorapi
jaṅghayośca sphijoḥ kaṭyāṃ pārśvayorubhayorapi // SvaT_1.51

vinyaseccaiva vāmena śarīre tu yathākramam
pādau hastau tathā nāsāṃ śiraścaiva bhujāvatha // SvaT_1.52

sadyena kalpayeddevi sarvametadyathākramam
tāsāṃ nāmāni vakṣyāmi yathāvadanupūrvaśaḥ // SvaT_1.53

tārā sutārā taraṇī tārayantī sutāraṇī
īśānasya kalā pañca nirañjanapadānugā // SvaT_1.54

nivṛttiśca pratiṣṭhā ca vidyā śāntistathaiva ca
puruṣasya kalā hyetāś catasraḥ parikīrtitāḥ // SvaT_1.55

tamā mohā kṣudhā nidrā mṛtyurmāyā bhayā jarā
aghorasya kalā hyetā aṣṭau vai varavarṇini // SvaT_1.56

rajā rakṣā ratiḥ pālyā kāmyā tṛṣṇā matiḥ kriyā
ṛddhirmāyā ca rātriśca bhrāmiṇī mohanī tathā // SvaT_1.57

manonmanī kalā hyetā vāmadeve trayodaśa
siddhirṛddhirdyutirlakṣmīr medhā kāntiḥ sudhā sthitiḥ // SvaT_1.58

sadyojātakalāstvevam aṣṭau samparikīrtitāḥ
punaśca sādhako devi sarvāṅgeṣu yathākramam // SvaT_1.59

navatattvaṃ tritattvaṃ ca dhruveṇa parikalpayet
vidyāṅgāni punarnyasya teṣāṃ mantrān śṛṇu priye // SvaT_1.60

aghorebhyo samālikhya tha ghorebhyo dvitīyakam
ghoraghoratarebhyaśca tṛtīyaṃ parikalpayet // SvaT_1.61

sarvataḥ śarva sarvebhyo caturthaṃ parikalpayet
namaste rudrarūpebhyaḥ pañcamaṃ ca vidhānataḥ // SvaT_1.62

oṃkāramuccaretpūrvaṃ juṃ saśca tadanantaram
netratrayaṃ prakalpeta vidyādehasya bhāmini // SvaT_1.63

vidyāṅgāni vijānīyāt nāmāni ca nibodha me
sarvātmā tu brahmaśiro jvālinī piṅgalaṃ tathā // SvaT_1.64

durbhedyaṃ pāśupatyaṃ ca jyotīrūpaṃ tathaiva ca
kriyā jñānaṃ tathaivecchā tāsāṃ mantrānnibodha me // SvaT_1.65

caturthasvarasaṃyuktaṃ hāntaṃ binduvibhūṣitam
kriyāśaktiḥ samākhyātā sarvasṛṣṭiprakāśikā // SvaT_1.66

śakārasya tṛtīyaṃ tu ṣaṣṭhayuktaṃ sabindukam
jñānaśaktiḥ smṛtā hyeṣā prabodhajananī śubhā // SvaT_1.67

kṣādiṃ dvisvarasambhinnaṃ tripañcena tu mūrchitam
icchāśaktiḥ samākhyātā bhairavasyāmitātmikā // SvaT_1.68

haṃsākhyo bindusaṃyuktaḥ ṣaṣṭhasvaravibheditaḥ
bālendunādaśaktyantaḥ svacchando niṣkalaḥ smṛtaḥ // SvaT_1.69

asyoccaraṇamātreṇa ye yuktāḥ sarvapātakaiḥ
śuddhasphaṭikasaṃkāśāḥ padaṃ gacchantyanāmayam // SvaT_1.70

sāntaṃ dīrghasvaraiḥ ṣaḍbhir bhinnajātivibheditam
hṛcchiraśca śikhā varma locanāstraṃ prakalpayet // SvaT_1.71

oṃkāro dīpanasteṣām ante jātiṃ prakalpayet
namaḥ svāhā tathā vauṣaṭ huṃ vaṣaṭ phaṭ krameṇa tu // SvaT_1.72

eṣa bhairavarājastu sarvakāmārthasādhakaḥ
hara īma akāraśca ṅādirosvarasaṃyutaḥ // SvaT_1.73

yānta ekārasaṃyuktaḥ ṣādirlāntavibheditaḥ
lādistrisvarasambhinno haṃso bindusamāyuktaḥ // SvaT_1.74

ṣaṣṭhasvarasamopetaḥ phaṭkārāntavikalpitaḥ
aghoreśvarīti vikhyātā svacchandotsaṅgagāminī // SvaT_1.75

bhairavāṅgasamopetā vaktrapañcakasaṃyutā
hānto yādiryakārānto rādiḥ ṣaṣṭhakalānvitaḥ // SvaT_1.76

bindunādasamāyogāt kapāleśaḥ prakīrtitaḥ
sānto binduradho hyagniḥ ṣaṣṭhayuktastu kīrtitaḥ // SvaT_1.77

śikhivāhanasaṃjñastu jñātavyo 'sau varānane
saṃhāraḥ ṣaṣṭhasaṃyuktaḥ ṣaḍantena samanvitaḥ // SvaT_1.78

krodharājaḥ samākhyātaḥ - - - - - - - -
- - - - - - - tathānyaṃ kathayāmi te
ñādiḥ ṣaṣṭhasvaropetas tripadena samāyutaḥ // SvaT_1.79

bindumastakasambhinno vikarālo varānane
sāntaḥ śādyena saṃyuktaḥ ṣaṣṭhasvarayuto 'pyadhaḥ // SvaT_1.80

caturdaśasvarākrānto bindunādāntabhūṣitaḥ
manmathaḥ kathito hyeṣa surasiddhanamaskṛtaḥ // SvaT_1.81

yenedaṃ tu nijaṃ sarvaṃ jagatsthāvarajaṅgamam
hararādisamāyuktaḥ ūkārādhaḥ sabindukaḥ // SvaT_1.82

meghanādeśvaro hyeṣa bhairavaḥ samprakīrtitaḥ
kṣasāntarbindusaṃyuktaḥ pañcamena vibheditaḥ // SvaT_1.83

someśvaraḥ samākhyāto janmamṛtyuvināśanaḥ
kṣādiryāntasamopeto hāntenādhoniyojitaḥ // SvaT_1.84

bhānto vādirlakārānto rādyo 'dho rudrayojitaḥ
bindvardhendusamāyukto nādaśaktisamanvitaḥ // SvaT_1.85

vidyārājaḥ samākhyāto mahāpātakanāśanaḥ
bhairavāṣṭakametaddhi parivāraḥ prakīrtitaḥ // SvaT_1.86

lokapālāṃstathoddhṛtya svanāmapraṇavādikān
namaskārāvamānāṃśca sāstrānsamparikalpayet // SvaT_1.87

iti svacchandatantre mantroddhāraprakāśanaṃ nāma prathamaḥ paṭalaḥ

dvitīyaḥ paṭalaḥ

athārcanaṃ pravakṣyāmi yathāvadanupūrvaśaḥ
śaucaṃ kṛtvā tataḥ snānaṃ kartavyaṃ tu mṛdambhasā // SvaT_2.1

śucisthānānmṛdaṃ pūrvaṃ gṛhītvāstreṇa śodhitām
prakṣālya jalatīraṃ tu sthāpayettāṃ varānane // SvaT_2.2

bhāgadvayaṃ tato 'streṇa kartavyaṃ tu kṛśodari
bhāgārdhena kaṭiṃ corū jaṅghe pādau tathaiva ca // SvaT_2.3

kṣālayeta yathānyāyaṃ trirantaritayogataḥ
avaśiṣṭaṃ tu bhāgārdhaṃ gṛhītvāstrābhimantritam // SvaT_2.4

saptavārānvarārohe arkadīptaṃ tu kārayet
śiraḥprabhṛti pādāntam āguṣṭhya snānamācaret // SvaT_2.5

uttīryodakamadhyāttu upaspṛśya yathākramam
saṃdhyāyā vandanaṃ kuryāc chāstradṛṣṭena karmaṇā // SvaT_2.6

malasnānaṃ bhavedevaṃ vidhisnānaṃ pracakṣmahe
bhāgārdhaṃ yatsthitaṃ pūrvaṃ tato bhāgatrayaṃ kuru // SvaT_2.7

vāmahastasya pūrve ca dakṣiṇe cottare kramāt
pūrvabhāgaṃ tato 'streṇa saptavārāṃstu mantrayet // SvaT_2.8

dakṣiṇasthaṃ tathā vaktrair abhimantrya varānane
uttaraṃ cābhimantryaivaṃ devenāṅgayutena ca // SvaT_2.9

pūrvabhāgaṃ gṛhītvā tu daśadikṣu vinikṣipet
uttareṇa tu bhāgena jalaṃ caivābhimantrayet // SvaT_2.10

bāhumātrapramāṇena bhairaveśamanusmaran
ātmānaṃ guṇṭhayitvā tu dakṣabhāgena suvrate // SvaT_2.11

snāyādrājopacāreṇa sugandhāmalakādibhiḥ
prāṇāyāmābhiṣekau tu kartavyau bhairaveṇa ca // SvaT_2.12

uttīryodakamadhyāttu tadvāsaḥ parivartayet
upaspṛśya kṛtanyāso mūlamantramanusmaran // SvaT_2.13

tīrthaṃ saṃgṛhya deveśi ātmano 'gre nidhāpayet
tatrastho vandayetsaṃdhyāṃ mārjanādiranukramāt // SvaT_2.14

aghamarṣaḥ prakartavya upasthānaṃ divākare
japaṃ kṛtvā nivedyaivaṃ praṇamya ca varānane // SvaT_2.15

mantrāṇāṃ tarpaṇaṃ kṛtvā devānāmṛṣibhiḥ saha
sarveṣāṃ bhūtasaṃghānāṃ tatastīrthaṃ tu saṃharet // SvaT_2.16

mūlamantramanusmṛtya bhasmasnānamataḥ param
malasnānaṃ prakartavyaṃ bhāvitenāntarātmanā // SvaT_2.17

parivṛttya tato vāsaḥ saṃdhyāṃ prāgiva vandayet
vidhisnānaṃ tataḥ kuryād bhairaveśamanusmaran // SvaT_2.18

śiro vaktraṃ ca hṛdguhyaṃ pādāntaṃ ca vibhāgaśaḥ
bhairaveṇāṅgayuktena samuddhūlyaṃ yathākramam // SvaT_2.19

abhiṣekaṃ prakurvīta paraṃ tattvamanusmaran
saṃdhyāyā vandanaṃ kuryād yathāpūrvaṃ varānane // SvaT_2.20

tato yāgagṛhaṃ gatvā hastau pādau ca kṣālayet
śikhāṃ baddhvā śikhāṃ smṛtvā upaspṛśya vidhānataḥ // SvaT_2.21

sakalīkṛtadehastu puṣpamādāya suvrate
diṅmātṛbhyo namaskṛtya dvāraṃ saṃprokṣya yatnataḥ // SvaT_2.22

śivāmbhasāstramantreṇa vighnaproccāṭanaṃ bhavet
dvāraśākhordhvato devaṃ gaṇeśaṃ ca śriyaṃ tathā // SvaT_2.23

saṃpūjya gandhapuṣpādyair dhūpādibhiranukramāt
arghyapādyopahāraiśca tato dvārasya cottare // SvaT_2.24

nandigaṅge samabhyarcya mahākālaṃ ca dakṣiṇe
kālindīṃ caiva saṃpūjya yathānukramayogataḥ // SvaT_2.25

bhairavāstraṃ samuccārya puṣpaṃ saṃgṛhya bhāvitaḥ
saptābhimantritaṃ kṛtvā jvaladagniśikhākulam // SvaT_2.26

nārācāstraprayogeṇa praviśedgṛhamadhyataḥ
nivāritaṃ tena sarvaṃ vighnajālamanantakam // SvaT_2.27

tato rakṣārthamantraṃ ca daśadikṣu vinikṣipet
madhye sampūjya brahmāṇaṃ gandhaiḥ puṣpairanukramāt // SvaT_2.28

dakṣiṇāyāṃ tato mūrtau praṇavāsanasaṃsthitaḥ
upaviśyāsanaṃ baddhvā svabhyastaṃ vai puraḥsthitam // SvaT_2.29

gandhadigdhau karau kṛtvā astreṇa pariśodhayet
kavacenāvaguṇṭhyaitau plāvayedamṛtena tu // SvaT_2.30

parāṃ śaktiṃ tu saṃkṣobhya tato 'nantaṃ prakalpayet
mūrtiṃ nyasyānuvaktrāṇi svacchandaṃ parikalpayet // SvaT_2.31

aṅguṣṭhādikaniṣṭhāntaṃ vinyasedaṅgapañcakam
bhairavānapi saṃkalpya paraṃ tattvamanusmaret // SvaT_2.32

prāṇāyāmatrayaṃ kāryaṃ dehasaṃśuddhikāraṇam
aśuddhaḥ svamarudrecyaḥ śuddhenāpūrayettanum // SvaT_2.33

kumbhakaṃ recakaṃ kṛtvā vyomnyātmānaṃ nidhāpayet
khadyotakanibhaṃ sūkṣmaṃ karaṇaistu vivarjitam // SvaT_2.34

kāryeṇaiva vihīnaṃ ca māyāpradhvastagocaram
śivīkāryastathātmaiva yathā bhavati tacchṛṇu // SvaT_2.35

paraṃ bhāvaṃ tu saṃgṛhya tataḥ śoṣyā tanuḥ priye
saṃhāreṇa yabhinnena rudrabījayutena ca // SvaT_2.36

tenaiva dahanaṃ kāryam ūrdhvādho 'gniyutena ca
adho viṣṇusamāyukto vāyuvarṇaḥ sabindukaḥ // SvaT_2.37

utpūyanakaro hyeṣa plāvane vāruṇaḥ smṛtaḥ
bindumastakasaṃbhinnaḥ śaktinyāsastato bhavet // SvaT_2.38

ānayettaṃ yathānītaṃ plāvayedamṛtena tu
malapradhvastacaitanyaṃ kalāvidyāsamāśritam // SvaT_2.39

rāgeṇa rañjitātmāna kālena kalitaṃ tathā
niyatyā yamitaṃ bhūyaḥ puṃbhāvenopabṛṃhitam // SvaT_2.40

pradhānāśayasaṃpannaṃ guṇatrayasamanvitam
buddhitattvasamāsīnam ahaṅkārasamāvṛtam // SvaT_2.41

manasā buddhikarmākṣais tanmātraiḥ sthūlabhūtakaiḥ
praṇavena tu sarvaṃ tac charīrotpattikāraṇam // SvaT_2.42

nyasetkrameṇa deveśi triṃśadekaṃ ca saṃkhyayā
ṣaṭtattvī tvātmasaṃbaddhā jñātavyātra varānane // SvaT_2.43

pradhānāvaniparyantaṃ śarīraṃ ca vinirmitam
caturviṃśatitattvāni caitanyarahitāni tu // SvaT_2.44

draṣṭavyāni varārohe puruṣādhiṣṭhitāni tu
sacetanāni sarvāṇi jñātavyāni sadaiva hi // SvaT_2.45

pañcaviṃśakametacca prākṛtaṃ samudāhṛtam
tato mūrtiṃ nyaseddevi mūlamantrasulakṣitam // SvaT_2.46

sakalaṃ bhairavaṃ nyasya dvātriṃśārṇaṃ sulocane
mukhāni kalpayetpaścān mūrdhādicaraṇāvadhi // SvaT_2.47

vaktrāṇi kalpayetpaścād ūrdhvaṃ pūrvaṃ ca dakṣiṇam
uttaraṃ paścimaṃ caiva yathāvatpravibhāgaśaḥ // SvaT_2.48

kalābhedaṃ yathāpūrvaṃ śodhyādhvānaṃ prakalpayet
navatattvaṃ tritattvaṃ ca vidyāṅgā locanatrayam // SvaT_2.49

vargātītena kṣurikām ūrdhvādho 'gnipradīpitām
ṣoḍaśāntarhatā sā tu rakṣi"kā vighnanāśikā // SvaT_2.50

navakaṃ kalpayetpūrvaṃ mūrdhni vaktre ca kaṇṭhake
hṛdaye nābhideśe ca guhya ūrvośca jānutaḥ // SvaT_2.51

pādāntaṃ caiva vinyasya svadhyānaguṇasaṃyutam
kriyājñāne tathecchā ca dakṣe vāme ca madhyataḥ // SvaT_2.52

vidyārājaḥ smṛto hyeṣa bhairavo mantranāyakaḥ
niṣkalaṃ tu tathāvāhya aṅgānyevaṃ yathākramam // SvaT_2.53

gandhairdhūpaistathā puṣpair vividhairbhakṣyabhojanaiḥ
pūjayeddevadeveśaṃ manasaiva prakalpitaiḥ // SvaT_2.54

ātmānaṃ bhairavaṃ dhyātvā tato hṛdyāgamācaret
nābhau kandaṃ samāropya nālaṃ tu dvādaśāṅgulam // SvaT_2.55

hṛdantaṃ kalpayedyāvat tatra padmaṃ vicintayet
aṣṭapatraṃ mahādīptaṃ kesarālaṃ sakarṇikam // SvaT_2.56

kandaṃ śaktimayaṃ tatra nāle vai kaṇṭakāstu ye
bhuvanāni ca tānyeva rudrāṇāṃ varavarṇini // SvaT_2.57

māyātmako bhavedgranthir aśuddhādhvavyavasthitaḥ
vidyāpadmaṃ mahādīptaṃ karṇikābījarājitam // SvaT_2.58

puṣkarāṇi ca deveśi tatra vidyeśvarāḥ smṛtāḥ
evaṃ dhyātvā mahāpadmaṃ sarvadevamayaṃ śubham // SvaT_2.59

śaktinyāso bhavetpūrvaṃ kandaṃ tu tadanantaram
aṅkuraṃ nālavinyāsam anantaṃ parikalpayet // SvaT_2.60

tejomayaṃ mahāśubhraṃ sphuratkiraṇabhāsvaram
dharmaṃ jñānaṃ ca vairāgyam aiśvaryaṃ ca kramānnyaset // SvaT_2.61

sitaraktapītakṛṣṇā āgneyyādīśadiggatāḥ
pādakāḥ siṃharūpāste trinetrā bhīmavikramāḥ // SvaT_2.62

śivaśaktimayā mantrā nyastavyā vīravindate
adharmājñānāvairāgyam anaiśvaryaṃ ca prāgdiśaḥ // SvaT_2.63

uttarāntaṃ niveśyaṃ tu gātrakāḥ sitavarṇakāḥ
saṃdhānakīlakāścaiva atasīpuṣpasaṃnibhāḥ // SvaT_2.64

vedā yugāśca te caiva jñātavyāḥ kramaśaḥ priye
adhaśchādanamūrdhvaṃ ca raktaṃ śuklaṃ vicintayet // SvaT_2.65

madhye tamo vijānīyād guṇāstvete vyavasthitāḥ
sitaṃ padmaṃ vijānīyāt kesarāṇi vicintayet // SvaT_2.66

sitaraktaprapītāni mūlamadhyāgradeśataḥ
karṇikā hemasaṃkāśā bījāni haritāni tu // SvaT_2.67

vāmāṃ pūrvadale nyasya jyeṣṭhāṃ vahnidalāśritām
raudrīṃ dakṣiṇapatre tu kālīṃ nairṛtagocare // SvaT_2.68

kalavikaraṇīṃ devīṃ vinyasyedvāruṇe dale
balavikaraṇīṃ devīṃ vāyavyadalamāśritām // SvaT_2.69

balapramathanīṃ devīm uttare viniyojayet
sarvabhūtadamanīṃ ca aiśānyāṃ viniyojayet // SvaT_2.70

madhye manonmanīṃ devīṃ karṇikāyāṃ niveśayet
śakracāpanibhaṃ devi dhyātavyaṃ śaktimaṇḍalam // SvaT_2.71

madhye sūryasahasrābhāṃ cintayettu manonmanīm
sūryādhvamaṇḍalaṃ patre somaṃ saṃyojya kesare // SvaT_2.72

vahnimaṇḍalakaṃ devi karṇikāyāṃ niveśayet
brahmā viṣṇurharaścaiva maṇḍaleṣvadhipāḥ smṛtāḥ // SvaT_2.73

brahmā caturmukho raktaś caturbāhuvibhūṣitaḥ
kṛṣṇājinottarīyaśca rājīvāsanasaṃsthitaḥ // SvaT_2.74

kamaṇḍaludharo devi daṇḍahastastathaiva ca
akṣamālādharo devaḥ padmahastaḥ sulocanaḥ // SvaT_2.75

dhyātvā patreṣu taṃ nyasyet sarvakilviṣanāśanam
atasīpuṣpasaṃkāśaṃ śaṅkhacakragadādharam // SvaT_2.76

pītāmbaradharaṃ devaṃ vanamālāvibhūṣitam
sphuranmukuṭamāṇikyaṃ kiṅkiṇījālamaṇḍitam // SvaT_2.77

divyakuṇḍaladhartāraṃ garuḍāsanasaṃsthitam
dhyātvā viṣṇuṃ mahātmānaṃ kesareṣu niveśayet // SvaT_2.78

śaṅkhakundendudhavalaṃ śūlahastaṃ trilocanam
daśabāhuṃ viśālākṣaṃ nāgayajñopavītinam // SvaT_2.79

siṃhacarmaparīdhānaṃ śaśāṅkakṛtabhūṣaṇam
nīlakaṇṭhaṃ vṛṣārūḍhaṃ rudraṃ dhyātvā varānane // SvaT_2.80

niveśayetkarṇikāyāṃ mahāpātakanāśanam
mahāpretaṃ nyasetpaścāt prahasantaṃ sacetanam // SvaT_2.81

raktavarṇaṃ sutejaskaṃ netratrayavibhūṣitam
praṇavena nyasetsarvam āsanaṃ bhairavasya tu // SvaT_2.82

gandhaiḥ puṣpaiḥ samabhyarcya tato mūrtiṃ prakalpayet
kadambakusumākārāṃ tuṣārakiraṇatviṣam // SvaT_2.83

mūrtyūrdhve bhairavaṃ devaṃ sakalaṃ parikalpayet
dvātriṃśadvarṇakacitaṃ sphurattaḍidivojjvalam // SvaT_2.84

vaktrāṇi kalpayeddevi svadhyānena maheśvari
mūrdhādicaraṇaṃ yāvat praṇavādinamontataḥ // SvaT_2.85

aṣṭātriṃśatkalābhedaṃ śodhyādhvānaṃ prakalpayet
navatattvaṃ tritattvaṃ ca navakaṃ bhairavābhidham // SvaT_2.86

vidyāṅgā locanaṃ caiva kṣurikāṃ ca prakalpayet
śaktitrayaṃ tato nyasyed dakṣadigvāmagocare // SvaT_2.87

madhyapradeśe deveśi tato rūpamanusmaret
tripañcanayanaṃ devaṃ jaṭāmukuṭamaṇḍitam // SvaT_2.88

candrakoṭipratīkāśāṃ candrārdhakṛtaśekharam
pañcavaktraṃ viśālākṣaṃ sarpagonāsamaṇḍitam // SvaT_2.89

vṛścikairagnivarṇābhair hāreṇa tu virājitam
kapālamālābharaṇaṃ khaḍgakheṭakadhāriṇam // SvaT_2.90

pāśāṅkuśadharaṃ devaṃ śarahastaṃ pinākinam
varadābhayahastaṃ ca muṇḍakhaṭvāṅgadhāriṇam // SvaT_2.91

vīṇāḍamaruhastaṃ ca ghaṇṭāhastaṃ triśūlinam
vajradaṇḍakṛtāṭopaṃ paraśvāyudhahastakam // SvaT_2.92

mudgareṇa vicitreṇa vartulena virājitam
siṃhacarmaparīdhānaṃ gajacarmottarīyakam // SvaT_2.93

aṣṭādaśabhujaṃ devaṃ nīlakaṇṭhaṃ sutejasam
ūrdhvavaktraṃ maheśāni sphaṭikābhaṃ vicintayet // SvaT_2.94

āpītaṃ pūrvavaktraṃ tu nīlotpaladalaprabham
dakṣiṇaṃ tu vijānīyād vāmaṃ caiva vicintayet // SvaT_2.95

dāḍimīkusumaprakhyaṃ kuṅkumodakasaṃnibham
candrārbudapratīkāśaṃ paścimaṃ tu vicintayet // SvaT_2.96

svacchandabhairavaṃ devaṃ sarvakāmaphalapradam
dhyāyate yastu yuktātmā kṣipraṃ sidhyati mānavaḥ // SvaT_2.97

tataḥ paramabījena paraṃ paramakāraṇam
suśāntaṃ niṣkalaṃ devaṃ sarvavyāpinirañjanam // SvaT_2.98

āvāhayetsuhṛṣṭātmā tava devi vadāmyaham
hṛtkaṇṭhatālubhrūmadhyanādāntāntasamāśritam // SvaT_2.99

niṣkampaṃ kāraṇātītam āvāhya parameśvaram
saṃsthāpya vidhivaddevam aṅgaṣaṭkaṃ tato nyaset // SvaT_2.100

pādyamācamanaṃ cārghaṃ svāgataṃ tadanantaram
saṃnidhānaṃ ca deveśi niṣṭhurayā nirodhayet // SvaT_2.101

gandhaiḥ puṣpaistathā dhūpair dhūpayitvā tamarcayet
mudrāṃ pradarśayetpaścāt tridhā traikālyakarmaṇi // SvaT_2.102

tataḥ snānādikaṃ karma kṛtvā caiva varānane
paridhāpya suvastrāṇi netrapaṭṭodbhavāni ca // SvaT_2.103

vilipyāgurukarpūrair mukuṭādyairvibhūṣayet
puṣpairnānāvidhaiḥ śubhrair arcayedbhūṣayetpunaḥ // SvaT_2.104

arghaṃ dattvā maheśāni punarmudrāṃ pradarśayet
praṇamya bhairavaṃ devaṃ svacchandaṃ viśvanāyakam // SvaT_2.105

tato hyābharaṇaṃ bāhye viniveśyaṃ varānane
aiśānyāṃ pūrvato yāmyāṃ uttarāpyāvasānakam // SvaT_2.106

vinyasetpañca vaktrāṇi pañcavaktrayutāni ca
bāhubhirdaśabhiścaiva śaśāṅkamukuṭaiḥ saha // SvaT_2.107

dhyātavyāni svarūpāṇi varābhayakarāṇi tu
agnīśarakṣovāyavyacaturdikṣu ca taṃ nyaset // SvaT_2.108

hṛcchiraśca śikhā varma astraṃ ca pravibhāgaśaḥ
hṛdayaṃ raktavarṇābhaṃ śiro gorocanaprabham // SvaT_2.109

taḍidvalayasaṃkāśāṃ śikhāṃ devīṃ vicintayet
ādhūmraṃ kavacaṃ vidyāt kapiśaṃ cāstrameva ca // SvaT_2.110

jyotīrūpapratīkāśaṃ netraṃ madhye ca saṃsthitam
pañcavaktrāḥ smṛtāḥ sarve daśabāhvindubhūṣitāḥ // SvaT_2.111

nānābharaṇasaṃyuktā nānāsraggandhalepanāḥ
nānāvastraparīdhānā mukuṭairujjvalaiḥ śubhaiḥ // SvaT_2.112

ratnamālāvanaddhāśca hārakeyūrabhūṣitāḥ
dviraṣṭavarṣakākārāḥ surūpāḥ sthirayauvanāḥ // SvaT_2.113

bhairavādyāḥ smṛtā mantrāḥ pīṭheśāḥ pīṭhamardakāḥ
yā sā pūrvaṃ mayā khyātā aghorī śaktiruttamā // SvaT_2.114

bhairavaṃ pūjayitvā tu tasyotsaṅge tu tāṃ nyaset
yādṛśaṃ bhairavaṃ rūpaṃ bhairavyāstādṛgeva hi // SvaT_2.115

īṣatkarālavadanāṃ gambhīravipulasvanām
prasannāsyāṃ sadā dhyāyed bhairavīṃ vismitekṣaṇām // SvaT_2.116

dvitīyāvaraṇe devi vinyasedbhairavāṣṭakam
kapālīśaṃ tu pūrvāyām āgneyyāṃ śikhivāhanam // SvaT_2.117

dakṣiṇe krodharājaṃ tu vikarālaṃ tu nairṛte
manmathaṃ paścime bhāge meghanādeśvaraṃ tathā // SvaT_2.118

vāyavye devi vinyasya somarājaṃ tathottare
vidyārājaṃ tathaiśānyāṃ vinyasettu subhāvitaḥ // SvaT_2.119

pañcavaktrāstrinetrāśca daśabāhvinduśekharāḥ
kapālamālābharaṇāḥ sphuranmāṇikyamaṇḍitāḥ // SvaT_2.120

pūrvaṃ pītaṃ smṛtaṃ devi raktamāgreyagocare
dakṣiṇe nīlameghābhaṃ nairṛtyāṃ jvalanaprabham // SvaT_2.121

śyāmaṃ cāparadigbhāge dhūmraṃ vāyavyagocare
candrabimbaprabhaṃ saumye īśāne sphaṭikaprabham // SvaT_2.122

tṛtīye caiva lokeśān sāstrānsaṃparikalpayet
nāmāni teṣāṃ vakṣyāmi yathāvadanupūrvaśaḥ // SvaT_2.123

indrāgniyamanirṛtivaruṇāśca samīraṇaḥ
somarājaḥ kuberaśca īśānaḥ parameśvaraḥ // SvaT_2.124

bhairavāṣṭakarūpeṇa dhyātavyāstu varānane
vajraṃ śaktistathā daṇḍaḥ khaḍgaḥ pāśastathaiva ca // SvaT_2.125

dhvajo gadā triśūlaṃ ca lokapālayudhāni vai
vajraṃ cānekavarṇāḍhyaṃ śaktiṃ hemasamaprabhām // SvaT_2.126

daṇḍaṃ bhinnāñjanābhaṃ ca khaḍgaṃ nīlotpalaprabham
kiṃśukābhaṃ tathā pāśaṃ dhvajaṃ śuklaṃ vicintayet // SvaT_2.127

gadāṃ tu vidrumābhāṃ vai śūlaṃ vidyutsamaprabham
saṃpūjyāvaraṇaṃ sarvaṃ saṃdhānaṃ mantranāyake // SvaT_2.128

astrāṇi lokapālāśca bhairavāṣṭakameva ca
pañca brahmānyathāṅgāni etānyāvaraṇāni tu // SvaT_2.129

krameṇoccārayetsarvaṃ yāvattadgarbhamaiśvaram
mūlamantreṇa kartavyaṃ nāḍīsaṃdhānameva ca // SvaT_2.130

parāntaṃ yāvadābhāvya naivedyāni nivedayet
ghārikā vaṭakāṃścaiva śaṣkulīrmodakāṃstathā // SvaT_2.131

khaṇḍalaḍḍuśarāvāṇi bhakṣyāṇi vividhāni ca
śālyodanaṃ mudgasūpam ājyāktaṃ saṃprakalpayet // SvaT_2.132

kauśalyāṃ maṇḍakāpūpāṃs tathā kṣaudraśirāṃsi ca
ghṛtāktāṃścillakāṃścaiva lavaṇānparikalpayet // SvaT_2.133

avadaṃśānyanekāni kaṭūni madhurāṇi ca
rasālāṃ ca dadhi kṣīram āsavaṃ vividhaṃ tathā // SvaT_2.134

matsyamāṃsānyanekāni lehyapeyāni yāni ca
agramāpūrayecchaṃbhor vittaśāṭhyavivarjitaḥ // SvaT_2.135

paścādarghaḥ pradātavyaḥ surayā susugandhayā
mudrāṃ pradarśayetpaścāt tridhā traikālyakarmaṇi // SvaT_2.136

praṇipātaṃ tataḥ kṛtvā japaṃ paścātsamācaret
akṣamālāṃ tu saṃgṛhya gandhaiḥ puṣpaiḥ samarcitām // SvaT_2.137

vāṅnirudvaḥ sucittātmā rājīvāsanasaṃsthitaḥ
mūlamantraṃ samuccārya nāde līnaṃ vicintayet // SvaT_2.138

unmīlyākṣāṇi saṃcintya tatastu japamārabhet
akṣarākṣarasantānaṃ na drutaṃ na vilambitam // SvaT_2.139

japaḥ prāṇasamaḥ kāryaḥ dinastho muktikāṅkṣibhiḥ
saṃhāraḥ sa tu vijñeyaḥ śivadhāmaphalapradaḥ // SvaT_2.140

vyomni prāpto yadā nādaḥ punareva nivartate
śarvarī sā tu vijñeyā hṛdabjaṃ yāvadāgataḥ // SvaT_2.141

sṛṣṭireṣā samākhyātā sarvasiddhiphalodayā
ātmano bhairavaṃ rūpaṃ sadā bhāvyaṃ varānane // SvaT_2.142

tasya vighnā vinaśyanti japaśca saphalo bhavet
japtvā nivedayeddevi bhairavāya varānane // SvaT_2.143

pūrakeṇa prayogeṇa tristhaṃ ca tritayānvitam
trisiddhisiddhidaṃ devi sarahasyamudāhṛtam // SvaT_2.144

śāntike mānaso japya upāṃśuḥ pauṣṭike smṛtaḥ
saśabdaścābhicāre 'sau prāgudagdakṣiṇāmukhaḥ // SvaT_2.145

ātmā na śṛṇute yaṃ tu mānaso 'sau prakīrtitaḥ
ātmanā śrūyate yastu tamupāṃśuṃ vijānate // SvaT_2.146

pare śṛṇvanti yaṃ devi saśabdaḥ sa udāhṛtaḥ
aṣṭottaraśatenaiva akṣamālā samerukā // SvaT_2.147

rudrākṣaśaṅkhapadmākṣaputrajīvakamauktikaiḥ
sphāṭikī maṇiratnotthā sauvarṇī vaidrumī tathā // SvaT_2.148

daśākṣamālā deveśi gṛhasthānāṃ prakīrtitāḥ
sūtraṃ dhyātvā parāṃ śaktim adhvabhāgāṃstato maṇīn // SvaT_2.149

vyaktisthānaṃ śivasyādhvā tatastaddharmiṇīṃ smaret
saptaviṃśatibhiḥ kuryād dviguṇairvā caturguṇaiḥ // SvaT_2.150

samaistu saṃhatairekaṃ śivatattvātmakaṃ mukhe
na taṃ vilaṅghayedvidvān sṛṣṭisaṃhārakāraṇam // SvaT_2.151

vīrasthānaratānāṃ hi vīrāṇāṃ varavarṇini
mahāśaṅkhākṣasūtraṃ tu sarvakāmaphalapradam // SvaT_2.152

gṛhasthena na kartavyam udvegajananaṃ param
tasmāttu sphāṭikī mālā japtavyā sādhakottamaiḥ // SvaT_2.153

sādhayedvividhānkāmān adhamānmadhyamottamān
evaṃ hṛdambujāvastho yaṣṭavyo bhairavo vibhuḥ // SvaT_2.154

sabāhyābhyantaraṃ kṛtvā paścādyajanamārabhet
tatrārghapātramādau vai sauvarṇaṃ rājataṃ tathā // SvaT_2.155

śāṅkhaṃ śāmbūkaṃ śauktaṃ vā tāmraṃ mṛṇmayameva vā
padmapatrapalāśotthaṃ gṛhītvā kṣālya vāriṇā // SvaT_2.156

astrajaptena deveśi pralipyāgurucandanaiḥ
mṛṣṭadhūpena saṃdhūpya vāriṇāpūrayettataḥ // SvaT_2.157

vastrapūtena śuddhena tāḍayedastramuccaran
varmāvaguṇṭhitaṃ kṛtvā yāgaṃ tatraiva vinyaset // SvaT_2.158

pūrvoktena vidhānena prokṣyastena samāsataḥ
yāgārtho dravyasaṃghātaḥ tato yajanamārabhet // SvaT_2.159

śaktiṃ nyasya tataścādau vyomākārāṃ sujājvalām
sakalavyāpikāṃ sūkṣmāṃ śivādhārāṃ tu sarvagām // SvaT_2.160

oṃkāradīpitāṃ devīṃ namaskārāvasānikām
anantaṃ caiva vinyasya dharmaṃ jñānaṃ tathaiva ca // SvaT_2.161

vairāgyaṃ ca tathaiśvaryam āgneyyādikrameṇa tu
adharmaṃ ca tathājñānam avairāgyamanaiśvaram // SvaT_2.162

saṃdhānakīlakāṃścaiva adhaśchādanamūrdhvagam
padmaṃ sakesaraṃ devi karṇikāṃ puṣkarāṇi ca // SvaT_2.163

maṇḍalatritayaṃ devāñ śaktīścāpi śivāntakam
mūrtiṃ brahmakalājālaṃ navatattvaṃ tritattvakam // SvaT_2.164

bhairavāṣṭakavidyāṅgalocanaṃ kṣurikāṃ tathā
śaktitrayaṃ paraṃ devam aṅgaṣaṭkasamanvitam // SvaT_2.165

vinyasya bhāvayeddevi satataṃ vidhipūrvakam
nirvartya tu yathānyāyaṃ prahṛṣṭenāntarātmanā // SvaT_2.166

svāgataṃ cārdhyapādyaṃ ca sannidhānaṃ tathaiva ca
rodhaṃ niṣṭhurayā kuryān mūlamantramanusmaran // SvaT_2.167

pūjā suvipulā kāryā gandhadhūpasragādibhiḥ
mudrāṃ pradarśayetpaścāt tridhā traikālyakarmaṇi // SvaT_2.168

tata āvaraṇaṃ bāhye viniveśyaṃ varānane
īśapūrvayāmyasaumyavaruṇāntaṃ prakalpayet // SvaT_2.169

vaktrāṇāṃ pañcakaṃ devi svadhyānaguṇasaṃyutam
āgneyaiśānarakṣaḥsu sāmīraindradiśorapi // SvaT_2.170

uttarāntaṃ niveśyaṃ tu aṅgānāṃ pañcakaṃ tathā
netraṃ tu karṇikāyāṃ vai pūrvasyāṃ diśi saṃsthitam // SvaT_2.171

svamantreṇa tu sarveṣām ardhyaṃ pādyaṃ samāhitaḥ
mantrasaṃkarapuṣpāṇi na kuryātsādhakaḥ sadā // SvaT_2.172

na bāhuṃ pṛṣṭhato vāpi mantrāṇāṃ parikalpayet
paripāṭyā tu dātavyaṃ na mantrāṃllaṅghayetkvacit // SvaT_2.173

svamudrāmantrasaṃyuktān yugapatparikalpayet
ardhyaṃ pādyaṃ ca dhūpaṃ ca nityaṃ tāvatsamācaret // SvaT_2.174

sarveṣāmeva mantrāṇāṃ vidhireṣa prakīrtitaḥ
bhairavāṣṭakalokeśān sāstrānsaṃparikalpayet // SvaT_2.175

bāhye śmaśānavinyāsaṃ praṇavādinamontagam
pūrvādīśānaparyantaṃ kalpayeta vidhānataḥ // SvaT_2.176

āmardakaṃ ca pūrvaṃ vai śmaśānādhipatiṃ vibhum
śmaśānaiḥ sakabandhaiśca saśūlodbandhabhīṣaṇaiḥ // SvaT_2.177

citibhiḥ prajvalantībhiḥ śivārāvaiḥ subhīṣaṇaiḥ
agnikaṃ dakṣiṇe bhāge kālākhyaṃ paścime tathā // SvaT_2.178

ekapādaṃ tathā saumye āgneyyāṃ tripurāntakam
nairṛtyāmagnijihvaṃ tu vāyavyāṃ tu karālinam // SvaT_2.179

aiśānyāṃ bhīmavaktraṃ tu śmaśāneśāḥ prakīrtitāḥ
tarpayenmatsyamāṃsādyair āsavairvividhaistathā // SvaT_2.180

gandhaṃ puṣpaṃ tathā dhūpaṃ sarveṣāṃ tu pradāpayet
praṇipātaṃ tataḥ kṛtvā japtvā mantraṃ subhāvitaḥ // SvaT_2.181

recakena prayogena nivedya vidhipūrvakam
huḍḍuṅkāranamaskārān kṛtvā caiva tato vrajet // SvaT_2.182

agnikuṇḍasamīpaṃ tu arghahastaḥ subhāvitaḥ
kuṇḍaṃ tu lakṣaṇopetaṃ prokṣayedastravāriṇā // SvaT_2.183

kavacenāvaguṇṭhyaitad astradarbheṇa collikhet
uddhṛtya prokṣayetpaścād astramantreṇa bhāmini // SvaT_2.184

pūraṇaṃ tena kartavyaṃ samīkaraṇameva ca
secanaṃ kuṭṭanaṃ caiva lepanaṃ tena kārayet // SvaT_2.185

prokṣaṇaṃ śoṣaṇaṃ caiva tathāstreṇaiva kārayet
pūjanaṃ gandhapuṣpādyaiḥ asinā cābhimantraṇam // SvaT_2.186

vajrīkaraṇamastreṇa rekhāḥ pūrvāparāstrayaḥ
yāmyasaumyamukhī caikā vajrametatprakīrtitam // SvaT_2.187

vajrīkaraṇamastreṇa rekhāstisrastu pūrvagāḥ
yāmyasaumyamukhā tvekā vajrametatprakīrtitam // SvaT_2.187*

asinaivāgnikuṇḍaṃ tad darbhaiḥ pūrvāgrasaṃstaraiḥ
sabāhyābhyantaraṃ chādyaṃ gṛhahetvarthamīśvari // SvaT_2.188

kuṇḍasya dakṣiṇe bhāge śuṣkagomayamāsanam
darbheṇa viṣṭaraṃ puṣpaṃ praṇavena prakalpayet // SvaT_2.189

svanāmapadasaṃyuktaṃ svadhyānena namontagam
āmantraṇapadenaiva brahmāṇaṃ sthāpya pūjayet // SvaT_2.190

puṣpādibhiḥ sudhūpādyair dhruveṇa tu yathākramam
catuṣpathaṃ kuṇḍamadhye darbhābhyāṃ praṇavena tu // SvaT_2.191

pūrvasaubhyāgrabhāgābhyāṃ viṣṭaraṃ tasya copari
puṣpaṃ tasyopariṣṭāttu hṛdayenaiva pūjayet // SvaT_2.192

vāgīśīṃ ca samāhūya praṇavādinamontagām
nīlotpaladalaśyāmām ṛtumaccārulocanām // SvaT_2.193

sarvalakṣaṇasaṃpūrṇāṃ sarvāvayavabhūṣitām
dhyātvā caivaṃvidhāṃ devīṃ sthāpayetkuṇḍamadhyataḥ // SvaT_2.194

ṛtukāla ivottānāṃ śirasaiśānasaṃsthitām
pūjayedgaṃdhapuṣpādyair bhavamantramanusmaran // SvaT_2.195

tato mudrāṃ darśayeta saṃnidhānāya mantravit
tato 'gnipātramādāya śivāmbho 'streṇa prokṣayet // SvaT_2.196

kavacenāvaguṇṭhyāpi praṇavenaiva pūjayet
araṇyādisamudbhūtaṃ lokāgnyantaṃ vidhānataḥ // SvaT_2.197

agniṃ tu śukravaddhyātvā caitanyaṃ praṇavena tu
ṣaḍaṅgenaiva saṃpūjya amṛtatvaṃ dhruveṇa tu // SvaT_2.198

ātmānaṃ bhairavaṃ dhyātvā agniṃ dhyātvā tu bījavat
dhruveṇa kuṇḍabāhye tu tridhābhrāmyāvatārayet // SvaT_2.199

yonau tu bījavatkṣiptvā bhairaveṇa śivāmbhasā
astramuccārya saṃprokṣya yoniṃ pracchādayedbudhaḥ // SvaT_2.200

darbheṇa dhruvamantreṇa akṣavāṭaṃ tato nyaset
astreṇaiva caturdikṣu darbhaireva prakalpayet // SvaT_2.201

saptavārāstramantreṇa darbheṇaiva tu kaṅkaṇam
dakṣahaste tu badhnīyād astramantramanusmaran // SvaT_2.202

rakṣārthamagnigarbhasya garbhādhānamato bhavet
aparāsyatrirāhutyā pūjanaṃ hṛdayena tu // SvaT_2.203

hṛdā trirāhutiṃ dattvā garbhādhānaṃ kṛtaṃ bhavet
hṛdā vai jalabinduṃ tu darbhāgreṇātra pātayet // SvaT_2.204

gandhapuṣpādibhiḥ pūjāṃ śikhayā kārayet tataḥ
trirāhutiṃ cottareṇa śikhayā ca trirāhutim // SvaT_2.205

puṃsaḥ kalpanamevaṃ hi na strī garbhe tu janyate
sīmantaṃ dakṣiṇāsyena darbhāgreṇa prakalpayet // SvaT_2.206

grīvāmaṃsau kaṭiṃ caiva bāhū jaṅghe prakalpayet
pratyaṅgāni ca saṃkalpya sīmantonnayanaṃ bhavet // SvaT_2.207

gandhapuṣpādibhiḥ pūjā śirasā cāhutitrayāt
pūrvamadhyāparānvahnau trīnbhāgānparikalpayet // SvaT_2.208

mukhahṛtpādadeśāṃstu homāttacca tritattvakam
śirāṃsi pañcāhutyaiva ūrdhvāsyena tribhistribhiḥ // SvaT_2.209

pañcavaktraṃ tu saṃkalpya madhyaprāgyāmyasaumyakam
aparaṃ cāpyāhutibhiḥ pūrvāsyena trisaṃkhyayā // SvaT_2.210

vaktrāṇāṃ niṣkṛtiṃ tadvad āhutīnāṃ trisaṃkhyayā
netraṃ netreṇa saṃkalpya mukheṣvevaṃ trayaṃ trayam // SvaT_2.211

āhutitritayenaiva tilaiḥ sarvaṃ tu kārayet
tataḥ kalāsamūhaṃ ca pañca cātha catuṣṭayam // SvaT_2.212

aṣṭāṅgāni tathā trīṇi daśa cāṣṭāvanukramāt
śeṣāsyaiḥ saṃprakalpyaivaṃ kalāmūrtistato bhavet // SvaT_2.213

aṅgāni vinyasetpaścāt hṛdādyāni yathākramam
trirāhutiṃ dakṣiṇena śirasā cāhutitrayam // SvaT_2.214

sīmantonnayanaṃ hyevaṃ jātakarma tvathocyate
astreṇa vījayedagnim astreṇaiva tu pūjayet // SvaT_2.215

trirāhutiṃ tu pūrveṇa astreṇaivāhutitrayam
evaṃ mantradvayenaiva jātakarma kṛtaṃ bhavet // SvaT_2.216

astreṇa prokṣayetkuṇḍaṃ sadyaḥ sūtakaśuddhaye
vaktrāṇyuddhāṭayetpaścād vaktreṇaivāhutitrayāt
vaktrāṇi śodhyānyasinā āhutitrayayogataḥ // SvaT_2.217

vaktrābhighāro vaktraistu vaktre vaktre trayaṃ trayam
prokṣayetkuṇḍapārśvāni sāstreṇaiva śivāmbhasā // SvaT_2.218

darbhānāstīrya pūrvāgrān dakṣiṇottarasaṃsthitān
saumyāgrānpūrvavāruṇyoḥ paridhīnviṣṭarāṃstathā // SvaT_2.219

astramantreṇa te sarve brahmāṇaṃ pūrvaviṣṭare
rudra ca dakṣiṇe sthāpya viṣṇuṃ paścimaviṣṭare // SvaT_2.220

sadāśivaṃ cottare 'tha svanāmapadacihnitam
ādau dhruvaṃ smareddevi namaścānte prakalpayet // SvaT_2.221

gandhapuṣpādibhiḥ pūjyāḥ svarūpaṃ teṣvanusmaret
mekhalopari lokeśān pūjayetpraṇavena tu // SvaT_2.222

rakṣārthaṃ jātabālasya brahmādyāḥ pūjitāstu ye
tataḥ kaṅkaṇakaṃ muktvā dakṣahastavyavasthitam // SvaT_2.223

puṣpaṃ saṃgṛhya devena śivāgnernāma kalpayet
kavacenopacāraṃ tu gandhapuṣpādidhūpakaiḥ // SvaT_2.224

ūrdhvāsyenāhutīstisraḥ kavacena trayaṃ punaḥ
śivanāmāṅkitaṃ vahniṃ janayitvā surāṃstataḥ // SvaT_2.225

visarjayettu svasthānaṃ sāvitrīṃ praṇavena tu
puṣpādibhiḥ samabhyarcya homaireva tribhistribhiḥ // SvaT_2.226

dhāmnaivedhmāstu hotavyā hastamātrapramāṇataḥ
caturviṃśatisaṃkhyātāḥ śivāgnestarpaṇāya tu // SvaT_2.227

srukstruvau saṃpratāpyāgnau śivāmbho 'streṇa prokṣayet
kavacenāvaguṇṭhyaitau śivāgnau bhrāmayettridhā // SvaT_2.228

astreṇa mārjayedadbhir darbhāgreṇātha saṃspṛśet
punaragnau paribhrāmya prokṣayettau śivāmbhasā // SvaT_2.229

darbhamadhyena saṃspṛśya bhūyo 'gnau bhrāmya tāpayet
śivāmbhasā mārjayitvā darbhamūlena saṃspṛśet // SvaT_2.230

sruksruvābhyāṃ tato mūlaṃ sthāpayettāvadhomukhau
darbhāṇāṃ pṛṣṭhataḥ pūjyau dakṣiṇe 'gneḥ sadā budhaiḥ // SvaT_2.231

ājyasaṃskaraṇaṃ kuryād ājyādhiśrayaṇādikam
ājyaṃ saṃprokṣya cāstreṇa kavacenāvaguṇṭhayet // SvaT_2.232

śivāgnau tāpyamastreṇa udvāsyaṃ kavacena tu
kuṇḍasya parito devi tridhā bhrāmya tu sthāpayet // SvaT_2.233

yonisaṃsthaṃ cājyapātraṃ udplavaṃ saṃplavaṃ tataḥ
darbhāgradvayamādāya prādeśaṃ madhyagranthitam // SvaT_2.234

pavaitrametadvihitam utplavaṃ tena saṃplavam
aṅguṣṭhānāmikābhyāṃ tu gṛhītvaitatpavitrakam // SvaT_2.235

parāṅmukhaṃ tu trīnvārān saṃmukhaṃ trīṃstathaiva ca
astreṇaiva tu mantreṇa avadyotaḥ śivāgninā // SvaT_2.236

darbholmukaṃ tu saṃgṛhya ājyapātraṃ nirīkṣayet
nīrājanaṃ tataḥ kuryāt paryagnikaraṇaṃ tataḥ // SvaT_2.237

dhāmnāstramantramuccārya tamagnāvulmukaṃ kṣipet
dhāmnaiva vidhinā mantrī prokṣayedastravāriṇā // SvaT_2.238

abhimantrya ṣaḍaṅgena amṛtatvaṃ śivena tu
sakṛduccārayogena pūjayedbhairaveṇa tu // SvaT_2.239

vaktrasaṃdhānakaṃ vaktrair āhutitritayena tu
aparāsyena tadvaktrasaṃdhānaṃ tu samācaret // SvaT_2.240

evaṃ saumyasya vaktrasya saṃdhānaṃ tu kṛtaṃ bhavet
trirāhutiprayogeṇa dakṣiṇasyāpyayaṃ vidhiḥ // SvaT_2.241

pūrvavaktre 'pyathaivaṃ syād ūrdhvavaktraṃ śivānvitam
trirāhutiprayogeṇa vaktrasaṃdhiḥ prakīrtitaḥ // SvaT_2.242

mukhyamūrdhvaṃ smṛtaṃ vaktraṃ guṇatvamitareṣu tu
muktikāmasya dīkṣāyām ūrdhvavaktrasya mukhyatā // SvaT_2.243

pādalepāñjanādyā vai siddhīstu vividhāśca yāḥ
sadāśivāntagāḥ sarvāḥ pūrvavaktre tu homayet // SvaT_2.244

māraṇoccāṭanādau tu vidveṣe stambhane tathā
dakṣiṇe caiva vaktre tu homātsiddhiḥ parā bhavet // SvaT_2.245

śāntikaṃ pauṣṭikaṃ caiva saubhāgyākarṣaṇāni ca
saubhāgyārohasiddhiṃ tu uttare homayetsadā // SvaT_2.246

paścime nityakarmāṇi viniyogaḥ prakīrtitaḥ
ājyabhāgo hi hotavya ūrdhvavaktre tu paścime // SvaT_2.247

ājyapātrasya madhye tu darbho vai bhairaveṇa tu
nyasitavyo varārohe tato vai vartmakalpanā // SvaT_2.248

uccārya bhairavaṃ pātre saṃpātaṃ pātya vartmanā
nāḍītrayeṇa yugapat pātre bhāgatrayaṃ nyaset // SvaT_2.249

suṣumnāṃ madhyamārgasthāṃ dakṣe piṅgāṃ prakalpayet
iḍābhāge tu yattejo vāme saumyaṃ prakalpayet // SvaT_2.250

evaṃ tribhāgaṃ saṃkalpya sruvamāpūrya homayet
bhairaveṇaiva mantreṇāgnaye svāhāntameva ca // SvaT_2.251

agnibhāgāttu saṃgṛhya sruveṇājyāhutiṃ kṣipet
somabhāgastu somāya svāhetyante samuccaran // SvaT_2.252

dhāmādipraṇavādyaṃ ca sruveṇājyāhutiṃ kṣipet
agnīṣometi saṃjñe dve svāhānte dhāma cāditaḥ // SvaT_2.253

praṇavādyājyamadhyāttu sruvamāpūrya homayet
śuklapakṣe vidhirhyeṣa kṛṣṇapakṣe 'nyathā bhavet // SvaT_2.254

somabhāge bhavetsūryo hy agnisaṃjñā tu pūrvavat
agneḥ sūryasya madhyādvai āhutiṃ pratipādayet // SvaT_2.255

yataḥ sūryasya madhye vai amāvasyāṃ viśecchaśī
prāśanārthamato homo vaktrāṇāṃ bhairaveṇa tu // SvaT_2.256

cūḍādyā ye tu saṃskārā agnerbālāntasaṃsthitāḥ
prāpaṇārthāya sarveṣāṃ pūrṇāmekāṃ pradāpayet // SvaT_2.257

bhairavaṃ tu samuccārya śivāgniḥ sarvasiddhidaḥ
agniṃ tu proddharetpaścāt pātre saṃsthāpya rakṣayet // SvaT_2.258

kuṇḍasya cottare bhāge viṣṭarasya ca bāhyataḥ
praṇītaṃ kalpayettatra camasaṃ vāripūritam // SvaT_2.259

puṣpākṣatatilairyuktaṃ pavitraṃ tatra vinyaset
praṇavādi samāvāhya viṣṇunāma tato namaḥ // SvaT_2.260

āmantraṇapadenaiva viṣṇuṃ saṃsthāpya pūjayet
svāgatāsanapādyārghaiḥ tato vijñāpayettu tam // SvaT_2.261

paśvarthaṃ yajña ārabdha ātmārthaṃ vātha sādhakaiḥ
bhagavaṃstvatprasādena yāge niśchidratāstu naḥ // SvaT_2.262

tato 'gnau yajanaṃ kṛtvā bhairavaṃ tu prapūjayet
sthaṇḍiloktavidhānena anantādīnprakalpayet // SvaT_2.263

dhyātvā vaktrāṇi pañcādau yena yatkarma vāñchitam
tanmukhyavaktraṃ saṃkalpya mukhaṃ kuṇḍapramāṇataḥ // SvaT_2.264

bhāvayennava jihvāsatu vaktrevaktre pratiṣṭhitāḥ
prāgādyaṣṭau madhya ekā kāmyārthe diggatāstu yāḥ // SvaT_2.265

rājyārthā dāhajananī mṛtyudā śatrukārikā
vaśīkartryuccāṭanī syād arthadā muktidāyikā // SvaT_2.266

sarvasiddhipradā madhye tasmānmadhye tu homayet
pūṇā tu bhairaveṇaiva jihvānāṃ kalpanāya ca // SvaT_2.267

punaḥ pūrṇāhutiṃ caiva bhairaveṇa pradāpayet
jvālāgraṃ tu hṛdāgṛhya vahnicaitanyakalpitam // SvaT_2.268

ātmahṛtsthaṃ tu saṃkalpya yogapīṭhaṃ tu kalpayet
madhyajihvānusāreṇa agninābhau tu kandakam // SvaT_2.269

nālaṃ hṛdavadhi dhyātvā padmaṃ tatra vicintayet
patrāṣṭakasamopetaṃ sitavarṇaṃ sutejasam // SvaT_2.270

anantaṃ kalpayettatra dharmādicaraṇāntikam
oṃkāreṇa śivāntaṃ ca agnimūrtiṃ prakalpayet // SvaT_2.271

śikhā hṛdi sthitā yā tu dhruveṇotkīlayetpunaḥ
recakeṇa kṣipedvahnau sā mūrtirbhairavātmikā // SvaT_2.272

mūrtibhūtaṃ prakalpyaivam aṣṭātriṃśatkalāyutam
śodhyādhvānaṃ tu vinyasyed dīkṣākāle varānane // SvaT_2.273

bhairavaṃ pūjayitvā tu śāstradṛṣṭena karmaṇā
vaktrasaṃdhiśca vaktrabhyāṃ śivavaktrāgnivaktrayoḥ // SvaT_2.274

saṃdhāya caivaṃ jihvābhyāṃ nāḍīsaṃdhirato bhavet
mūlamantraṃ samuccārya agnināsāvinirgatam // SvaT_2.275

sthaṇḍilasthaśivālīnam ekārthaṃ caiva saṃdhayet
śuddhājyenāhutiśatam aṣṭotkṛṣṭaṃ varānane // SvaT_2.276

bhairavasya tu hotavyaṃ vaktrāṅgānāṃ daśāṃśakam
bhairavāṣṭakalokeśān daśamāṃśena homayet // SvaT_2.277

mūlamantraṃ samuccārya pūrṇāmekāṃ prapātayet
bhairavāpyāyanārthāya tathā pūrṇāṃ prapātayet // SvaT_2.278

punarnyūnātiriktārthaṃ niśchidrakaraṇāya ca
paścāddhomaḥ prakartavyo yathecchaṃ tu varānane // SvaT_2.279

sarvakāmaprado homas tilaiḥ śasto ghṛtānvitaiḥ
dhānyairdhanārthasiddhyarthaṃ ghṛtaguggulahomataḥ // SvaT_2.280

jāyate vipulā siddhir adhamā madhyamottamā
śvetāravindairājyāktaiḥ bilvaiśca śriyamāpnuyāt // SvaT_2.281

kśīrāktatilahomena śāntikarma varānane
sitaraktapītakṛṣṇaiḥ śamanākṛṣṭipauṣṭikam // SvaT_2.282

māraṇaṃ ca varārohe krameṇa parikalpayet
kundapuṣpaiḥ sutārthāya aśokaiḥ priyasaṃgamaḥ // SvaT_2.283

jātikuṭmalakaiḥ kanyā gāndharvī bakulodbhavaiḥ
nāgaistu nāgakanyā vai siddhārthaiḥ siddhakanyakā // SvaT_2.284

caṇyakaiścāpyapsaraso narendraḥ phalguṣeṇa tu
ghṛtāktena varārohe samantrī sapurohitaḥ // SvaT_2.285

rājñī putrasamopetā vaśaṃ yāti varānane
yakṣiṇī vaśamāyāti puṣpaiścaiva kadambajaiḥ // SvaT_2.286

vidyādharī kuyyakaiśca sādhayennātra saṃśayaḥ
mṛgīṃ baddhvā tilairhomaḥ padmabilvairadhiṣṭhitam // SvaT_2.287

bhakṣyairgrāsapramāṇaistu dhanyaiḥ prasṛtisaṃmitaiḥ
evaṃ homānusāreṇa sādhako vidhisaṃsthitaḥ // SvaT_2.288

pūjāhomarato nityaṃ yānyānkāmānsamīhate
tāṃstānsa sādhayatyeva bhairavasya vaco yathā // SvaT_2.289

iti śrīsvacchandatantre dvitīyaḥ paṭalaḥ

tṛtīyaḥ paṭalaḥ

adhivāsaṃ pravakṣyāmi yathāvadanupūrvaśaḥ
vāriṇā suviśuddhātmā kṛtakṛtyaḥ prasannadhīḥ // SvaT_3.1

bhasmoddhūlitadehastu mudrālaṅkārabhūṣitaḥ
jihmajenopavītena savāsā vā digambaraḥ // SvaT_3.2

sugandhigandhaliptāṅgaḥ puṣpasragdāmabhūṣitaḥ
divyābharaṇasampannaḥ suprasannaḥ subhāvitaḥ // SvaT_3.3

sudhūpitaḥ sutāmbūlaś candanāgurucarcitaḥ
mahadvārapradeśe tu sthitvā prāgiva bhāvitaḥ // SvaT_3.4

dvārādhyakṣān pūjayitvā puṣpaprakṣepaṇaṃ tataḥ
humphaṭkāraprayogeṇa tālāśabdaṃ vidhāya ca // SvaT_3.5

pārṣṇyadhohastasaṃyogād vighnaproccāṭanāya vai
pārṣṇyā bhūmigatān hanyāt tālayā cāntarikṣagān // SvaT_3.6

mantrairdivyān viśodhyaivaṃ yāgaharmyaṃ viśettataḥ
rakṣāṃ pūrvavadastreṇa paritaḥ parikalpayet // SvaT_3.7

varmaṇā māyārūpeṇāc chādyaiva tu makhālayam
tato dakṣiṇadigbhāge upaviśya varānane // SvaT_3.8

karanyāsaṃ yathāpūrvaṃ dahanotpūyane tathā
plāvanāpyāyane caiva sakalīkaraṇaṃ tathā // SvaT_3.9

pūrvavanmānasaṃ yāgam antardehe samācaret
śaktyādhāramanantaṃ ca dharmādicaraṇāvadhi // SvaT_3.10

gātrakāṇi tvadharmādyas tathā sandhānakīlakān
adhaśchādanamūrdhvaṃ ca padmakesarakarṇikāḥ // SvaT_3.11

puṣkarāṇi ca śaktīśca maṇḍalān maṇḍalādhipān
śivāntamāsanaṃ dadyāt pūrvarūpaṃ dhruveṇa tu // SvaT_3.12

mūrtibrahmakalāvyūhaṃ navatattvaṃ tritattvakam
dvātriṃśadakṣaraṃ devaṃ bhairavāṣṭakameva ca // SvaT_3.13

vidyāṅgāni tathā devīṃ kṣurikāṃ locanatrayam
śaktitrayaṃ paraṃ devam aṅgaṣaṭkasamanvitam // SvaT_3.14

mudrāmantrāṃśca dravyāṇi yathāsthānaṃ prakalpayet
saṃkalpya ca yathānyāyaṃ yathāyogaṃ prakalpayet // SvaT_3.15

sadyojātaṃ ca vāmaṃ ca aghoraṃ ca yaduktavān
puruṣeśau ca devasya dalasthāṃścopakalpayet // SvaT_3.16

hṛdayādīṃstataḥ pañca diśāsu vidiśāsu ca
pūrvato yāvadīśāntaṃ bhairavāvaraṇaṃ bahiḥ // SvaT_3.17

lokapālāṃstadastrāṇi pūrvādīśāntakāvadhi
astrāṇi lokapālāṃśca bhairavāṣṭakameva ca // SvaT_3.18

pañcabrahmāṇyathāṅgāni etānyāvaraṇāni hi
krameṇoccārayet sarvān yāvattadgarbhamaiśvaram // SvaT_3.19

mantrasandhānametaddhi paramīkaraṇaṃ śṛṇu
uccārayettato devaṃ hrasvadīrghaplutānvitam // SvaT_3.20

tāvaduccārayenmantraṃ yāvannirvāṇagocaram
adhaḥśakteryāvadūrdhvaṃ somasūryapathāntarā // SvaT_3.21

piṅgalāmadhyamārgeṇa varṇoccārakrameṇa tu
devatāpañcakaṃ śaktiṃ vyāpinīṃ samanonmane // SvaT_3.22

bhedayitvā kramāt sarvaṃ yāvadvai nidhanāntikam
nistaraṅgaṃ niradhvākhyaṃ sakalavyāpi conmanam // SvaT_3.23

tadadhyāsyānulomyena hṛtpadme viniveśayet
sarveṣvāvaraṇeṣvevaṃ devi tadvyāpakaṃ nyaset // SvaT_3.24

tena cādhiṣṭhitāḥ sarve sarvakāmaphalapradāḥ
yathā svarūpasaṃsthānavarṇā ye kathitā mayā // SvaT_3.25

tathā te viniyoktavyā mānase mānasena tu
karṇikāyāṃ tu saṃsthāpya dvidhāvasthaṃ ca bhairavam // SvaT_3.26

śuddhasphaṭikasaṃkāśaṃ sarvamantrairalaṃkṛtam
tatrāpi parito jñeyam anirdeśyamanāmayam // SvaT_3.27

yatra nāsti dvidhābhāvo na mantrādiprakalpanā
oṃkārabindunādānāṃ vilayaṃ taṃ vinirdiśet // SvaT_3.28

tatsthānaṃ durlabhaṃ matvā sambhavenna kadācana
yasya nāgraṃ ca mūlaṃ ca diśo vidiśastathā // SvaT_3.29

na śabdo nāpi cākāśaṃ dhyātvā tattu vimucyate
prathamaṃ mānasaṃ yāgaṃ paścāddravyasamanvitam // SvaT_3.30

ya evaṃ satataṃ kuryād daiśiko yāgatatparaḥ
svahaste sthaṇḍile liṅge maṇḍale caruke tathā // SvaT_3.31

jale cāgnau ca sampūjya samyag dīkṣāphalaṃ labhet
akṛtvā mānasaṃ yāgaṃ yo 'nyaṃ yāgaṃ samārabhet // SvaT_3.32

aśivaḥ sa tu vijñeyo na mokṣāya vidhīyate
ātmayāge kṛte caiva dehaśuddhiḥ prajāyate // SvaT_3.33

adhiṣṭhitaṃ śivenaiva tamācāryaṃ vinirdiśet
ātmanirdahanaṃ caiva mānasaṃ ca yaduktavān // SvaT_3.34

viditvā samyagācāryaḥ pāśahā sa śivaḥ smṛtaḥ
yatra yatra sthito deśe yaścaivaṃ tu vidhiṃ yajet // SvaT_3.35

brahmahāpi sa mucyeta kiṃ punaḥ śivatatparaḥ
sarvāvasthāgataścaiva viṣayairanurañjitaḥ // SvaT_3.36

sakṛt sampūjya mucyeta kiṃ punaryo dine dine
etattantroktavidhinā yaduktaṃ vidhipūrvakam // SvaT_3.37

ijyādi cānyatantre 'pi tadvaitat kāmikaṃ bhavet
nānāsiddhiguṇairyuktaṃ nānākāmaphalapradam // SvaT_3.38

yogasiddhiśca jāyeta muktiṃ ca labhate dhruvam
sadāśivo 'pi jānāti devāścaivāsurādayaḥ // SvaT_3.39

evaṃ tu mānasaṃ yāgaṃ kṛtvā bāhyaṃ samācaret
parāṃ vṛttimanudhyāyan dravyāṇyādau vilokayet // SvaT_3.40

sitacandanakarpūraṃ sudhūpaṃ sitavāsasī
puṣpāṇi divyagandhīni tilavrīhighṛtādikam // SvaT_3.41

cūtapallavadarbhāṃstu siddhārthān khaṭikāṃ tathā
karaṇīṃ kartarīṃ caiva pāśabandhanasūtrakam // SvaT_3.42

vārdhānīṃ śivakumbhaṃ ca tathedhmān paridhīnapi
samidho dantakāṣṭhaṃ ca carusthālīṃ srucaṃ sruvam // SvaT_3.43

taṇḍulāṃśca tathā kṣīram evamādīnyanekaśaḥ
tato 'rghapātramādāya kṣālayedastravāriṇā // SvaT_3.44

kavacenāvaguṇṭhyaiva praṇavena tu pūjayet
udakādibhiraṣṭāṅgaḥ pūrayettu varānane // SvaT_3.45

udakaṃ kṣīrakusumaṃ kuśasarṣapataṇḍulāḥ
praṇavenāsanaṃ sarvaṃ tato mūrtiṃ nyaset priye // SvaT_3.46

bhairavāvaraṇairyuktāṃ pūjayettāṃ yathākramam
gandhaiḥ puṣpaistathā dhūpair mantrasandhānapūrvakam // SvaT_3.47

mantavyaṃ paramaṃ tattvaṃ tataścaivāmṛtībhavet
pātrāṇāṃ tritayaṃ kalpyaṃ nirodhārthe vidhau tathā // SvaT_3.48

paśvarghe ca prakalpyaivaṃ śivahastaṃ prakalpayet
mantrasandhānakaṃ prāgvan nāḍīsandhānameva ca // SvaT_3.49

mūlamantramanusmṛtya hṛtkaṇṭhatālumadhyagam
bhrūmadhyaṃ śabdakūṭaṃ tat turyasthānaṃ vibhedayet // SvaT_3.50

vāmadakṣiṇamadhye tu viṣuvatsthena bhedayet
dvādaśāntaṃ paraṃ nītvā karastho mantravigrahaḥ // SvaT_3.51

tasyāpyanena nyāyena vilomena viśeddhṛdi
ātmano recakenaiva pūrakeṇa viśeddhṛdi // SvaT_3.52

nāḍīsandhānametaddhi śivena parikīrtitam
vyāpakaṃ tu śivaṃ dhyāyen mantramūrtimadhiṣṭhitam // SvaT_3.53

darbhaṃ saṃgṛhya cāstreṇa saptavārābhimantritam
pañcagavyāya pātraṃ tu śodhayettu śivāmbhasā // SvaT_3.54

astreṇa kṣālayettacca kavacenāvaguṇṭhayet
darbhāsanaṃ dhruveṇaiva maṇḍalaṃ tu prakalpayet // SvaT_3.55

tasyopari nyaset pātraṃ gomayādīni cāharet
pṛthakpātrasthitānyeva prokṣyāstreṇa śivāmbhasā // SvaT_3.56

gomayaṃ tu hṛdāmantrya gomūtraṃ śirasā dadhi
śikhayā varmaṇā kṣīram astreṇājyaṃ kuśodakam // SvaT_3.57

dhāmnā ca mantrayet paścād gomayādīni yojayet
pūrvasaṃskṛtapātre tu svamantrairgomayādikam // SvaT_3.58

saṃyojya mantrayetpaścāt taireva hṛdayādibhiḥ
praṇavena tu saṃkalpya anantaṃ mūrtivigraham // SvaT_3.59

dhāmāṅgāni ca bāhye tu sampūjyāvaraṇasthitim
mantrasandhānakaṃ kṛtvā amṛtīkaraṇaṃ tathā // SvaT_3.60

śivāmṛtaṃ tatsaṃcintya sampūjya sthāpayettataḥ
astrābhimantritaṃ darbhaṃ gṛhītvollekhanaṃ kuru // SvaT_3.61

yāvadbhūmau samantāttu saumyāsyo dakṣiṇe sthitaḥ
tataścaivoddharecchalyam ājalāntaṃ vyavasthitam // SvaT_3.62

recitaṃ bhāvayecchuddhaṃ mauktikādyaiḥ prapūrayet
samīkaraṇamastreṇa kavacena tu secanam // SvaT_3.63

ākoṭanamathāstreṇa tato mārjanalepane
astreṇa pañcagavyena gandhatoyena copari // SvaT_3.64

śivāmbhasāstrayuktena vikirāṇyabhimantrayet
saptakṛtvo 'stramantreṇa sthitvā mantre tu prāgdiśaḥ // SvaT_3.65

ūrdhvādho vikireddhānyāny astrabhūtāni cintayet
cāmareṇa suśubhreṇa astramantreṇa saṃharet // SvaT_3.66

aiśānyabhimukhānyeva nairṛtyā yāvadaiśvaram
pañcagavyena samprokṣya gandhāmbhobhiḥ śivāmbhasā // SvaT_3.67

dhruveṇa śriyamāvāhya padmahastāṃ sulocanām
śuklapuṣpāṇi muñcantīṃ sarvalakṣaṇasaṃyutām // SvaT_3.68

nīlotpaladalaśyāmāṃ yāgaharmyāvalokinīm
brahmasthānopaviṣṭāṃ tu dvārābhimukhabhadradām // SvaT_3.69

gandhapuṣpādibhiḥ pūjya śivakumbhaṃ prakalpayet
aiśānīṃ diśamāśritya pañcagavyena maṇḍalam // SvaT_3.70

gandhodakena saṃlipya śivāmbho 'streṇa prokṣayet
anantādyāsanaṃ dattvā dhruveṇāmaṇḍalāvadhi // SvaT_3.71

sarvadoṣavinirmuktaṃ kumbhaṃ candanalepitam
svastikādyaiścārcayitvā yavasiddhārthadūrvabhiḥ // SvaT_3.72

sitasūtreṇa saṃveṣṭya vastrapūtena cāmbhasā
sampūrya sarvataśchannaṃ cūtāśvatthādipallavaiḥ // SvaT_3.73

ratnagarbhauṣadhīyuktaṃ sahadevādibhirgaṇaiḥ
prokṣya cāstreṇa saṃgṛhya kavacenāvaguṇṭhitam // SvaT_3.74

āsanasyopari nyasyen mūlamantramanusmaran
kalādhvabhairavādīni nyasyārghādīn prakalpayet // SvaT_3.75

mudrāṃ baddhvā hṛdādīni pūjyānyagnidalādiṣu
gandhapuṣpapavitrādyaiḥ sitavastreṇa bhūṣayet // SvaT_3.76

vāmabhāge tu kumbhasya pañcagavyena maṇḍalam
śivāmbhasā tu samprokṣya praṇavenāsanaṃ nyaset // SvaT_3.77

samprokṣya ca śivāmbhobhir vārdhānīṃ maṅgalānvitām
kumbhavaccārcayitvā tām āsanasyopari nyaset // SvaT_3.78

gandhapuṣpapavitrādyaiḥ pūjayitvā tu vārdhanīm
uccāryāstraṃ krameṇāgre dravyāṇāṃ vārdhanīṃ nayet // SvaT_3.79

acchinnāmanulomena jaladhārāṃ tu pātayan
tatsthānāttu samuddhṛtya yāvatkoṇaṃ tu śāṅkaram // SvaT_3.80

ācāryaḥ kalaśaṃ paścād bhairaveṇa samuddharet
nayedvārdhānimārgeṇa tasmin saṃsthāpayetpunaḥ // SvaT_3.81

vārdhānīṃ sthāpayetpaścād astramantramanusmaran
viśeṣapūjāmubhayor gandhapuṣpapavitrakaiḥ // SvaT_3.82

mantrasandhānakaṃ kuryān nāḍīsandhimathobhayoḥ
vikirān saṃhitān pūrvaṃ vārdhānyāḥ kalpayedadhaḥ // SvaT_3.83

akṣatāstrāṇyanekāni śarakuntāsimudgarāḥ
cakrapaṭṭisavajrāditriśūlāntānyanekaśaḥ // SvaT_3.84

yogauko vyāpya sarvaṃ tu tiryagūrdhvamadhaḥ sthitāḥ
vārdhānyastrasya sarve te raśmibhūtā vyavasthitāḥ // SvaT_3.85

śiṣyasya dakṣiṇe haste vārdhānyastraṃ tu saṃhitam
tenaitaṃ yajñarakṣārthaṃ yāgādau kalaśaṃ nyaset // SvaT_3.86

naivedyaṃ vividhaṃ dattvā nutvā vijñāpayedvibhum
bhagavaṃstvatprasādena yāgaṃ nirvartayāmyaham // SvaT_3.87

sannidhānaṃ sadā tubhyam avighnārthaṃ sadā bhava
anujñātotthito yāyād arghahasto digīśvarān // SvaT_3.88

svanāmapadavinyāsān oṃkārādinamontagān
gandhapuṣpapavitrādyaiḥ pūjayettān prayatnataḥ // SvaT_3.89

indrādyanantaparyantāṃl lokapālān prapūjayet
tato maṇḍalakaṃ madhye yāgabhūmau prakalpayet // SvaT_3.90

pañcagavyena liptvādau gandhatoyena copari
śivāmbhasāstramantreṇa samprokṣya tvavaguṇṭhayet // SvaT_3.91

brahmasthānasya pūrveṇa gurūn pūjya vināyakam
vāyavye pūjayeddevi gandhapuṣpairanukramāt // SvaT_3.92

athaitāṃstu namaskṛtya ājñāṃ dattāṃ vibhāvayet
tatastu madhyadeśasthaṃ yogapīṭhaṃ prakalpayet // SvaT_3.93

pūrvoktena vidhānena bhairaveśaṃ varānane
pūjayitvā pavitrādyais trirāvaraṇasaṃyutam // SvaT_3.94

svadhyānaguṇasaṃyuktaṃ mudrālaṅkārabhūṣitam
mantrasandhānakaṃ pūrvaṃ nāḍīsandhānameva ca // SvaT_3.95

paramīkaraṇaṃ kuryād vyāpakena pareṇa tu
naivedyān vividhākārān dattvā mudrāṃ pradarśayet // SvaT_3.96

praṇipātaṃ japaṃ kṛtvā nivedya vidhipūrvakam
paścādbaliḥ pradātavyo mātṛṇāṃ bhūtasaṃhate // SvaT_3.97

bhūteśvarāṇāṃ deveśi kṣetrapālasya sarvataḥ
tataḥ snāyādathoddhūlya athavācamya suvrate // SvaT_3.98

tato 'gnikuṇḍaṃ gatvā tu pūrvavacchodhanaṃ tathā
bhairavaṃ pūjayettatra vidhidṛṣṭena karmaṇā // SvaT_3.99

agneḥ santarpaṇaṃ kuryāt sahasreṇa śatena vā
tataścaruṃ ca śrapayet sthālīṃ saṃgṛhya nirvraṇām // SvaT_3.100

śivāmbhasā tu prakṣālya kavacenāvaguṇṭhayet
candanādyairvilimpettāṃ mṛṣṭadhūpena dhūpayet // SvaT_3.101

sūtreṇa veṣṭayet kaṇṭhe varmabhūtena suvrate
darbheṇāstrasvarūpeṇa kalpayenmaṇḍalaṃ priye // SvaT_3.102

prokṣya caiva śivāmbhobhiḥ kavacenāvaguṇṭhayet
āsanaṃ tatra vinyasyed anantādiśivāntakam // SvaT_3.103

mūrtibhūtāṃ nyasetsthālīṃ tatrasthaṃ bhairavaṃ yajet
trirāvaraṇasaṃyuktaṃ gandhapuṣpairanukramāt // SvaT_3.104

mānasena prayogeṇa bhāvapuṣpairvarānane
cullīṃ samprokṣya cāstreṇa kuṇḍavaccārcayettataḥ // SvaT_3.105

tatra sthālīṃ samāropya paścādagniṃ nyasedadhaḥ
kṣīraṃ prokṣya śivāmbhobhis taṇḍulāṃśca samāsataḥ // SvaT_3.106

mantreṇāṣṭaśatenaiva prakṣipya pācayecchanaiḥ
mūlamantreṇa deveśi ekacittaḥ samāhitaḥ // SvaT_3.107

cālanodghāṭanādīni astramantreṇa kārayet
taptābhidhāraṃ susvinne aṅgaiścaiva prakalpayet // SvaT_3.108

tribhistribhirghṛtenaiva sruveṇa juhuyāt priye
bhūmau maṇḍalakaṃ kṛtvā praṇavenāvatārayet // SvaT_3.109

sthālīmājyopaliptāṃ tu śītāghāraṃ ca homayet
bhairaveṇa ṣaḍaṅgena vaṣaḍjātiyutena ca // SvaT_3.110

maṇḍalaṃ kuṇḍasāmīpye kṛtvā darbhāsanaṃ nyaset
sthālyāṃ tasyopari nyasya sampātaṃ mantrasaṃhitām // SvaT_3.111

japannekaikayāhutyā pātayed bhairaveṇa tu
aṣṭotkṛṣṭaśatenaiva parāmṛtamanusmaran // SvaT_3.112

rajasyādau tato devi kartaryāṃ karaṇau tathā
khaṭikātilājyasampātaṃ mūlamantreṇa kārayet // SvaT_3.113

tribhāgaṃ kalpayitvā taṃ caruṃ sthālyāṃ tu saṃsthitam
śivāgnisādhakebhyaśca śivāyāgraṃ nivedayet // SvaT_3.114

dvitīyaṃ homayedagnau sādhakebhyastṛtīyakam
caruṃ pātre tu saṃgṛhya pūjayedbhairaveṇa tu // SvaT_3.115

puṣpadhūpādibhirnītvā dhāmnaitaṃ vinivedayet
hṛdādyāvaraṇasthānāṃ daśamāṃśaṃ nivedayet // SvaT_3.116

kalaśe 'pyevamevaṃ tu agnau homyaścaruḥ srucā
bhairavasya śataṃ homyam aṅgānāṃ tu daśāṃśakam // SvaT_3.117

sādhakebhyastu yaccheṣaṃ pidhāya sthāpayet priye
vināyake śataṃ homyaṃ bhūparigrahaṇe tathā // SvaT_3.118

adhivāse tathaiveha aṣṭottaraśataṃ hutiḥ
prāyaścittanimittaṃ tu anulomavilomake // SvaT_3.119

nyūnātirikte deveśi aṣṭottaraśataṃ hutiḥ
bhairavaṃ pūjayitvātha prārthyānujñāṃ varānane // SvaT_3.120

śiśoḥ karma prakartavyaṃ yathā bhavati tacchṛṇu
dvāre maṇḍalakaṃ kṛtvā darbhaṃ tasyopari nyaset // SvaT_3.121

praṇavenāsanaṃ kalpyaṃ śiṣyaṃ tasminniveśayet
samapādaṃ stabdhakāyaṃ saumyānanakṛtāñjalim // SvaT_3.122

guruḥ pūrvamukho 'streṇa prokṣayettaṃ śivāmbhasā
bhasmanā tāḍayenmūrdhni astramantreṇa cālabhet // SvaT_3.123

nābhyūrdhvaṃ trīṃstathā vārān nabhyadhastrīn prakalpayet
śivaṃ nyāsāṅgasahitaṃ pūjayedbhairaveṇa tu // SvaT_3.124

vastraṃ samprokṣya cāstreṇa kavacenāvaguṇṭhayet
pūjayedbhairaveṇaiva mukhaṃ pracchādayettathā // SvaT_3.125

hastābhyāṃ taṃ gṛhītvātha viśejjavanikāntaram
devasyābhimukhaṃ kṛtvā puṣpaṃ prāṇau pradāpayet // SvaT_3.126

prakṣepayettato dhāmnā mukhamudghāṭya darśayet
vidyāmantragaṇaiḥ sārdhaṃ kāraṇaṃ sasadāśivam // SvaT_3.127

ajñānapaṭanirmuktaḥ prabuddhaḥ paśurīkṣate
daṇḍavaddharaṇīṃ gatvā praṇipatya punaḥ punaḥ // SvaT_3.128

kṛtakṛtyaḥ prahṛṣṭātmā prahṛṣṭanayanaṃ śiśum
utthāpya hastān saṃgṛhya dakṣiṇāṃ mūrtimānayet // SvaT_3.129

tatra maṇḍalakaṃ kṛtvā puṣpeṇa praṇavāsanam
tasyopari śiśuṃ nyasya ūrdhvakāyamudaṅmukham // SvaT_3.130

guruḥ pūrvānanaḥ sthitvā prokṣaṇādīni kārayet
upaveśya tataḥ kṛtvā sakalīkaraṇe vidhim // SvaT_3.131

viśeṣaphalasiddhyarthaṃ mumukṣoḥ sādhakasya vā
gandhadigdhau karau kṛtvā astreṇa pariśodhayet // SvaT_3.132

kavacenāvaguṇṭhyaitau plāvayedamṛtena tu
anantamāsanaṃ kalpyaṃ bhairavāṅgāni vinyaset // SvaT_3.133

vyomnyātmānaṃ yojayitvā śiśoḥ śoṣyā tanuḥ priye
āgneyīṃ dhāraṇāṃ dhyātvā nirdahyāstreṇa taṃ śiśum // SvaT_3.134

dhūmajvālāvinirmuktaṃ dagdhakāyaṃ vibhāvayet
bhasmībhūtaṃ tataḥ śāntaṃ plāvayedamṛtena tu // SvaT_3.135

vyomavaccintayeddehaṃ caitanyaṃ kanakāgnivat
śaktinyāsaṃ nyasetpūrvaṃ kamalaṃ praṇavena tu // SvaT_3.136

tasyopari tadātmānaṃ dhyāyejjyotirmayaṃ śubham
mūrtimantraṃ samuccārya mūrtibhūtaṃ prakalpayet // SvaT_3.137

pūrvoddhṛtena mantreṇa plāvayedamṛtena tu
mantranyāso yathāpūrvam aṣṭātriṃśatkalāvadhi // SvaT_3.138

kalādhvānaṃ nyaset paścāc chāntyatītādyanukramāt
sphaṭikābhā tathā kṛṣṇā raktā śuklā ca pītakā // SvaT_3.139

śāntyatītādikā jñeyās tattvabhūtāstu tāḥ kalāḥ
dhāmnāvāhya tathāṅgāni nyasyāntaḥkaraṇaṃ bhavet // SvaT_3.140

ātmāntaḥkaraṇe yadvat tadvatpūjāṃ samārabhet
dhāma proccārya sandadhyāt sabāhyābhyantaraṃ punaḥ // SvaT_3.141

śivahaste vibhuṃ dhyātvā mantragrāmaṃ sujājvalam
dhāmoccārya ca sandhāya śiṣyamūrdhni karaṃ nyaset // SvaT_3.142

adhomukhena hṛtpṛṣṭhe śivahastena cālabhet
utthāpya dattvā puṣpaṃ tu añjalau bhairaveṇa tu // SvaT_3.143

praveśyābhyarcayecchambhuṃ śivamuccārya nikṣipet
nirgatya vandayeddevaṃ daṇḍavat triḥ pradakṣiṇam // SvaT_3.144

śivakumbhāgnimadhyasthaṃ sthaṇḍilasthaṃ ca vandayan
śivapūjāgnikāryādau sakalīkṛtavigrahaḥ // SvaT_3.145

nānyathā prāksvarūpeṇa pūjanārho bhavettu saḥ
nītvā kuṇḍasamīpaṃ taṃ śiṣyahastāviyogataḥ // SvaT_3.146

ātmasavye 'tha digbhāge maṇḍalaṃ praṇavena tu
praṇavenāsanaṃ dattvā tasyopari śiśuṃ nyaset // SvaT_3.147

upaveśya kare darbhaṃ bhairaveṇa samarpayet
mūlaṃ śiṣyasya hastasthaṃ sāgramācāryajaṅghayoḥ // SvaT_3.148

piṅgalā madhyamā nāḍī śiṣyadehādvinirgatā
saivātra darbhabhūtā tu gurunāḍyāṃ layaṃ gatā // SvaT_3.149

nāḍīsandhānahetvarthaṃ bhairaveṇāhutitrayam
tayā nāḍyā praveṣṭavyaṃ śiṣyasya hṛdaye sakṛt // SvaT_3.150

grahaṇākarṣaṇārthaṃ tu gṛhṇan muñcan punaḥ punaḥ
dīkṣākāle yataścaivaṃ tadarthaṃ nāḍisaṃhatiḥ // SvaT_3.151

śiṣyasyātha śirobhūmau bhairaveṇa vidhāya tu
sampātaṃ sarvamantraistu dhruveṇājyāhutiṃ kṣipet // SvaT_3.152

mūlamantraṃ samuccārya svā ityagnau prapātayet
heti śiṣyasya śirasi sampātaḥ śivacoditaḥ // SvaT_3.153

śiṣ.yadehe tu ye mantrāḥ sabāhyābhyantaraṃ sthitāḥ
kuṇḍasthāḥ pūjitā ye tu dhāmādyāvaraṇāntagāḥ // SvaT_3.154

yugapattarpaṇaṃ teṣāṃ sampātastena kīrtitaḥ
ekaikasyātra mantrasya āhutitritayena tu // SvaT_3.155

utthāpya ca tataḥ śiṣyaṃ tadarthaṃ mantratarpaṇam
bhairavāya śataṃ hutvā hṛdādau daśakaṃ hutiḥ // SvaT_3.156

dhāmnā cotthāya hotavyaṃ pūrṇāhutyānutarpayet
mantrāṇāṃ dīpanaṃ kuryād dhāmādyastrāvadhi kramāt // SvaT_3.157

huṃkāradvayamadhye tu mūlamantraṃ samuccaran
praṇavādiphaḍantena āhutīḥ pratipādayet // SvaT_3.158

hṛdādīnāṃ ca sarveṣāṃ jātiruktātra dīpane
pāśānāṃ bandhanārthāya mantrāṇāṃ dīpanaṃ smṛtam // SvaT_3.159

mantrāḥ karaṇabhūtāstu paśukāryasya sādhane
ācāryaḥ karaṇaṃ proktaḥ śivarūpo yataḥ smṛtaḥ // SvaT_3.160

krūrakārye tu kartavye mantrān sandīpya yojayet
krūrajātyanurūpeṇa vācakān yojayet sadā // SvaT_3.161

bhrukuṭīkarālavadanān vācyarūpān vicintayet
saumyajātiyutān saumye saumyarūpān vicintayet // SvaT_3.162

pāśakarma tato vakṣye kanyākartitasūtrakam
triguṇaṃ triguṇīkṛtya pāśabandhanasūtrakam // SvaT_3.163

śivāmbho 'streṇa samprokṣya kavacenāvaguṇṭhayet
pūjayitvā vidhānena gandhapuṣpādidhūpakaiḥ // SvaT_3.164

prasārayedgṛhītvā tan mūrdhādyaṅguṣṭhakāvadhi
śiṣyasya stabdhadehasya nāḍībhūtaṃ vicintayet // SvaT_3.165

suṣumnā madhyamā nāḍī sarvanāḍīsamanvitā
oṃkārādi svanāmnā tu namaskārāvasānakam // SvaT_3.166

śiṣyadehasthitāṃ nāḍīṃ sūtre saṃgṛhya yojayet
gandhapuṣpādibhiḥ pūjya kavacenāvaguṇṭhayet // SvaT_3.167

sannidhānāhutīstisraḥ svanāmapadajātikāḥ
śivāmbho 'streṇa samprokṣya śiṣyasya hṛdayaṃ punaḥ // SvaT_3.168

tāḍayedastrapuṣpeṇa hṛdi citsaṃhṛtā bhavet
huṃkāroccārayogena recakena viśeddhṛdi // SvaT_3.169

nāḍīrandhreṇa gatvā tu caitanyaṃ bhāvayecchiṣoḥ
kadambagolakākāraṃ sphurattārakasannibham // SvaT_3.170

hṛtsthaṃ chittvāstrakhaḍgena humphaṭkārāntajātinā
dhāmnā cāṅkuśarūpeṇa karṣecchaktyavadhi kramāt // SvaT_3.171

dvādaśāntaṃ tu saṃgṛhya sampuṭya hṛdayena tu
saṃhāramudrayā yojyaṃ sūtre nāḍīprakalpite // SvaT_3.172

vyāpakaṃ bhāvayitvā tu kavacenāvaguṇṭhayet
bhairaveṇāhutīstisraḥ sannidhānasya hetave // SvaT_3.173

dvitīyaḥ sūtradehastu pāśā yatra sthitāstvime
bandyāścedyāstathā dāhyāḥ sūtrasthāne na vigrahe // SvaT_3.174

pāśāstu trividhā bhāvyā māyīyāṇavakarmajāḥ
caitanyarodhakāstvete kāryakāraṇarūpiṇaḥ // SvaT_3.175

malaḥ karma nimittaṃ tu naimittikamataḥ param
ādhārarūpaṃ naimittaṃ śarīrabhuvanādikam // SvaT_3.176

nimittamabhilāṣākhyaṃ vicitrairheturūpakaiḥ
tāṃścāvalokayet sūtre bandhyabandhanahetutaḥ // SvaT_3.177

pāśānāṃ tāḍanaṃ kāryaṃ humphaṭkārāntajātinā
svanāmapraṇavādyena śāntyatītādyanukramāt // SvaT_3.178

puṣpeṇa tāḍayenmūrdhni grāhyaṃ hūmādi yojayet
huṃpha.kārāntayogenāgṛhya saṃhāramudrayā // SvaT_3.179

dhāmnā tu yojayet sūtre namaskārāntayoginā
evaṃ śāntyādikān pāśān sthānāt saṃgṛhya yojayet // SvaT_3.180

bhāvayettrividhān pāśān pañcatattvādhvavyāpakān
trayāṇāṃ vyāpikā śaktiḥ kriyākhyā pārameśvarī // SvaT_3.181

śāntyatītādibhedena pañcasaṃjñāpratiṣṭhitā
ādheyagraha ādhāraṃ gṛhītaṃ bhāvayet paśoḥ // SvaT_3.182

gandhapuṣpādibhiḥ pūjya sūtre pāśāṃśtu tarpayet
śāntyatītākrameṇaiva āhutīnāṃ trayaṃ trayam // SvaT_3.183

sannidhānāya pāśānām ataḥ pāśāṃstu dīpayet
svanāmajātiphaṭkāradhāmabhiśca trayaṃ trayam // SvaT_3.184

viśleṣakaraṇārthaṃ tu pāśānāṃ dīpanaṃ bhavet
dīptāḥ pāśāstato bandhyās tāḍanagrahaṇādinā // SvaT_3.185

sūtrasthāṃstāḍayetpuṣpaiḥ svadehasthāniva kramāt
dhāmnā ca sampuṭīkṛtya svanāmnā ca sakṛtsakṛt // SvaT_3.186

bandhane tu prayogo 'yaṃ sūtre granthīn pradāpayet
bandhane parimāṇaṃ ca karmaṇo viṣayasya ca // SvaT_3.187

ṣaṭtriṃśattattvamadhyastho bhuṅkte bhogaṃ na cānyathā
pāśān saṃsthāpya pātre tu saṃpātaṃ juhuyāt sakṛt // SvaT_3.188

pātrasampuṭamadhyasthān sthaṇḍile vinivedayet
nītvā samarpayet kumbhe pāśān saṃrakṣa he vibho // SvaT_3.189

darbhaṃ vimocayecchiṣyaṃ puṣpaṃ pāṇau pradāpayet
shtaṇḍile śivakumbhe ca śivāgnau ca prapūjayet // SvaT_3.190

tataḥ pradakṣiṇaṃ kṛtvā daṇḍavannipatedbhuvi
utthāpya pañcagavyādīn dadyādvai bhairaveṇa tu // SvaT_3.191

gomayena śucau deśe kāryaṃ maṇḍalakatrayam
ekasmin maṇḍale viṣṭaḥ pañcagavyaṃ śiśuḥ pibet // SvaT_3.192

upaviśya dvitīye tu carukaṃ prāśayedbudhaḥ
ācamya dantakāṣṭhaṃ tu tṛtīye maṇḍale sthitaḥ // SvaT_3.193

bhakṣayitvā ca deveśi tataścaiva vinikṣipet
pūrvaṃ paścāttathaiśordhvaṃ cottarasyāṃ ca śobhanam // SvaT_3.194

anyasyāmaśubhaṃ viddhi tasya homaḥ śataṃ bhavet
ācāryo juhuyāt paścāt prāyaścittaṃ śivena tu // SvaT_3.195

vidhernyūnātiriktasya cittavikṣepakarmaṇi
aṣṭottaraśataṃ hutvā prāyaścittād viśuddhyati // SvaT_3.196

paścātsantarpayeddhomasahasreṇa śatena vā
mantrāṃśca daśabhāgena vahnau naivedyadāpanam // SvaT_3.197

viśeṣapūjanaṃ cārghaṃ mudrābandhaṃ varānane
stotraṃ vādyaṃ tataḥ kṛtvā caruṃ prāśya visarjayet // SvaT_3.198

nirodhārgheṇa cārghaṃ tu dattvā caiva varānane
recakena tu saṃgṛhya bhairavaṃ tamanusmaran // SvaT_3.199

muṣṭinā pūritaṃ nītvā pūjayitvā varānane
agniṣṭhaṃ vai pūrakeṇa gṛhītvā sthāpayet punaḥ // SvaT_3.200

tatrasthaṃ pūjayitvā ca kalaśe tu vinikṣipet
kusumādibhirabhyarcya kumbha eva tu bhairavam // SvaT_3.201

prakṣipya caiva nirmālyaṃ gomayena spṛśet priye
śivāmbhasā tu samprokṣya śiṣye śayyāṃ prakalpayet // SvaT_3.202

gṛhiṇo darbhaśayyāṃ tu yatervai bhasmanā priye
pūrvāśirā gṛhī kāryo yatirvai dakṣiṇāśirāḥ // SvaT_3.203

tatra sthitasya śiṣyasya śikhābandhaṃ varānane
siddhārtharocanādyaiśca rakṣāṃ kuryādasiṃ smaran // SvaT_3.204

bhasmanā rocanādyaiśca astraprākāracintanam
kavacenāvaguṇṭhyaiva śiṣyaṃ tu svāpayettataḥ // SvaT_3.205

tataścaiva tu nirgatya balikarma samārabhet
balistu kalpitaḥ pūrvaṃ sarvabhūteṣvathādarāt // SvaT_3.206

taṃ tu saṃgṛhya deveśi pūrvādīśāntakaṃ kṣipet
bhūtā ye vividhākārā divyabhaumāntarikṣagāḥ // SvaT_3.207

pātālatalasaṃsthāśca śivayāge subhāvitāḥ
dhruvādisarvabhūtāśca aindrādyāśāsthitāśca ye // SvaT_3.208

svāhākārasamāyogāt tṛpyantūccārayan kṣipet
namaskāreṇa sampūjya gandhairdhūpairanukramāt // SvaT_3.209

pūrvādīśānaparyantam adhaścordhvaṃ samantataḥ
koṇasthān kṣetrapālāṃśca patitāñchvapacānapi // SvaT_3.210

baliṃ dattvā tu sarvebhya ācamya ca varānane
sakalīkaraṇaṃ kṛtvā krameṇa prāśayeccarum // SvaT_3.211

sahāyaiḥ sahito vīra ekacittaḥ samāhitaḥ
prāṅmukha udaṅmukho vā maṇḍalasthaḥ pṛthakpṛthak // SvaT_3.212

pañcagavyaṃ pibet pūrvaṃ carukaṃ dantadhāvanam
prāśyaivaṃ sakalīkṛtya rakṣāṃ pūrvavadeva ca // SvaT_3.213

yāgabūmau svapet pāścāc chiṣyaiḥ saha varānane
bhairavadhyānayogena samādhau jāgradeva vā // SvaT_3.214

svacchandatantre 'dhivāsapaṭalastṛtīyaḥ

caturthaḥ paṭalaḥ

pratyūṣe vimale kṛtvā śaucādyān purrvavatkramāt
sakalīkaraṇaṃ kṛtvā pūrvavat praviśedgṛham // SvaT_4.1

śiṣyaśca śucirācāntaḥ puṣpahastaḥ (...) guruṃ tataḥ
praṇamya śirasā (...) hṛṣṭo guroḥ svapnānnivedayet // SvaT_4.2

śubhān svapnān pravakṣyāmi aśubhāṃśca varānane
svapneṣu madirāpānam āmamāṃsasya bhakṣaṇam // SvaT_4.3

krimiviṣṭhānulepaṃ ca rudhireṇābhiṣecanam
bhakṣaṇaṃ dadhibhaktasya śvetavastrānulepanam // SvaT_4.4

śvetātapatraṃ mūrdhasthaṃ śvetasragdāma bhūṣaṇam
siṃhāsanaṃ rathaṃ yānaṃ dhvajaṃ rājyābhiṣecanam // SvaT_4.5

ratnāṅgābharaṇādīni tāmbūlaṃ phalameva ca
darśanaṃ śrīsarasvatyoḥ śubhanāryavagūhanam // SvaT_4.6

narendrairṛṣibhirdevaiḥ siddhavidyādharairgaṇaiḥ
ācāryaiḥ saha saṃvādaṃ kṛtvā svapne prasiddhyati // SvaT_4.7

nadīsamudrataraṇam ākāśagamanaṃ tathā
bhāskarodayanaṃ caiva prajvalantaṃ hutāśanam // SvaT_4.8

grahanakṣatratārāṇāṃ candrabimbasya darśanam
harmyasyārohaṇaṃ caiva prāsādaśikhare 'pi vā // SvaT_4.9

narāśvavṛṣapotebhataruśailāgrarohaṇam
vimānagamanaṃ caiva siddhamantrasya darśanam // SvaT_4.10

lābhaḥ siddhacaroścaiva devādīnāṃ ca darśanam
guṭikāṃ dantakāṣṭhaṃ ca khaḍgapādukarocanāḥ // SvaT_4.11

upvītāñjanaṃ caiva amṛtaṃ pāratauṣadhīḥ
śaktiṃ kamaṇḍaluṃ padmam akṣasūtraṃ manaḥśilām // SvaT_4.12

prajvalatsiddhadravyāṇi gairikāntāni yāni ca
dṛṣṭvā siddhyati svapnānte kṣitilābhaṃ vraṇaṃ tathā // SvaT_4.13

kṣatajārṇavasāṃgrāmataraṇaṃ vijayaṃ raṇe
jvalatpitṛvanaṃ ramyaṃ vīravīreśibhirvṛtam // SvaT_4.14

vīravetālasiddhaiśca mahāmāṃsasya vikrayam
mahāpāśoḥ saṃvibhāgaṃ labdhvā devebhya ādarāt // SvaT_4.15

ātmanā pūjayan devaṃ japan dhyāyan stuvannapi
suhutaṃ cānalaṃ dīptaṃ pūjitaṃ vā prapaśyati // SvaT_4.16

haṃsasārasacakrāhvamayūraśavarohaṇam
mātṛbhirbhairavaścaiva mātṛrudragaṇaiḥ saha // SvaT_4.17

bhairavaṃ bhairavīṃ dṛṣṭvā siddhyatyatra na saṃśayaḥ
śubhāḥ svapnā mayākhyātā aśubhāṃśca nibodha me // SvaT_4.18

tailābhyaṅgastathā pānaṃ viśanaṃ ca rasātale
andhakūpe ca patanam atha paṅke nimajjanam // SvaT_4.19

vṛkṣavāhanayānebhyaḥ patanaṃ harmyaparvatāt
kartanaṃ karṇanāsābhyām atha vā hastapādayoḥ // SvaT_4.20

patanaṃ dantakośānām ṛkṣavānaradarśanam
vetālakrūrasatvānāṃ tathaiva kālapūruṣāḥ // SvaT_4.21

kṛṣṇordhvakeśā malināḥ kṛṣṇamālyāmbaracchadāḥ
raktākṣī strī ca yaṃ svapne puruṣaṃ tvavagūhayet // SvaT_4.22

mriyate nātra saṃdeho yadi śāntiṃ na kārayet
gṛhaprasādabhedaṃ ca śayyāvastrāsaneṣu ca // SvaT_4.23

ātmano 'bhibhavaṃ saṃkhya ātmadravyāpahāraṇam
kharoṣṭraśvasṛgāleṣu kaṅkagṛdhrabakeṣu ca // SvaT_4.24

mahiṣolūkakākeṣu rohaṇam ca pravartanam
bhakṣaṇam pakvamāṃsasya raktamālyānulepanam // SvaT_4.25

kṛṣṇaraktāni vastrāṇi vikṛtātmā prapaśyati
hasanaṃ valganaṃ svapne mlānasragdāmadhāraṇam // SvaT_4.26

svamāṃsotkartanaṃ bandhaṃ kṛṣṇasarpeṇa bhakṣaṇam
udvāhaṃ ca tathā svapne dṛṣṭvā naiva prasidhyati // SvaT_4.27

aśubhā hyevamākhyātā vijñeyā deśikottamaiḥ
śubhāstatrānumedyāstu aśubheṣu tu homayet // SvaT_4.28

aṣṭottaraśataṃ dhāmnā prāyaścittādviśuddhyati
pūrvavat sakalīkṛtya vighnoccāṭanarakṣaṇam // SvaT_4.29

veṣṭanaṃ pūrvavat kuryāc chivambhaḥ śivahastakam
lokapālāṃstu saṃpūjya śivakumbhaṃ ca sthaṇḍilam // SvaT_4.30

agnikāryaṃ yathāpūrvaṃ pūrṇāhutiprapātanam
prāyaścittaṃ tataḥ paścād dusvapnārthaṃ yaduktavān // SvaT_4.31

evaṃ pūjādikaṃ kṛtvā visṛjya sthaṇḍilacchivam
nirmālyāpanayaṃ kṛtvā bhūmiṃ saṃśodhya pūrvavat // SvaT_4.32

nityakarma tataḥ kuryāt pūjāhomajapādikam
nityāhnike samāpte tu naimittikamathācaret // SvaT_4.33

upalipya śivāmbhobhir bramhmasthānaṃ prapūjayet
bhāvena gandhapuṣ.pādyaiḥ tato maṇḍalamālikhet // SvaT_4.34

karaṇīṃ khaṭikāṃ caiva bhairaveṇa prapūjayet
dhāmnā tu rajasāṃ pātaḥ sitādyaśvāgamoditaḥ // SvaT_4.35

niṣpanne maṇḍale snātvā nityakarma samācaret
nityakarmasamāptau tu kuryānnaimittikaṃ budhaḥ // SvaT_4.36

snānādi pūrvamantraiḥ sakalīkaraṇādikam
ātmarakṣāstraprākāradvārapālādipūjanam // SvaT_4.37

vighnoccāṭanadigbandhau bhūpātālakhavāsinām
astraprākāramāropya kavacenāvaguṇṭhanam // SvaT_4.38

udaṅmukhaṃ tūpaviṣṭaḥ karaśuddhyādi pūrvavat
śivāmbhaḥ śivahastaṃ ca arghatrayaprakalpanam // SvaT_4.39

lokapālāṃstu saṃpūjya śivakumbhaṃ prapūjayet
maṇḍalasyāgrato bhūtvā maṇḍalaṃ prokṣya cāsinā // SvaT_4.40

varmaṇā veṣṭayet paścāt praṇavenābhimantrayet
aṣṭottaraśataṃ dhāmnā rajodoṣairviśuddhyati // SvaT_4.41

caturdikṣvastraṃ saṃpūjya dvāre gandhādibhiḥ kramāt
prākāraṃ bhāvayedastraṃ maṇḍalaṃ praviśet tataḥ // SvaT_4.42

gurūn saṃpūjya vighneśaṃ puṣpādyaiḥ praṇavena tu
anantamāsanaṃ prāgvac chivāntaṃ praṇavena tu // SvaT_4.43

mūrtyādi pūrvannyasyed dhṛdādyāvaraṇāntagam
pūrvoktavidhinā pūjya naivedyāni nivedayet // SvaT_4.44

nirodhārgheṇa cārdhaṃ tu datvā caiva nirodhayet
japadhyānādikaṃ kṛtvā agniṣṭhaṃ bhairavaṃ yajet // SvaT_4.45

nāḍīsaṃdhānakaṃ triṣṭhaṃ kṛtvā saṃtarpayedvibhum
ātmano niṣkaloccāraṃ kṛtvā kumbhe niveśayet // SvaT_4.46

kalaśasthasya vāmena rocayet pūrayettataḥ
maṇḍalasthasya savyena punarvāmena rocayet // SvaT_4.47

agniṣṭhasya tu tattejo dakṣiṇena viśan smaret
evaṃ sādhanakaṃ kṛtvā tatastarpaṇamārabhet // SvaT_4.48

daśabhāgavibhāgena hutvā pūrṇāhutiṃ kṣipet
prāyaścittaviśuddhyarthaṃ kuryādaṣṭottaraṃ śatam // SvaT_4.49

vidheḥ pūrṇātiriktasya dhāmnā pūrṇāhutiṃ tataḥ
ācāryoṭhārdhahastastu maṇḍalaṃ praviśettataḥ // SvaT_4.50

saṃpūjya parameśānaṃ puṣpādyairardhapaścimam
mudrāṃ baddhvā praṇamyādau jānubhyāmavaniṃ gataḥ // SvaT_4.51

vijñāpayeta paśvarthaṃ prārabdhyoyaṃ makhottamaḥ
snānādhivāsanādyaṃ yan maṇḍale 'gnau ca yatkṛtam // SvaT_4.52

vidhānaṃ puṣkalaṃ samyak tvatprasādādihāstu tat
idānīṃ śiṣyadehe tu sakalīkaraṇādikā // SvaT_4.53

yojanyantādhvaśuddhistu tvatprasādāt prasiddhyatu
evamastvityanujñātaḥ parameśena vīrarāṭ // SvaT_4.54

labdhānujñaḥ prahṛṣṭātmā niṣkrāmenmaṇḍalādbahiḥ
paśvarthāya kṛtaṃ yattu tadgṛhītvārdhapātrakam // SvaT_4.55

dhāmnastu dakṣiṇe bhāge kārayenmaṇḍalaṃ guruḥ
praṇavāsanaṃ kuśairnyasya śuciṃ śiṣyaṃ niveśayet // SvaT_4.56

śivāmbho 'streṇa saṃtāḍya bhasmanā ca kuśaiḥ kramāt
maṇḍale kalpite śiṣyaṃ mūrtibhūtaṃ prakalpayet // SvaT_4.57

upaviśya karanyāsaṃ nirdāhādyastrapūrvakam
sabāhyābhyantaraṃ nyāsaṃ mantrasaṃdhānameva ca // SvaT_4.58

śivahastaḥ pradātavyo dhyātvā devaṃ sujājvalam
mūrdhni saṃpātayettejaḥ pāśāṅkuravināśanam // SvaT_4.59

utthāpya ca tato nītvā maṇḍalaṃ tu praveśayet
vastraṃ saṃprokṣya toyena kavacenāvaguṇṭhayet // SvaT_4.60

pūjayedgandhapuṣpādyair bhairaveṇābhimantrayet
netre baddhā tu netreṇa puṣpaṃ pāṇau pradāpayet // SvaT_4.61

akāmānnikṣipetpuṣpaṃ devasyābhimukhaṃ sthitaḥ
puṣpapātavaśānnāma kuryādvai sādhakasya ca // SvaT_4.62

mumukṣorgururicchātaḥ nāma vai sādhakasya vā
mukhamudghāṭya taṃ śiṣyaṃ śivāya praṇipātayet // SvaT_4.63

pradakṣiṇamataḥ kṛtvā maṇḍalegnau praṇamya ca
agnikuṇḍasamīpe tu ācāryaḥ paśunā saha // SvaT_4.64

ātmasavyetha digbhāge maṇḍalaṃ praṇavena tu
pūrvannāḍisaṃdhānaṃ tad arthaṃ cāhutitrayam // SvaT_4.65

saṃpātābhihutiṃ kṛtvā aṇutarpaṇameva ca
pūrṇāhutiṃ tato dattvā prāyaścittāni homayet // SvaT_4.66

dhāmnā cāṣṭaśataṃ paścāt pātayedāhutitrayam
jātyuddhāre dhruveṇaiva dvijatvāpādane tathā // SvaT_4.67

bījāhāre tathā deśabhāvaśuddhau dvijo bhavet
praṇavenāhutīstisro rudrāṃśāpādane tathā // SvaT_4.68

astreṇa prokṣayecchiṣyaṃ puṣpayuktena tāḍayet
recakena tato gatvā śiṣyadehe viśeddhṛdi // SvaT_4.69

oṃkārādi śivaṃ japtvā astramantraṃ phaḍantagam
viśleṣakaraṇaṃ kṛtvā caitanyasya vidhānataḥ // SvaT_4.70

chedayedastramantreṇa kavacenāvaguṇṭhayet
aṅkuśena samākṛṣya dvādaśānte tu kārayet // SvaT_4.71

tatrasthaḥ pudgalo grāhyaḥ saṃpuṭyaiva dhruveṇa tu
saṃhāramudrayā samyak pūrakeṇa viśeddhṛdi // SvaT_4.72

saṃskubhya sarasīkṛtya recayetpudgalaṃ punaḥ
tyajantaṃ devatāṣaṭkaṃ tataścāpi svakaṃ padam // SvaT_4.73

tatrasthaṃ pudgalaṃ gṛhya saṃpuṭya ca bhavena tu
saṃhāramudrayoddhṛtya śiṣyasya hṛdi yojayet // SvaT_4.74

bhairaveṇābhimantrya evam upavītaṃ śiśordadet
ādhānādyāvadantyeṣṭiṃ dvijatve saṃskṛto bhavet // SvaT_4.75

piṇḍasyāpādanaṃ jāteḥ āhutitritayena tu
caitanyasyāpi saṃskāram ādhānāntyeṣṭitaḥ param // SvaT_4.76

sūkṣmavijñānataḥ kṛtvā dvijatve saṃskṛto bhavet
śatahomaṃ sahasraṃ vā hutvā pūrṇāhutiṃ tataḥ // SvaT_4.77

samayī saṃskṛto hyevaṃ vacaneṣyārhatā bhavet
śravaṇe 'dhyayane home pūjanādau tathaiva ca // SvaT_4.78

caryādhyānaviśuddhātmā labhate padamaiśvaram
atha dīkṣādhvaśuddhyarthaṃ bhuktimuktiphalārthinām // SvaT_4.79

vidhānamucyate sūkṣmaṃ pāśavicchattikārakam
guruḥ saṃpṛcchate śiṣyaṃ dvividhaṃ phalakāṅkṣiṇam // SvaT_4.80

phalamākāṅkṣase yādṛk tādṛk sādhanamārabhe
vāsanābhedataḥ prāptiḥ sādhyamantrapracoditā // SvaT_4.81

mantramudrādhvadravyāṇāṃ homaḥ sādhāraṇaḥ smṛtaḥ
vāsanābhedato bhinnaḥ śiṣyāṇāṃ ca gurostathā // SvaT_4.82

sādhako dvividhastatra śivadharmyekataḥ sthitaḥ
śivamantraviśuddhādhvā sādhyamantraniyojitaḥ // SvaT_4.83

jñānavāṃścābhiṣiktaśca mantrārādhanatatparaḥ
trividhāyāstu siddhervai so 'trārhaḥ śivasādhakaḥ // SvaT_4.84

dvitīyo lokamārgastha iṣṭāpūrtavidhau rataḥ
karmakṛtphalamākāṅkṣañ śubhaikastho 'śubhojjhitaḥ // SvaT_4.85

tasya kāryaṃ sadā mantrair aśubhāṃśavināśanam
gṛhastho vā yatirvāsāv āśramaikatamasthitaḥ // SvaT_4.86

mumukṣurdvividhaḥ prokto nirbījo bījavānpunaḥ
bālabāliśavṛddhastrībhogabhugvyādhitātmanām // SvaT_4.87

eṣāṃ nirbījikā dīkṣā samayadivivarjitā
vidvaddvandvasahānā tu sabījā kīrtitā priye // SvaT_4.88

dīkṣānugrāhikā teṣāṃ samayācārasaṃyutā
viśeṣasamayācārā mantrākhye ye prakīrtitāḥ // SvaT_4.89

te 'tra pālyāḥ prayatnena mokṣasiddhimabhīpsatā
sabījā sā tuvijñeyā putrakācāryayoḥ sthitā // SvaT_4.90

gṛhastho vāśramī vātha yatiḥ saṃkalpya dīkṣayet
pāśasūtrakamādāya śiṣyadehe 'valambayet // SvaT_4.91

adhvānaṃ saṃdhayedagnau dhāmnā caiva vicakṣaṇaḥ
kumbhamaṇḍalavahnisthaś cādhvātmasthaḥ śiśośca yaḥ // SvaT_4.92

sūtrasthaścāpi caikatra adhvasaṃdhiḥ prakīrtitaḥ
ṣaḍvidhasyādhvamārgasya sādhāraṇagatasya tu // SvaT_4.93

kuṇḍe saṃkalpya saṃśodhyamadhvasaṃdhau tu homayet
mūlamantrāṣṭaśatikamadhvasaṃdhānahetutaḥ // SvaT_4.94

adhvāvalokanaṃ paścād vyāpyavyāpakabhedataḥ
bhuvanavyāptitā tattveṣv anantādiśivāntake // SvaT_4.95

vyāpakāni ca ṣaṭtriṃśat mantravarṇapadātmakāḥ
tattvāntarbhāvinaḥ sarve vācyavācakayogataḥ // SvaT_4.96

kalāntarbhāvinaste vai nivṛttyādyāśca tāḥ smṛtāḥ
hṛdādyā vācakāstāsāṃ bījāmantrāḥ prakīrtitāḥ // SvaT_4.97

ekikasyāḥ kalāyāśca pṛthagvyāptiṃ vibhāvayet
pṛthivyādikalā jñeyā brahmādyāḥ kāraṇāśca te // SvaT_4.98

evaṃ vyāptiṃ bhāvayitvā adhvopasthāpanaṃ bhavet
trirāhutiṃ dhruveṇaiva adhvaśuddhirato bhavet // SvaT_4.99

agnau tu pūjite deve adhvanyāse kṛte sati
tadeva pādādārabhya pṛthivyādikramānnyaset // SvaT_4.100

dhāmādhiḥ praṇavādiśca nivṛttyai ca namaḥ punaḥ
upasthāpanamantro 'yaṃ vyāptiṃ dhyātvādhvasaṃsthitām // SvaT_4.101

nivṛttyabhyantare pṛthvī śatakoṭipravistarā
tasyāṃ ca bhuvanānāṃ ca śatamaṣṭottarāvadhi // SvaT_4.102

aṣṭāviṃśatiḥ padāni varṇa eko 'tra saṃsthitaḥ
mantrau dvāveva vijñeyau adhvaṣaṭkaṃ vibhāvayet // SvaT_4.103

puṣpagandhādinā pūjya saṃnidhāvāhutitrayam
māyīyā bhuvanākārā malāḥ karma ca saṃsthitāḥ // SvaT_4.104

śarīrabhuvanākārā māyīyāḥ parikīrtitāḥ
bhogahetuśca karma syād abhilāṣo malo 'tra tu // SvaT_4.105

evaṃ pāśatrayaṃ bhāvyaṃ dīkṣāyāmadhvasaṃsthitam
tadviśuddhyai ca dīkṣā ca kriyate sā yathāvidhi // SvaT_4.106

ādau śaktiṃ nyaseddevi kalātattvasamanvitām
hṛdā saṃkalpya vāgīśīṃ vyāpikāṃ sarvayoniṣu // SvaT_4.107

śatarudrādyanantāntaṃ yonayo vividhāḥ sthitāḥ
samakālamṛtutvena vāgīśīṃ saṃnidhāpayet // SvaT_4.108

dhruveṇa pūjayetpuṣpair gandhadhūpairanukramāt
oṃkāreṇāhutistisro vāgīśīsaṃnidhāpane // SvaT_4.109

śiṣyaṃ saṃprokṣya cāstreṇa tāḍayedastramuccaran
recakenātmano gatvā chindyāttasyāsinā hṛdaḥ // SvaT_4.110

dhāmnākṛṣya tadātmānaṃ dvādaśānte nidhāpayet
dhruveṇa tatsthaṃ saṃpuṭya caitanyaṃ mudrayātmani // SvaT_4.111

pūrayedbhairaveṇaiva kumbhayedrecayettataḥ
dvādaśāntāttu saṃgṛhya yojayedbhavamudrayā // SvaT_4.112

ātmānamīśvaraṃ dhyātvā māyāṃ vāgīśvarīmapi
saṃyojya tasyāṃ caitanyaṃ śarīrāṇyadhvani sṛjet // SvaT_4.113

prākkarmavāsanāśeṣaphalabhogatvahetave
yugapadbhinnabhogāni deśakālaśarīrataḥ // SvaT_4.114

mantraśaktyā vipacyante pudgalāśca tathāvidhāḥ
bhinādehā visṛjyante garbhe vāgīśiyoniṣu // SvaT_4.115

dhāmnā ca yojayitvā ca juhuyādāhutitrayam
yugapatsarvagarbheṣu dehā vividharūpakāḥ // SvaT_4.116

bhairavecchāsusaṃpannaḥ śatarudrādyanantagāḥ
garbheṣu garbhaniṣpatti bhairaveṇāhutitrayam // SvaT_4.117

hutvā tu jananaṃ kāryaṃ punastenāhutitrayāt
sarvayoniṣu dehāste yugapadvṛddhimāgatāḥ // SvaT_4.118

bhoganiṣpattaye karma vyāparasahakāraṇam
tadabhāvānna bhogaḥ syāt tadarthaṃ mārjanaṃ smṛtam // SvaT_4.119

arjite [ārjite] sati bhoktavyo bhogo duḥkhasukhātmakaḥ
layaḥ paramayā prītyā sukhaduḥkhādike 'pyalam // SvaT_4.120

tisṛbhistisṛbhirhomaṃ dhāmnaiva triṣu kārayet
āhutīnāṃ śataṃ homyaṃ dhāmnā niṣkṛtaye punaḥ // SvaT_4.121

yatkarmabhogyarūpaṃ tu jātyāyurbhogalakṣaṇam
niṣkṛtyante viśuddhyettad bhūlokasamavasthitam // SvaT_4.122

saṃsārā daśacatvāraḥ saṃskārā aṣṭabhiḥ saha
catvāriṃśad dvijatvāya vakṣyante bhuvanādhvani // SvaT_4.123

yonirbījaṃ tathā bhāva āhāro deśa eva ca
eteṣāṃ śodhanaṃ devi rudrāṃśāpādanaṃ tathā // SvaT_4.124

atrāvalokanaṃ kṛtvā niṣ.kṛtyāmeva śuddhyati
viṣayā bhuvanākārā ye kecidbhogyarūpiṇaḥ // SvaT_4.125

bhuktakarmaphalāśeṣā niṣkṛtistena sā smṛtā
viśleṣo niṣkṛterbhogāt bhogābhāve sa hi smṛtaḥ // SvaT_4.126

bhoktṛtvaṃ viṣayāsaktir malakāryaṃ prakīrtitam
bhoktṛtvābhāvastatraiva śarīreṇa tu yatkṛtam // SvaT_4.127

viśleṣaḥ kriyate tasya paśormantraiḥ śivājñayā
dhāmnā cāhutayastisro viśleṣakaraṇāya ca // SvaT_4.128

āhutitritayaṃ dhāmnā pāśacchede 'pi dāpayet
pāśā dehe tu māyīyāḥ kalādyā bhūtakāvadhi // SvaT_4.129

śarīrakaraṇākārāḥ puruṣārthaprasiddhaye
bhogābhāvādvipadyante śarīrāṇi sahasradhā // SvaT_4.130

pāśacchede vidhistasya mantraiśca vidhicoditaiḥ
evaṃ pāśatrayasyāpi viśleṣo dīkṣayocyate // SvaT_4.131

śarīraśeṣabhaṅgena ekacaitanyabhāvanā
pūrṇāhutiṃ śivenaiva vauṣaḍjātiyutena ca // SvaT_4.132

śuddhatattvāgrasaṃsthaṃ tac caitanyaṃ kanakaprabham
uddhārāyāhutīstisraḥ punardhāmnā tu dāpayet // SvaT_4.133

tasmāt tattvādgṛhītvā tu caitanyaṃ malasaṃyutam
mudrayā prāgvidhānena ātmasthaṃ pūrayedddhṛdi // SvaT_4.134

kumbhitvā recya saṃgṛhya dvādaśāntād dhruveṇa tu
śiṣyadehe niveśyaitan nāḍīrandhreṇa pūrvavat // SvaT_4.135

tatsthīkaraṇahetvarthaṃ dhāmnā caivāhutitrayam
kalāśuddhyavasāne tu brahmāṇaṃ kāraṇādhipam // SvaT_4.136

svanāmapraṇavāhvānapūrvaṃ saṃtarpya cārpayet
śabdasparśo tyajet tasmin dhruvādyau nāmasaṃyutau // SvaT_4.137

svāhākāraprayogena tau brahmaṇi nivedayet
tisṛbhistisṛbhirhomāt puryaṣṭāṃśaṃ nivedayet // SvaT_4.138

āmantraṇavibhaktyā tu śrāvaṇāṃ tasya kārayet
brahmāṇaṃ pūjayitvā tu homaṃ kṛtvā visarjayet // SvaT_4.139

dhruveṇābhyarcya vāgīśīṃ saṃtarpya ca visarjayet
hutvāvalokayettatra viśuddhaṃ pāśajālakam // SvaT_4.140

prākkarmabhāvikasyātha abhāvaṃ bhāvayettadā
mumukṣornirapekṣatvāt prārabdhrekaṃ na śodhayet // SvaT_4.141

sādhakasya tu bhūtyarthaṃ prākkarmaikaṃ tu śodhayet
prākkarmāgāmi caikasthaṃ bhāvayitvā ca dīkṣayet // SvaT_4.142

śivadharmiṇyasau dīkṣā lokadharmiṇyato 'nyathā
prāktanāgamikasyāpi adharmakṣayakāriṇī // SvaT_4.143

lokadharmiṇyasau jñeyā mantrārādhanavarjitā
prārabdhadehabhede tu bhuṅkte sa hyaṇimādikān // SvaT_4.144

bhuktvā vrajedūrdhvaṃ guruṇā yatra yojitaḥ
sakale niṣkale vāpi śiṣyācāryavaśādbhaved // SvaT_4.145

nirvāṇe 'pi sabījāyāṃ karmābhāvādvipadyate
samayācārapāśaṃ hi dīkṣitaḥ pālayettu yaḥ // SvaT_4.146

taṃ pāśaṃ naiva śuddhyeta sā sabījā prakīrtitā
samayācārapāśaṃ tu nirbījāyāṃ viśodhayet // SvaT_4.147

dīkṣāmātreṇa muktiḥ syād bhakrimātrādguroḥ sadā
sadyonirvāṇadā dīkṣā nirbījā sā dvitīyakā // SvaT_4.148

atītanāgatārabdhapāśatrayaviyojikā
dīkṣāvasāne śuddhiḥ syād dehatyāge paraṃ padam // SvaT_4.149

evaṃ bhāvānusāreṇa śiṣyāṇāṃ guruṇā sadā
phalaṃ tu vividhākāraṃ niṣpādyeta sudīkṣayā // SvaT_4.150

acintyā mantraśaktirvai parameśamukhodbhavā
kriyā kāle prayoktavyā guruṇā bhaktipūrvikā // SvaT_4.151

viṣāṇamiva pāśānāṃ mantraiḥ kavalanaṃ dhruvam
karoti mantratattvajñaḥ śivāveśī guruḥ kṣaṇāt // SvaT_4.152

kalāsaṃdhānakaṃ kuryāc chuddhāśuddhadvirūpagam
śuddhamuccārayedhrasvam aśuddhaṃ dīrghameva ca // SvaT_4.153

ekatvaṃ bhāvayitvā tu līnaṃ śuddhaṃ vibhāvayet
praṇavādinivṛttistu pratiṣṭhā tadanantaram // SvaT_4.154

namaskārastadante tu kalāsaṃdhānakaṃ smṛtam
āvāhya sthāpya saṃpūjyāhutīstisraḥ prapātayet // SvaT_4.155

kalāsaṃdhānametaddhi vyāptiṃ tasyāvalokayet
gulphādārabhya nābhyantaṃ śiṣyadehe 'dhvakalpanam // SvaT_4.156

pratiṣṭhāyā bhavedvyāptiś caturviṃśatitattvikā
ṣaṭpañcāśadbhuvanikā trayoviṃśativarṇikā // SvaT_4.157

jñeyaikaviṃśatipadā trimantrā ca vidhīyate
mukhyā hyete smṛtāḥ pāśāḥ sūkṣmānantarvibhāvayet // SvaT_4.158

anyattantraprasiddhiṃ tu tanmātrendriyaśodhanam
ṣaṭkośānviṣayān pañca tadantarbhāvayetsadā // SvaT_4.159

viśeṣasthāpanaṃ kṛtvā pūjyā gandhādibhistataḥ
bhairaveṇāhutīstisraḥ tasyā vāgīśikalpanā // SvaT_4.160

svanāmāvāhanādyasya ardhahomādi pūrvavat
prokṣaṇaṃ tāḍanaṃ cheda ākarṣagrahaṇe tathā // SvaT_4.161

dhāmnāpūrya kumbhayitvā chittvātha grāhayetpunaḥ
yojanaṃ garbhadhāritvaṃ jananaṃ pūrvavatkramāt // SvaT_4.162

aiśvarīṃ mūrtimāsthāya tāḍanādīni kārayet
adhikārasthathā bhogo layo niṣkṛtireva ca // SvaT_4.163

śivarūpeṇa kartavyāḥ niṣkṛtiḥ śirasā punaḥ
viśleṣaśca hṛdā homyaḥ pāśacchedastathāsinā // SvaT_4.164

pūrṇāhutisamuddhāraṃ pūrvavadbhairaveṇa tu
sadāśivatanau sthitvā viśleṣādīni kārayet // SvaT_4.165

ātmasthaṃ pūrakeṇaiva tatsthaṃ recakavṛttitaḥ
svanāmnoccārayedviṣṇuṃ dhyātvāvāhya tu sthāpayet // SvaT_4.166

pūjayetpuṣpagandhādyaiḥ tarpaṇāhutitrayam
rasaṃ puryaṣṭakāṃśaṃ tu arpayedviṣṇave sadā // SvaT_4.167

visarjayettato viṣṇuṃ vāgīśīṃ ca visarjayet
kalāsaṃdhiryathāpūrvaṃ hrasvadīrghaprayogataḥ // SvaT_4.168

abhāvaṃ bhāvayettasmin pāśajāle tvanantake
kalādvayavinirmuktaḥ paśurūrdhvagamotsukaḥ // SvaT_4.169

tasyedānīṃ tṛtīyasyāṃ vidyāyāṃ yojya śodhayet
sthāpayitvā saṃpūjya juhuyādāhutitrayam // SvaT_4.170

evaṃ tu saṃmukhīkṛtya prāgivādhvāvalokanam
puṃstattvādyāvanmāyāntaṃ vidyāyā vyāptiriṣyate // SvaT_4.171

sapta tattvāni bhuvanasaptaviṃśatireva ca
padaviṃśatirākhyātā varṇāḥ sapta prakīrtitāḥ // SvaT_4.172

mantrau dvau ṣaḍvidhādhvānaṃ jñātvā vāgīśikalpanam
praṇavena samāvāhya vyāpinīṃ sarvayoniṣu // SvaT_4.173

samakālamṛtutvena dhyātvā saṃpūjya tarpayet
tataḥ śivāmbhasā śiṣyaṃ prokṣya cāstreṇa tāḍayet // SvaT_4.174

tenaiva cāstrabhūtena huṃphaṭkārayutena tu
ātmano revakenaiva śiṣyadehe viśeddhṛdi // SvaT_4.175

astramantreṇa saṃchedya viśeṣāśleṣyāstreṇa karṣayet
dvādaśāntāttu saṃgṛhya ātmasthaṃ pūrvavatkuru // SvaT_4.176

pūrakeṇātha saṃkumbhya recayitvā tu yojayet
pūrvavaddvyāpakaṃ tasya caitanyaṃ sarvayoniṣu // SvaT_4.177

yogādyaṃ layaparyantaṃ dhāmnā caivātra pūrvavat
śikhayā śatahomāttu vidyāyā niṣkṛtirbhavet // SvaT_4.178

praṇavādi tato rudram āvāhya sthāpya pūjayet
tato 'sya vinyaseddevi gandharūpe dhruvāhutī // SvaT_4.179

puryaṣakāṃśaṃ vinyasya visarjya rudradevatām
vāgīśīṃ ca visarjyaivaṃ kalāsaṃdhiśca pūrvavat // SvaT_4.180

hrasvadīrghavibhāgena vidyāṃ śāntau niyojayet
saṃdhānārthaṃ tu mūlena juhuyādāhutitrayam // SvaT_4.181

svanāmnāvāhanaṃ śānter vidhipūrvaṃ nivedanam
prameyabhāvanāṃ kṛtvā pūjayet kusumādibhiḥ // SvaT_4.182

trirāhutiṃ tu mūlena vidyātattvātsadāśivam
tattvānāṃ tritaye vyāptir varṇānāṃ traya eva ca // SvaT_4.183

padaikādaśikā jñeyā purāṇi daśa sapta ca
mantrau dvau ṣaḍvidho 'dhvaivaṃ mukhyāḥ pāśā ime smṛtāḥ // SvaT_4.184

sūkṣmapāśānanekāṃśca tadantarbhāvayetsadā
vagīśīṃ kalpayettatra pūrveṇa vidhināhutiḥ // SvaT_4.185

pūjanaṃ mūlamantreṇa tataḥ prokṣaṇatāḍanam
chedākarṣagrahaṃ caiva yogadhāritvajanma ca // SvaT_4.186

adhikārastathā bhogo layo vai pūrvavadbhavet
sarve te mūlamantreṇa āhutitritayena tu // SvaT_4.187

niṣkṛtau śatahomaṃ tu kavacena tu kārayet
viśleṣaṃ pāśachedaṃ tu kuryādastreṇa daiśikaḥ // SvaT_4.188

uddhārakaraṇātmasthatatsthīkārānbhavena tu
svanāmnā praṇavādyena īśamāvāhya pūjayet // SvaT_4.189

saṃpūjya hutvā saṃtarpya buddhyahaṃkṛtidyaṃśakam
svanāmnā praṇavādyaṃ tu svāhānte buddhimarpayet // SvaT_4.190

ahaṃkāraṃ tathāpyevaṃ hutvedaṃ kṣamayettataḥ
vāgīśīṃ pūjayitvā tu tarpayitvā visarjayet // SvaT_4.191

kalāsaṃdhānakaṃ pūrvaṃ śāntyatīte tu yojayet
hrasvadīrghavibhāgena juhuyādāhutitrayam // SvaT_4.192

dhruveṇa tattvasaṃdhānaṃ kartavyaṃ vidhivedinā
kalopasthāpanaṃ paścād dhruveṇa juhuyātpriye // SvaT_4.193

trirāhutiprayogeṇa svanāmapadamuccaran
śāntyatītāṃ samāvāhya sthāpayetpūjayetpunaḥ // SvaT_4.194

vyāptimālokya cādhvasthāṃ śivatattvagatāśca ye
bindurnādastathā śaktiḥ śivatattve vyavasthitāḥ // SvaT_4.195

padamekaṃ mantra eko varṇāḥ ṣoḍaśa kīrtitāḥ
bhuvanāni tu sūkṣmāṇi śāntyatīte tu bhāvayet // SvaT_4.196

śodhanīyā varārohe yāvatte śivaraśmayaḥ
śivasyordhve śivo jñeyo yatra yukto na jāyate // SvaT_4.197

ṣaḍadhvā caikato jñeyaḥ tasya saṃkhyāṃ punaḥ śṛṇu
kalāśca pañca vijñeyās tattvaṣaṭtriśadeva tu // SvaT_4.198

sacaturviṃśati jñeyaṃ bhuvanānāṃ śatadvayam
ekāśītipadānyatra varṇārdhaśatikā smṛtā // SvaT_4.199

mantrā ekādaśā jñeyā ityetaccādhvamaṇḍalam
etasmiñśuddhimāpane muktimāpnoti dīkṣitaḥ // SvaT_4.200

dhruveṇāvāhya vāgīśīṃ vinyaset pūrvavaddhutiḥ
saṃpūjya kusumādayistu tadyonau pūrvavatpaśum // SvaT_4.201

dhruveṇa sarvaṃ kartavyaṃ jananādilayāntakam
niṣ.kṛtau śatahomaṃ tu mūlamantreṇa kalpayet // SvaT_4.202

viśleṣapāśacchedābhyāṃ prāgvatkuryāddhruveṇa tu
graheṇātmasthatatsthatvaṃ praṇavena paśoḥ smṛtam // SvaT_4.203

sadāśivamathāvāhya mūlamantraṃ samuccaran
namaskāreṇa saṃsthāpya puṣpaiḥ saṃpūjya tarpayet // SvaT_4.204

manaḥ puryaṣṭakāṃśaṃ tu vinyasetkāraṇeśvare
praṇavādi samuccārya manaḥsaṃjñāṃ namastathā // SvaT_4.205

vinyasya pūjayetpaścāt saṃjñāsvāhāntameva ca
āhutitritayaṃ hutvā puryaṣṭāṃśādviśuddhyati // SvaT_4.206

tato visarjayeddevaṃ kāraṇaṃ ca sadāśivam
puṣpādibhiḥ samabhyarcya vāgīśīṃ tadanantaram // SvaT_4.207

tā tu saṃpūjya saṃtarpya vijñāpyā bhaktibhāvitā
kṣamasva devadeveśi paśvarthaṃ kheditā mayā // SvaT_4.208

idānīṃ noparoddhavyaṃ gaccha devi svaviṣṭapam
visarjyaivaṃ kalā bhāvyā śāntyatītā layaṃ gatā // SvaT_4.209

svaśaktyādhāraparyante susūkṣmābhāvasaṃsthite
ātmatattvavibhāgena dhāmnā vai juhuyācchatam // SvaT_4.210

saśaboccārayogena ātmatattve tu homayet
māyātattvāvadhi jñeyaṃ daiśikena mahādhvare // SvaT_4.211

vidhivaikalyakarmārthaṃ prāyaścittaviśuddhaye
vidyātatve tu hotavyaṃ śatamaṣṭottaraṃ priye // SvaT_4.212

upāṃśūccarayogena vidyātattve tu homayet
sadāśivāntamadhvānaṃ vidyātattvaṃ vinirdiśet // SvaT_4.213

mantroccaravolomena prāyaścittaṃ tu yadbhavet
tadviśuddhyai sa homaḥ syād vidyātattve tu yaḥ kṛtaḥ // SvaT_4.214

manovijñānavaikalyāt prāyaścittaṃ tu yadbhavet
tacchuddhyarthaṃ śive tattve mūlamantreṇa homayet // SvaT_4.215

mānasena prayogena śaktyante 'dhvani saṃsthitam
tattvatrayaviśuddhyante śikhācchedaṃ tu kalpayet // SvaT_4.216

adhvāntasthāṃ parāṃ śāntām anaupamyāmanāmayām
vyāpinīṃ sarvatattvānāṃ sarvakāraṇakāraṇam // SvaT_4.217

dhyātvā śiśoḥ śikhāgre tu puṣpāgre jalabinduvat
kartarīṃ śikhayāmantrya śikhayā cchedayecchikhām // SvaT_4.218

śikhāṃ samarpya cānyasya nirgacchetsa saśiṣyakaḥ
snānaṃ samācarecchiṣyaḥ gurorācamanaṃ bhavet // SvaT_4.219

snānamuddhūlanaṃ vātha ācaretsvecchayā guruḥ
praviśya sakalīkṛtya pūrṇayā juhuyācchikhām // SvaT_4.220

hutvā nirgamya cācamyākṣālya sruksruvakartarīḥ
praviśya sakalīkṛtya śivahastānupūjanam // SvaT_4.221

tatastu maṇḍale paścāt pūjayetparameśvaram
puṣpādibhiraśeṣaistu tato vijñāpayecchivam // SvaT_4.222

bhagavaṃstvatprasādena adhvaṣṭakavyavasthitam
paśuṃ saṃgṛhya saṃśodhya śikhācchedāvasānakam // SvaT_4.223

tvanmukhoktavidhānaṃ tu leśato vartitaṃ mayā
tvacchaktyaiva tu gantavyam āśu dhruvapadaṃ śivam // SvaT_4.224

idānīṃ yojane karma tavājñānuvidhāyinaḥ
ājñā me dīyatāṃ nātha śiṣyaṃ saṃyojayāmyaham // SvaT_4.225

labdhānujñātamātmānaṃ prahṛṣṭo nirgataḥ purāt
ardhahasto vrajedagnim śiṣyamāhūya prokṣayet // SvaT_4.226

pūrvavaccāsanasthasya sakalīkaraṇādikam
antaḥkaraṇavinyāsaṃ nāḍīsaṃdhānapūrvakam // SvaT_4.227

pūjanaṃ tarpaṇaṃ cāgnau mantrāṇāṃ ca śivasya ca
daśabhāgavibhāgena yathā dravyānusārataḥ // SvaT_4.228

mantrānsaṃśodhayetpaścāt sakalīkaraṇe sthitān
sakṛdāhutiyogena adhikāro vivarjyatām // SvaT_4.229

sakalīkaraṇatvena na kadācitpaśoḥ punaḥ
yojanīyaṃ prayogaṃ tu adhunā kathayāmi te // SvaT_4.230

jñātvā cārapramāṇaṃ tu prāṇasaṃcārameva ca
ṣaḍvidhādhvavibhāgaṃ tu prāṇaikatra yathāsthitam // SvaT_4.231

haṃsoccāraṃ tu varṇaiśca kāraṇatyāgameva ca
śūnyaṃ samarasaṃ jñeyaṃ tyāgaṃ saṃyogamudbhavam // SvaT_4.232

bhedanaṃ ca padārthānāṃ bhāvaprāptivaśātpunaḥ
ātmavidyāśivavyāptim evaṃ jñātvā tu yojayet // SvaT_4.233

tadvibhāgaṃ pravakṣyāmi yathā jñāyeta tattvataḥ
ṣaṭtriṃśadaṅgulaścāro hṛtpadmādyāvaśaktitaḥ // SvaT_4.234

tuṭiṣoḍaśamānena kālena kalitaḥ priye
saṃcarantaṃ vibhāgena yathāvattaṃ śṛṇuṣva me // SvaT_4.235

hṛtpadmādyāvadayanaṃ bhāgamekaṃ tyajettu saḥ
nāsikāgre dvitīyaṃ tu śaktyante tu tṛtīyakam // SvaT_4.236

tatrastho vinivarteta yāvattattvaṃ na vindati
vidite tu pare tattve tatrastho 'pi na bādhyate // SvaT_4.237

śaktyā cādho yadā gacched abudhastu tadā bhavet
hṛdgataḥ punaruttiṣṭhed budhyamānaḥ sa ucyate // SvaT_4.238

śaktiṃ prāpya budho jñeyaḥ vyāpinyaṃśe prabuddhatā
atītaḥ suprabuddhastu unmanastvaṃ tadā bhavet // SvaT_4.239

na kālo na kalā cāro na tattvaṃ naca kāraṇam
sunirvāṇaṃ paraṃ śuddhaṃ gurupāramparāgatam // SvaT_4.240

tadvoditvā vimucyeta gatvā bhūyo na jāyate
adhvaṣṭkaṃ yathā prāṇe saṃsthitaṃ kathayāmi te // SvaT_4.241

āpādānmūrdhaparyantaṃ citeḥ saṃvedanaṃ hi yat
bhuvanādhvā sa vijñeyas tattvādhvā ca tathaiva hi // SvaT_4.242

kalākalitasaṃtānaḥ prāṇaḥ saṃcarate sadā
nivṛttiśca pratiṣṭhā ca adhobhāge pravartike // SvaT_4.243

vidyā śāntistathā cordhve śāntyatītā tvadhiṣṭhikā
tadatītaḥ paro bhāvaḥ tadūrdhvam. padamavyayam // SvaT_4.244

evaṃ bindukalā jñeyā nādaśaktyātmikāśca yāḥ
vyāpinyādyātmikā yāśca vyāpyavyāpakabhedataḥ // SvaT_4.245

prāṇaikasaṃsthitāḥ sarvāḥ ṣaṭtyāgātsaptame layaḥ
kalādhvaivaṃ samākhyāto varṇādhvānaṃ nibodha me // SvaT_4.246

varṇāḥ śabdātmakāḥ sarve jagatyasmiṃścarācare
sthitāḥ pañcaśatā bhedaiḥ śāstreṣvānantyakoṭiṣu // SvaT_4.247

śabdātprāṇaḥ samākhyātas tasmādvarṇāstu prāṇataḥ
utpadyante layaṃ yānti yatra śabdo layaṃ gataḥ // SvaT_4.248

śabdātīto varārohe tattvena saha yujyate
yuktaḥ sarvagato devi dharmādharmavivarjitaḥ // SvaT_4.249

nādho nirīkṣate bhūyaḥ śivatattvaṃ gato yadā
adho vai yātyadharmeṇa dharmeṇordhvaṃ vrajetpunaḥ // SvaT_4.250

vijñānena dvayaṃ tyaktvā sarvagastu bhavediha
varṇādhvaivaṃ samākhyātaḥ padādhvā procyate 'dhunā // SvaT_4.251

ekāśītipadānyeva vidyārājasthitānyapi
varṇātmakāni tānyatra varṇāḥ prāṇātmakāḥ sthitāḥ // SvaT_4.252

tasmādevaṃ padānyatra tāni prāṇakrameṇa tu
padādhvaivaṃ samākhyātaḥ mantrādhvānaṃ nibodha me // SvaT_4.253

mantrikādaśikā yā tu sā ca haṃse vyavasthitā
padikādaśikā sā ca prāṇe carati nityaśaḥ // SvaT_4.254

akāraśca ukāraśca makāro bindureva ca
ardhacandro nirodhī ca nādo nādānta eva ca // SvaT_4.255

śaktiśca vyāpinī caiva samanaikādaśī smṛtā
unmanā ca tato 'tītā tadatītaṃ nirāmayam // SvaT_4.256

mantrā evaṃ sthitāḥ prāṇe haṃsoccārastathocyate
hakārastu smṛtaḥ prāṇaḥ svapravṛtto halākṛtiḥ // SvaT_4.257

akāreṇa yadā yukta ukāracaraṇena tu
makāramātrayā yukto varṇoccāro bhavetsphuṭaḥ // SvaT_4.258

binduḥ śiraḥsamāyogāt susvaratvaṃ prapadyate
nādo 'sya vadanaṃ proktaḥ vadanaṃ śabdamīrayet // SvaT_4.259

anenaiva ca yogena haṃsaḥ puruṣa ucyate
brahmaviṣṇvīśamārgeṇa caranvai sarvajantuṣu // SvaT_4.260

śaktitattve layaṃ yāti vijñānenordhvatāṃ vrajet
vyāpinīṃ samanāṃ tyaktvā vrajedunmanayā śivam // SvaT_4.261

śivatattvagato haṃso na caret vyāpako bhavet
haṃsoccāraḥ samākhyātaḥ kāraṇaiśca samanvitaḥ // SvaT_4.262

hakāraḥ prāṇaśaktyātmā akāro brahmavācakaḥ
hṛdi tyāgo bhavettasya ukāro viṣṇuvācakaḥ // SvaT_4.263

kaṇṭhe tyāgo bhavettasya makāro rudravācakaḥ
tālumadhye tyajettaṃ tu binduścaiveśvaraḥ svayam // SvaT_4.264

tyāgastatra bhruvormadhye nāde vācyaḥ sadāśivaḥ
lalāṭānmūrdhaparyantaṃ tyāgastasya vidhīyate // SvaT_4.265

śaktivyāpinīsamanās tāsāṃ vācyaḥ śivo 'vyayaḥ
mūrdhamadhye tyajecchaktiṃ tadūrdhve vyāpinīṃ tyajet // SvaT_4.266

samanāṃ unmanāṃ tyaktvā ṣaṭtyāgātsaptame layaḥ
sūkṣmasūkṣmatarairbhāvair evamevaṃ tyajetpriye // SvaT_4.267

sthūlasthūlatarairbhāvair nānāsiddhiphalapradaiḥ
sūkṣmo 'tyantaṃ paro bhāvas tv abhāvaḥ sa vidhīyate // SvaT_4.268

unmanā tvaparo bhāvaḥ sthūlastasyāparo mataḥ
tasyāparaṃ punaḥ śūnyaṃ saṃsparśaṃ ca tato 'param // SvaT_4.269

śabdo jyotiḥ tato mantrāḥ kāraṇā bhuvanāni ca
pañcabhūtātmabhuvanaṃ kāraṇaiḥ samadhiṣṭhitam // SvaT_4.270

bhuvanaṃ cintayedyastu vakṣyamāṇaikarūpakam
bhuvaneśatvamāpnoti śivaṃ dhyātvā tu tanmayaḥ // SvaT_4.271

brahmādikāraṇānāṃ ca sādhane vigrahaṃ smaran
pūrvoktalakṣaṇaṃ yaśca tanmayatvamavāpnuyāt // SvaT_4.272

mantriśca mantrasiddhistu japahomārcanādbhavet
pūrvoktarūpakadhyānāt siddhyantyatra na saṃśayaḥ // SvaT_4.273

jyotirdhyānāttu yogīndro yogasiddhimavāpnuyāt
tanmayatvaṃ yadāpnoti yogināmadhipo bhavet // SvaT_4.274

śabdadhyānācca śabdātmā vāṅmayāpūrako bhavet
sparśadhyānācca sparśātmā jagataḥ kāraṇaṃ bhavet // SvaT_4.275

śūnyadhyānācca śūnyātmā vyāpī sarvagato bhavet
samanadhyānayogena yogī sarvajñatāṃ vrajet // SvaT_4.276

unmanyā tu paraṃ sūkṣmam abhāvaṃ bhāvayetsadā
sarvendriyamanotītas tv alakṣyo 'bhāva ucyate // SvaT_4.277

abhāvaṃ bhāvyaṃ bhāvena bhāvaṃ kṛtvā nirāśrayam
sarvopādhivinirmuktam abhāvaṃ labhate padam // SvaT_4.278

eṣa te kāraṇatyāgaḥ kālatyāgaṃ nibodha me
tuṭiṣoḍaśasaṃyuktaḥ prāṇastu samudāhṛtaḥ // SvaT_4.279

tuṭadvayaṃ samāśritya ekaiko bhairavaḥ sthitaḥ
ahorātravibhāgena kurvantyudayameva te // SvaT_4.280

navamastu paro devaḥ tejasastūdayanti te
sarvaṃ kālaṃ tyajetprāṇe yathāvatkathayāmi te // SvaT_4.281

tuṭayaḥ ṣoḍaśaivoktāḥ kālasya karaṇaṃ tu tāḥ
tadādiḥ saṃsthitaḥ kālaḥ sarvaṃ carati vāṅmayam // SvaT_4.282

tuṭirlavo nimeṣaśca kāṣṭhā caiva kalā tathā
muhūrtaścāpyahorātraḥ pakṣo māsa ṛtustathā // SvaT_4.283

ayanaṃ vatsaraścaiva yugaṃ manvantaraṃ tathā
kalpaścaiva mahākalpaḥ śaktyante taṃ parityajet // SvaT_4.284

vyāpinyante paraḥ kālaḥ sa tadaṅgī tyajettu tam
sa ca saptadaśo jñeyaḥ parārdhaparataḥ sthitaḥ // SvaT_4.285

so 'pi cāṣṭādaśo devi samanānte tu taṃ tyajet
sarvakālaṃ tu kālasya vyāpakaḥ paramo 'vyayaḥ // SvaT_4.286

unmanyante pare yojyo na kālastatra vidyate
nityo nityodito vyāpī ādirūpaṃ na saṃtyajet // SvaT_4.287

taṃ ca nityoditaṃ prāpya tanmayo jāyate sadā
kālatyāgo bhavedevaṃ śūnyabhāvastvathocyate // SvaT_4.288

ūrdhvaśūnyamadhaḥśūnyaṃ madhyaśūnyaṃ tṛtīyakam
śūnyatrayaṃ calaṃ hyetat tadadho madhya ūrdhvataḥ // SvaT_4.289

caturthaṃ vyāpinīśūnyaṃ samanāyāṃ ca pañcamam
unmanāyāṃ tathā ṣaṣṭhaṃ ṣaḍete sāmayāḥ sthitāḥ // SvaT_4.290

tattvenādhiṣṭhitāḥ sarve sāmayā api siddhidāḥ
ṣaṭ śūnyāni parityajya saptame tu layaṃ kuru // SvaT_4.291

tacchūnyaṃ tu paraṃ sūkṣmaṃ sarvāvasthāvivarjitam
aśūnyaṃ śūnyamityuktaṃ śūnyaṃ cābhāva ucyate // SvaT_4.292

abhāvaḥ sa samuddiṣṭo yatra bhāvāḥ kṣayaṃ gatāḥ
sattāmātraṃ paraṃ śāntaṃ tatpadaṃ kimapi sthitam // SvaT_4.293

yatra yatra ca nādādisthūlā anye 'pi saṃsthitāḥ
tatra tatra paraṃ śūnyaṃ sarvaṃ vyāpya vyavasthitam // SvaT_4.294

tadeva bhavati sthūlaṃ sthūlopādhivaśātpriye
sthūlasūkṣmaprabhedena tadekaṃ saṃvyavasthitam // SvaT_4.295

tatprāpya tanmayatvaṃ ca labhate nātra saṃśayaḥ
śūnyabhāvaḥ samākhyātaḥ sāmarasyaṃ nibodha me // SvaT_4.296

ātmanyekaḥ samaraso mantre jñeyo dvitīyakaḥ
tṛtīyaṃ nāḍigaṃ kuryāc chaktau kuryāccaturthakam // SvaT_4.297

vyāpinyāṃ pañcamaṃ proktaṃ samanāyāṃ tu ṣaṣṭhakam
tātvaḥ samaraso devi saptamastu vidhīyate // SvaT_4.298

śiṣyātmānaṃ tu saṃgṛhya pūrvoktavidhinā kramāt
paścādātmani saṃyojya lolībhūtaṃ vicintayet // SvaT_4.299

pūrakaṃ kumbhakaṃ kṛtvā samānena nirodhayet
yāvatyo nāḍayo devi tiryagūrdhvamadhaḥsthitāḥ // SvaT_4.300

samānena samākṛṣṭā ekībhūtā bhavanti tāḥ
tāsu ye vāyavaste 'pi prāṇe samarasīgatāḥ // SvaT_4.301

nāḍayastu suṣumnāyām ekībhūtā vyavasthitāḥ
tato vai uccarenmantraḥ nāde līnaṃ vicintayet // SvaT_4.302

mantra ātmā tathā nāḍī evaṃ samarasībhavet
vāmadakṣiṇamadhye tu tato nādaṃ pramocayet // SvaT_4.303

setubandhaṃ ca taṃ mārgaṃ yatra gatvā na jāyate
brahmā viṣṇuśca rudraśca īśvaraḥ śiva eva ca // SvaT_4.304

ete 'tra samatāṃ yānti anyathā tu pṛthak pṛthak
tasminsamuccarennādaṃ yāvacchaktau layaṃ gataḥ // SvaT_4.305

śaktimadhyagato nādaḥ śaktyātmā tu vidhīyate
sarvaṃ śaktimayaṃ tatra sarvaṃ samarasībhavet // SvaT_4.306

tadūrdhvaṃ vyāpinīṃ prāpya sarvaṃ tanmayatāṃ vrajet
samantādvyāpnuyādyasmād vyāpinītyabhidhīyate // SvaT_4.307

tadūrdhvaṃ samanāṃ vyāpya tanmayatvaṃ vrajetpunaḥ
sā ca sarvagatā jñeyā sāmarasyena saṃsthitā // SvaT_4.308

ṣaṣṭhaṃ samarasaṃ tyaktvā saptamaṃ tu tato vrajet
taṃ prāpya tanmayatvaṃ hi nātra kāryā vicāraṇā // SvaT_4.309

sa ca sarveṣu bhūteṣu bhāvatatvendriyeṣu ca
sthāvaraṃ jaṅgamaṃ caiva cetanācetanasthitam // SvaT_4.310

adhvānaṃ vyāpya sarvaṃ tu sāmarasyena saṃsthitaḥ
prasahya cañcalītyeva yogināmapi yanmanaḥ // SvaT_4.311

yasya jñeyamayo bhāvaḥ sthiraḥ pūrṇaḥ samantataḥ
mano na calate tasya sarvāvasthāgatasya tu // SvaT_4.312

yatra yatra mano yāti jñeyaṃ tatraiva cintayet
calitvā yāsyate kutra sarvaṃ śivamayaṃ yataḥ // SvaT_4.313

viṣayeṣu ca sarveṣu indriyārtheṣu ca sthitaḥ
yatra yatra nirūpyeta nāśivaṃ vidyate kvacit // SvaT_4.314

evāṃ samarasaṃ jñātvā nāsau muhyet kadācana
yasyaivaṃ sarvato bhāvaḥ so 'pi sarvagato bhavet // SvaT_4.315

evaṃ samarasaḥ prokto viṣuvattu nibodha me
prathamaṃ prāṇaviṣuvan mātraṃ jñeyaṃ dvitīyakam // SvaT_4.316

tṛtīyaṃ nāḍiviṣuvat praśāntaṃ ca caturthakam
pañcamaṃ śaktiviṣuvat ṣaṣṭhaṃ vai kāla ucyate // SvaT_4.317

saptama tattvaviṣuvat pravibhāgastvathocyate
ātmānaṃ ca manaḥ prāṇe saṃyojya viṣuvadbhavet // SvaT_4.318

prāṇe viṣuvadākhyātaṃ māntraṃ viṣuvaducyate
mantramuccārayettāvad yāvannānyamanā bhavet // SvaT_4.319

parāparavibhāgena mantrātmā tu taducyate
māntraṃ viṣuvadityuktaṃ nāḍisthaṃ tannibodha me // SvaT_4.320

sarvāsāmeva nāḍīnāṃ madhye yā saṃvyavasthitā
suṣumnā nāma sā jñeyā nābheḥ śaktyā śivaṃ gatā // SvaT_4.321

tatra pravāhayennādaṃ nāḍīviṣuvaducyate
praśāntaṃ viṣuvaccaivam adhunā kathayāmi te // SvaT_4.322

ayane ṣaḍaṅgulaścāraḥ kāraṇānyaṅgule 'ṅgule
tānyadhastātparityajya kāraṇāni ṣaḍeva tu // SvaT_4.323

saptame tu praśāntaṃ vai praśāntendriyagocaram
praśāntaḥ stimito jñeyaḥ stimito niścalaḥ smṛtaḥ // SvaT_4.324

niścalo nistaraṅgaśca sthiraḥ pūrṇaḥ samantataḥ
evaṃbhāvaṃ samāsthāya dīkṣā kāryā tu daiśikaiḥ // SvaT_4.325

etatpraśāntaviṣuvat śaktyupādhiṃ nibodha me
śaktimadhyagato nādo nādordhvaṃ ca caredyadā // SvaT_4.326

tāvattu śaktiviṣuvat kālākhyaṃ tu nibodha me
tuṭiḥ ṣoḍaśakā yā tu prāṇānte saṃvyavasthitā // SvaT_4.327

kālo bhrūkṣepamātrastu tatrānte kīrtito mayā
taṃ parāparabhāgena punareva tridhā kuru // SvaT_4.328

aparaḥ ṣoḍaśo yāvat kālaḥ saptadaśaḥ paraḥ
parāparastu yaḥ kālaḥ sa priye 'ṣṭādaśaḥ prabhuḥ // SvaT_4.329

prāṇa evaṃ tridhā kālaṃ kṛtvā caiva tyajetpunaḥ
aparaḥ śaktimūrdhastho vyāpinyāṃ ca dvitīyakaḥ // SvaT_4.330

tṛtīyaḥ samanāsthāne tatkālaviṣuvatsmṛtam
etatṣaṣṭhaṃ samākhyātaṃ saptamaṃ tātvvamucyate // SvaT_4.331

unmanā parato devi tatrātmānaṃ niyojayet
tasminyuktastato hyātmā tanmayaśca prajāyate // SvaT_4.332

tattvākhyaṃ viṣuvaddevi sarveṣāṃ parataḥ sthitam
viṣuvadevaṃvidhaṃ jñātvā ko na mucyeta bandhanāt // SvaT_4.333

viṣuvatte samākhyātaṃ padārthabhedanaṃ śṛṇu
tyāgaṃ cānubhavaṃ caiva yojanaṃ ca pare pade // SvaT_4.334

padārthaikādaśī jñeyā unmanāntaḥ paro bhavet
bhedayejjñānaśūlena jñānaṃ jñeyasya jñāpakam // SvaT_4.335

jñāpakaṃ bodhamatulaṃ dīpavadyotanaṃ yataḥ
dīpahasto yathā kaścid dravyamālokya cāharet // SvaT_4.336

evaṃ jñānena ca jñeyaṃ tasmin kuryāttu saṃsthitam
jñānaṃ vai lakṣaṇaṃ proktaṃ jñeyatatvasya suvrate // SvaT_4.337

lakṣaṇaṃ guṇa ākhyātaḥ kalā tattvasya sarvadā
na guṇena vinā tattvaṃ na tattvena vinā guṇaḥ // SvaT_4.338

guṇaṃ gṛhṇanti sarvatra na tattvaṃ gṛhyate kvacit
gṛhyate hyanumānena pratyak.ānubhavena ca // SvaT_4.339

arthipratyarthibhāvena āgamena tu labhyate
āgamo jñānamiyuktam anantāḥ śāstrakoṭayaḥ // SvaT_4.340

śāstraṃ śabdātmakaṃ sarvaṃ śabdo haṃsaḥ prakīrtitaḥ
haṃsayogaḥ purākhyātaḥ mātrāsaṃkhyā tvathocyate // SvaT_4.341

mātrāyogo yathā cāsya pramāṇaṃ hṛdayādis.u
nābherūrdhvaṃ vitastyante kaṇṭhādhastātṣaḍaṅgule // SvaT_4.342

hṛdayaṃ madhyadeśe tu caturaṅgulasaṃmitam
caturviṃśatitattvaistu brahmā tatra vyavasthitaḥ // SvaT_4.343

kaṇṭhamaṣṭāṅgulaṃ viddhi viṣṇustatra vyavasthitaḥ
tattvāṣṭakena saṃyuktaḥ tadūrdhvaṃ caturaṅgulam // SvaT_4.344

māyātattvaṃ samāśritya rudrastālutale sthitaḥ
aṅguladvayamānaṃ tu bhruvormadhyaṃ prakīrtitam // SvaT_4.345

tatreśvaraḥ sthito devi tattvadvayasamanvitaḥ
ekādaśāṅgule caiva mūrdhvaṃ devaḥ sadāśivaḥ // SvaT_4.346

tattvadvayasamāyukto yāvadbrahmabilaṃ gataḥ
tadūrdhvaikāṅgulā śaktiḥ śivastatra vyavasthitaḥ // SvaT_4.347

tvakcheṣe vyāpinī proktā samanā conmanā tataḥ
tatparaṃ tu paraṃ tattvaṃ pramāṇaparivarjitam // SvaT_4.348

mātrāsaṃkhyā ca yogaścādhunā haṃsasya kathyate
akāraśca hakāraśca dvāvetāvekataḥ sthitau // SvaT_4.349

vibhaktirnānayorasti mārutāmbarayoriva
ekamātraḥ sa vijñeyo hṛdayātsaṃpravartate // SvaT_4.350

ukārastu dvimātro vai kaṇṭhasthāne samuccaret
trimātrastu makāro vai tālumadhyagataścaret // SvaT_4.351

binduścaivārdhamātrastu mātrārdhaṃ hi sa ucyate
bhruvormadhye sa uccāras tasya devi vidhīyate // SvaT_4.352

taccheṣāccārdhacandrastu pādamātrastvasau bhavet
nirodhī cārdhapādastu lalāṭānte samuccaret // SvaT_4.353

nādaḥ ṣoḍaśakāṃśastu mūrdhāntaṃ yāvaduccaret
dvātriṃśadaṃśā śaktistu ṣaṭtriṃśānte samuccaret // SvaT_4.354

vyāpinī catuḥṣaṣṭyaṃśā śaktestu parataḥsthitā
samanā conmanā cordhvam amātraḥ paramo 'vyayaḥ // SvaT_4.355

mātrāsaṃkhyā ca yogaśca pramāṇaṃ parikīrtitam
evaṃ jñātvā varārohe padārthān bhedayettataḥ // SvaT_4.356

bhedayenmatraśūlena mudrābhāvayutena ca
mantro vai jñānaśaktiśca mudrā caiva kriyātmikā // SvaT_4.357

bhāvaśca mana ityuktaṃ tanmano buddhipūrvakam
paraśca manasā gamya icchāśaktyā tvadhiṣṭhitaḥ // SvaT_4.358

yatra yatra bhavedicchā jñānaṃ tatra pravartate
kriyākaraṇasaṃbandhāt tattvasyoccāraṇaṃ bhavet // SvaT_4.359

kriyākaraṇahīnasya na caivoccāraṇaṃ bhavet
kriyā karaṇabhedena sā caiva trividhā smṛtā // SvaT_4.360

ekenoccārayettattvaṃ karaṇena vicakṣaṇaḥ
nāḍīścātha dvitīyena dvārāṇi ca nirodhayet // SvaT_4.361

tṛtīyaṃ karaṇaṃ divyaṃ kṛtvā vai tattvamuccaret
pūrakaṃ kumbhakaṃ kṛtvā sarvadvārāṇi rodhayet // SvaT_4.362

gudadvāreṇa ruddhena ruddhānyatra bhavanti hi
dvāramekaṃ tataścordhve pravahattadvicintayet // SvaT_4.363

nāḍayo granthipadmāśca ye 'dhomukhagatāḥ priye
te kumbhakena saṃruddhā vikasanti samantataḥ // SvaT_4.364

karaṇaṃ tu tataḥ kṛtvā lakṣaṇaṃ tasya vai śṛṇu
jihvā tu tāluke yojyā kiṃcidūrdhvaṃ na saṃspṛśet // SvaT_4.365

īṣatprasārya vaktraṃ tu kiṃcidoṣṭhau na saṃspṛśet
dantapaṅktī tathaiveha dṛṣṭiścādhordhvavarjitā // SvaT_4.366

kāyaṃ samunnataṃ kṛtvā karaṇaṃ divyamucyate
divyaṃ ca karaṇaṃ kṛtvā tattvasyoccāraṇaṃ kuru // SvaT_4.367

kumbhitaścaiva yaḥ prāṇo recayettaṃ śanaiḥ śanaiḥ
nāḍayo granthipadmāśca dehe yāḥsaṃvyavasthitāḥ // SvaT_4.368

recakena samākṣiptā ūrdhvasroto bhavanti te
tato vai jñānaśūlena granthīnbhindan samuccaret // SvaT_4.369

bhitvā hṛtpadmagranthiṃ tu tataḥ śabdaḥ prajāyate
yadākāśasamāyogāt ghoṣaśabdopamo bhavet // SvaT_4.370

kaṇṭhastho viramecchabdaḥ kaṇṭhaṃ prāpya varānane
bhindataḥ kaṇṭhadeśaṃ tu śabdo dhugadhugāyate // SvaT_4.371

tālumadhyagataḥ prāṇo yadā bhavati suvrate
bindatastālugranthiṃ tu śabdo ghumaghumāyate // SvaT_4.372

evaṃ te 'nubhavāḥ proktāḥ prāṇe carati suvrate
trayaste 'ṣṭakalāḥ proktā uparyuparitaḥ kramāt // SvaT_4.373

tiṣṭhetsa yatra vai prāṇa ātmā tadgatimāpnuyāt
tattadrūpaṃ bhavettasya sthānabhāvānurūpataḥ // SvaT_4.374

bhruvormadhyaṃ yadā gacchet sphoṭaśabdastu jāyate
binduṃ bhedayato devi śabdo dhumadhumāyate // SvaT_4.375

kapirvai nārikīlena ācāryaḥ saha bindunā
abhinnena kuto mokṣaṃ sabāhyābhyantaraṃ priye // SvaT_4.376

bhitvā binduṃ tato devi ardhacandraṃ vibhedayet
bhidyataścārdhacandrasya lalāṭe jhimijhimāyate // SvaT_4.377

ardhacandraṃ tu bhittvā vai bhedayettu nirodhinīm
tasyāstu bhidyamānāyāḥ śabdaḥ simisimāyate // SvaT_4.378

sthanatrayamidaṃ devi pañcapañcakalānvitam
prāṇasya caratastatra yasminsthāne sa tiṣṭhati // SvaT_4.379

tattadrūpo bhavedātmā tāṃ tāṃ gatimavāpnuyāt
nirodhinīṃ bhedayitvā tato nādaṃ vrajedbudhaḥ // SvaT_4.380

vaṃśaśabdasamaḥ śabdas tatra sūkṣmaḥ prajāyate
bhedayennādasaṃsthānaṃ brahmarandhraṃ sudurbhidam // SvaT_4.381

bhidyato brahmarandhrasya śabdaḥ śumaśumāyate
śaktimadhyagataḥ prāṇo vaṃśanādāntasaṃnibhaḥ // SvaT_4.382

tāṃ vai tu bhedayecchaktiṃ durbhedyāṃ sarvayoginām
bhidyate ca yadā śaktiḥ śāntaḥ śumaśumastataḥ // SvaT_4.383

śaktiṃ bhitvā tato devi yaccheṣaṃ vyāpinī bhavet
anubhāvo bavettatra sparśo yadvatpipīlikā // SvaT_4.384

sthānatrayamidaṃ devi pañcapañcakalānvitam
yatra yatra caretprāṇas tattadrūpamavāpnuyāt // SvaT_4.385

yatra yatrāvatiṣṭheta tāṃ tāṃ gatimavāpnuyāt
tasmādvai suprayatnena bhitvā yāti parāṃ gatim // SvaT_4.386

bhitvā vai vyāpinīṃ devi samanāyāṃ manastyajet
manasā tu manastyaktvā jīvaḥ kevalatāṃ vrajet // SvaT_4.387

jīvo vai kevalastatra ātmajñānakriyānvitaḥ
bandhanāśeṣanirmuktaḥ sattāmātrasvarūpakaḥ // SvaT_4.388

samastādhvapadātītaḥ śuddhavijñānakevalaḥ
gṛhāṇāti nāparaṃ bhāvaṃ na paraṃ ca śivātmakam // SvaT_4.389

parāparavinirmuktaḥ svātmanyātmā vyavasthitaḥ
ātmavyāptirbhavedeṣā śivavyāptirataḥ param // SvaT_4.390

bandhanāśeṣabhāvena sarvādhvopādhivarjitā
aviditvā paraṃ tattvaṃ śivatvaṃ kalpitaṃ tu yaiḥ // SvaT_4.391

ta ātmopāsakāḥ śaive na gacchanti paraṃ śivam
ātmatattvagatiṃ yānti ātmatattvānurañjitāḥ // SvaT_4.392

tasmādātmā parityājyo yadīcchecchivamātmanaḥ
ātmatattvaṃ tatastyājyaṃ vidyātatve niyojayet // SvaT_4.393

unmanā sā tu vijñeyā manaḥ saṃkalpa ucyate
saṃkalpaḥ kramato jñānam unmānaṃ yugapatsthitam // SvaT_4.394

tasmāt sā tu parā vidyā yasmādanyā na vidyate
vindate hyatra yugapat sārvajñyādiguṇān parān // SvaT_4.395

vedanānādidharmasya paramātmatvabodhanā
varjanā paramātmatve tasmādvidyeti socyate // SvaT_4.396

tatrastho vyañjayettejaḥ paraṃ paramakāraṇam
parasmiṃstejasi vyakte tatrasthaḥ śivatāṃ vrajet // SvaT_4.397

supradīpte yathā vahnau śikhā dṛśyeta cāmbare
dehaprāṇasthito hyātmā tadvallīyeta tatpade // SvaT_4.398

tadvadevābhimānastu kartavyo daiśikottamaiḥ
ahameva paro haṃsaḥ śivaḥ paramakāraṇam // SvaT_4.399

matprāṇe sa tu paśvātmā līnaḥ samarasīgataḥ
mantrakaraṇakriyāyogād yojayāmi pare śive // SvaT_4.400

evaṃ yo vetti tattvena agnivaddehamadhyataḥ
yadvadvahniśikhātītā tadvadyojayate pare // SvaT_4.401

tasminyuktaḥ pare tattve sārvajñyādiguṇānvitaḥ
śiva eko bhaveddevi avibhāgena sarvataḥ // SvaT_4.402

tattvatrayaṃ paraṃ khyātam aparaṃ cādhvamadhyagam
bhedanaṃ tu padārthānāṃ tyāgānubhavayojanam // SvaT_4.403

pūrvoktaṃ ca idaṃ sarvaṃ jñātvā tattve niyojayet
saṃkṣepeṇa tu tattvasya vyāptiṃ śṛṇu sureśvari // SvaT_4.404

vidyātattvāspadaṃ baddhvā bindutattvāsane sthitaḥ
nādaśaktitanuścaiva vyāpinīkaraṇānvitaḥ // SvaT_4.405

sarvajñatvāvabodhena samanāntaścarā tu sā
tritatvaṃ yatparaṃ proktaṃ tena cāpūritā tanuḥ // SvaT_4.406

aparā sā tanuḥ sthūlā ṣaṭviṃśattattvakalpitā
tattvatrayaṃ paraṃ yacca sarvatattvādhvavarjitam // SvaT_4.407

tena cāpūritāśeṣaṃ sā tattvādhvaparā tanuḥ
evamācarate yastu ācāraṃ tu śivātmakam // SvaT_4.408

śivena sahacāritvād ācāryastena cocyate
tasya darśanasaṃbhāṣāsparśanātsmaraṇādapi // SvaT_4.409

bhavatyevaiśvarī vyāptir na bhavettadadhogatiḥ
tena saṃyojito jantuḥ brahmahāpi śivo bhavet // SvaT_4.410

tatastena samo nāsti jagatyasmiṃścarācare
śiva ācāryarūpeṇa lokānugrahakārakaḥ // SvaT_4.411

tasmānna mānavīṃ buddhiṃ kārayeddeśakaṃ prati
ācāryasya ca mantrasya śivajñāne śivasya ca // SvaT_4.412

nānātvaṃ naiva kurvanti vidyeśāścakranāyakāḥ
brāhmaṇāḥ kṣatriyā vaiśyāḥ śūdrā vai vīravandite // SvaT_4.413

ācāryatve niyuktā ye te sarve tu śivāḥ smṛtāḥ
anyathā prāksvarūpeṇa ye paśyanti narādhamāḥ // SvaT_4.414

narake te prapacyante sādākhyaṃ vatsaratrayam
na tena saha saṃbhāṣā kartavyā tu śivārthinā // SvaT_4.415

kṛtvā saṃbhāṣaṇaṃ tena narakaṃ so 'pi gacchati
tasmācchivasamāḥ sarve draṣṭavyā muktimicchatā // SvaT_4.416

bhuktimuktiphalāvāptir bhavatyeva tadājñayā
ācāryaḥ svajānānāṃ ca kulakoṭisahasraśaḥ // SvaT_4.417

jñānajñeyaparijñānāt samastāstārayiṣyati
evamuktavidhānajño bhāvajñaścāpi daiśikaḥ // SvaT_4.418

pūrṇāhutyaikayaivāsau paśūnyojayate pare
pūrṇāhutiprayogaṃ tu kathayāmyadhunā tava // SvaT_4.419

ūrdhvakāya ṛjugrīvaḥ samapādo vyavasthitaḥ
nābhisthāne sruco mūlam uttānāgramukhaṃ samam // SvaT_4.420

srucyupari sruvaṃ devi kṛtvā caivamadhomukham
puṣpaṃ dattvā srugagre tu darbheṇa sahitau karau // SvaT_4.421

muṣṭinā caiva hastābhyāṃ gṛhītvā yatnato 'pi ca
agrato dakṣiṇaṃ hastaṃ vāmaṃ vai pṛṣṭataḥ priye // SvaT_4.422

muṣṭibhyāṃ saṃgṛhītvā vai uttānakarayogataḥ
tato ghṛtena saṃplāvya abhimānaṃ tu kārayet // SvaT_4.423

ahameva paraṃ tattvaṃ parāparavibhāgataḥ
tattvamekaṃ hi sarvatra nānyaṃ bhāvaṃ tu kārayet // SvaT_4.424

yatkumbhe 'dhvātra vinyastaḥ ṣaṭprakāro varānane
maṇḍale 'gnau śiśorantaḥ sādhāraṇavikalpitaḥ // SvaT_4.425

srucyadhvānaṃ tamāropya prāṇasthaṃ nāḍimadhyagam
prāṇadhāre samīkṛtya srucā dhārāṃ vinikṣipet // SvaT_4.426

vasudhāraprayogeṇa prakṣipejjātavedasi
nābhisthāne sruco mūlaṃ nayannāsāntagocaram // SvaT_4.427

yathā yathā tyajeddhārāṃ tathā prāṇaṃ samuccaret
prāṇo 'pi varṇatāṃ yāti ṣaḍvidhādhvamayastu saḥ // SvaT_4.428

ṣaḍvidhedhvani nāto 'nyaḥ prameyo vidyate kvacit
tasmānmāntre parāmarśe heyopādeyataḥ sthitāḥ // SvaT_4.429

varṇaiḥ kāraṇaṣaṭkaṃ tu ṣaṭtyāgātsaptame layaḥ
akāraśca ukāraśca makāro bindureva ca // SvaT_4.430

ardhacandro nirodhī ca nādaścaivordhvagāminī
śaktiśca vyāpinī hyetāḥ samanā ca tataḥ param // SvaT_4.431

samanāntaṃ varārohe pāśajālamanantakam
kāraṇaiḥ ṣaḍbhirākrāntaṃ mantrasthaṃ heyalakṣaṇam // SvaT_4.432

atra pāśopari hyātmā vyomavadbindu[ccitsu]nirmalaḥ
śivatattvaguṇāmodāc chivadharmāvalokakaḥ // SvaT_4.433

pāśāvalokanaṃ tyaktvā svarūpālokanaṃ hi yat
ātmavyāptirbhavedeṣā śivavyāptistato 'nyathā // SvaT_4.434

sarvajñyādiguṇā ye 'rthā vyāpakānbhāvayedyadā
śivavyāptirbhavedeṣā caitanye heturūpiṇī // SvaT_4.435

ato dharmisvabhāvo hi śivaḥ śāntaśca paṭhyate
unmanāśca manogrāhyaḥ ātmabodhe sthitonmanāḥ // SvaT_4.436

vyāpāraṃ mānasaṃ tyaktvā bodharūpeṇa yojayet
tadā śivatvamāyāti paśurmukto bhavārṇavāt // SvaT_4.437

pare caiva niyuktasya sruvamāpūrayetpunaḥ
sruco randhreṇa taddravyaṃ yāvadvahnau prayujyate // SvaT_4.438

bahisthāṃ kumbhakaṃ tāvat pare tattve tu bhāvayet
bahirnirodhabhāvena sāmarasyaṃ śivena ca // SvaT_4.439

anyathā na bhaveddevi nadīvega ivārṇave
sthitaḥ sa sāgaredbhistu sindhuḥ samarasībhavet // SvaT_4.440

punarvibhāgaṃ nāpnoti tathātmā tu śivārṇave
srucastu pūraṇaṃ yāvat tāvatkālaṃ samādiśet // SvaT_4.441

anenaiva tu kālena bahiḥ kumbhakavṛttinā
ātmā samarasatvena śivībhavati sarvagaḥ // SvaT_4.442

guṇānāpādayetpaścāt ṣaṭ aṅgaparimāhutīn
yathā nṛpatve saṃprāpte kalaśaiścābhiṣicyate // SvaT_4.443

vandibhiśca guṇāste 'pi khyāpyante vasudhātale
tathā śivatve saṃprāpte guṇānāpādayedbudhaḥ // SvaT_4.444

sarvajño vai bhava svāhā paritṛptastathaiva ca
anādibodho bhava ca tataḥ svātantryaśaktikaḥ // SvaT_4.445

tathā tvaluptaśaktiścānantaśaktistataḥ punaḥ
guṇānāpādya sarvāṃstān mūlamantramanusmaret // SvaT_4.446

oṃhūmātmapadopetaṃ sarvajñāyetyapaścimam
svāhākāraprayogeṇa āhutīḥ pratipādayet // SvaT_4.447

tisraḥ pañca daśaikā vā tilairvātha ghṛtena vā
dadyāt tato 'bhiṣekaṃ tu mūlamantreṇa suvrate // SvaT_4.448

paraṃ śaktyamṛtaṃ kṣobhya śiṣyamūrdhni nipātayet
turyadvāraṃ viśettaddhi sabāhyābhyantaraṃ smaret // SvaT_4.449

mantraśaktibhirugrābhiḥ śeṣanirdahanādibhiḥ
śarīraṃ śoṣyate tābhis tadarthamabhiṣecanam // SvaT_4.450

dīkṣānirvartanātpūrvaṃ puṣpaṃ pāṇau pradāpayet
darbhaṃ vimocayitvā ca śivāgnau kalaśe gurau // SvaT_4.451

pradakṣiṇatrayaṃ kṛtvā daṇḍavannipatedbhuvi
kṛtakṛtyaḥ prahṛṣṭātmā bhavottīrṇaḥ sunirmalaḥ // SvaT_4.452

protphullanayanaḥ śāntas tṛptātmānaṃ tu bhāvayet
iyaṃ nairvāṇakī dīkṣā nirbījā vā sabījikā // SvaT_4.453

yeṣāṃ sabījikā dīkṣā kuryātteṣvabhiṣecanam
śrutaśīlasamācārān deśakatve niyojayet // SvaT_4.454

athābhiṣeka ācārye śivayogādanantaram
pañcabhiḥ kalaśairbhadre sitacandanalepitaiḥ // SvaT_4.455

śivakumbhavadabhyarcya ratnagarbhāmbupūritaiḥ
ṛddhivṛddhyādibhiḥ pūtair oṣadhyakṣatapūritaiḥ // SvaT_4.456

sitapadmamukhodgāraiś cūtapallavasaṃyutaiḥ
pṛthivyādīni tattvāni pañca pañcasu vinyaset // SvaT_4.457

kalaśeṣu mahādevi punaścaiva kalā nyaset
nivṛttyādyāḥ kalāḥ pañca teṣu caivātra vinyaset // SvaT_4.458

ekaikakalaśo vyāpyo hy anantādiśivāntakaḥ
pūjayedbhairavaṃ devaṃ sarvasaṃbhārakaiḥ kramāt // SvaT_4.459

ṣaḍaṅgāvaraṇopetaṃ mantrasaṃdhānasaṃyutam
bhairaveṇābhimantreta ekaikaṃ kalaśaṃ priye // SvaT_4.460

aṣṭottaraśatenaiva paratattvamanusmaran
vāruṇyāṃ saumyayamyāyam endryāmaiśyāṃ tathaiva ca // SvaT_4.461

saṃpūjyaivaṃ vidhānena abhiṣekaṃ samācaret
yāgaharmyasya aiśānyāṃ pīṭhaṃ saṃkalpyayebudhaḥ // SvaT_4.462

tatra maṇḍalakaṃ kṛtvā svastikādivibhūṣitam
vitānoparisaṃchannaṃ dhvajaiśca pariśobhitam // SvaT_4.463

tatrāsanaṃ nyaseddevi śrīparṇīcandanodbhavam
tatrānantāsanaṃ nyasya mūrtibhūtaṃ śiśuṃ nyaset // SvaT_4.464

pūrvavatsakalīkṛtya aiśānyabhimukhaṃ sthitam
gandhapuṣpādinābhyarcya nirbhartsyaḥ kāñcikaudanaiḥ // SvaT_4.465

mṛdbhasmagomayaiḥ piṇḍair dūrvāṅkurasamāśritaiḥ
siddhārthadadhitoyaiśca nirājanasamanvitaiḥ // SvaT_4.466

nirbhartsyaivaṃ vidhānena abhiṣekaṃ pradāpayet
pṛthivyādighaṭāsayirvā dhāmānusmṛtya secayet // SvaT_4.467

kramāddhyātvā kalaśeṣu ācāryaḥ susamāhitaḥ
abhiṣikto 'nyavāsastu paridhāpyācanettataḥ // SvaT_4.468

praviśya dakṣiṇāṃ mūrtiṃ yogapīṭhaṃ prakalpayet
saṃsthāpya sakalīkṛtya adhikāraṃ prakalpayet // SvaT_4.469

uṣṇīṣaṃ mukuṭādyāṃśca chatraṃ pādukamāsanam
hastyaśvaśivikādyāṃśca rājāṅgāni hyaśeṣataḥ // SvaT_4.470

karaṇīṃ kartarīṃ khaṭikāṃ sruksruvau darbhapustakam
akṣasūtrādikaṃ dattvā caturāśramasaṃsthitāḥ // SvaT_4.471

dīkṣyānugrahamārgeṇa dīkṣā vyākhyā tvayā sadā
adyaprabhṛti kartavyety adhikāraḥ śivājñayā // SvaT_4.472

utthāpya hastau saṃgṛhya maṇḍale tu praveśayet
jānubhyāṃ dharaṇīṃ gatvā saṃpūjya bhairavaṃ tataḥ // SvaT_4.473

vijñāpya bhagavannevam abhiṣiktastvadājñayā
ācāryapadasaṃsthena tavānujñāvidhāyinā // SvaT_4.474

kartavyaṃ yattadāyātam adhikāraṃ tu deśake
śivatattvārthakathanaṃ śivasya purataḥ shitaḥ // SvaT_4.475

nirgatya bhavanādaganau kalādhvānaṃ tu homayet
mantratarpaṇakaṃ kṛtvā kalānāṃ pañca cāhutīḥ // SvaT_4.476

pañca pañcasu sarvāsu hutvā pūrṇāhutiṃ guruḥ
arghapūjādikaṃ kṛtvā praṇamya khyāpayetprabhoḥ // SvaT_4.477

abhiṣikto mayācāryas tadarthaṃ mantratarpaṇam
hṛdādyaiḥ pañcabhiścāṅgair dakṣiṇaṃ lāñchayetkaram // SvaT_4.478

darbholmukaṃ śivāgnau tu kānīyasyādi lāñchayet
puṣpaṃ pāṇau pradadyāttu maṇḍalāgnau prapātayet // SvaT_4.479

bhairavaṃ kalaśaṃ cāgniṃ namaskṛtya tu daṇḍavat
labdhādhikāro hṛṣṭātmā dṛṣṭādṛṣṭaphalānvitaḥ // SvaT_4.480

sa guruḥ śivatulyastu śivadhāmaphalapradaḥ
śāntyante bhūtidīkṣā ca sadāśivapadātmikā // SvaT_4.481

śivadharmiṇyasau jñeyā lokadharmiṇyatoṇyathā
śivadharmiṇyasau yeṣāṃ sādhakānāṃ prakīrtitā // SvaT_4.482

teṣāṃ kṛtvābhiṣekaṃ tu sādhakatve niyojayet
sādhakasyābhiṣeko 'yaṃ vidyādīkṣāta uttaraḥ // SvaT_4.483

vidyādīkṣā bhavetsā tu vāsanābhedataḥ sthitā
karmabhedo na vidyeta sarvatrādhvani saṃsthitaḥ // SvaT_4.484

kṛtāni yāni karmāṇi sarvāṇyadhvagatāni tu
tāni saṃśodhya vidhivat kalāpañcasthitāni tu // SvaT_4.485

yojanyavasare bhedo vimarśaḥ sādhakasya tu
prārabdaṃ karma pāścātyaṃ na caikasthaṃ tu bhāvayet // SvaT_4.486

sādhakasya tu bhūtyarthaṃ prāk karmaikaṃ tu śodhayet
dhāma proccārya sakalaṃ sadāśivatanau nyaset // SvaT_4.487

vidyādehasvarūpeṇa dhyātvā devaṃ sadāśivam
pūrṇāhutiprayogena aṇimādiguṇairyutam // SvaT_4.488

aṇimādiguṇāvāptau mūlamantrasvasaṃjñayā
aṣṭāvevāhutīrdattvā abhiṣiñcettu sādhakam // SvaT_4.489

kalaśaiḥ pañcabhiḥ kuryāt nivṛtyādyāstriṣu nyaset
śāntyatītāṃ pañcame ca śāntiṃ paścāccaturthake // SvaT_4.490

śāntyā tu saṃpuṭīkṛtya pṛthivyādyaiśca pañcabhiḥ
ekaikakalaśe paścāt sādhyamantraṃ tu vinyaset // SvaT_4.491

vidyāṅgaiḥ sakalīkṛtya vidyāṅgāvaraṇaṃ nyaset
saṃmantryāṣṭaśatenaiva ekaikaṃ kalaśaṃ tataḥ // SvaT_4.492

bahirmaṇḍalake nyasya āsanaṃ praṇavena tu
sādhakaṃ tatra saṃsthāpya sakalīkaraṇaṃ tataḥ // SvaT_4.493

nirbhatsya pūrvavatsarvaiḥ sādhyamantreṇa secayet
nivṛtyāditribhiḥ kumbhaiḥ snāpayetpūrvadiṅmukham // SvaT_4.494

śāntyatītaṃ ghaṭaṃ paścād gṛhītvā secayecchiśum
śāntiṃ paścāttu gṛhṇīyāt saṃpuṭenābhiṣecayet // SvaT_4.495

sādhakasyābhiṣeko 'yam anulomavilomataḥ
abhiṣicya praveśyainaṃ dakṣiṇāṃ mūrtimāsthitam // SvaT_4.496

praṇavenāsanaṃ dattvā sakalīkaraṇaṃ bhavet
sādhakasyādhikārārtham akṣamālādi kalpayet // SvaT_4.497

mantrakalpākṣasūtraṃ ca khaṭikāṃ chatrapāduke
uṣṇīṣarahitaṃ datvā praviśya śivasaṃnidhau // SvaT_4.498

vijñāpya parameśānaṃ sādhako 'yaṃ mayā kṛtaḥ
bhūyātsiddhistvadājñātas triprakārasya bhaktitaḥ // SvaT_4.499

sādhyamantraṃ dadetpaścāt puṣpodakasamanvitam
tasya haste samarpyeta siddhyarthaṃ sādhakasya tu // SvaT_4.500

praṇamyobhau gṛhītvā tu mantraṃ hṛdi niveśayet
prahṛṣṭavadanaḥ śiṣyo guruścāpi praharṣavān // SvaT_4.501

agnyāgāre sāvadhānau tarpayenmantrasaṃhitām
sahasraṃ vā śataṃ vāpi sādhyamantrasya tarpaṇam // SvaT_4.502

evaṃ saṃtarpayitvā tu puṣpaṃ pāṇau pradāpayet
tristhaṃ saṃpūjya devaṃ tu tato 'pi triḥpradakṣiṇam // SvaT_4.503

praṇamya bhaktiyuktātmā aṇimādiphalaṃ labhet
utthāpya sādhakaṃ brūyāt samayānpāhi yatnataḥ // SvaT_4.504

dīkṣāvasāne te devi śrāvaṇīyā vipaścitā
evaṃ dīkṣāṃ tu nirvartya sarvadaiva varānane // SvaT_4.505

ātmatyāgaḥ prakartavyo yathā bhavati tacchruṇu
vaijñānakī prākṛtī vā ācāryasya yadṛcchayā // SvaT_4.506

vaijñānikīṃ susūkṣmāṃ tu vidhinānena kārayet
tilājyādisamāyuktā adhvavāgīśikalpanā // SvaT_4.507

kalābhiḥ pañcabhirvyāptam adhvānaṃ yugapannyaset
pūjāhomopacārādyān kṛtvātmānaṃ niyojayet // SvaT_4.508

śiṣyacaitanyavat yogād adhvānaṃ yugapannyaset
puṣpādyaiḥ pūjayitvā taṃ yogārthamāhutitrayam // SvaT_4.509

garbhadhāritvajanane arjane bhogatallaye
yugapaddhomayeddevi mūlamantreṇa suvrataḥ // SvaT_4.510

āhutīnāṃ trayaṃ homyaṃ pratikarma varānane
hotavyā niṣkṛtirbhinnā pañcasthānakalātmasu // SvaT_4.511

śatamekaṃ tadarthaṃ vā niṣkṛtiḥ parikīrtitā
viśleṣapāśacchedādye dhāmnaiva yugapaddhutiḥ // SvaT_4.512

uddhāre cātmatattvasthe pūrṇāhutiṃ tu pātayet
ātmānaṃ yojayettattve śive paramakāraṇe // SvaT_4.513

guṇān pūrvavadāpādya amṛtānpūrvavat kuru
ātmadīkṣā samāptau tu prāyaścittanivṛttaye // SvaT_4.514

atha vijñānarūpeṇa sakṛduccāralakṣaṇā
heyopādeyapāśānāṃ yugapadbhairaveṇa tu // SvaT_4.515

śāśvatī saṃsthitiḥ paścāt sūkṣmadīkṣā prakīrtitā
viśeṣapūjanaṃ homaṃ yathāśakti prakalpayet // SvaT_4.516

vādyagītasunṛtyādyaiḥ stutibhiḥ pūjayeddharam
triḥ pradakṣiṇamāvartya kalaśāgnisamaṇḍalam // SvaT_4.517

aṣṭāṅgapatanaṃ kṛtvā vijñapetparameśvaram
bhagavanpaśuhetvarthaṃ yenmayāvāhito bhavān // SvaT_4.518

tatkṣantavyaṃ sadā deva vidhisthasya mama prabho
vidhinyūnamakāmasya pūjā śāstoditā yathā // SvaT_4.519

na bhavedatibhūyiṣṭhā prākṛtairdravyasaṃcayaiḥ
avalambya bhaktimātraṃ vidhānaṃ yatkṛtaṃ mayā // SvaT_4.520

tatsarvaṃ saphalaṃ me 'stu suprasanne vibho tvayi
prasannavadano hṛṣṭo varaṃ dattaṃ vibhāvayet // SvaT_4.521

upaviśya tato yāgaṃ saṃhareta kramāt priye
agraṃ saṃprārthya gṛhṇīyāt sthāpayeccāstrarakṣitam // SvaT_4.522

viśeṣapūjanaṃ cārdhaṃ praṇipātaṃ tataḥ punaḥ
nirodhārdhaṃ tato gṛhya ardhaṃ savyāpasavyataḥ // SvaT_4.523

datvā visarjayeddevaṃ dhāmamantramanusmaran
ātmano recakaṃ kṛtvā puṣpaṃ devāya ni.kṣipet // SvaT_4.524

saṃhāriṇyā ca saṃgṛhya mantrān pārśvavyavasthitān
vidyudvaccalitān dhyātvā dhāmadehe tu vinyaset // SvaT_4.525

vidyādehaṃ bhairavasya tallīnaṃ binduvigrahe
binduṃ tu nādaśaktisthaṃ śaktirūpaṃ tu grāhayet // SvaT_4.526

śaktirūpaṃ vyapakena praṇavobhayasaṃpuṭam
saṃhāriṇyā tu saṃgṛhya dvādaśāte tu yojayet // SvaT_4.527

pūrakeṇa hṛdi nyasya svasthānasthaṃ tu bhāvayet
sakalaṃ niṣkalaṃ rūpaṃ tathā sakalaniṣkalam // SvaT_4.528

bhinnāvasthaṃ tu mantreṣu hṛtsthaṃ tatsaṃsmaretpriye
visarjanavidhirhyevaṃ agnāvevaṃ prapūjayet // SvaT_4.529

aṣṭottaraśataṃ hutvā pūrṇāhutiṃ prapātayet
ardhāmācamanaṃ datvā praṇipatya kṣamāpayet // SvaT_4.530

maṇḍalasthaprayogena recakāpūrakeṇa tu
saṃgṛhya mantrasaṃghātaṃ yathāsthānaṃ prakalpayet // SvaT_4.531

jāgarayettadāgniṃ tu nityakarmanimittataḥ
nirmālyanayanaṃ kuryād rajāṃsyapaharetpriye // SvaT_4.532

tataḥ praviśya vasudhāṃ prokṣayettaṃ śivāmbhasā
bahirnirgatya bhūtānāṃ balikarma tu pūrvavat // SvaT_4.533

ācamya sakalīkṛtya liṅginastarpayettataḥ
guruṃ saṃpūjayecchiṣyo yathāvibhavavistaraiḥ // SvaT_4.534

deśādhyakṣo grāmaśataṃ maṇḍaleśastadardhakam
śatabhukpañca vai dadyād grāmaṃ viṃśatibhuktathā // SvaT_4.535

dadyāttu grāmabhuk kṣetraṃ kṣetrabhoktā tu viṃśatim
yena yena gurustuṣyet tatsarvaṃ vinivedayet // SvaT_4.536

tatastvanṛṇatāṃ yāti vittaśāṭhyavivarjitaḥ
tatastu samayāñśrāvyas tantre bhairavanirgate // SvaT_4.537

carukaṃ prāśayetpaścāc cumbakaḥ sādhakaiḥ saha
vāṅniruddhaḥ prasannātmā pṛthak pātravyavasthitaḥ // SvaT_4.538

anukrameṇa dātavyaḥ tataḥ siddhimavāpnuyāt
anenaiva vidhānena dīkṣitā ye varānante // SvaT_4.539

brāhmaṇāḥ kṣatriyā vaiśyāḥ śūdraścānye 'thavā priye
sarve te samadharmāṇaḥ śivadharme niyojitāḥ // SvaT_4.540

sarve jaṭādharāḥ proktā bhasmoddhūlitavigrahāḥ
ekapaṅktibhujaḥ sarve samayinastu varānane // SvaT_4.541

putrakāṇāṃ bhavedekā sādhakānāṃ tathā bhavet
cumbakānāṃ bhavedekā na prāgjātivibhedataḥ // SvaT_4.542

ekaiva sā smṛtā jātir bhairavīyā śivāvyayā
tantrametatsamāśritya prāgjātiṃ na hyudīrayet // SvaT_4.543

putrakāṇāṃ sādhakānāṃ tathā samayināmapi
prāgjātyudīraṇāddevi prāyaścittī bhavennaraḥ // SvaT_4.544

dinatrayaṃ tu rudrasya pañcāhaṃ keśavasya ca
pitāmahasya pakṣaikaṃ narake pacyate tu saḥ // SvaT_4.545

avivekī bhavettasmād yadīccheduttamāṃ gatim
avivekena deveśi siddhirmuktirdhruvaṃ bhavet // SvaT_4.546

svacchandatantre caturthaḥ paṭalaḥ

pañcamaḥ paṭalaḥ

kalādīkṣā sureśāna kathitā parameśvara
tattvadīkṣā samāsena kathayasva prasādataḥ // SvaT_5.1

samāsāt kathayiṣyāmi tvatpriyārthaṃ varānane
ṣaṭtriṃśattattvamukhyāni yathā śodhyāni pārvati // SvaT_5.2

pṛthivyādiśivāntāni svavyāptyānuguṇaiḥ saha
yathā śuddhyānti deveśi tathā te kathayāmyaham // SvaT_5.3

vidyārājasya ye varṇā navasaṃkhyopalakṣitāḥ
vācakāste ca tattvānāṃ kathayāmyanupūrvaśaḥ // SvaT_5.4

dharitryādipradhānāntam ūkāro vācakaḥ smṛtaḥ
puruṣasya yakāro vai rāgatattvānvitasya ca // SvaT_5.5

niyāmikāṃ vakāreṇa vidyātattvasamanvitām
kālaṃ kalāṃ lakāreṇa kalpayettu varānane // SvaT_5.6

māyātattvaṃ makāreṇa vidyātattvaṃ kṣakārataḥ
repheṇa caiśvaraṃ tattvaṃ hakāreṇa sadāśivaḥ // SvaT_5.7

praṇavena tathā śaktir nyasitavyā varānane
vyāpinīṃ samanāṃ cordhvaṃ tatraiva tu viśodhayet // SvaT_5.8

śodhayitvā krameṇaiva mūlamantreṇa suvrate
yojya ātmā pare tattve unmanātītasarvage // SvaT_5.9

nirābhāse pare śānte īśāne cāvyaye tvaje
ṣaṭtriṃśattattvamākhyātaṃ navatattvaṃ pracakṣmahe // SvaT_5.10

prakṛtiḥ puruṣaścaiva niyatiḥ kāla eva ca
māyā vidyā tatheśaśca sadāśivaśivau tathā // SvaT_5.11

śodhayitvā tu vidhivad vyāptyātmānaṃ niyojayet
pañcatattvī yadā śodhyā vaktramantrāstu vācakāḥ // SvaT_5.12

dharitryādi khaparyantaṃ śodhayet tatkrameṇa tu
kalānāṃ yāvatī vyāptis tattvānāṃ tāvadeva hi // SvaT_5.13

tritattvamadhunā vakṣye yathā śodhyaṃ varānane
akāra ātmatattvasya vācakaḥ parikīrtitaḥ // SvaT_5.14

māyāntaṃ tadvijānīyāt vidyākhyasyāpyukārakaḥ
sakalāvadhi tajjñeyaṃ śivasya tu makārakaḥ // SvaT_5.15

khasvaraḥ khasvarūpasya śivatattvasya vācakaḥ
śodhayitvā krameṇaiva pare tattve niyojayet // SvaT_5.16

tattvadīkṣā samākhyātā caturbhedavyavasthitā
paradīkṣāṃ pravakṣyāmi yathāvadanupūrvaśaḥ // SvaT_5.17

vidyārāje tu ye varṇā navasaṃkhyopalakṣitāḥ
pṛthagbhedena teṣāṃ tu vinyāsaṃ kathayāmi te // SvaT_5.18

navanābhaṃ puraṃ kṛtvā navapadmopalakṣitam
navahastaṃ likhedveśma aṣṭaparvādhikaṃ budhaḥ // SvaT_5.19

saptabhāgīkṛtaṃ tattu dakṣiṇottarabhājitam
caturaśraṃ vibhajyādau matsyaiścaivātra cihnitam // SvaT_5.20

koṣṭhakaikonapañcāśat sūtreṇa tu samālikhet
madhyame koṣṭhake sūtraṃ dvātriṃśāṅgulasammitam // SvaT_5.21

samālikhya mahādevi caturbhāgavibhājite
prathame karṇikāṃ kuryāt kesarāṇi dvitīyake // SvaT_5.22

tṛtīye dalasandhīṃśca dalāgrāṇi caturthake
dikṣu rekhāṣṭakaṃ dattvā pratidikṣu tathaiva ca // SvaT_5.23

bhrāmayeccaturo vṛttāṃś caturaṅgulasammitān
dvābhyāṃ pratidigrekhābhyāṃ madhye sūtraṃ nidhāpya tat // SvaT_5.24

sūtrāgraṃ tu tato bhrāmyam ardhacandravidhānataḥ
madhyasūtraṃ ca dātavyaṃ kiñjalkasthaṃ vipaścitā // SvaT_5.25

pūrvapatraṃ prasādhyavam itarāṇyevameva hi
kesarāṇi ca saṃlikhya caturviṃśatisaṃkhyayā // SvaT_5.26

patrāgrato nyasellekhāṃ vartulāṃ tu suśobhanām
tasyāntaṃ caturaśraṃ tu kartavyaṃ tatpramāṇataḥ // SvaT_5.27

pūrvaṃ brahma prasādhyaṃ tu viṣuvatsthena helinā
pūrvapaścāttataṃ sūtraṃ śaṅkunā sādhayet priye // SvaT_5.28

dvādaśāṅgulamānena madhye śaṅkuṃ praropya tam
pārśveṣu bhrāmayedrekhāṃ ṣoḍaśāṅgulasammitām // SvaT_5.29

pūrvāhne grāhayecchāyām aparasthāṃ sucihnitām
aparasthena sūryeṇa prākchāyāṃ lāñchayet priye // SvaT_5.30

dhruveṇottaradakṣasthāṃ lāñchayettu varānane
tataḥ samālikhet padmam aṣṭapatraṃ sakarṇikam // SvaT_5.31

dikkoṣṭhakāṃśca saṃgṛhya aṣṭasaṃkhyopalakṣitam
śeṣā lopyā varārohe ekāntaritayogataḥ // SvaT_5.32

padmāṣṭakaṃ tato dikṣu bāhye dvārāṇi cālikhet
vīthyardhasammitāṃ devi śobhāṃ caiva prakalpayet // SvaT_5.33

upaśobhāṃ ca tanmānāṃ kapolāntaṃ samālikhet
tathā kaṇṭhaṃ ca tanmānaṃ dvārametatprakīrtitam // SvaT_5.34

dvārāṣṭakavibhāgena navanābhaṃ puraṃ smṛtam
snātvā tu vidhivad devi praviśedbhavanaṃ guruḥ // SvaT_5.35

pūrvoktena vidhānena sakalīkaraṇādikam
tataḥ sampūjayeddevaṃ bhairavaṃ parameśvaram // SvaT_5.36

praṇavenāsanaṃ dattvā śivāntaṃ varavarṇini
madhye sampūjayeddevaṃ svacchandaṃ parameśvaram // SvaT_5.37

pūrvoktena vidhānena aṅgaṣaṭkasamanvitam
patrāṣṭake nyasedvarṇān pūrvādīśāṃśtataḥ kramāt // SvaT_5.38

sadāśivaṃ hakāreṇety evamādi varānane
prakṛtyantaṃ vijānīyān madhye pīṭheśakalpanā // SvaT_5.39

dikpadmakarṇikāsaṃsthān aṣṭau devān prapūjayet
tatsthāne bhairavaḥ pūjyaḥ śeṣā varṇairyathākramam // SvaT_5.40

śodhayecca prakṛtyādiśivāntaṃ surasundari
īśānadiśa ārabhya madhyapīṭhaṃ viśodhayet // SvaT_5.41

yojayettu pare tattve śive paramakāraṇe
evaṃ varṇāstathā mantrān bhuvanāni viśodhayet // SvaT_5.42

kālāgnyādi śivāntaṃ tu kalāvidhi samāśrayet
samayān śrāvayetpaścāt tantrāmnāyotthitān priye // SvaT_5.43

na nindedbhairavaṃ devaṃ śāstraṃ vānyasamudbhavam
sāṃkhyaṃ yogaṃ pāñcarātraṃ vedāṃścaiva na nindayet // SvaT_5.44

yataḥ śivodbhavāḥ sarve hy apavargaphalapradāḥ
smārtaṃ dharmaṃ na nindettu ācārapathadarśakam // SvaT_5.45

brahmādidevatā yāśca mātaraścumbako giriḥ
vīrāścaiva bhaginyaśca gāvo bhūtagaṇāstathā // SvaT_5.46

devadravyaṃ na hiṃsyāttu siddhānte yadvyavasthitam
gurorannaṃ na bhuñjīta adattaṃ parameśvari // SvaT_5.47

madyaṃ māṃsaṃ tathā matsyān anyāni ca varānane
sācārāśca nirācārāṃl liṅgino na jugupsayet // SvaT_5.48

carukaṃ prāśayannityaṃ gurūn sampūjayet sadā
upaskarān mahādevi pādena tu na saṃspṛśet // SvaT_5.49

saṃhitāṃ cintayennityaṃ bhaktānāṃ śrāvayet sadā
āhnikaṃ na vilumpettu sandhyākarma varānane // SvaT_5.50

adīkṣitānāṃ purato noccarecchāstrapaddhatim
trikālaṃ pūjayeddevaṃ japadhyānarataḥ sadā // SvaT_5.51

samayān pālayannityam ubhayārthaphalepsayā
ato vijñānadīkṣāṃ tu pravakṣyāmyanupūrvaśaḥ // SvaT_5.52

adhyātmagaticāreṇa kevalena viśodhikām
śiṣyātmānaṃ gṛhītvā tam ātmaprāṇe niyojayet // SvaT_5.53

abhimānaṃ tathoccārya kuryādvai pūrvavattadā
udghātaiśca tato 'dhvānaṃ śiṣyasya tu viśodhayet // SvaT_5.54

tataḥ samuccaraṃstattvaṃ pṛthivyādyaṃ tu suvrate
bhinnābhinnasvarūpeṇa ekaikaṃ tu yathākramam // SvaT_5.55

sasvaraṃ hyakṣaroccāraṃ devatābhiḥ samanvitam
bindunā śaktisaṃyogād udghātaḥ prathamaḥ smṛtaḥ // SvaT_5.56

devatātrayanirmuktaḥ caturthāntasamanvitaḥ
udghātaḥ sa tu deveśi dvitīyaḥ parikīrtitaḥ // SvaT_5.57

haṃsākṣarasamuccāraḥ sudīrgho bindusaṃyutaḥ
ardhacandrānnirodhinyām udghātastu tṛtīyakaḥ // SvaT_5.58

bhinnodghātau yadā devi nādāntastu tadā bhavet
udghātaḥ sa tu deveśi caturthaḥ parikīrtitaḥ // SvaT_5.59

sa eva cākṣaroccāro vyāpinyante vyavasthitaḥ
udghātaḥ sa tu deveśi pañcamaḥ parikīrtitaḥ // SvaT_5.60

pañcodghātāṃstato dattvā pṛthivīṃ śodhayedbudhaḥ
akārokāramakārāntam evaṃ śuddhyati nānyathā // SvaT_5.61

śuddhe 'tha pārthive tattve cintitavyaṃ tu yogibhiḥ
jalībhūtaṃ tadevaitad ātmanā saha yogataḥ // SvaT_5.62

jalībhūte punarmantrī tadeva caturuccaret
bindvantaṃ dhāraṇāyuktaṃ śiṣyādātmani cintayet // SvaT_5.63

śodhite toyasaṃghāte tejobhūtaṃ vicintayet
tejodghātāstrayasteṣu nirodhyantamavasthitāḥ // SvaT_5.64

nāsti tejastato vāyur udghātadvayaśodhitaḥ
ākāśe līyamānaṃ tam udghātena tu cintayet // SvaT_5.65

naṣṭe vāyau tataḥ śūnyam udghātaikena yojayet
vyāpinī sā tu vijñeyā pañcamānte vyavasthitā // SvaT_5.66

samanāyāṃ tato hyātmā tattvavyāpī sa ucyate
ātmavyāpī tataścordhvaṃ sarvavyāpī tataḥ punaḥ // SvaT_5.67

tattvāntasaṃsthito hyātmā udghātaikena yogavit
yojayetparame tattve unmanātītasarvage // SvaT_5.68

yojanāṃ tu pare tattve śṛṇu devi vadāmyaham
mantramuccārayeddevi hrasvaṃ dīrghaṃ plutaṃ param // SvaT_5.69

parāparavibhāgena yāvattattvaṃ paraṃ gatam
tridevaṃ bindusaṃyuktam ardhacandraṃ nirodhikām // SvaT_5.70

nādaṃ ca śaktisaṃyuktaṃ vyāpinīsamanonmanāḥ
unmanā ca paraścaiva sarvavyāpī śivo 'vyayaḥ // SvaT_5.71

jñātvā sarvamaśeṣeṇa vidhimeṣāṃ yathākramam
tadā tu yojayenmantrī anyathā naiva yojayet // SvaT_5.72

bindusthaṃ tritayaṃ śabde caturtho bindureva hi
brahmā viṣṇustathā rudraḥ trimāṇaṃ varṇa ucyate // SvaT_5.73

īśvaro bindudevastu kaṇṭhe śabdaḥ pravartate
tatra śabdaḥ kriyāntasthaḥ kriyāśaktiriti smṛtā // SvaT_5.74

sa śabdastāluke devi īritaḥ sampravartate
tasya kiṃcidgataḥ śabdo nāsikānte pravartate // SvaT_5.75

jñānaśaktistuvijñeyā yatnataḥ parameśvari
mūrdhasthānagataḥ śabdo lalāṭāntamavasthitaḥ // SvaT_5.76

varṇaḥ śabdagataḥ teṣām udghātaḥ sa tu kīrtitaḥ
tatrasthā vinivartante śivajñānavivarjitāḥ // SvaT_5.77

pañcadhāvasthito bindur ardhacandro nirodhikā
tasyātīto bhavennādaḥ avicchinnastvasau bhavet // SvaT_5.78

īṣatprasārite vaktre devadevaḥ sadāśivaḥ
caturvidho bhavecchabdo yaḥ suvegavahaḥ smṛtaḥ // SvaT_5.79

pañcamo na vahecchabdaḥ ūrdhvagāminyasau smṛtā
tasyātītā bhavecchaktiḥ pañcadhā tu vyavasthitā // SvaT_5.80

sparśastatra bhaveddevi ātmavittatra pūrvavat
vyāpinī parataścaiva pañcadhā tu vyavasthitā // SvaT_5.81

vālāgramāśritaṃ sparśaṃ kadācidvetti vā na vā
vyāpinī sā samuddiṣṭā na jñānaṃ parameśvari // SvaT_5.82

tasyāpi samanātītā manastatra na kārayet
unmanāpadamārohan śuddhātmā tu tato bhavet // SvaT_5.83

śiṣyātmānaṃ guruvara unmanyante niyojayet
tatra yuktaḥ pare śānte mahāśāntimavāpnuyāt // SvaT_5.84

gurupāramparāyātaḥ sampradāyaḥ prakāśitaḥ
yojane tu pare tattve upāyaḥ kathitastava // SvaT_5.85

evaṃ jñātvā varārohe sarvakarmāṇi kārayet
tattvādhvānaṃ kalādhvānaṃ bhuvanādhvānameva ca // SvaT_5.86

varṇamantrapadādhvānaṃ kṛtvaivaṃ śuddhyati priye
eṣā vai dhāraṇādīkṣā kartavyā yoginātra tu // SvaT_5.87

mantrasiddhena vā devi kṛtā vai sukṛtā bhavet // SvaT_5.88

iti svacchandatantre tattvadīkṣāprakāśanaṃ nāma pañcamaḥ paṭalaḥ

ṣaṣṭhaḥ paṭalaḥ

samayācārayuktasya sādhakasya varānane
jāyate vividhā siddhiḥ girigahvaramāśrite // SvaT_6.1

suśuddhe bhūpradeśe tu sarvaśalyavivarjite
pracchanne vijane ramye bhairavaṃ tatra pūjayet // SvaT_6.2

japitvākṣaralakṣaṃ tu bahurūpasya suvrate
pañcapraṇavasaṃyogāj japataḥ siddhyate dhruvam // SvaT_6.3

mucyate na tu sandeho bhedanāt praṇavasya tu
hrasvaṃ dīrghaṃ plutaṃ sūkṣmam atisūkṣmaṃ paraṃ śivam // SvaT_6.4

praṇavaṃ pañcadhā jñātvā bhittvā mokṣo na saṃśayaḥ
praṇavaḥ pañcadhāvasthaḥ haṃsena saha saṃyuktaḥ // SvaT_6.5

yatkiñcidvāṅmayaṃ loke śivajñāne pratiṣṭhitam
śivajñānaṃ ca tatrasthaṃ haṃsaḥ praṇavasaṃyutaḥ // SvaT_6.6

vinā praṇavasaṃyogāj jīva eko vyavasthitaḥ
yathāprakṛti saṃyukto na ca tiṣṭhati caikataḥ // SvaT_6.7

tathā ṣaṣṭhena sambhinno dehe jīvaḥ pravartate
coditastu yadā tena tadā cordhvaṃ pravartate // SvaT_6.8

pratyakṣamapi tattattvaṃ mahāmāyāvimohitāḥ
kathitaṃ nābhijānanti vinā śāstreṇa codanām // SvaT_6.9

ṣaṣṭhaścordhvavaho jñeyaḥ svabhāvamukhasaṃsthitaḥ
aprakāśaḥ svadehastho guṇabhūtaḥ pravartate // SvaT_6.10

nirguṇastu yadā deva ekākī kālavarjitaḥ
vijñātavyaṃ na kiñcitsyāt kevalo niṣkalastu saḥ // SvaT_6.11

tasya rūpaṃ śarīraṃ ca nāsti varṇaḥ kriyā tathā
sa kathaṃ gṛhyate sūkṣma agrāhyo nityamavyayaḥ // SvaT_6.12

etasmātkāraṇāddevi ṣaṣṭhaṃ bījaṃ niyojitam
pañcapañcakasaṃyukto dehe sakalaniṣkalaḥ // SvaT_6.13

grahaṇaṃ tu yadā tasya yogī yogavicintakaḥ
yogenāvāhitasyāpi bhāvamātraṃ tu bhāvayet // SvaT_6.14

yadā karoti sṛṣṭiṃ ca ūrdhvaṃ binduḥ pravartate
bindūpari ca yacchāntaḥ śivaḥ paramakāraṇam // SvaT_6.15

tatra bindurlayaṃ yāti tatsthānaṃ durlabhaṃ suraiḥ
ṣaṣṭhasvarasamāyogād abhyāsādacirāllabhet // SvaT_6.16

ṣaṣṭhaśca pañcamaścaiva tasya devi guṇāḥ smṛtāḥ
saguṇaḥ sakalo jñeyo nirguṇo niṣkalaḥ śivaḥ // SvaT_6.17

sakalo grahasaṃyukto niṣkalo bhāvamāśritaḥ
sakale japyamāne tu japto bhavati niṣkalaḥ // SvaT_6.18

surāsurāṇāṃ devena yajanopāyahetunā
rūpaṃ tu sakalaṃ tasya dvidhāvasthaṃ prakāśitam // SvaT_6.19

prathamaṃ prākṛtaṃ rūpaṃ vikṛtaṃ ca dvitīyakam
prakṛtirvikṛtiścaiva ubhe ṣaṣṭhena saṃyute // SvaT_6.20

ye padārthāḥ purā proktās tatrāsāvucchvasan muhuḥ
pravartate ca etena punastena nivartate // SvaT_6.21

praṇavaḥ pañcadhāvasthaḥ trivarṇaśca tridaivataḥ
bindunādasamāyuktaḥ praṇavaḥ paripaṭhyate // SvaT_6.22

akāraśca ukāraśca makāraśca tṛtīyakaḥ
varṇatrayamidaṃ proktaṃ brahmādyā devatāstrayaḥ // SvaT_6.23

bindunādasamāyogād īśvaraśca sadāśivaḥ
ete vai praṇavāḥ pañca haṃsaḥ prāṇayutaḥ sadā // SvaT_6.24

paramātmā śivo haṃsas tv apareṇa samanvitaḥ
parataḥ praṇavān pañca punareva vadāmyaham // SvaT_6.25

śaktiśca vyāpinī caiva samanātmā ca niṣkalaḥ
unmanā ca tathā devi praṇavāḥ pañca kīrtitaḥ // SvaT_6.26

parataḥ paramo haṃsaḥ sarvaṃ vyāpya vyavasthitaḥ
ete vai praṇavāḥ pañca parāparavibhāgaśaḥ // SvaT_6.27

parāpareṇa haṃsena nityameva praṇāmitāḥ
pravartante hi sarvatra bhuktimuktiphalapradāḥ // SvaT_6.28

pañcabhistu yutastvebhiḥ sa pañcapraṇavātmakaḥ
tatrasthaḥ ekarūpastu niṣkalastattvataḥ smṛtaḥ // SvaT_6.29

tadyogādapi tadbījaṃ sarvabījaprarohakam
pravartate 'yato yasmād devāsuraniketanam // SvaT_6.30

tatra mantrāśca varṇāśca pratiṣṭhāṃ yānti nānyathā
tasya boddhādvimucyante ahikañcukavat priye // SvaT_6.31

tāvadbhramati saṃsāre yāvattattvaṃ na vindati
vidite tu pure tattve na bhūyo jāyate kvacit // SvaT_6.32

akṛtārtho narastāvad yāvaddhaṃsaṃ na vindati
praṇavena samāyuktaṃ kṛtārtha iti nirdiśet // SvaT_6.33

uccāraṃ ca tato jñātvā uccarettaṃ varānane
uccārastrividho devi haṃsasya samudāhṛtaḥ // SvaT_6.34

hakārokārasaṃyuktabindvante tu tṛtīyakaḥ
sṛṣṭinyāsena tūccāraḥ saṃhārayoga ucyate // SvaT_6.35

evamādikrameṇaiva mantramuccārayedbudhaḥ
bindusthaṃ tritayaṃ kṛtvā vaktramudghāṭayettataḥ // SvaT_6.36

īṣadudghāṭite vaktre tadā nādaṃ vijānata
nādasthaṃ pañcadhā caiva śaktisthaṃ pañcadhā punaḥ // SvaT_6.37

vyāpinyāṃ pañcadhā caiva samanāniṣkalātmanoḥ
unmanā ca paraṃ tattvaṃ sarvaṃ vyāpya vyavasthitam // SvaT_6.38

evaṃ jñātvā vimucyante śivatattvavido janāḥ
anyathā naiva mucyante bindvante ye vyavasthitāḥ // SvaT_6.39

jyotīrūpaṃ tu bindusthaṃ nādasthaṃ śabdarūpakam
śaktisthaṃ sparśagaṃ caiva tadūrdhvaṃ śūnyarūpakam // SvaT_6.40

brahmādipañcakaṃ yacca teṣāṃ śūnyaṃ ca tatpadam
parāparavibhāgena te sarvatra vyavasthitāḥ // SvaT_6.41

śūnyātītā tu samanā śuddhātmā tūnmanā tathā
sarvātītaṃ paraṃ tattvaṃ sarvaṃ vyāpya vyavasthitam // SvaT_6.42

mantrarūpāśca vijñeyā bindudharmāttu devatāḥ
tatrasthā sarvakarmāṇi sādhayanti na saṃśayaḥ // SvaT_6.43

tattvaṃ ca unmanātmā tu samanā śūnyameva ca
sparśaścaiva tathā śabdo rūpaṃ ca tadanantaram // SvaT_6.44

mantrātmani sthitāḥ sarve jñātavyā daiśikena tu
tatrasthā jñānayogaṃ ca prayacchanti varānane // SvaT_6.45

karmakāle tu sakalān śiraḥ pāṇyādibhiryutān
japet tu sakalān devi niṣkalena samanvitān // SvaT_6.46

dhyāyejjyotirmayān sarvān śabdasiddhipradāyakān
śaktisthāḥ śaktidāḥ proktāḥ śūnyasthā vyāpakāḥ smṛtāḥ // SvaT_6.47

kramājjñānapradāste vai samanāsthā varānane
kaivalyadāstataścordhve sarvajñāśconmane pade // SvaT_6.48

tattvena vedhitāḥ sarve ye mayā parikīrtitāḥ
tajjñātvā siddhidāḥ sarve muktidāśca na saṃśayaḥ // SvaT_6.49

pañcapraṇavasaṃyuktaṃ tattvaṃ te kathitaṃ mayā
pañcapraṇavapūrveṇa oṃkārādyayutena tu // SvaT_6.50

namaskārāvasānena bahurūpeṇa suvrate
japataḥ siddhimāpnoti lakṣenākṣarasaṃkhyayā // SvaT_6.51

praṇavādyena saṃyuktaṃ mantramevaṃ japet sadā
japānte tu punarhomaṃ daśamāṃśena kārayet // SvaT_6.52

nṛmāṃsaṃ purasaṃyuktaṃ ghṛtena ca pariplutam
tataḥ siddhimavāpnoti adhamāṃ madhyamottamam // SvaT_6.53

triguṇena tu japyena svacchandasadṛśo bhavet
brahmaviṣṇvindradevānāṃ siddhadaityorageśinām // SvaT_6.54

bhayadātā ca hartā ca śāpānugrahakṛd bhavet
darpaṃ harati kālasya pātayed bhūdharānapi // SvaT_6.55

sphoṭayedbilvayantrāṇi diggajānapi cālayet
brahmarākṣasavetālān krūragrahavināyakān // SvaT_6.56

smaraṇānnāśayeddevi avadhyastridaśairapi
prākṛtānyapi karmāṇi siddhyanti japalakṣataḥ // SvaT_6.57

tāni samyakpravakṣyāmi yathāvadanupūrvaśaḥ
mohanā sahadevā ca bhūdhātrī cakralāñchanā // SvaT_6.58

rāmavallyā sahaikatra ātmabījena poṣayet
bhakṣe pāne ca dātavyaṃ vaśīkaraṇamuttamam // SvaT_6.59

uttavāraṇimūlaṃ tu puṣyarkṣeṇa tu grāhayet
ātmendriyeṇa saṃyuktaṃ vaśīkaraṇamuttamam // SvaT_6.60

śravaṇākṣimalaṃ lālā rudhirendriyasaṃyutam
bhūkadambasamopetaṃ dātavyaṃ payasā niśi // SvaT_6.61

apravāse pradātavyaṃ mriyate viraheṇa sā
ṣaṣṭiṃ kanakabījāni ṣoḍaśa maṇicandrikāḥ // SvaT_6.62

naragodantasaṃyuktāḥ pradadyādyasya bhāminī
eṣa kāpāliko yogo gacchantamanugacchati // SvaT_6.63

śvetārkamūlaṃ mañjiṣṭhā caṭakasya śirastathā
gṛhodbhavasya kuṣṭhaṃ ca svaraktendriyasaṃyutam // SvaT_6.64

bhakṣye pāne pradātavyaṃ vaśīkaraṇamuttamam
mohanā caiva kāntārī mayūraśikhayā yutā // SvaT_6.65

ātmalālendriyairyuktaṃ vaśīkaraṇamuttamam
lajjālukā ca gorambhā caṇḍālīkarmakaṃ tathā // SvaT_6.66

nāgendrapadamiśraṃ tad ātmabījasamanvitam
eṣa yogavaro divyo dīyate yasya suvrate // SvaT_6.67

madhureṇa samāyukto yāvadāyurvaśī sa tu
caṇakā māṣamudgāśca apānena vinirgatāḥ // SvaT_6.68

vāntaṃ ghṛtaṃ tathā retaḥ strīrajo hṛnmalaṃ tathā
mūtraṃ raktaṃ tathā keśo lālā caiva varānane // SvaT_6.69

putrajāniḥ kṛtāhvā ca nāgendrapadasaṃyutā
mohanā viṣṇukrāntā ca dhātrī caivaikataḥ sthitā // SvaT_6.70

puṣyarkṣeṇa niyuñjīta garvitānāṃ varānane
bhakṣye pāne pradātavyo yogastridaśapūjitaḥ // SvaT_6.71

uccāṭanaṃ pravakṣyāmi śatrūṇāṃ garvitātmanām
kākolūkasya pakṣāṃśca kharoṣṭramūtramṛttikā // SvaT_6.72

kṛtvā pratikṛtiṃ prājñaḥ kākaraktena lepayet
kākolūkasya pakṣāṃśca gude tasya vinikṣipet // SvaT_6.73

tāṃ catuṣpathe nikhanet śmaśānāgnimathopari
prajvālya homayettatra kākapakṣāṃśca suvrate // SvaT_6.74

udbhrāntapatrasahitān kharamūtreṇa bhāvitān
yasya nāma samuddiśya yakārādyantarodhitam // SvaT_6.75

mantrāvasāne vinyastaṃ visargāntaṃ pracāṭayet
bhramate kākavat pṛthvīṃ śatrurvyādhinipīḍitaḥ // SvaT_6.76

piṇyākaṃ nimbapattrāṇi mṛtkiṇvaṃ tu tuṣāṇi ca
śatroḥ pratikṛtiṃ kṛtvā akṣapuṣpaistu veṣṭitām // SvaT_6.77

śmaśāne nikhanettāṃ tu vahniṃ prajvālya copari
puṣpairvibhītatarujair yasya nāmnā tu homayet // SvaT_6.78

vidviṣṭo vai bhavecchatruḥ kāmadevasamo 'pi yaḥ
priyaṅgulatikāmiśraṃ gugguluṃ ghṛtavedhitam // SvaT_6.79

hṛtvā tvaṣṭaśataṃ devi subhagaḥ samprajāyate
jātikuṭmalakairmiśrais trimadhvaktaistilairhutaiḥ // SvaT_6.80

subhagatvamavāpnoti rūpahīno 'pi yo naraḥ
tilairlavaṇasammiśrais trimadhvaktairhutaiḥ priyaiḥ // SvaT_6.81

saptāhādvaśamāyāti yā strī rūpeṇa garvitā
rājikā lavaṇaṃ caiva madhukṣīraghṛtaplutam // SvaT_6.82

homayennāmasammiśraṃ yasyākarṣettu taṃ drutam
narasya rocanāṃ gṛhya dviradasya madena tu // SvaT_6.83

bhāvayitvābhimantryaitan mantreṇāṣṭaśataṃ japet
snāne vilepane madye gandhe vā yasya dīyate // SvaT_6.84

sa vaśyo bhavati kṣipraṃ dhanadaḥ prāṇadastathā
athavā mārayetkṣipraṃ śatruṃ niścitamātmanaḥ // SvaT_6.85

apakāraśatairyuktaṃ kṛtaghnaṃ duṣṭacetasam
kapāladvayamādāya nāma śatroḥ samālikhet // SvaT_6.86

kapālasampuṭasthaṃ tad viṣāṅgāreṇa bhāvitam
rudhireṇa samāyuktaṃ humphaṭkāravidarbhitam // SvaT_6.87

mahāpretavanaṃ gatvā svacchandaṃ pūjayettataḥ
kṛṣṇamālyopahāraiśca tataḥ karma samārabhet // SvaT_6.88

vijñāpya bhairavaṃ devaṃ śatruṃ me vinipātaya
anujñātastu devena gṛhittvā tacchirodvayam // SvaT_6.89

tatra gatvā mahādevi kapālāsanasaṃsthitaḥ
tatrastho roṣasampūrṇo dakṣiṇābhimukhaḥ sthitaḥ // SvaT_6.90

ātmano bhairavaṃ rūpaṃ jñātvā ghoraṃ subhīṣaṇam
kruddhaḥ samuccarenmantrī dvātriṃśākṣarasammitam // SvaT_6.91

vilomena mahābhāge śatrunāma tato 'ntagam
humphaḍdvayaṃ samuccārya kādye cāsphālayedbhṛśam // SvaT_6.92

khaṇḍaśaścūrṇite yāvat tāvacchaturvinaśyati
saptarātreṇa deveśi prayogastvanivartakaḥ // SvaT_6.93

evaṃ śatasahasrāṇi anyakalpotthitāni ca
prayogāṇāṃ karotyeṣa mantrarājeśvareśvaraḥ // SvaT_6.94

anulomagataṃ devaṃ vauṣatkārāntasaṃsthitam
kṣīraṃ tu homayeddevi śāntyarthe hitakārakam // SvaT_6.95

vaṣadāpyāyane śastaṃ svāhāntaṃ vaśakarmaṇi
mantrāṇāṃ tarpaṇārthaṃ ca natyantaṃ cārcane smṛtam // SvaT_6.96

etaddhi kathitaṃ devi sādhakasya sumedhasaḥ
kriyākālāṃśayuktasya akleśāttu sukhāvaham // SvaT_6.97

iti svacchandatantre pañcapraṇavādhikāraḥ ṣaṣṭhaḥ paṭalaḥ

saptamaḥ paṭalaḥ

kriyā jñātā mayā deva tvatprasādānmaheśvara
kālāṃśakaṃ ca deveśa kathayasva prasārataḥ // SvaT_7.1

kālo dvidhātra vijñeyaḥ sauraścādhyātmikaḥ priye
suvārakaraṇe lagne suyoge sudine priye // SvaT_7.2

tejo 'pacayarāśau tu dakṣiṇāyanamuttaram
grahaṇaṃ candrasūryābhyāṃ kālaśca ṛtavastathā // SvaT_7.3

pakṣo māsaśca velā viṣuvadrāśyantaraṃ tathā
puṇyāpuṇyodayo devi saura eṣa prakīrtitaḥ // SvaT_7.4

ādhyātmikaṃ punardevi kathayāmi nibodha me
ṣāṭkośikastu yo deho bhūtatanmātrasaṃyutaḥ // SvaT_7.5

sa manobuddhyahaṅkārabuddhikarmendriyairguṇaiḥ
sarvatattvaistathā devaiḥ samadhiṣṭhitavigrahaḥ // SvaT_7.6

tatrātmā prabhuśaktiśca vāyurvai nāḍibhiścaran
nābhyadhomeḍhrakande ca sthitā vai nābhimadhyataḥ // SvaT_7.7

tasmādvinirgatā nāḍyas tiryagūrdhvamadhaḥ priye
cakravat saṃsthitāstatra pradhānā daśa nāḍayaḥ // SvaT_7.8

dvāsaptatisahasrāṇi nāḍyastābhyo vinirgatāḥ
punarvinirgatāścānyā ābhyo 'pyanyāḥ punaḥ punaḥ // SvaT_7.9

yāvatyo romakoṭyastu tāvatyo nāḍayaḥ smṛtāḥ
yathā parṇa palāśasya vyāptaṃ sarvatra tantubhiḥ // SvaT_7.10

śarīraṃ sarvajantūnāṃ tadvadvyāptaṃ tu nāḍibhiḥ
mārutāpūritāḥ sarvā ātmaśakticarāḥ sadā // SvaT_7.11

pṛthagvṛttiprabhedena bhinnāścāraprabhedataḥ
cāravṛttiprabhedena saṃjñābhedo varānane // SvaT_7.12

nāḍināṃ caiva vāyūnāṃ bhedo jñeyaḥ sahasraśaḥ
pradhānā daśa yāḥ proktā nāḍayaśca varānane // SvaT_7.13

tāsāṃ madhye tu deveśi vāyavo ye vyavasthitāḥ
nāḍīnāṃ caiva vāyūnāṃ saṃjñāvṛttīrnibodha me // SvaT_7.14

iḍā ca piṅgalā caiva suṣumnā ca tṛtīyakā
gāndhārī hastijihvā ca pūṣā caiva yaśasvinī // SvaT_7.15

alambusā kuhūścaiva śaṃkhinī daśamī smṛtā
etāḥ prāṇavahāḥ proktāḥ pradhānā daśa nāḍayaḥ // SvaT_7.16

prāṇo 'pānaḥ samānaśca udāno vyāna eva ca
nāgaḥ kūrmo 'tha kṛkaro devadatto dhanañjayaḥ // SvaT_7.17

vāyavo nāḍayaścaiva cakravatsaṃsthitāḥ priye
tāsu saṃcarataḥ siddhiṃ yogaṃ caiva varānane // SvaT_7.18

japataśca varārohe japasiddhimavāpnuyāt
daśānāṃ tu paraṃ devi nāḍītrayamudāhṛtam // SvaT_7.19

bindunādātmake dve vai madhye śaktyātmikā smṛtā
hṛccakre tu samākhyātāḥ sādhakānāṃ hitāvahāḥ // SvaT_7.20

prāṇo vai carate tāsu ahorātravibhāgataḥ
tathā te kathayiṣyāmi pravibhajya yathāsphuṭam // SvaT_7.21

prabhuśaktisamākṛṣṭā marutprāṇātmasaṃsthitāḥ
traya ete 'vibhāgena saṃcarante samantataḥ // SvaT_7.22

adha ūrdhvaṃ vahedyasmāt sarvanāḍīḥ pravāhayan
vṛttisaṃjñāprabhedena varṇarūpāṇyanekadhā // SvaT_7.23

dvāsaptatisahasrebhyo jāyante daśa vai priye
koṭidhāto varārohe sa ekaḥ saṃvyavasthitaḥ // SvaT_7.24

prāṇāpānamayaḥ prāṇo visargāpūraṇaṃ prati
nityamāpūrayanneva prāṇināmurasi sthitaḥ // SvaT_7.25

prāṇanaṃ kurute yasmāt tasmāt prāṇaḥ prakīrtitaḥ
ahorātragatiṃ prāṇe adhunā kathayāmi te // SvaT_7.26

tuṭayaḥ ṣoḍaśa prāṇe pūrvaṃ hi kathitā mayā
bāhye naiva tu kālena te lavāḥ parikīrtitāḥ // SvaT_7.27

tābhiścatasṛbhirdevi prāṇe yāmo vidhīyate
taireva praharairdevi caturbhistu dinaṃ bhavet // SvaT_7.28

rātriścaturbhirvijñeyā ahorātrastvato 'ṣṭabhiḥ
śivo dharmeṇa haṃsastu sūryā haṃsaḥ prabhānvitaḥ // SvaT_7.29

ātmā vai haṃsa ityuktaḥ prāṇo haṃsasamanvitaḥ
tasyodayātkaletkālaḥ grahāṇāmudayo bhavet // SvaT_7.30

ṛkṣāṇi rāśayaścaiva tārāstvaṃśāstathaiva ca
prāṇe vai udayantyete ahorātreṇa suvrate // SvaT_7.31

ahorātrodayastyaiva vibhāgaṃ kathayāmi te
hṛdayordhve tu kaṇṭhādho yāvadvai pravahet priye // SvaT_7.32

aṅgulena vihīne tu prathamaḥ praharaḥ smṛtaḥ
dvitīya ūrdhve vijñeyo madhyāhnastālumadhyataḥ // SvaT_7.33

atra homo japo dhyānaṃ kṛtaṃ vai mokṣadaṃ bhavet
nāsāgryatryaṅgulordhve tu yāvatprāptastu suvrate // SvaT_7.34

praharastu tṛtīyo 'sau bhavedvai varavarṇini
śaktyante ca caturthastu praharo 'haḥ prakīrtitam // SvaT_7.35

caturthānte tu deveśi prāṇasūryaḥ sadāstagaḥ
tato 'stamayasandhyātra tuṭyardhaṃ tu bhavet priye // SvaT_7.36

tatkālaṃ tu vilambyaivaṃ punaścādhaḥ pravartate
sa ca candrodayo devi rajanī ca vidhīyate // SvaT_7.37

pūrvoktakramayogena yāmeṣvevaṃ caratyasau
tāluke cārdharātrastu punarevaṃ vidhīyate // SvaT_7.38

hṛtpadmaṃ tu yadā prāptaḥ prabhātasamayastadā
tuṭyardhaṃ tu varārohe pūrvasaṃdhyā bhavettataḥ // SvaT_7.39

tasmātsamudayaścaiva sūryasya sa bhavetpunaḥ
pūrvavat kramayogena sa careddhi sadā śubhe // SvaT_7.40

vāsare tu caretsūryo dhārāyāṃ saṃcarecchaśī
candrasūryodayo hyeṣa mayā te parikīrtitaḥ // SvaT_7.41

bhaumādyāśca grahā hyevaṃ caranti pravibhāgaśaḥ
prāṇe cāpyudayantyete prahare prahare priye // SvaT_7.42

velā vāro bhavedyasya sa caretpraharadvayam
rāhuścarati somena ketuścarati bhāsvatā // SvaT_7.43

ye grahāste ca vai nāgā lokapālāṣṭakaṃ ca te
mūrtayaścaiva te cāṣṭāv aṣṭau te ca gaṇeśvarāḥ // SvaT_7.44

te ca pañcāṣṭakā rudrās tathā yogāṣṭakāḥ pare
anantādiśikhaṇḍyantās te ca vidyeśvarāṣṭakāḥ // SvaT_7.45

sakalādyāni tattvāni sthitāni paratastviha
pūrvoktā bhairavāścāṣṭau sarve te ca vyavasthitāḥ // SvaT_7.46

grahādīnsamadhiṣṭhāya sarveṣūdayakārakāḥ
rāśibhiḥ saha nakṣatrais ta udyanti aharniśam // SvaT_7.47

madhyāhne cārdharātre ca udayo 'bhijito bhavet
abhīpsitaṃ phalaṃ tatra sādhakānāṃ bhavediha // SvaT_7.48

ahorātravibhāgo 'yam evaṃ te kathito mayā
adhunā pakṣamāsāṃśca varṣāṇi kathayāmi te // SvaT_7.49

ādhyātmikāhorātreṇa bāhye kāṣṭhā vidhīyate
māsenādhyātmikenaiva bāhye caiva kalā bhavet // SvaT_7.50

tatra triṃśadahorātrā māsastu varavarṇini
māsaidvadaśabhiścaiva bāhye 'tha ghaṭikā bhavet // SvaT_7.51

śatāni trīṇyahotrātrāḥ ṣaṣṭireva tathādhikā
varṣametat samākhyātaṃ bāhye vai ghaṭikā ca sā // SvaT_7.52

ghaṭikāḥ ṣaṣṭistvahorātre bāhye tu pravahanti vai
tā evāntaracāreṇa ṣaṣṭiḥ saṃvatsarāḥ smṛtāḥ // SvaT_7.53

prāṇasaṃkhyāṃ punasteṣu kathayāmyadhunā tava
ṣaṭ śatāni varārohe sahasrāṇyekaviṃśatiḥ // SvaT_7.54

ahorātreṇa bāhyena adhyātmaṃ tu saradhipe
prāṇasaṃkhyā samākhyātā jñātavyā sādhakena tu // SvaT_7.55

praṇahaṃse sadā līnaḥ sādhakaḥ paratattvavit
tasyāyaṃ japa uddiṣṭaḥ siddhimuktiphalapradaḥ // SvaT_7.56

adhaḥ pravahaṇe siddhir hṛtpadmaṃ yāvadāgataḥ
muktiścaiva bhavedūrdhve paratattve tu suvrate // SvaT_7.57

mano 'pyanyatra nikṣiptaṃ cakṣuranyatra pātitam
yathā pravartate prāṇas tv ayatnādeva sarvadā // SvaT_7.58

nāsyoccārayitā kaścit pratihantā na vidyate
svayamuccarate haṃsaḥ prāṇināmurasi sthitaḥ // SvaT_7.59

māsavatsarasaṃkhyā tu eṣā te kathitā mayā
candrasūryoparāgaṃ tu kathayāmi tataḥ param // SvaT_7.60

ahorātrastu yaḥ proktaḥ prāṇe 'sminsurasundari
sa eva pakṣadvitayaṃ māsaṃ ca kathayāmi te // SvaT_7.61

tuṭyardhaṃ cāpyadhaścordhvaṃ viśramaḥ parikīrtitaḥ
madhye pañcadaśoktā yās tithayastāḥ prakīrtitāḥ // SvaT_7.62

prathamodaye tu hṛtpadmāt tuṭyardhaṃ tu dinaṃ bhavet
dvitīye caiva tuṭyardhe yadā carati śarvarī // SvaT_7.63

rāśayo grahanakṣatrāṇy udayanti yathākramam
asminnevamahorātre pūrvavacca varānane // SvaT_7.64

tuṭibhiḥ pañcadaśabhiḥ pakṣaḥ sa tu vidhīyate
tithicchede ṛṇaṃ jñeyaṃ vṛddhau caiva dhanaṃ bhavet // SvaT_7.65

ṛṇaṃ caiva bhavetkāso niḥśvāso dhana ucyate
kṛṣṇapakṣordhvacāreṇa saṃhāraḥ saṃkṣayo bhavet // SvaT_7.66

krūrakarmāṇi vai tatra kurvansiddhimavāpnuyāt
śubhakarmāṇi kṛṣṇe ca na ca siddhyanti suvrate // SvaT_7.67

śaktiṃ vai viśati prāṇe yā tuṭistu vidhīyate
amāvasyā tu sā jñeyā kṛṣṇapakṣe varānane // SvaT_7.68

śaktermadhyordhvabhāge tu tuṭyardhaṃ yatprakīrtitam
pakṣasaṃdhistvasau jñeyo 'māvasyārdhapratipadā // SvaT_7.69

tithicchedena vai tatra sūryasya grahaṇaṃ bhavet
ravibimbāntare devi candrabimbaṃ tadā bhavet // SvaT_7.70

tadantare bhavedrāhur amṛtārthī varānane
amṛtaṃ sravate candro rāhuśca grasate tu tam // SvaT_7.71

pītvā tyajati tadlimbaṃ tadā muktaḥ sa ucyate
ādityagrahaṇaṃ caiva loke tadupadiśyate // SvaT_7.72

rāhurādityacandrau ca traya ete grahā yadā
dṛśyante samavāyena tanmahāgrahaṇaṃ bhavet // SvaT_7.73

sa kālaḥ sarvalokānāṃ mahāpuṇyatamo bhavet
tatra snānaṃ tathā dānaṃ pūjāhomajapādikam // SvaT_7.74

yatkṛtaṃ sādhakairdevi tadanantaphalaṃ bhavet
tāṃ caivārdhatuṭiṃ tyaktvā śuklapakṣodayo bhavet // SvaT_7.75

śaktigarbhādadhaḥ sṛṣṭis tasmādvṛddhiḥ prajāyate
tadārabhya ca karmāṇi śubhānyabhyudayāni ca // SvaT_7.76

dhyānamantrādiyuktasya siddhinte nātra saṃśayaḥ
prāṇahaṃso yadā prāptas tv adhastāṃ prathamāṃ tuṭim // SvaT_7.77

pūrvamardhaṃ tvahaḥ proktaṃ tuṭyardhamaparaṃ niśā
rāśayo graha ṛksāṇi yogāśca karaṇāni ca // SvaT_7.78

pūrvavatkramayogena tānyudyanti tvaharniśam
pratipatsā tu vijñeyā candraścaikakalo bhavet // SvaT_7.79

dvitīyāyāṃ dvitīyā tu vṛddhimeti krameṇa tu
tithayaścaivamārabhya yāvatpañcadaśī tuṭi // SvaT_7.80

paurṇamāsī tu vijñeyā tithirvai sādhakena tu
tatra pūjā japo dhyānaṃ saṃpūrṇaṃ saphalaṃ bhavet // SvaT_7.81

saṃpūrṇaśca bhavettasyāṃ candro vai cārulocane
tasyāścārdhatuṭiryā tu pakṣasaṃdhyā tu sā smṛtā // SvaT_7.82

tasyārdhaṃ paurṇamāsī tu pratipadardhena saṃsthitā
hṛtpadmasaṃdhimadhye tu somasya grahaṇaṃ bhavet // SvaT_7.83

ādityena vinā loke somagrahaṇamucyate
tatraiva ca mahatpuṇyaṃ dhyānahomajapādibhiḥ // SvaT_7.84

pakṣadvaye 'pi deveśi grahaṇaṃ candrasūryayoḥ
nānādiddhipradaṃ hyetat sādhakasyābhiyoginaḥ // SvaT_7.85

mokṣaścaiva punarbhadre pakṣadvayasamujjhitaḥ
pakṣadvayaṃ parityajya pūvoktakaraṇena tu // SvaT_7.86

unmanyante sthito nityaṃ paravṛttyavalambakaḥ
parityajya tvadhaḥ sarvaṃ dhyānamāsthāya yojayet // SvaT_7.87

tasya muktirna saṃdehas tv anyathā siddhibhāgbhavet
pakṣadvaye 'pi grahaṇaṃ bhavedvai sarvadehinām // SvaT_7.88

evametatsamākhyātaṃ yāvadāyurvarānane
atraivādhyātmāhorātre tv athābdodaya ucyate // SvaT_7.89

hṛtpadmādūrdhvaparyantaṃ rāśayaḥ ṣaḍ vyavasthitāḥ
aṅgulaiḥ ṣaḍbhirekaiko hṛtpadmādyāva śaktitaḥ // SvaT_7.90

aṅgule aṅgule hyatra tithayaḥ pañca saṃsthitāḥ
tasyāpyardhaṃ dinaṃ pūrvam aparārdhaṃ niśā bhavet // SvaT_7.91

ṣaṭpañcakāstithīnāṃ ye te ḥorātrāstu māsikāḥ
triṃśatā tairahorātrair dvipakṣo māsa ucyate // SvaT_7.92

māsi rāśyudaye hyeṣa adhordhvaprāṇasaṃcare
hṛdayādudayasthānāt saṃkrāntirmakare sthitā // SvaT_7.93

ṣaḍaṅgulānyadhastyaktvā kumbhe saṃkramate punaḥ
kaṇṭhordhve dvyaṅgulaṃ tyaktvā mīne saṃkramate punaḥ // SvaT_7.94

galordhvādyāvattālvantaṃ tyaktvā meṣe 'tha saṃkramet
nāsāntaṃ yāvatsaṃkrāntir aṅgulāni ṣaḍeva hi // SvaT_7.95

eṣā vai viṣusaṃkrāntir uttare saṃvyavasthitā
japahomārcanadhyānān mahābhyudayakārikā // SvaT_7.96

nāsāgraṃ tu parityajya prāṇahaṃso vṛṣe caret
ṣaḍaṅgulāni saṃtyajya saṃkramenmithune punaḥ // SvaT_7.97

śaktyantaṃ yāvadadhvānaṃ saṃkrāntirmithune smṛtā
makarācca samārabhya mithunāntaṃ ca suvrate // SvaT_7.98

uttarayaṇamatraitad aihikīsiddhivarjitam
snānaṃ dhyānaṃ tathā dānaṃ pūjāhomajapādikam // SvaT_7.99

sādhakādyaiḥ kṛtaṃ yacca sahastrānekadhā bhavet
iha janmani nāpnoti paratraivopatiṣṭhate // SvaT_7.100

dināni tatra vardhante makarānmithunāntikam
tatkāle saṃharedvīryaṃ jagatyasmiṃścarācare // SvaT_7.101

haṃso raśmibhirākṛṣya garbhasthaṃ kārayettu tam
garbhasthānekadhārūpaṃ yadgṛhītaṃ purātanam // SvaT_7.102

karkaṭādeḥ samārabhya sarvaṃ varṣati tatpunaḥ
tasmādārabhya makarād dhyānahomajapādikam // SvaT_7.103

paralokanimittāya tadanantaphalaṃ bhavet
puraścaryānimittāya mantragrahavrataṃ ca yat // SvaT_7.104

mīnādāvārabhetsarvaṃ mantrasiddhyarthamātmanaḥ
bāhye 'pi taravo loke ṛtuṣaṭkasamīritam // SvaT_7.105

kusumānandamāyānti kusumāyudhadīpakam
mantrāḥ kālānurūpeṇa vratacaryādineritāḥ // SvaT_7.106

jñeyabodhapradīptāśca siddhimuktiprasādhakāḥ
adhyātmaśabdarūpātmā ṣaḍrasāsvādaneritaḥ // SvaT_7.107

haṃsabodhapradīptastu galake mīnamāśritaḥ
śabdasaṃvedanaṃ tasya sphuṭaṃ tatra bhavedyataḥ // SvaT_7.108

tadārabhya japāttasya sarvameva pravartate
mithunāntaṃ ca deveśi tataḥ siddhiḥ prajāyate // SvaT_7.109

sahaṃso binduśaktisthaḥ siddhidvārairadhomukhaḥ
karkaṭādau sa varṣettu tulāntaṃ tālukāntare // SvaT_7.110

kaṇṭhādadhastato dehī hṛtpadmātsarvato vrajet
tasmādihātmasiddhyarthaṃ puṣṭyarthaṃ caiva sādhayet // SvaT_7.111

dakṣiṇāyanaje kāle yasmātsṛṣṭiḥ prajāyate
śaktyadho hṛdaye haṃsaḥ saṃkrametkarkaṭe priye // SvaT_7.112

ṣaḍaṅgulāni saṃtyajya siṃhe vai saṃkrametpunaḥ
ṣaḍaṅgulaiḥ punastyaktaiḥ kanyāṃ saṃkramate punaḥ // SvaT_7.113

nāsikāgrāttu tālvantaṃ tyaktvaivaṃ viṣuvadbhavet
tulāsaṃkrāntireṣoktā dakṣiṇaṃ viṣuvadbhavet // SvaT_7.114

sādhanaṃ yat kṛtaṃ tatra iha janmani kāmadam
mṛtyorjayaṃ tathā śāntiṃ puṣṭiṃ tasmātsamārabhet // SvaT_7.115

tasmātsa ṣaḍrasāhāro galādhaḥ prīṇayettanum
ṣaḍaṅgulāni tyaktvā tu vṛścike kramate punaḥ // SvaT_7.116

kaṇṭhordhvaṃ dvyaṅgulaṃ tyaktvā kaṇṭhādhaścaturaṅgulam
vṛścikaṃ tu parityajya dhanvisaṃkrāntirucyate // SvaT_7.117

ṣaḍaṅgulādadhastāttu dhanvisthaścarate hṛdi
hṛtpadmāntaṃ tu vai haṃsaś caritvā ūrdhvagodayaḥ // SvaT_7.118

makarādiṣu saṃkrāntau dvādaśaivaṃ caretsadā
amunoktakrameṇaiva āyurvai sarvadehinām // SvaT_7.119

aihikāmuṣmikī siddhir adhamā madhyamottamā
ayanadvayamākhyātaṃ mokṣasiddhirdvayojjhitā // SvaT_7.120

ayanadvayaparyanta unmanyante sadā sthitaḥ
tatrastho vai japadhyānān mokṣasiddhimavāpnuyāt // SvaT_7.121

mokṣaṃ gatvā tu nāgacchet pratijñā bhairavasya tu
asminnabdodaye bhūyo dvādaśābdodayaṃ śṛṇu // SvaT_7.122

caitrasaṃvatsare yasmān māsānāmudayo bhavet
tadādi sādhakaistasmāt kartavyaṃ mantrasādhanam // SvaT_7.123

dvādaśābdaḥ sa vijñeyaś caitramāsādvarānane
lakṣaṇaṃ tasya vakṣyāmi prāṇo 'sminpravibhāgaśaḥ // SvaT_7.124

tatra saṃvatsareṇaiva amunoktena suvrate
ahorātrastu yaḥ prokto dvādaśāṃśaṃ bhajetpriye // SvaT_7.125

dvādaśa te ahorātrā dvādaśābde bhavanti vai
pañcabhistāṃstu saṃguṇya dvādaśābda ṛturbhavet // SvaT_7.126

tameva dviguṇaṃ kṛtvā kālastu sa vidhīyate
triguṇenaitadayane vatsaraḥ ṣaṅguṇena tu // SvaT_7.127

saṃkrāntayo dvādaśātra yadvadabde prakīrtitāḥ
dvādaśābdodaye prāṇe vatsarāste prakīrtitāḥ // SvaT_7.128

dvādaśābde tvahorātrāḥ teṣāṃ saṅkhyāṃ nibodha me
sahasrāṇi tu catvāri triśatī viṃśatistathā // SvaT_7.129

dvādaśābdodaye devi prāṇe 'sminkathitā mayā
ṣaṣṭyabdodayamatraiva punaśca kathayāmi te // SvaT_7.130

ānandādyāstu te jñeyāḥ ṣaṣṭyabdāstu varānane
te cādha ūrdhvage prāṇe ekasminsurasundari // SvaT_7.131

caranti pravibhāgena tathā te kathayāmyaham
ānandaprabhṛterdevi mantramārādhayettu yaḥ // SvaT_7.132

tasyānandastu deveśi mantreṇa saha jāyate
dvādaśābde tvahorātraṃ pañcadhā bhedayecca tam // SvaT_7.133

ṣaṣṭyabde te tvahorātrāḥ pañcaiva parikīrtitāḥ
te vai ṣaṅguṇitāstatra māsa ekaḥ prakīrtitaḥ // SvaT_7.134

taiśca dvādaśabhirdevi varṣamekaṃ vidhīyate
aṅgule tu sapañcāṃśe mānametatprakīrtitam // SvaT_7.135

ṣaḍaṅgulaistu pañcābdāḥ ṣaṣṭyabda udayanti te
hṛtpadmādyāva śaktyūrdhvaṃ triṃśadabdodayo bhavet // SvaT_7.136

śaktyadho yāvaddhṛtpadmaṃ triṃśadabdodayo bhavet
ṣaṣṭyabde ye tvahorātrāḥ saṅkhyāṃ teṣu vadāmyaham // SvaT_7.137

viṃśatistu sahasrāṇi sahasraṃ ṣaṭśatādhikam
ahorātrāstu ṣaṣṭyabde saṅkhyātāstu varānane // SvaT_7.138

ṣaṣṭyabdodaya ākhyātaḥ prāṇa ekatra te mayā
candrasūryoparāge ca pakṣamāsāyaneṣu ca // SvaT_7.139

yugādiṣu yugānteṣu yacca saṃvatsare 'pyatha
varṣadvādaśake caiva ṣaṣṭyabde 'tha varānane // SvaT_7.140

snānadānena yajñaiśca pūjāhomajapena ca
jñānayogādibhiścaiva bāhye kāle tu yatkṛtam // SvaT_7.141

amunokte varārohe tatphalaṃ labhate mahat
prāṇahaṃsagatiṃ cāre jñātvaikasmiṃstu tadbhajet // SvaT_7.142

svasaṃvedyo bhaveccāro nāḍīcārajayātsphuṭam
athavā sa japādevam atyarthamupabṛṃhitaḥ // SvaT_7.143

mantrī yogaṃ vijānāti jñātvā sarvajñatāṃ vrajet
punareva pravakṣyāmi nāḍitrayavibhāgataḥ // SvaT_7.144

dakṣinottarasaṃkrāntau viṣuvaccāratastathā
yathā caratyasau haṃso jagatyasmiṃścarācare // SvaT_7.145

antaḥsthaḥ kālarūpeṇa kalābhiḥ kalayañjagat
nāḍitrayakṛtādhāro mārgatrayavyavasthitaḥ // SvaT_7.146

guṇatrayasamāviṣṭas tridhāvasthāvyavasthitaḥ
kāraṇaiḥ ṣaḍbhirākrāntaḥ śaktitritayasaṃyutaḥ // SvaT_7.147

icchājñānakriyāviddhaḥ somasūryāgnimadhyagaḥ
dakṣanāsāpuṭe caiva nāḍī vai piṅgalā smṛtā // SvaT_7.148

iḍā caiva tu vāmena suṣumnā madhyataḥ sthitā
dakṣiṇe devamārgastu pitṛmārgastathottare // SvaT_7.149

madhyamaḥ śivamārgastu tatra gatvā na jāyate
dakṣiṇe sattvajāgratsthaḥ svapnastho vāmato rajaḥ // SvaT_7.150

madhye tamastu vijñeyaṃ suṣuptāvastha eva ca
brahmeśvaraśca dakṣastho vāme viṣṇusadāśivau // SvaT_7.151

madhye rudraśivau proktau sarvātītaḥ paraḥ śivaḥ
jyeṣṭhājñāne ca dakṣe ca kriyā vāmā tathottare // SvaT_7.152

raudrī cecchā ca madhyasthā parā śaktiḥ parāparā
dakṣiṇo tu sthitaḥ sūryo vāme somo virājate // SvaT_7.153

pāke prakāśakatve ca madhyasthaścaiva pāvakaḥ
pācayetsarvapākaṃ hi somādiguṇasambhavam // SvaT_7.154

prakāśayetsvasāmarthyāt paratattvamanāmayam
rāśayaśca grahāḥ sarve ṛkṣayogādayaśca ye // SvaT_7.155

candrasūryapathenaiva te carantyanupūrvaśaḥ
sūryasomau ca te sarve bhuñjate kramaśaḥ priye // SvaT_7.156

somasūryātmakāste vai pathitrayavyavasthitāḥ
vāyati tapati sūryaḥ somo varṣati cāmṛtam // SvaT_7.157

somasūryātmakaṃ yasmāj jagatsthāvarajaṅgamam
sauro dakṣiṇamārgastu uttarāyaṇasaṃjñitaḥ // SvaT_7.158

vāmaḥ saumyastu yaḥ proktas tatra vai dakṣiṇāyanam
somasūryātma viṣuvat puṭadvayaviniḥsṛtam // SvaT_7.159

udaksaṃkrāntayaḥ pañca pañca vai dakṣiṇāyane
dakṣiṇottarayormadhye saṃkrāntyā viṣuvaddvayam // SvaT_7.160

sauraśca dakṣiṇo mārgas tv abhicāraprasiddhidaḥ
āpyāyane tathā puṣṭau śāntike saumya uttaraḥ // SvaT_7.161

dakṣiṇāduttaraṃ yāti uttaraddakṣiṇaṃ yadā
dakṣiṇottarasaṃkrāntiḥ sā caivaṃ saṃvidhīyate // SvaT_7.162

dakṣiṇasyāṃ yadā nāḍyaṃ saṃkrāmettu yadottaram
yāvadardhaṃ tu tatrasthaṃ madhyenottarato vahet // SvaT_7.163

tāvattadviṣuvatproktam uttaraṃ tūttarāyaṇe
uttarāddakṣiṇāyāṃ tu saṃkrāmansa varānane // SvaT_7.164

yāvadardhaṃ vahettatra ardhaṃ dakṣiṇato vahet
viṣuvaddakṣiṇaṃ tāvad dakṣiṇāyanajaṃ priye // SvaT_7.165

tatra pūjā japo homo yatkṛtaṃ muktidaṃ bhavet
dhyānayogena dīkṣāyāṃ tatstho vai mocayedguruḥ // SvaT_7.166

bāhye caiva tvahorātre adhyātmaṃ tu varānane
caturviṃśatisaṃkrāntīḥ prāṇahaṃsastu saṃkramet // SvaT_7.167

ahani dvādaśa proktā rātrau vai dvādaśa smṛtāḥ
pūrvāhṇe viṣuvattvekaṃ madhyāhne tu dvitīyakam // SvaT_7.168

tṛtīyaṃ cāparāhṇe vai ardharātre caturthakam
caturdhā viṣuvatproktam ahorātreṇa muktidam // SvaT_7.169

caturviṃśatisaṃkrāntyaḥ samadhātoḥ svabhāvataḥ
śatāni nava vai haṃsa ekāmekāṃ vahetsadā // SvaT_7.170

etanmānaṃ samākhyātaṃ anyathā pravahedyadā
iṣṭaṃ caivāpyaniṣṭaṃ ca tadā saṃsūcayettu saḥ // SvaT_7.171

ātmārthaṃ vā parārthaṃ vā tasmādyogī nirūpayet
pūrvodaye tu saṃprāpte bhāskarasya varānane // SvaT_7.172

jīvitaṃ maraṇaṃ caiva tadārabhya vicārayet
susaṃyatamanā yogī vīro yogāsanasthitaḥ // SvaT_7.173

saṃsmarannātmajaṃ prāṇaṃ suṣumnāntargataṃ priye
supraśāntastadā tiṣṭhet prāṇaikagatamānasaḥ // SvaT_7.174

prāṇasaṃkrāntikālo vai piṅgalaikasthito vahet
pravāhe viṣuvaddevi jñātvā kālaṃ samādiśet // SvaT_7.175

ekābdaṃ jīvitaṃ jñeyam ahorātreṇa suvrate
abdadvayaṃ sa jīvettu ahorātradvayena tu // SvaT_7.176

tryabdaṃ tu tribhirevātra caturbhiścaturabdakam
pañcābdaṃ pañcadivasaiḥ ṣaḍbhiḥ ṣaḍvarṣameva ca // SvaT_7.177

saptabhiḥ sapta varṣāṇi jīvedaṣṭāṣṭabhirdinaiḥ
navabhirnavavarṣāṇi daśabhirdaśa eva ca // SvaT_7.178

dinaikādaśakenaiva varṣaikādaśakaṃ priye
dinairdvādaśabhiryogī jīvedvarṣāṇi dvādaśa // SvaT_7.179

saptayāmapravāheṇa ṣaṇmāsānatha jīvati
praharānṣaḍvahedyasya māsāṃstrīnvai sa jīvati // SvaT_7.180

pañcapraharavāhena dvayardhamāsāyurva saḥ
caturbhiḥ praharaidevi māsamekaṃ sa jīvati // SvaT_7.181

praharatrayavāhena māsārdhaṃ caiva jīvati
praharadvayaṃ vahedyasya dinānyaṣṭau sa jīvati // SvaT_7.182

caturaḥ praharāñjīvet praharaṃ tu vahedyadā
praharārdhaṃ vahedyasya sa jīvetpraharadvayam // SvaT_7.183

sadyo mṛtyurbhavettasya yasya haṃsastrimārgagaḥ
yadārabhya nirūpyeta prāṇe vai kālamīśvaram // SvaT_7.184

māsaḥ pakṣo dinaṃ varṣaṃ tadahaḥ prabhṛti priye
saṃlakṣyaivaṃ prayatnena tatkāle niścayo bhavet // SvaT_7.185

uttarāyaṇaje kāle evaṃ te kathitaṃ mayā
ayuktasyāpi ca prāṇe mṛtyujñānaṃ nibodha me // SvaT_7.186

karṇarandhrakṛtāṅguṣṭho ghoṣaṃ na śṛṇute yadā
maraṇaṃ tasya deveśi ṣaṇmāsena vinirdiśet // SvaT_7.187

ghoṣamadhye paraṃ śabdaṃ cīravākciñcinīravam
māsamekaṃ sa jīvettu na śṛṇoti yadā priye // SvaT_7.188

utpāṭaṃ caiva kāṇaṃ ca mṛtyuyogaṃ ca me śṛṇu
saṃkrāntipañcakaṃ prāṇo mukharandhre vahedyadā // SvaT_7.189

tamutpāṭaṃ vadedyogaṃ sthānātsthānāntaraṃ vrajet
vittanāśastathodvego rogavṛddhiśca jāyate // SvaT_7.190

suhṛdgṛhavināśaśca tejohāniśca jāyate
dakṣiṇe puṭa ekasmin dakṣiṇāyanavarjite // SvaT_7.191

saṃkrāntyaṣṭakavāhena kāṇayogo bhaveddhi saḥ
bhagandharo 'nugranthaśca netrarogaśca kāmalā // SvaT_7.192

śūlaṃ visphoṭikā duḥkham urodoṣā bhavanti ca
vāmanāsāpuṭenaiva saṃkrāntīśca trayodaśa // SvaT_7.193

jvaraḥ śiro 'rtiḥ śūlaṃ ca arśāsi stambha eva ca
mūtrakṛcchraṃ pramehaśca pāṇḍurogaśca jāyate // SvaT_7.194

iḍāsthaḥ śleṣmaṇā vyādhiṃ prakopayati suvrate
yasmiṃścāre nirūpyeta tatkāladivase pare // SvaT_7.195

vyādhibhiḥ pīḍyate sarvair vāmavāmetaretare
athānyatsparśavijñānaṃ nāsādhastāttathopari // SvaT_7.196

ūrdhvena spṛśataścordhvaṃ rugdoṣāḥ prākpracoditāḥ
vācākrośābhibhavanaṃ dakṣiṇena vahedyadā // SvaT_7.197

madhye madhyapuṭasparśī parābhibhavatāṃ vrajet
itaścetaśca bahudhā saṃkrāntyekā vahedyadā // SvaT_7.198

pūjanaṃ bahusaṃmānaṃ lābhastasya bhavettadā
mandacāre suṣumnāyāṃ prāṇahaṃso vahedyadā // SvaT_7.199

bhūlābho dharma aiśvaryaṃ bhaveccātra priyāgamaḥ
dvādaśaiva tu saṃkrāntīr vahedviṣuvataikataḥ // SvaT_7.200

tadaikavatsareṇaiva maraṇaṃ tu samādiśet
hrasetsaṃkrāntirekaikā māsa eko hrasettadā // SvaT_7.201

saṃkrāntyekā varārohe triṃśatprāṇakṣayodayā
dine dine vahedbāhye yāvattriṃśaddināni tu // SvaT_7.202

māsānte tu bhavenmṛtyuḥ sadya eva varānane
mṛtyuyogaḥ samākhyāto mayā te varavarṇini // SvaT_7.203

abdaṃ māsaṃ tathā pakṣaṃ tithiṃ velāṃ yadābhyaset
yatkālāttu samārabhya tatkālaṃ tu samādiśet // SvaT_7.204

iḍāsuṣumnāmārgeṇa prāṇacāraṃ vidurbudhāḥ
dakṣiṇāyanaje kāle evaṃ te kathitaṃ śubham // SvaT_7.205

evaṃ śarīraje kāle mṛtyuṃ cāśubhameva ca
jñātvā yogī jayenmṛtyum aśubhānyapyaśeṣataḥ // SvaT_7.206

dhyātvā kāleśasvacchandaṃ haṃsaṃ vā sakaleśvaram
nāsikārandhramārgasthaḥ sa sṛjetsaṃharejjagat // SvaT_7.207

tatrasthaḥ kalayetsarvaṃ sarvabhūteṣvavasthitaḥ
tatsthaṃ dhyātvā jayenmṛtyuṃ nākalasthaṃ kaletprabhuḥ // SvaT_7.208

dhyānayuktasya ṣaṇmāsāt sarvajñatvaṃ pravartate
kālatrayaṃ vijānāti kālayuktastu yogavit // SvaT_7.209

kālahaṃsaṃ sa tu japan dhyāyanvāpi maheśvari
sa bhavetkālarūpī vai svacchandaḥ kālavaccaret // SvaT_7.210

hatamṛtyurjarāṃ tyaktvā rogaiḥ sarvabhayojjhitaḥ
vijñānaṃ śravaṇaṃ dūrān mananaṃ cāvalokanam // SvaT_7.211

sarvaiśvaryaguṇāvāptir bhavetkālajayātsadā
dakṣanāsāpuṭe dhyātvā brāhmaiśvaryamavāpnuyāt // SvaT_7.212

tadāyustatsamaṃ vīryaṃ bhūtakālaṃ ca vettyataḥ
bhaviṣyajjño bhavedvāme viṣṇutulyabalaśca saḥ // SvaT_7.213

tatsamaṃ caitadaiśvaryaṃ tadāyuryogirāḍbhavet
bhūtaṃ bhavyaṃ bhaviṣyacca sarvaṃ jānāti madhyataḥ // SvaT_7.214

nityaṃ vai dhyānayogena rudrasya samatāṃ vrajet
āyuṣā balavīryeṇa rūpaiśvaryeṇa tatsamaḥ // SvaT_7.215

brahmaṇaḥ parabhāvena aiśvaraṃ padamāpnuyāt
viṣṇoḥ sadāśivaiśvaryaṃ parabhāvādavāpnuyāt // SvaT_7.216

rudrasya yaḥ paro bhāvo dhyātvā taṃ tu śivo bhavet
evaṃ mṛtyujayaḥ khyātaḥ amṛtaṃ dhyāyato jayaḥ // SvaT_7.217

nāḍibhinnālarandhrasthaṃ hṛtpadmaṃ ṣoḍaśacchadam
dhyātvā sitaṃ suvikacaṃ kalāṣoḍaśakānvitam // SvaT_7.218

saṃpūrṇāvayavaṃ candraṃ karṇikākāravigraham
tanmadhye cintyamātmānaṃ śuddhasphaṭikanirmalam // SvaT_7.219

śrīrāmṛtārṇavāvasthakallolāmṛtapūritam
upariṣṭāddvitīyābjaṃ śaktāmṛtamahodadhau // SvaT_7.220

taccādho mukhapadmaṃ tu paripūrṇendukarṇikam
tanmadhye cintayeddhaṃsam adho binduśikhānvitam // SvaT_7.221

varṣantamamṛtaṃ divyaṃ samantātsaṃvicintayet
ātmordhvarandhramārgeṇa praviṣṭaṃ tacca cintayet // SvaT_7.222

sitaṃ subahulaṃ sāndram amṛtaṃ mṛtyunāśanam
tenāplāvitamātmānaṃ pūryamāṇaṃ vicintayet // SvaT_7.223

padmanālanibaddhaiśca nāḍīrandhramukhaiḥ sadā
amṛtāpūritaṃ dehaṃ sarvameva vicintayet // SvaT_7.224

evaṃ vai nityayuktātmā amṛteśasamo bhavet
vyādhīnmṛtyuṃ jarāṃ tyaktvā krīḍate tvaṇimādibhiḥ // SvaT_7.225

evaṃ tasyāmṛtadhyānāt kālamṛtyujayo bhavet
athavā paratattvasthaḥ sarvakālairna bādhyate // SvaT_7.226

cintayetparamaṃ tattvaṃ kālacāravivarjitam
kalākalaṅkanirmuktaṃ niṣkalaṃ paramaṃ padam // SvaT_7.227

niṣkalaṃ cātmatattvaṃ tu kalaṅko deha ucyate
saṃyuktaḥ kāraṇaiḥ ṣaḍbhiḥ sarvatattvasamanvitaḥ // SvaT_7.228

varṇo bindustathā nādo vyāpinīśaktisaṃyutaḥ
samanāvadhiparyantaḥ kalaṅkādhāra ucyate // SvaT_7.229

ādheyaḥ paramo hyātmā tatparāpyunmanā smṛtā
tasyāścānte paraṃ tattvaṃ sakalākalavarjitam // SvaT_7.230

vyāpakaṃ sarvatobhadraṃ sarvāntaḥ sarvatomukham
pañcapañcakatattvastham aṣṭādaśaguṇānvitam // SvaT_7.231

yadyasmiṃstu paraṃ vetti tadā mucyeta bandhanāt
kāraṇāni ca mantrāśca nivṛttyādyāḥ kalāstathā // SvaT_7.232

binduścaivārdhacandraśca nirodhī nāda ūrdhvargaḥ
śaktiśca vyāpinī caiva samanātmā tathonmanā // SvaT_7.233

pañcapañcakametaddhi kathitaṃ te varānane
tattvānyeva tu ṣaṭtriṃśat guṇāṃścaiva nibodha me // SvaT_7.234

ahaṃkāro dhīrmanaśca indriyārthāstathaiva ca
grahaṇaṃ sparśa ādhāraḥ śaktiścaivāṣṭamī smṛtā // SvaT_7.235

ete cāṣṭau guṇāḥ aṣṭau bhairavā bhairavāvṣṭakam
prāṇahaṃsastathā śaktiḥ guṇā aṣṭādaśa tvime // SvaT_7.236

eteṣu tatparaṃ tattvam uccārālambanādṛte
akṣarākṣaranirmuktaṃ paraṃ tattvamanakṣaram // SvaT_7.237

akṣareṣu kuto mokṣa ākāśo kusumaṃ kutaḥ
yāvaduccāryate vācā yāvallekhye 'pi tiṣṭhati // SvaT_7.238

tāvatsa sakalo jñeyo niṣkalo bhedavarjitaḥ
sṛṣṭisaṃhāranirmuktaḥ kriyākālavivarjitaḥ // SvaT_7.239

adhaścāre bhavetsṛṣṭir ūrdhve saṃhāra ucyate
adhaścāreṇa jāto 'sau urdhve caiva mṛto bhavet // SvaT_7.240

sūtakaṃ mṛtakaṃ tyaktvā tiṣṭhedvai tattvavṛttitaḥ
tattvavṛttiśca vyākhyātā sarvādhvopādhivarjitā // SvaT_7.241

tattvādhvadharmanirmukhtaḥ kāraṇaiśca vivarjitaḥ
tattvavṛttau sthito yogī sarvārambhavivarjitaḥ // SvaT_7.242

rāgadveṣavinirmukto viṣādānandavarjitaḥ
nākāṅkṣenna ca nindettu viṣayāṃśca kadācana // SvaT_7.243

samaḥ śatrau ca mitre ca brāhmaṇe śvapace samaḥ
tulyadarśī bhavennityaṃ sarvaṃ śivamayaṃ smaret // SvaT_7.244

ātmānaṃ ca tathaivaivaṃ sarvathaiva sadā smaret
sarvatattvāni bhūtāni varṇā mantrāśca ye smṛtāḥ // SvaT_7.245

nityaṃ tasya vaśāste vai śivabhāvanayānayā
nacāsau kurute puṇyaṃ naiva pāpaṃ ca suvrate // SvaT_7.246

kṛtakṛtyaḥ prasannātmā kṛtyaṃ cāsya na vidyate
iha loke parasmiṃśca paripūrṇastu sarvadā // SvaT_7.247

dharmādharmavinirmuktaḥ puṇyapāpavivarjitaḥ
na cāsya bhakṣyābhakṣyaṃ hi na peyāpeyameva ca // SvaT_7.248

nāpavitraṃ hi tasyāsti na pavitraṃ hi suvrate
nirapekṣo hyasau nityaṃ sarvāpekṣāvivarjitaḥ // SvaT_7.249

nāsya kṣetraṃ nāsya tīrthaṃ niyamo yama eva ca
kṣetraṃ tasya parā śaktir yataḥ sarvaṃ prasūyate // SvaT_7.250

sarvādhvāno yato devi tatrasthāḥ pracaranti vai
tīrthaṃ caiva paraṃ śāntaṃ nityaṃ cānandaviśvagam // SvaT_7.251

yena vyāptamidaṃ viśvam anantaṃ viśvaśaktibhiḥ
nityaṃ viraktiḥ saṃsārād yamo 'yam parikīrtitaḥ // SvaT_7.252

niyamo bhāvanā nityaṃ paratattvaikatānatā
nātmano bhāvayejjātiṃ na kulaṃ na ca bāndhavān // SvaT_7.253

ācaretsarvavarṇatvaṃ na ca varṇeṣu vartayet
parabhāvanayā nityaṃ paradharmeṇa vartayet // SvaT_7.254

sarvajñaḥ paritṛptaśca paripūrṇaḥ svabhāvataḥ
svatantro 'luptasāmarthyas tv anādinidhanāśritaḥ // SvaT_7.255

anādibodho hyatulaḥ kālavelāvivarjitaḥ
cāroccāravinirmuktas tv ahorātravivarjitaḥ // SvaT_7.256

na divā jāgaraṃ kuryān na ca rātrau svapetkvacit
svabhāvenaiva saṃtiṣṭhad dinarātrivivarjitaḥ // SvaT_7.257

evaṃ vai vartate yogī pareṇa samatāṃ vrajet
na ca taṃ kalayetkālaḥ kalpakoṭiśatairapi // SvaT_7.258

jīvanneva vimukto 'sau yasyaiṣā bhāvanā sadā
śivo hi bhāvito nityaṃ na kālaḥ kalayecchivam // SvaT_7.259

yogī svacchandayogena svacchandagaticāriṇā
sa svacchandapade yuktaḥ svacchandasamatāṃ vrajet // SvaT_7.260

svacchandaścaiva svacchandaḥ svacchando vicaretsadā
evaṃ vai mṛtyuliṅgāni riṣṭānyanyāni yāni ca // SvaT_7.261

yogājjānāti yogīndro nādajāntargatāni ca
nirjityaitāni yogena evamuktavrameṇa tu // SvaT_7.262

ayogī yāni jānāti ayukto vāpi suvrate
bahirliṅgāni tānyatra aṅgāriṣṭāni me śṛṇu // SvaT_7.263

śuṣkatālvoṣṭhakaṇṭhaśced akasmāddhūsaracchaviḥ
skandhau ca bhaṅgamāyātaḥ ṣaṇmāsānmṛtyumāpnuyāt // SvaT_7.264

sunīlaṃ maṇḍalaṃ vyomni yaḥ paśyati dine dine
sitaṃ haritakṛṣṇaṃ ca vatsarārdhānmriyeta saḥ // SvaT_7.265

viraśmiṃ paśyati raviṃ somaṃ vai lakṣmavarjitam
tārāṃ jyotsnāṃ ca kṛṣṇāṃ vai paśyetṣaṇmāsajīvitaḥ // SvaT_7.266

hiraṇyavarṇaṃ puruṣaṃ piṅgalaṃ kṛṣṇameva ca
svapne saṃpaśyate yo vai ṣaṇmāsānso 'pi jīvati // SvaT_7.267

ātmano hyaśiracchāyāṃ paśyetṣaṇmāsajīvitaḥ
tailābhyaṅgaṃ tathā pānaṃ raktasraganulepanam // SvaT_7.268

raktāmbarāṇi kṛṣṇāni svapne paśyati vai yadā
pretaiḥ piśācai rakṣobhiḥ śvagomāyukasūkaraiḥ // SvaT_7.269

vṛtaṃ yātaṃ gṛddhrakākair mahiṣairuṣṭragardabhaiḥ
aṅgabhakṣaṇamudvāhaṃ nagnaṃ cātīva vihvalam // SvaT_7.270

svapne ca paśyate yo vai varṣamekaṃ sa jīvati
śaṃkhāvarte bhujāmadhye gulphayormarmasandhiṣu // SvaT_7.271

so 'vaśyaṃ vadhamāyāti yasyaitatspandanaṃ na hi
somārkamaṇḍalaṃ dehe dhruvaṃ caiva tvarundhatīm // SvaT_7.272

na paśyati mahāyānaṃ so 'vaśyaṃ mriyate naraḥ
tālurandhragato dhūmo mahāyānaṃ taducyate // SvaT_7.273

jihvā tvarundhatītyuktā nāsāgraṃ dhruva ucyate
netrānte karajākrānte maṇḍalaṃ somasūryayoḥ // SvaT_7.274

na paśyedgagane 'pyetat so 'vaśyaṃ mriyate naraḥ
sthūlo 'kasmācca jāyeta akasmādvai bhavetkṛśaḥ // SvaT_7.275

atikruddho 'tibhītaśca varṣamekaṃ sa jīvati
kṛṣṇāmbaradharaṃ kṛṣṇaṃ lohadaṇḍakarodyatam // SvaT_7.276

naraṃ cābhimukhaṃ svapne dṛṣṭvā māsatrayāyuṣam
hṛdayaṃ śuṣyate yasya snātamātrasya tatkṣaṇāt // SvaT_7.277

gātraṃ caivāpyanuṣṇaṃ ca ṛtumekaṃ sa jīvati
dhanurniśi divā colkā vyabhre vidyutpradarśanam // SvaT_7.278

digdāho 'pluṣṭadeśe 'pi māsamekaṃ sa jīvati
cakṣuṣī sravato yasya śabdaṃ na śṛṇuyāt sphuṭam // SvaT_7.279

nāghrāti gandhaṃ vāgjāḍyaṃ māsamekaṃ gatāyuṣaḥ
raktapadmopamaṃ vaktraṃ jihvā kṛṣṇā ca yasya vai // SvaT_7.280

gātre varṇānyanekāni hṛdayaṃ yasya roditi
tālukampo 'tha nābheśca ardhamāsaṃ sa jīvati // SvaT_7.281

pratyakṣakākanāsīro dīpadhūmaṃ na jighrati
pūrvadṛṣṭaṃ na jānāti caturmāsaṃ sa jīvati // SvaT_7.282

binduṃ yastu na paśyettu nityaṃ vaktrānugaṃ hitam
nityaṃ vahati hikkāṃ tu varṣamekaṃ sa jīvati // SvaT_7.283

bahirliṅgāni caitāni aṅgāriṣṭāni yāni ca
pūjayā japahomena dhyānadhāraṇayā priye // SvaT_7.284

kṛtarakṣāvidhānena jīyante nātra saṃśayaḥ
nāḍīnāṃ śodhanaṃ caiva vāyūnāṃ ca jayaḥ katham // SvaT_7.285

sthānaṃ rūpaṃ ca śabdaṃ ca karma brūhi mama prabho
paramo yogasadbhāvo guhyādguhyataraḥ priye // SvaT_7.286

yo na kasyacidākhyātas taṃ yogaṃ śṛṇu tattvataḥ
supraśaste bhūpradeśe nāgnitoyasamīpataḥ // SvaT_7.287

vālukāśarkarāhīne śuṣkavṛkṣavivarjite
niḥśabdakīṭavalmīke ītibhiḥ parivarjite // SvaT_7.288

puṇye dharmiṣṭhasaṃvāse tatra yogaṃ samabhyaset
devadevaṃ samabhyarcya bhairavaṃ savināyakam // SvaT_7.289

pūrvācāryānnamaskṛtya yukto dhyānaparāyaṇaḥ
āsanaṃ svastikaṃ baddhvā padmakaṃ bhadrameva vā // SvaT_7.290

sāpāśrayaṃ sārdhacandraṃ yogapaṭṭaṃ yathāsukham
dahanotpūyane kṛtvā plāvayedamṛtena ca // SvaT_7.291

sabāhyābhyantareṇaiva sakalīkaraṇaṃ tataḥ
antaryāgaṃ yathāpūrvam uccāryaṃ ca paraṃ tathā // SvaT_7.292

daśadhā yogamārgeṇa haṃsasvacchandamabhyaset
mantraṃ bindumatītaṃ tu nādāntajyotirākṛtim // SvaT_7.293

saṃkalpya kalpanālakṣyaṃ dhyāyedvai tena sarvagam
apasavyena pūryeta savyenaiva virecayet // SvaT_7.294

nāḍīsaṃśodhanaṃ caitan mokṣamārgapathasya ca
recanātpūraṇādrodhāt prāṇāyāmasridhā smṛtaḥ // SvaT_7.295

sāmānyā bahirete tu punaścābhyantare trayaḥ
ābhyantareṇa recyeta pūryetābhyantareṇa tu // SvaT_7.296

niṣkampaṃ kumbhakaṃ kṛtvā kāryāścābhyantarāstrayaḥ
nābhyāṃ hṛdayasaṃcārān manaścendriyagocarāt // SvaT_7.297

prāṇāyāmaścaturthastu supraśānta iti śrutaḥ
prāṇarodhe tu saṃpūrṇe nābhau nītvā samucchvasan // SvaT_7.298

śanairvimocayedvāyuṃ vāmanāsāpuṭena tu
vāyavī dhāraṇāṅguṣṭhe āgneyī nābhimadhyataḥ // SvaT_7.299

māheyī kaṇṭhadeśe tu vāruṇī ghaṇṭikāśrayā
ākāśadhāraṇā mūrdhni sarvasiddhikarī smṛtā // SvaT_7.300

ekadvitricatuṣpañcasaṃkhyoddhātaiḥ prasiddhyati
saṃniruddhe tu vai prāṇe mūrdhni gatvā nivartate // SvaT_7.301

sa udghāta iti prokto jñātavyo yogibhiḥ sadā
rāgadveṣau prahīyete prāṇāyāmaiḥ sudhāritaiḥ // SvaT_7.302

dhāraṇābhirdahetpāpaṃ pratyāhāre 'kṣasaṃyamaḥ
hṛdgude nābhikaṇṭhe ca sarvasandhau tathaiva ca // SvaT_7.303

prāṇādyāḥ saṃsthitā hyete rūpaṃ śabdaṃ ca me śṛṇu
drutatāranibho rakta indragopakasaṃnibhaḥ // SvaT_7.304

kṣīrābhaḥ sphaṭikābhaśca pañcānāṃ rūpalakṣaṇaṃ
ghaṇṭākaṃsābdamadhuro gajanādo mahādhvaniḥ // SvaT_7.305

prāṇādināṃ tu pañcānām ayaṃ śabda udāhṛtaḥ
jalpitaṃ hasitaṃ gītaṃ nṛttaṃ yuddhagatiḥ kalāḥ // SvaT_7.306

śilpaṃ ca sarvakarmāṇi prāṇasyaiva viceṣṭitam
praveśayedannapānaṃ tanmalaṃ srāvayedadhaḥ // SvaT_7.307

andhatvaṃ śrotrarogaṃ ca apānastu kariṣyati
aśitaṃ līḍhapītaṃ ca samānaḥ samatāṃ nayet // SvaT_7.308

kṣobho hikkā tathā chikkā udānasya viceṣṭitam
svedaśca romaharṣaśca śūlaṃ dāho 'ṅgabhañjanam // SvaT_7.309

vyānasyaitāni karmāṇi sparśaṃ caiva sa vindati
aṅguṣṭhajānuhṛdaye locane mūrdhni saṃsthitāḥ // SvaT_7.310

nāgādyāḥ bahurūpāśca karma tveṣāṃ nibodha me
āhlādodvegajanakaḥ śoṣaṇastrāsanastathā // SvaT_7.311

nāgaḥ kūrmaśca kṛkaro devadattaśca pañcamaḥ
atinidrākaraścānyo yojakaśca dhanaṃjayaḥ // SvaT_7.312

śvāsasaṃkocanacchedā ghurghurotkramaṇaṃ tathā
nāgādīnāṃ tu pañcānāṃ mṛtyukāle viceṣṭitam // SvaT_7.313

na caiva yāti cotkrāntau tanuṃ tyaktvā dhanañjayaḥ
ākuñcayati vai kūrmaḥ śoṣayecca kalevaram // SvaT_7.314

prāṇameva jayetpūrvaṃ jite prāṇe jitaṃ manaḥ
jite manasi śāntasya paraṃ tattvaṃ prakāśate // SvaT_7.315

prāṇāpānaṃ gude dhyāyet prāṇasamānaṃ nābhitaḥ
prāṇodānaṃ tu kaṇṭhe tu prāṇavyānaṃ tu sarvagam // SvaT_7.316

nāgādyāḥ prāṇasaṃyuktāḥ svasthāneṣu nirodhayet
niruddhasya ca yaḥ kālas taṃ vakṣyāmi nibodha me // SvaT_7.317

tālātprabhṛti taṃ dhyāyed yāvatpañcaśataṃ gatam
jito 'nilo bhavatyeva saṃkrāntyutkrāntikarmaṇi // SvaT_7.318

divyā kāntiḥ śubho gandhaḥ prajñā cāsya vivardhate
divyā dṛṣṭiśca śravaṇaṃ divyā vākca prajāyate // SvaT_7.319

vāyuvadvicarellokān siddhāndevāṃśca paśyati
manasā cintitāvāptiḥ pravarteta guṇāṣṭakam // SvaT_7.320

sarvakāmasusaṃpūrṇaḥ sarvadvandvavivarjitaḥ
saṃsārabandhanirmuktaḥ śivatulyaśca jāyate // SvaT_7.321

prāṇāpānau tu saṃyojya hrasvakoṭisamanvitau
nābhyādhāre ca yogīndraḥ svedaḥ kampaśca jāyate // SvaT_7.322

punareva tu hṛtsthau hi prāṇāpānau nirodhayet
dīrghakoṭisamāyogāt tatkṣaṇācca patedbhuvi // SvaT_7.323

kaṇṭhasthaṃ ca tathaiveha prāṇameva nirodhayet
plutakoṭisamāyogāt svapnavṛttistato bhavet // SvaT_7.324

bhrūmadhye binduyogena prāṇarodhaṃ tu kārayet
suṣuptaṃ jāyate tatra kṣaṇāccaiva prabuddhyate // SvaT_7.325

mūrdhadvāraṃ samāśritya niṣkalaṃ dhyānamārabhet
evamabhyasatastasya pratyayastu tadā bhavet // SvaT_7.326

pipīlakaṇṭakāvedho mūrdhvadvāraṃ vibhindataḥ
bhittvā krameṇa sarvaṇi unmanyantāni yāni tu // SvaT_7.327

pūrvoktalakṣṇairdevi tyaktvā svacchandatāṃ vrajet
jāyate unmanastvaṃ hi dehenānena sādhake // SvaT_7.328

saṃkrāmetparadeheṣu kṣuttṛṣṇābhyāṃ na bādhyate
atītānāgataṃ caiva trailokye yatpravartate // SvaT_7.329

pratyakṣaṃ tadbhavettasya sarvajñatvaṃ ca jāyate
prasaṅge 'dhyātmakālasya jñānaṃ vijñānameva ca // SvaT_7.330

sarvametatsamākhyātam aṃśakāṃśca nibodha me // SvaT_7.331

iti svacchandatantre saptamaḥ paṭalaḥ

aṣṭamaḥ paṭalaḥ

aṃśakaṃ ṣaḍvidhaṃ devi kathayāmyanupūrvaśaḥ
bhāvāṃśakaḥ svabhāvāṃśaḥ puṣpapātāṃśa eva ca // SvaT_8.1

mantrāṃśakaḥ smṛtaścānyas tv aṃśakāpādanaṃ dvidhā
devānusmaraṇaṃ bhāvaḥ sahajaṃ taṃ vijānata // SvaT_8.2

svabhāvaśca bhavecceṣṭā kathayāmyanupūrvaśaḥ
brahmāṃśo vedabhaktastu rudrāṃśaṃ ca nibodha me // SvaT_8.3

rudrabhaktaḥ suśīlaśca śivaśāstrarataḥ sadā
viṣṇvaṃśo viṣṇubhaktaśca candrāṃśaḥ priyadarśanaḥ // SvaT_8.4

sarvadevarataḥ śānto yakṣāṃśo dhanasaṃgrahī
lubdho garvitamṛṣṭāśī vātāṃśaścapalaḥ smṛtaḥ // SvaT_8.5

sarpavisrambhagāmī syān nāgāṃśo dīrghaśāyyatha
dīrgharoṣaḥ pūtivaktro gurukṣīraruciḥ sadā // SvaT_8.6

gāndharvo gāyano nityaṃ śivabhakto varānane
vidyādharāṃśakaḥ prāṇī daityāṃśo dveṣaṇaḥ smṛtaḥ // SvaT_8.7

kāmāṃśo rūpavāṃścaiva subhago gaṇikāpriyaḥ
rakṣoṃśaḥ krūranistriṃśo devadveṣī dvijeṣu ca // SvaT_8.8

piśācāṃśaśchalānveṣī vāsare bhīrukātaraḥ
agnyaṃśaḥ paruṣastīvra uṣṇādaḥ piṅgalastathā // SvaT_8.9

savitraṃśaśca tejasvī pūrtadharmarataḥ sadā
iṣṭāni kurute nityaṃ dayāluḥ śivabhāvitaḥ // SvaT_8.10

svasiddheḥ phaladāḥ sarve svadhyānajapahomataḥ
bhairavāṅgasamālabdhāḥ sarve devā varānane // SvaT_8.11

bhairavāstu smṛtāḥ sarve sarvasiddhiphalapradāḥ
svabhāvāṃśaḥ samākhyātaḥ sādhakānāṃ hitāya vai // SvaT_8.12

puṣpapātavaśānnāma kartavyaṃ surasundari
sa mantraḥ siddhyate tasya tamevārādhayedyadi // SvaT_8.13

aṃśakāpādanaṃ devi kathayāmi samāsataḥ
vaihāyasaṃ dhvaja caiva homayedyastu sādhakaḥ // SvaT_8.14

sa mantraḥ siddhyate tasya aryanto 'pi hi suvrate
anaṃśako 'pi yo mantro jñātacihnairvarānane // SvaT_8.15

tadā yāgaṃ purā kṛtvā agnau homaṃ tu kārayet
śiṣyasya pūrvavatkarma kṛtvā tu vidhipūrvakam // SvaT_8.16

pūrṇāhutiprayogeṇa yojayecchāśvate pade
paratattvamabhidhyāyan sādhayenmanasepsitam // SvaT_8.17

mantrāṃśaṃ gaṇayitvā tu gṛhṇīyātsuvicāritam
hīnamadhyasamutkṛṣṭaṃ kathayāmi samāsataḥ // SvaT_8.18

hīnaṃ śatruṃ vijānīyān madhyamaṃ sādhyarūpiṇam
siddhaṃ caiva susiddhaṃ ca uttamaṃ parikīrtitam // SvaT_8.19

mantrākṣaraṃ tu viśleṣya mātrābindusamanvitam
ātmanāmākṣaraṃ tadvad adhobhāge 'sya yojayet // SvaT_8.20

ātmavarṇātsamārabhya yāvanmantrārṇamāgatam
yasminsa nipateddevi tamāyaṃ parikalpayet // SvaT_8.21

rekhāṅguligataṃ taṃ tu kathayāmi samāsataḥ
parvaṇi prathame siddhaḥ sādhyaścaiva dvitīyake // SvaT_8.22

tṛtīye tu susiddhaḥ syād arirjñeyaścaturthake
arisādhyau parityajya dātavyaścumbakena tu // SvaT_8.23

siddharūpaḥ susiddhaśca bhuktimuktiphalapradaḥ
yastvaṃśakaviśuddhaḥ syād bhairavo 'tra varānane // SvaT_8.24

taṃ madhyamasthaṃ saṃpūjya tatsthāne madhyamaṃ nyaset
yataḥ sarvagato devaḥ sarveṣvantargataḥ smṛtaḥ // SvaT_8.25

tatsiddhimuktidātāsau na varṇāḥ paramārthataḥ
kathitaṃ sarahasyaṃ te guhyādguhyataraṃ param // SvaT_8.26

atastantrāvatārārthaṃ kathayāmi samāsataḥ
adṛṣṭavigrahāyātaṃ śivātparamakāraṇāt // SvaT_8.27

dhvanirūpaṃ susūkṣmaṃ tu suśuddhaṃ suprabhānvitam
tadevāpararūpeṇa śivena paramātmanā // SvaT_8.28

mantrasiṃhāsanasthena pañcamantramahātmanā
puruṣārthaṃ vicāryāśu sādhanāni pṛthak pṛthak // SvaT_8.29

laukikādiśivāntāni parāparavibhūtaye
tadanugrahayogyānāṃ sve sve viṣayagocare // SvaT_8.30

anuṣṭupchandasā baddhaṃ koṭyarbudasahasradhā
guruśiṣyapade sthitvā svayaṃ devaḥ sadāśivaḥ // SvaT_8.31

pūrvottarapadairvākyais tantramādhārabhedataḥ
tajjñānamīśvare 'dāttad īśvareṇa śivecchayā // SvaT_8.32

vidyāyāḥ kathitaṃ pūrvaṃ vidyeśebhyastathādarāt
māyāniyatiparyantais tasmādrudrairavāpi tat // SvaT_8.33

śrīkaṇṭheneśvarātprāptaṃ jñānaṃ paramadurlabham
tenāpi tadadhaḥ proktaṃ rudrāṇāmīśvarecchayā // SvaT_8.34

pradhānācchatarudrāntaṃ dīkṣayitvā vidhānataḥ
mamāpi ca purā dīkṣā tathā caivābhiṣecanam // SvaT_8.35

śrīkaṇṭhena purā dattaṃ tantraṃ sarvārthasādhakam
mayāpi tava deveśi sādhikāraṃ samarpitam // SvaT_8.36

tvamapi skandarudrebhyo dadasva vidhipūrvakam
brahmaviṣvindradevānāṃ vasumātṛdivākṛtām // SvaT_8.37

loke saṃgṛhya nāgānāṃ yakṣāṇāṃ parameśvari
kathayasva ṛṣīṇāṃ ca ṛṣibhyo manujeṣvapi // SvaT_8.38

evaṃ tantravaraṃ divyaṃ siddharatnakaraṇḍakam
tvayā guptataraṃ kāryaṃ na deyaṃ yasya kasyacit // SvaT_8.39

iti svacchandatantre 'ṃśakādhikāro 'ṣṭamaḥ paṭalaḥ samāptaḥ

navamaḥ paṭalaḥ

ataḥ paraṃ pravakṣyāmi rahasyamidamuttamam
yanna kasyacidākhyātaṃ tatte vakṣyāmi suvrate // SvaT_9.1

mahābhairavadevasya krīḍamānasya bhāmini
sṛṣṭisaṃhārakartāraṃ hṛdayāttu vinirgataḥ // SvaT_9.2

kalpāntavahnivapuṣaṃ pralayāmbudaniḥsvanam
taḍitpuñjanibhoddaṃṣṭraṃ jaṭājvālāsamaprabham // SvaT_9.3

candrasūryāgninayanaṃ koṭarākṣaṃ subhīṣaṇam
bṛhadvakṣaḥ sthalābhogaṃ nāgayajñopavītinam // SvaT_9.4

sphuranmāṇikyamukuṭaṃ sarpakuṇḍalabhūṣitam
sarpahārakṛtāṭopaṃ sarpakaṅkaṇanūpuram // SvaT_9.5

siṃhacarmaparīdhānaṃ sarpamekhalamaṇḍitam
gajacarmāvṛtapaṭaṃ śaśāṅkakṛtaśekharam // SvaT_9.6

pañcavaktraṃ śavārūḍhaṃ daśabāhuṃ trilocanam
kapālamālābharaṇaṃ khaḍgakheṭakadhāriṇam // SvaT_9.7

pāśāṅkuśadharaṃ devaṃ śaraśārṅgāvatānitam
kapālakhaṭvāṅgadharaṃ varadābhayapāṇikam // SvaT_9.8

bhinnāñjanacayaprakhyaṃ sphuritādharabhāsvaram
brahmendraviṣṇunamitaṃ tridaśairapi durlabham // SvaT_9.9

evaṃ taṃ bhairavaṃ devaṃ svacchandaṃ parikīrtayet
smaraṇānnāśayeddevaḥ pāpasaṃghātamulbaṇam // SvaT_9.10

asya mantraḥ purākhyāto dvātriṃśākṣarasaṃmitaḥ
pañcapraṇavapūrvāntaṃ tatra līnaṃ japenmanum // SvaT_9.11

tasya kalpaṃ pravakṣyāmi samāsānna tu vistarāt
pūrvoktabhūpradeśe ca viśuddhe śubhalakṣaṇe // SvaT_9.12

puṣpaprakarasaṃkīrṇe gandhadhūpādhivāsite
tatra maṇḍalamālikhya pūrvoktairvarṇakaiḥ śubhaiḥ // SvaT_9.13

ekahastaṃ dvihastaṃ vā caturhastāṣṭahastakam
susūtritaṃ samaṃ kṛtvā caturasraṃ samantataḥ // SvaT_9.14

pūrvavatsādhayitvā tu digbhāgāṃstu varānane
caturdvārasamopetam aṣṭapatraṃ sakarṇikam
madhye padmaṃ samālikhya kesarairupalakṣitam // SvaT_9.15

dvātriṃśadakṣaraṃ bāhye cakramālikhya śobhanam
evaṃ susūtritaṃ kṛtvā bāhye caiva tu vartulam // SvaT_9.16

caturasraṃ tadāsannaṃ bāhye vīthiṃ prakalpayet
madhyapadmapramāṇena dvāraṃ kalpyeta pūrvavat // SvaT_9.17

bhasmoddhūlitadehastu mudrālaṅkārabhūṣitaḥ
keśayajñopavītī ca digvāsāḥ saṃyatendriyaḥ // SvaT_9.18

śaṅkhārghapātrahastastu sakalīkṛtavigrahaḥ
parito 'straṃ pravinyasya bhairavaṃ pūjayetpriye // SvaT_9.19

praṇavāsanasaṃsthaṃ tu mūrtiṃ haṃsākṣareṇa tu
tameva sakalaṃ devaṃ svacchandaṃ parameśvaram // SvaT_9.20

yattatparamanirbhāsam anāmayamarūpakam
tena cāvāhayeddevi hṛcchiraśca śikhāṃ tathā // SvaT_9.21

varma netre tathāstraṃ ca tenaiva parikalpayet
sthāpanaṃ saṃnidhānaṃ ca nirodhārdhādipūjanam // SvaT_9.22

sarvaṃ tenaiva kartavyam uktānuktaṃ varānane
madhyasthaṃ bhairavaṃ pūjyam aṅgaṣaṭkasamanvitam // SvaT_9.23

tataḥ patrasthitā devīr dvātriṃśārṇairniveśayet
pūrvārakātsamārabhya yāvadante vyavasthitāḥ // SvaT_9.24

tāsāṃ nāmāni vakṣyāmi dvatriṃśatparisaṃkhyayā
aruṇā ghoṣā devī ca revatī bhogadāyikā // SvaT_9.25

sthāpanī ghorasaṃjñā ca rakṣā bhārabhareti ca
ghorarūpā ravā ghoṇā ratistārātha rūpiṇī // SvaT_9.26

bhayahānistu caṇḍā vai sarvadā ca tathā varā
takṣakī ca tathā śārvī barbarā sarvagā tathā // SvaT_9.27

raudrī ca bhrāmaṇī caiva nāginī ca manoharā
stambhanī roṣaṇī caiva drāvā rudrā praśāsinī // SvaT_9.28

bhayāpahāriṇī devī jñeyā dvātriṃśa tatkramāt
praṇavādistato varṇo devīnāma natistathā // SvaT_9.29

sarvāsāṃ tu vidhirhyeṣa kartavyo vidhivedinā
hemābhaṃ prākcatuṣkaṃ tad indracāpasamaprabham // SvaT_9.30

caturmukhaṃ caturbāhu vajrahastaṃ sugarvitam
kapālamālābharaṇaṃ prahasattu vicintayet // SvaT_9.31

āgneyaṃ raktavarṇābhaṃ śaktihastaṃ sadā smaret
daṇḍahastaṃ smaredyāmyāṃ kṛṣṇavarṇaṃ subhīṣaṇam // SvaT_9.32

nīlamindīvarābhāsaṃ nairṛtaṃ khaḍgahastakam
śyāmaṃ vāruṇadigbhāge pāśahastaṃ vicintayet // SvaT_9.33

dhūmraṃ sāmīradigbhāge dhvajahastaṃ sucañcalam
uttaraṃ dhavalaṃ jñeyaṃ gadākheṭakadhāri ca // SvaT_9.34

sphaṭikābhaṃ tathaiśānyāṃ triśūlāyudhapāṇikam
evaṃ dhyānaparo yastu cakrametatsadābhyaset // SvaT_9.35

vatsarārdhādvarārohe tasya siddhistridhā bhavet
mahendre malaye sahye pāriyātre 'rbude tathā // SvaT_9.36

vindhye śrīparvate caiva tathā kolagirau priye
gaṅgāyamunāsaṃbādhe kurukṣetre varānane // SvaT_9.37

gaṅgādvāre prayoge ca brahmāvarte samāsthitaḥ
antarvedyāṃ supuṇyāyāṃ narmadāyāṃ tathaiva ca // SvaT_9.38

susnigdhadeśe bhūbhāge padmaṣaṇḍairmanorame
yeṣu yeṣu pradeśeṣu svayaṃbhūrbhagavāñchivaḥ // SvaT_9.39

teṣu sthāneṣu deveśi niyamastho jitendriyaḥ
vāṅniruddhaḥ prasannātmā lakṣākṣarajape rataḥ // SvaT_9.40

śākabhakṣaḥ phalāhārī nīvārādyaśane rātaḥ
trikālapūjānirato 'thāgnikāryaparāyaṇaḥ // SvaT_9.41

bhāvitātmā mahāsattvo rakṣāyāśca vidhānavīt
tasya mantraḥ prasiddhyettu sādhayetsacarācaram // SvaT_9.42

kālāgnirnarakāścaiva pātālā hāṭakeśvaraḥ
saptalokaṃ sabrahmāṇḍaṃ pañcāṣṭakamataḥ param // SvaT_9.43

devayonyaṣṭakaṃ caiva pradhānapuruṣāntakam
niyatiḥ kālatattvaṃ ca rāgo vidyā kalā tathā // SvaT_9.44

māyā vidyeśvaraṃ tattvaṃ sādākhyaṃ śaktigocaram
sarvaṃ siddhyatyanāyāsān mantrarājaprabbhāvataḥ // SvaT_9.45

pūrvoktaṃ karma vai kṣipram adhamaṃ madhyamottamam
sādhayennātra saṃdeho bhairavasya vaco yathā // SvaT_9.46

athaikavīramāśritya aṅgaṣaṭkasamanvitam
jātiyogayutaṃ kṛtvā aṣṭapatre kuśeśaye // SvaT_9.47

pūjayetpūrvavidhinā japahomārcane rataḥ
dhyāyanneva mahādevi svacchandaṃ parameśvaram // SvaT_9.48

prāpnoti cintitānkāmān devi nāstyatra saṃśayaḥ
atha rakṣāvidhāneṣu aghoraṃ yojayedyathā // SvaT_9.49

tathāhaṃ kathayiṣyāmi tadekāgramanāḥ śṛṇu
dvātriṃśadarasaṃyuktaṃ cakramālikhya bhāmini // SvaT_9.50

nābhikesarasaṃyuktaṃ susamaṃ tu varānane
gorocanāṃ tu saṃgṛhya siddhālaktakasaṃyutām // SvaT_9.51

dūrvākāṇḍena deveśi haritena samālikhet
vidyārājaṃ karṇikāsthaṃ bindunādasamanvitam // SvaT_9.52

śaktyavasānaṃ deveśi tasminsādhyaṃ samālikhet
kaṣamadhye varārohe nayanādyantarodhitam // SvaT_9.53

īkāraveṣṭitaṃ kṛtvā arakasthā niveśayet
pūrvoktadevatā devi tadgarbhe sādhyamālikhet // SvaT_9.54

bhavagarbhe tu tatkṛtvā īkārākhyena veṣṭayet
trīnvārāṃstu varārohe dhyānayogasamāśritaḥ // SvaT_9.55

ūrdhve caiva tu saṃrodhya kroṃkāreṇa varānane
indunācchuritaṃ kṛtvā puṣpadhūpaiḥ prapūjayet // SvaT_9.56

veṣṭayeccaiva tadbhūrjam arandhraṃ nirvraṇaṃ samam
pañcaraṅgakasūtreṇa veṣṭayitvā varānane // SvaT_9.57

sikthena muṭayetpaścāt kṣaudramadhye nidhāpayet
yadā mṛtyuvaśāghrātaṃ kālena kalitaṃ priye // SvaT_9.58

ariṣṭacihnitaṃ jñātvā rakṣāmetāṃ samālikhet
tasya mṛtyurna jāyeta ityevaṃ bhairavo 'bravīt // SvaT_9.59

kapālīśasya garbhe tu nāma yasya samālikhet
bhūrjapatre varārohe rocanāyā rasena tu // SvaT_9.60

oṃkārapuṭamadhyasthaṃ rodhitaṃ nayanākṣaraiḥ
vauṣaḍjātiprayogeṇa tasya mṛtyurna jāyate // SvaT_9.61

śikhyāhvena tu deveśi sādhyanāma vidarbhayet
analārṇamadhaścordhve sādhyārṇeṣu niyojayet // SvaT_9.62

tasya vai jāyate dāhaḥ phaṭkārādyantarodhitam
jvalantaṃ cintayetsādhyaṃ dinānāṃ saptakaṃ yadi // SvaT_9.63

tatkṣaṇājjāyate dāho bhairavasya vaco yathā
krodharājaniruddhaṃ tu śmaśānapaṭamadhyagam // SvaT_9.64

śmaśānādalinā lekhyaṃ viṣaraktānvitena tu
yasya nāma varārohe huṃphaṭkāravidarbhitam // SvaT_9.65

mārayetisamāyogāt krūrajātisamanvitam
mriyate saptarātreṇa yo rakṣābhiḥ surakṣitaḥ // SvaT_9.66

vikarālo mahādevi ūrdhvādhaḥ pāśasaṃsthitaḥ
sādhyanāmnastu deveśi huṃphaṭkāravidarbhiṇaḥ // SvaT_9.67

na kṣāmayatyayatnena tasya śatrorbhayaṃ bhavet
manmathena yutaṃ kṛtvā sādhyanāma varānane // SvaT_9.68

dhruvādyaṃ svāhayāntena raktadhyānasamanvitam
amuko 'tra varārohe taddiśo 'bhimukhaḥ sthitaḥ // SvaT_9.69

amukasya vaśaṃ yātu japahomau samācaret
saptāhādvaśamāyāti iti śāstrasya niścayaḥ // SvaT_9.70

meghanādāvasāne tu nāma yasya samālikhet
yakārādyantasaṃruddhaṃ mantraṃ phaḍdvitayānvitam // SvaT_9.71

pretasthāne nidhāpyaitad bhairavaṃ tatra pūjayet
akṣapuṣpairvarārohe taddiśo 'bhimukhaḥ sthitaḥ // SvaT_9.72

tamuccāṭayate kṣipraṃ devi nāstyatra saṃśayaḥ
somarājena deveśi ādimadhyāntasaṃyutam // SvaT_9.73

nāma yasya samālikhya vaṣaḍjātisamanvitam
saṃnidhāpya trimadhure sthāpayetsurasundari // SvaT_9.74

saptarātraprayogeṇa trikālāṣṭaśatena ca
asādhyaṃ sādhayatyāśu dhanaṃ ca vipulaṃ labhet // SvaT_9.75

pañcāṅgena piśācasya krodharājāvasānikām
saṃjñāṃ samuccareddevi krūrajātisamanvitām // SvaT_9.76

unmatto jāyate sādyo homena ca japena ca
mṛtyunñjayaṃ pravakṣyāmi tamekāgramanāḥ śṛṇu // SvaT_9.77

bhūrjapatraṃ samādāya nīrandhraṃ nirvraṇaṃ samam
tasminsamālikhetpadmam aṣṭapatraṃ sakarṇikam // SvaT_9.78

tasminvai karṇikāmadhye sādhyanāma samālikhet
saṃveṣṭayāṣṭau diśo devi svacchandena kṛśodari // SvaT_9.79

praṇavena tu saṃveṣṭya patreṣvevaṃ samālikhet
patrāṣṭake 'pyaghorasya nāmādhastātsamālikhet // SvaT_9.80

vaktavyaṃ deva saṃrakṣa śaraṇaṃ tvāmupāgatam
ādau tryakṣaravinyāsaṃ svacchandaṃ tadanantaram // SvaT_9.81

janmanāma tu sādhyasya akṣarāntaritaṃ likhet
punastryakṣaravinyāsaṃ vaṣaḍantaṃ niyojayet // SvaT_9.82

muṭitvā sikthakenaiva kṣīramadhye tu prakṣipet
jāyate paramā śāntiḥ punaranyannibodha me // SvaT_9.83

juṃsaḥ saṃpuṭamadhyasthaṃ praṇavobhayasaṃyutam
nāma kṛtvā varārohe prakṣipenmadhuratraye // SvaT_9.84

parāṃ śāntimavāpnoti mṛtyurogairna bādhyate
bhūrjapatraṃ samādāya rocanāyā varānane // SvaT_9.85

mātṛkāntaritaṃ nāma dūrvākāṇḍena cālikhet
tadabhyantaragarbhe tu svarairantarītaṃ kuru // SvaT_9.86

punargarbhe samālikhya sādhyanāma varānane
dhruveṇa veṣṭayetpaścād vakāreṇa tataḥ priye // SvaT_9.87

sakāraṃ ca kṣakāraṃ ca likhecca tadanantaram
punarveṣṭaya ṭhakāreṇa māyābījena suvrate // SvaT_9.88

aṅkuśena niruddhyeta rakṣāṃ mṛtyuvināśinīm
svacchandasahitāṃ devi praṇavenādiyojitām // SvaT_9.89

vaṣaḍjātisamopetāṃ karpūrakṣodacarcitām
gandhapuṣpādinā pūjya prakṣipenmadhuratraye // SvaT_9.90

jāyate paramā śāntir nātra kāryā vicāraṇā
athavā guṭikāṃ kṛtvā kaṇṭhe bāhau ca dhārayet // SvaT_9.91

tasya vyādhirna jāyeta ityevaṃ bhairavo 'bravīt
tryakṣaraṃ mūlamantraṃ ca vaṣaḍjātisamanvitam // SvaT_9.92

bhojanodakapāne tu mantrayitvāśnataḥ sadā
na tasya jāyate mṛtyur bhairavasya vaco yathā // SvaT_9.93

athā hinā mahādevi dūṣitaḥ sādhako yadā
mūlamantrasamopetam aghoraṃ tatra yojayet // SvaT_9.94

ātmano bhairavaṃ rūpaṃ kṛtvā caiva sudāruṇam
daṃṣṭrākarālavikaṭaṃ jvālāmālopaśobhitam // SvaT_9.95

sarpairlalallambamānaiḥ khaḍgahastaṃ subhīṣaṇam
pūrvarūpasamopetaṃ sūryakoṭisamaprabham // SvaT_9.96

tenākrāntaṃ mahādevi daṣṭakaṃ tu vicintayet
tajjvālābhiḥ sudīptābhir dagdhaṃ saṃcintayedviṣam // SvaT_9.97

tatkṣaṇāddevadeveśi nirviṣaḥ sa tu jāyate
graheṣvevaṃ vidhaṃ dhyānaṃ yaḥ kuryānmocayetkṣaṇāt // SvaT_9.98

atha dhyāne hyakuśalo yadā kaścinnaro bhavet
tadāgadairmahādevi nirviṣaṃ kurute kṣaṇāt // SvaT_9.99

kumāridvitayaṃ gṛhya nāginyā tu sahaikataḥ
gokarṇikāsitaṃ mūlaṃ somāhvāmūlasaṃyutam // SvaT_9.100

āmagokṣīrasaṃpiṣṭaṃ bhakṣayennirviṣo bhavet
gonimbasya ca mūlena nirviṣatvaṃ prajāyate // SvaT_9.101

aśvamārasya mūlaṃ tu udakena tu peṣayet
pāne nasye pradātavyaṃ tadā bhavati nirviṣaḥ // SvaT_9.102

āragvadhasya mūlaṃ tu udakena ca peṣayet
pāne nasye pradātavyaṃ tadā bhavati nirviṣaḥ // SvaT_9.103

madhukasya tu sāraṃ yan nasye pāne prayojayet
nirviṣastu prajāyeta bhairavasya vaco yathā // SvaT_9.104

jambulāsikamūlaṃ tu pāne nasye prayojayet
nirviṣastu bhaveddevi nātra kāryā vicāraṇā // SvaT_9.105

ṣaḍbindupaṭakharjūrasūkṣmacūrṇaṃ tu kārayet
mayūrapittasaṃyuktaṃ guṭikāṃ kārayetpriye // SvaT_9.106

trilohaveṣṭitāṃ kṛtvā kare kaṇṭhe nidhāpayet
na viṣaṃ kramate tasya yaśca daṣṭo mahoragaiḥ // SvaT_9.107

agadānghṛtasaṃyuktān pibedvai viṣadūṣitaḥ
na viṣaṃ kramate tasya iti śāstrasya niścayaḥ // SvaT_9.108

evamanye 'pi ye yogāḥ svacchandena vinirmitāḥ
kālāgnirnarakāścaiva pātālā hāṭakeśvaraḥ // SvaT_9.109

[pradadyādbhāvitātmā ca siddhyante nātra saṃśayaḥ
svacchandeneti sarvaṃ hi parameśvareṇa pravartitam] // SvaT_9.110

iti svacchandatantre navamaḥ paṭalaḥ samāptaḥ

daśamaḥ paṭalaḥ

adhvāyaṃ tu mahādeva sūcito na tu varṇitaḥ
kathayasva prasādena sādhakānāṃ hitāya tam // SvaT_10.1

adhvānaṃ saṃpravakṣyāmi sādhakānāṃ hitāya vai
atha kālāgnirudrādhaḥ kaṭāhaḥ saṃvyavasthitaḥ // SvaT_10.2

koṭiyojanabāhulyaḥ tasyordhve bhuvanāni tu
navanavatikoṭyaścāpy aṇḍānāṃ tu sahasrakam // SvaT_10.3

koṭīnāṃ saptatirlakṣāṇy ayutānāṃ sahasrakam
arbudānyatha vṛndāni kharvāṇi ca tathaiva ca // SvaT_10.4

padmāni cāpyasaṃkhyānīty evamādīnyanekaśaḥ
teṣāṃ vai nāyako hyatra tv anantaḥ parameśvaraḥ // SvaT_10.5

tena śuddhena śuddhāni tv aṇḍānyatrohakaiḥ saha
śaktyādhārāśrayaireva dvātriṃśatparisaṃkhyayā // SvaT_10.6

koṭikoṭiparīvārās tv anaupamyaguṇānvitāḥ
divyāṅgānaughasaṃkīrṇā bhrūbhaṅgalalitekṣaṇaiḥ // SvaT_10.7

sūryāyutapratīkāśās toraṇāṭṭālamaṇḍitāḥ
na tatra diḥkhitaḥ kaścin muktvā diḥkhamanaṅgajam // SvaT_10.8

ramante tatra vai vīrā nārībhiḥ saha līlayā
bhuvaneṣu vicitreṣu yonyākāreṣu saṃsthitāḥ // SvaT_10.9

bhuvanānyevamuktāni bhuvanāntaravāsinām
sarvāṇi śuddhimāyānti tānyanante viśodhite // SvaT_10.10

athopariṣṭātkālāgniḥ śrīkaṇṭhena niveśitaḥ
adhikāraṃ prakurute tadājñānuvidhāyakaḥ // SvaT_10.11

anekarudrakoṭībhir upetastiṣṭhati priye
adhunā saṃpravakṣyāmi pramāṇaṃ śivanirmitam // SvaT_10.12

yojanānāṃ varārohe yathā bhavati tacchṛṇu
avyaktāddaśabhirbhāgair mahānsthūlo vibhāvyate // SvaT_10.13

dvipañcabhāgo mahato bhūtādiḥ sthūla ucyate
bhūtādeḥ parimāṇaṃ ca bhāvagrāhyaṃ na cākṣuṣam // SvaT_10.14

bhūtāderyaddaśaguṇam aṇīyo dṛśyate rajaḥ
jālāntaragate bhānau paramāṇuḥ sa ucyate // SvaT_10.15

aṣṭānāṃ paramāṇūnāṃ samavāyastu yo bhavet
trasareṇuḥ sa vikhyātaḥ tatpadmaraja ucyate // SvaT_10.16

trasareṇavaśca yetvaṣṭau vālāgraṃ tu vidhīyate
vālāgrāṇi tathātvaṣṭau likṣeti parikīrtitā // SvaT_10.17

likṣāścāṣṭau viduryūkāṃ yūkāścāṣṭau yavo bhavet
aṣṭau yavā varārohe parvāṅguṣṭhamathāṅgulam // SvaT_10.18

dvādaśāṅgulamānena vitastistāla ucyate
tāladvayaṃ bhaveddhastaś caturviṃśatikāṅgulaḥ // SvaT_10.19

caturhasto dhanurdaṇḍo nālikā yūpa eva ca
dhanuḥ sahasre dve pūrṇe krośaḥ samabhidhīyate // SvaT_10.20

krośadvayena gavyūtir gavyūtī dve tu yojanam
anena parimāṇena yojanānāṃ yaśasvini // SvaT_10.21

siṃhāsanaṃ mahādīptaṃ sahasradvayavistṛtam
sahasramucchritaṃ tasya mahāpīṭheṣu suvrate // SvaT_10.22

tiṣṭhate tatra deveśaḥ kālo dvādaśalocanaḥ
sitaraktapītakṛṣṇaś caturvaktro mahābalaḥ // SvaT_10.23

raktāṅgo 'tha karālaśca piṅgabhrūśmaśrulocanaḥ
vaktrajvālā jaṭājvālā lomajvālāḥ sujājvalāḥ // SvaT_10.24

jvalantyasyāyudhajvālāḥ sutīvrāḥ karamadhyagāḥ
jvalatparvatavaddīpto jvalajjvālābhirājitaḥ // SvaT_10.25

daśabāhurmahātmā vai khaḍgakheṭakadhārakaḥ
śaraśārṅgavihastaśca pāśāṅkuśadharastathā // SvaT_10.26

kapālakhaṭvāṅgadharo varadābhayapāṇibhṛt
daśayojanalakṣāṇi śarīraṃ bhāti bhāsvaram // SvaT_10.27

koṭiyojanamānena bhuvanaṃ cāsya jājvalam
saṃbhṛtaṃ rudrakanyābhī rudrairjvalitaśūlibhiḥ // SvaT_10.28

nānārūpavimānaiśca prajvaladbhiḥ samāvṛtam
jvālāstasya viniṣkrāntāḥ koṭayo daśacordhvataḥ // SvaT_10.29

tasyopariṣṭāddeveśi pañcakoṭyo varānane
na kaścinnavasatyatra dhūmoṣmaparivāritaḥ // SvaT_10.30

ataḥ paraṃ varārohe narakāḥ parikīrtitāḥ
pañcāśatkoṭayo devi kathitāhyanupūrvaśaḥ // SvaT_10.31

pradhānaṃ saṃpravakṣyāmi śataṃ tatra varānane
catvāriṃśatsamopetaṃ kathitaṃ nāmataḥ śṛṇu // SvaT_10.32

avīcī rauravaścaiva mahāraurava eva ca
tāmisraścāndhatāmisraḥ saṃjīvanasujīvanau // SvaT_10.33

padmaścaiva mahāpadmaḥ kālasūtrastathaiva ca
sūcīmukhaḥ mahākāyaḥ kṣuradhāro 'siparvataḥ // SvaT_10.34

asistālo drumaścaiva drumamastaka eva ca
drumārāmaśca vikhyātaḥ kumbhīpākastathaiva ca // SvaT_10.35

ambareṣo 'ṅgārarāśiḥ tīkṣṇatuṇḍastathaiva ca
vajratuṇḍaśca śakuniḥ mīnodarakharodarau // SvaT_10.36

sandaṃśaḥ vajrakāyaśca medakaśca varānane
uṣṭragrīvo mahākāyo vetālo vaḍavāmukhaḥ // SvaT_10.37

asṛkpūyahradaścaiva bhramaro maṣakastathā
saṃgrahaśca kapālaśca taptakavaca eva ca // SvaT_10.38

gajapādo mahāvaktraḥ kūrmākhyonakulastathā
pīḍanaścaivakumbhīraḥ krakacaḥ śūlameva ca // SvaT_10.39

anaṅgaścāṅgārodgāraḥ pradīptastrimukhastathā
pañcavaktraḥ śatāsyaśca jalauko biladhūmakaḥ // SvaT_10.40

sutapto jatupaṅkaśca ghorarūpo 'tidāruṇaḥ
asthibhaṅgaḥ pūtimāṃsaḥ dravyaścaiva tvamedhyakaḥ // SvaT_10.41

ulūkaḥ paraśurdaṇḍaḥ kākākhyaśca tathaiva ca
socchvāsaśca nirucchvāsaḥ vṛkāsyaśca tathaiva ca // SvaT_10.42

aśvāsyo gopalādaśca aloko dahanastathā
śvavaktro 'tha davāgniśca kṣārakūpastathā tamaḥ // SvaT_10.43

ahīnāṃ nicayaścaiva taptapāṣāṇa eva ca
virūpo rūpavāṃścaiva citrī citradharastathā // SvaT_10.44

kṛṣṇapiṅgalaraktāsyaḥ mahiṣo rākṣasastathā
kubjaḥ uttaptatailākhyaḥ aśanī vṛṣṭimudgarau // SvaT_10.45

musalaḥ anātapaścaiva yamalādristathaiva ca
krimikūṭaḥ bahuśākhaḥ śalmaliśca phaḍistathā // SvaT_10.46

nigaḍo loharajjuśca lohapañjara eva ca
tanubhedaścoragaśca vṛścikaḥ kāla eva ca // SvaT_10.47

vajrakaṇaḥ kaṭāhaśca paṭṭaḥ saṃkula eva ca
ghoraścājagaraścaiva mahāvaitaraṇī tathā // SvaT_10.48

gṛddhraśca kuraraścaiva kukkuṭaśca pramardakaḥ
kardamaḥ durduraścaiva lamboṣṭho vajranāsikaḥ // SvaT_10.49

cipiṭaḥ khañjarīṭaśca śavalo nīla eva ca
kākaḥ kaṅkumamukhaścaiva śivārāvastataḥ paraḥ // SvaT_10.50

gajanādo mahānādaḥ siṃhanādastathaiva ca
mahāgrāhastathā nakro mūṣikākīṭasāgaraḥ // SvaT_10.51

avākśirāḥ trirāvartaḥ cakrapīḍanakastathā
trapulepastrapukūpaḥ ikṣuyantraḥ girerlatā // SvaT_10.52

kaṭaṅkaṭaścavikhyātaḥ taptavāluka eva ca
ete 'tighorā narakās trikoṇāḥ parikīrtitāḥ // SvaT_10.53

asatkarmaratānāṃ ca prāṇināṃ pātanāya tu
nistriṃśakarmakartṝṇāṃ śaṭhānāṃ pāpināṃ tathā // SvaT_10.54

nirdayādhamajātīnāṃ parahiṃsāratātmanām
paradāraratānāṃ ca śivaśāstrasya dūṣiṇām // SvaT_10.55

devadravyāpahartṝṇāṃ brahmaghnapitṛghātinām
goghnānāṃ ca kṛtaghnānāṃ mitravisrambhaghātinām // SvaT_10.56

suvarṇabhūmihartṝṇāṃ śaucācāranivartinām
dayādākṣiṇyahīnānāṃ paiśunyānṛtacetasām // SvaT_10.57

narakāstu samākhyātās tv akarmapathavartinām
śubhakarmaratā lokā narake na patanti hi // SvaT_10.58

tatsamāsena vakṣyāmi yathāvadanupūrvaśaḥ
satyaṃ kṣāntirahiṃsā ca śaucaṃ snānamakalkatā // SvaT_10.59

dayālaulyaṃ ca yasyāsau narakānnādhigacchati
śānto dāntaḥ suhṛṣṭātmā tv anahaṃkāravānsamaḥ // SvaT_10.60

adrohī cānasūyaśca paraiśvarye ca niḥspṛhaḥ
amātsaryamamānitvaṃ śivabhaktiracāpalam // SvaT_10.61

japadhyānaratiḥ sthairyaṃ kārpaṇyasya ca varjanam
vratāni niyamāścaiva svādhyāyaśca tridaṃdhyatā // SvaT_10.62

sarvatra śraddadhānatvam ārjavaṃ hrīrmanasvitā
tejaḥ praśāntiḥ saṃtoṣo 'priyavākyavivarjanam // SvaT_10.63

samīkṣyakāritā nityaṃ manohaṃkāranigrahaḥ
adambhitvamamāyitvam akalko jñānaśīlatā // SvaT_10.64

pitṛdevārcane bhaktir gobrāhmaṇa śaraṇyatā
agnau homo gururdānaṃ jñānināṃ paryupāsanam // SvaT_10.65

ekānte ca ratirdhyānam ātmanyeva ca tuṣṭatā
avyāpāraḥ parārtheṣu audāsīnyamanāgasaḥ // SvaT_10.66

akrodhitvamanālasyām ete dharmāḥ prakīrtitāḥ
yastvetānbhajate bhāvān so 'mṛtatvāya kalpate // SvaT_10.67

naśyanti pauruṣāḥ pāśā ye 'pyanantāḥ prakīrtitāḥ
śivācāraratānāṃ tu dhārmikāṇāṃ hi dehinām // SvaT_10.68

tasmādevaṃ tu vijñāya mano dharme niyojayet
yasya cittamasaṃbhrāntaṃ nirvikalpamakalmaṣam // SvaT_10.69

sa yāti paramāṃllokān narakāṃśca na paśyati
yasya buddhirasaṃmūḍhā sarvabhūteṣvapātakī // SvaT_10.70

akalkavānsattvavānyo narakānsa na paśyati
jitāni yenendriyāṇi mano yasya vaśe sthitam // SvaT_10.71

tajjayena jitaṃ sarvaṃ trailokyaṃ sacarācaram
svakārye parakārye vā yasya buddhiḥ sthirā bhavet // SvaT_10.72

etadeva hi pāṇḍityaṃ śeṣāḥ pustakavācakāḥ
ityeṣa tāntriko nyāyaḥ kathitastu samāsataḥ // SvaT_10.73

atāntrikāṇāmanyeṣāṃ parisaṃkhyā na vidyate
śivaśāstraratā ye tu gurubhaktiparāyaṇāḥ // SvaT_10.74

paratattvavido ye tu na teṣāṃ duritaṃ bhavet
eteṣāṃ narakāṇāṃ tu pradhānāni nibodha me // SvaT_10.75

pañcatriṃśattu narakāḥ caturbhedāḥ prakīrtitāḥ
catvāriṃśacchataṃhyetat samāsātparikīrtitam // SvaT_10.76

tairviśuddhairviśuddhyanti pañcāśatkoṭayastu tāḥ
pañcatriṃśadyadā vaite dvātriṃśadvā viśodhitāḥ // SvaT_10.77

catvāriṃśacchataṃ śuddhaṃ tadetatsyādvarānane
tribhiḥ śuddhaistu dvātriṃśac chuddhā eva bhavanti hi // SvaT_10.78

teṣāṃ nāmāni vakṣyāmi trayāṇāṃ varavarṇini
avīciścaiva vikhyātaḥ kumbhīpākaśca dāruṇaḥ // SvaT_10.79

mahārauravarājaśca sthānaṃ teṣāṃ nibodha me
adhomadhyordhvabhāgeṣu saṃsthitāste yathākramam // SvaT_10.80

vyāptiṃ teṣāṃ pravakṣyāmi yathāvadanupūrvaśaḥ
narakaikādaśagatam avīciṃ śodhayetpriye // SvaT_10.81

ātmanā dvādaśaṃ devi kumbhīpākaṃ viśodhayet
mahārauravasaṃjñaṃ cāpy evameva na saṃśayaḥ // SvaT_10.82

pañcatriṃśatpravakṣyāmi samāsena varānane
avīciḥ kriminicayo nadī vaitaraṇī tathā // SvaT_10.83

lohaśca śalmaliścaivāpy asiparvata eva ca
socchvāsaśca nirucchvāsaḥ pūtimāṃsaḥ parastathā // SvaT_10.84

taptatrapuḥ kṣārakūpo jatulepastathaiva ca
antarbhūtā avīcau tu kumbhīpākasya śrūyatām // SvaT_10.85

asthibhaṅgaḥ krakacachedaḥ kūpaścāpi kaṭaṅkaṭaḥ
vasāmiśrohyayastuṇḍas trapulepaḥ prakīrtitaḥ // SvaT_10.86

kumbhīpākaśca vijñeyas tīkṣṇāsiśca tathaiva ca
tapralohaśca vijñeyaḥ kṣuradhārapathastathā // SvaT_10.87

aśaniśca sutaptaśca dvādaśaite prakīrtitāḥ
ekādaśāntarvijñeyāḥ kumbhīpākasya dāruṇāḥ // SvaT_10.88

mahārauravarāje ca ata ūrdhvaṃ nibodha me
kālasūtro mahāpadmaḥ kumbhaḥ saṃjīvanekṣukau // SvaT_10.89

pāśo 'mbareṣakaścaiva ayaḥpaṭṭastathaiva ca
daṇḍayantrastvamedhyaśca ghorarūpastathāparaḥ // SvaT_10.90

mahāraurava eteṣām upariṣṭādvyavasthitaḥ
avīcau kṛminarakān kumbhīpāke sudāruṇān // SvaT_10.91

mahārauravake 'medhyān antarbhūtānvicintayet
dvātriṃśannarakāṇāṃ ca mānaṃ caiva nibodha me // SvaT_10.92

navanavatirlakṣāṇi ekaikasyocchrayaḥ smṛtaḥ
lakṣamātrāntarā jñeyā dvātriṃśaccāpyanukramāt // SvaT_10.93

eteṣāmupariṣṭāttu prabhutvena varānane
yogaiśvaryaguṇopetaḥ kūṣmāṇḍādhipatiḥ sthitaḥ // SvaT_10.94

navanavatirlakṣāṇi puraṃ tasya prakīrtitam
tasyopariṣṭātpātālān kathayāmi samāsataḥ // SvaT_10.95

ābhāsaṃ varatālaṃ ca śarkaraṃ ca gabhastimat
mahātalaṃ ca sutalaṃ rasātalamataḥ param // SvaT_10.96

sauvarṇamaṣṭamaṃ jñeyaṃ sarvakāmasamanvitam
ābhāsādyāvatsauvarṇaṃ pramāṇaṃ kathayāmi te // SvaT_10.97

sahasranavakotsedham ekaikaṃ tu purottamam
ekaikasyāntaraṃ jñeyaṃ sahasraparisaṃkhyayā // SvaT_10.98

chatrākārāṇi sarvāṇi teṣāṃ vai bhuvanāni tu
sarvakāmaiḥ sametāni guṇaiḥ sarvairyutāni tu // SvaT_10.99

hemaprākāraśikharaiś chatradhvajasamākulaiḥ
kiṅkiṇījālamukharais toraṇāṭṭālamaṇḍitaiḥ // SvaT_10.100

nirgamaiḥ sagavākṣaiśca divyavastravibhūṣitaiḥ
tantrīmurajavādyaiśca geyatūryaravākulaiḥ // SvaT_10.101

nānābhuvanapaṅktyoghaiḥ sarvaratnasamujjvalaiḥ
prāsādaistuṅgaśikharaiś candrātapasamaprabhaiḥ // SvaT_10.102

rathyāmārgavarārāmaiḥ sadāpuṣpaphalānvitaiḥ
kokilārāvamadhuraiḥ śikhiṣaṭpadasevitaiḥ // SvaT_10.103

haṃsakāraṇḍavākīrṇaiś cakravākopaśobhitaiḥ
sārasārāvasaṃghuṣṭapadminīṣaṇḍamaṇḍitaiḥ // SvaT_10.104

taḍāgaiḥ svacchatoyāḍhyair dīrghikābhiryutāni tu
puruṣaiśca mahākāyair mahābalaparākramaiḥ // SvaT_10.105

sarvaiśvaryasvarūpāḍhyaiḥ sarvalakṣaṇasaṃyutaiḥ
divyavastraiḥ sutāmbūlair divyagandhānulepanaiḥ // SvaT_10.106

divyābharaṇasaṃyuktair mukuṭai ratnamaṇḍitaiḥ
śivārādhanasaktā ye tatprasādena sādhakāḥ // SvaT_10.107

te viśanti mahādevi pātālaṃ siddhasevitam
rasaṃ rasāyanaṃ divyaṃ siddhadravyaṃ labhanti te // SvaT_10.108

krīḍanti cānye satataṃ divyānāṃ yoṣitāṃ gaṇaiḥ
kāminaḥ kāmarūpaistu mattamātaṅgagāmibhiḥ // SvaT_10.109

sarvābharaṇasaṃyuktaiḥ kāmaśāstrasupeśalaiḥ
divyavastraparīdhānaiḥ stanabhārasamānataiḥ // SvaT_10.110

madhyakṣāmaiḥ prasannāsyais taralāyatalocanaiḥ
sakiṅkiṇīnitambaiśca hārakeyūraśobhitaiḥ // SvaT_10.111

sugandhigandhaliptāṅgaiḥ kāñcīmekhalamaṇḍitaiḥ
evaṃ te kathitā devi pātālāntaravāsinaḥ // SvaT_10.112

trayo 'surāstathā nāgā rākṣasāśca vibhāgataḥ
ekaikatra ca pātāle kathitāste varānane // SvaT_10.113

pātālasaptake jñeyās tathānye bhuvanādhipāḥ
balohyatibalaścaiva balavānbalavikramaḥ // SvaT_10.114

subalo balabhadraśca balādhyakṣaśca kīrtitāḥ
etaiḥ śuddhairime śuddhāḥ saptapātālavāsinaḥ // SvaT_10.115

yadūrdhve caiva sauvarṇaṃ pātālaṃ parikīrtitam
tatra vasatyasau devo hāṭakaḥ parameśvaraḥ // SvaT_10.116

purakoṭisahasraistu samantātparivāritaḥ
siddhairudragaṇairdivyair bhaginīmātṛbhirvṛtaḥ // SvaT_10.117

yoginīyogakanyābhī rudraiścaiva sakanyakaiḥ
siddhadravyasamairmantraiś cintāmaṇirasāyanaiḥ // SvaT_10.118

siddhavidyāsamṛddhaṃ vai hāṭakeśasya mandiram
haṭhatpraveśayellokāṃ stadbhāvagatamānasān // SvaT_10.119

tenāsau hāṭakaḥ prokto devadevo maheśvaraḥ
tasyordhve tu sahasrāṇi yojanānāṃ tu viṃśatiḥ // SvaT_10.120

bhūkaṭāhaḥ samuddiṣṭaḥ samantāttu varānane
ato bhagavatī pṛthvī nānājanapadākulā // SvaT_10.121

tasyā madhye mahāmeruḥ sauvarṇaśca varānane
tasyācalasya vistāram ūrdhvādhaḥ kathayāmi te // SvaT_10.122

yojanānāṃ sahasrāṇi caturaśītirucchritaḥ
ṣoḍaśaiva sahasrāṇi adhobhāge praropitaḥ // SvaT_10.123

tānyeva mūlavistāraḥ dviguṇo mūrdhavistaraḥ
tasyordhve tu sabhā divyā nāmnā caiva manovatī // SvaT_10.124

caturdaśasahasrāṇi yojanānāṃ pramāṇataḥ
sarvaratnasuśobhāḍhyā strīsahasrasamanvitā // SvaT_10.125

sarvabhogagaṇopetā brahmaṇastu mahātmanaḥ
siddhavidyādharākīrṇā ṛṣibhiḥ parivāritā // SvaT_10.126

tasyā īśānadigbhāge jyotiṣkaṃ śikharaṃ smṛtam
sūryakoṭipratīkāśaṃ gaṇaprathamasevitam // SvaT_10.127

sarvartukusumopetaṃ devagandharvasevitam
strīsahasrasamākīrṇaṃ sarvaiśvaryasamanvitam // SvaT_10.128

tatrāste bhagavāndevas tryambakaḥ parameśvaraḥ
lokapālairvṛto 'sau hi brahmaviṣṇvindranāyakaḥ // SvaT_10.129

mamāṃśaṃ taṃ vijānīyāḥ surasiddhanamaskṛtam
adhikāraṃ prakurute parecchāsaṃpracoditaḥ // SvaT_10.130

sabhāyā brahmaṇo 'dhastāt sahasrāṇi caturdaśa
yojanānāṃ parityajya cakravāṭaḥ samantataḥ // SvaT_10.131

svargāṣṭakaṃ samuddiṣṭaṃ tatra tiṣṭanti lokapāḥ
pūrveṇendrasya vikhyātā purī nāmnāmarāvatī // SvaT_10.132

tejovatī tathāgneyyāṃ citrabhānoḥ prakīrtitā
dakṣiṇe yamarājasya nāmnā saṃyamanī purī // SvaT_10.133

kṛṣṇāṅgārā tu naiṛtyāṃ rākṣaseśasya kīrtitā
paścimena jaleśasya nāmnā śuddhavatī smṛtā // SvaT_10.134

vāyavyāṃ tu purī vāyor nāmnā gandhavahā priye
uttareṇāpi somasya purī nāmnā mahodayā // SvaT_10.135

aiśānyāmīśarājasya purī nāmnā yaśovatī
etāsāmuttare devi śṛṇu ṣaḍviṃśatiṃ purīḥ // SvaT_10.136

dakṣiṇenāmarāvatyāḥ kāmavatyapsaraḥ purī
sauvarṇī siddhasaṅghānāṃ tasyā vai dakṣiṇena tu // SvaT_10.137

tasyā vai dakṣiṇenānyā padmarāgopaśobhitā
ādityānāṃ purīkhyātā nāmnācāṃśumatī śubhā // SvaT_10.138

sādhyānāṃ rājatī divyā khyātā vai kusumāvatī
vahneḥ paścimadigbhāge viśveṣāṃ revatī purī // SvaT_10.139

tasyāstu paścime devi divyā vai viśvakarmaṇaḥ
paścime dharmarājasya mātṛnandā purī smṛtā // SvaT_10.140

krīḍanti mātarastatra madhupānavighūrṇitāḥ
rudrāṇāṃ paścime tasyā rohitā nāma kāñcanī // SvaT_10.141

tatra śūladharā rudrā yamasya paricārakāḥ
tasyāḥ paścimato jñeyā nāmnā guṇavatī purī // SvaT_10.142

ekādaśānāṃ rudrāṇāṃ vajraprākāratoraṇā
nirṛteḥ pūrvabhāge tu piṅgalā nāma vai purī // SvaT_10.143

svakarmasaṃjñā deveśi piśācāstatra saṃsthitāḥ
nairṛtyuttarasāmīpye purī kṛṣṇāvatī smṛtā // SvaT_10.144

nistriṃśā nāma tatraiva vasanti rākṣasāḥ sadā
tasyā apyuttare bhāge purī haimī sukhāvatī // SvaT_10.145

mitro vasati tatraiva bahubhṛtyajanāvṛtaḥ
tasyā apyuttare haimī gāndharvī nāma viśṛtā // SvaT_10.146

vasanti tatra gandharvā divyakanyāsamāvṛtāḥ
daśakoṭisahasrāṇi teṣāṃ saṃkhyā prakīrtitā // SvaT_10.147

bhūtānāṃ siddhasenā tu varuṇasya tu dakṣiṇe
hemasaṃjñā vasūnāṃ tu varuṇasyāpi cottare // SvaT_10.148

tasyāstūttarato devi nāmnā siddhavatī purī
sarvavidyādharāṇāṃ tu sā purī parikīrtitā // SvaT_10.149

vāyordakṣiṇato devi siddhā nāmnā purī smṛtā
vasanti kinnarāstatra purairhemārkasaprabhaiḥ // SvaT_10.150

vāyoḥ pūrveṇa gāndharvī haimī citrarathasya tu
gandharvarājamukhyasya divyagandharvanāditā // SvaT_10.151

āste bhagavatī sākṣāt saprasvaravibhūṣitā
grāmatrayaparīdhānā jātimekhalamaṇḍitā // SvaT_10.152

mūrcchanātānacitrāṅgī nānātālakalodayā
lakṣaṇavyañjanopetā madhyamenāvaguṇṭhitā // SvaT_10.153

gandharvairgīyamānā sā tatra devī sarasvatī
nāradādyaiśca ṛṣibhir nāgakinnarasevitā // SvaT_10.154

tasyāḥpūrveṇa citrā vai tumbururnāradasya ca
somasya paścātpramadā guhyakānāṃ purī smṛtā // SvaT_10.155

pūrveṇaiva tu somasya nāmnā citravatī purī
sarvadhātumayī citrā kuberasya mahātmanaḥ // SvaT_10.156

ṣaḍviṃśatisahasraistu koṭīnāṃ parivāritaḥ
yakṣāṇāmuttamaḥ śrīmān āste bhogairanuttamaiḥ // SvaT_10.157

tasyā pūrve śubhā nāmnā jāmbūnadamayī purī
tatra vai karmadevāstu devatvaṃ karmaṇā gatāḥ // SvaT_10.158

paścimeneśarājasya viṣṇorvai śrīmatī purī
tatrāste śrīpatiḥ śrīmān atasīpuṣpasannibhaḥ // SvaT_10.159

śaṅkhacakragadāpāṇiḥ pītavāsā janārdanaḥ
īśasya dakṣiṇebhāge nāmnā padmavatī purī // SvaT_10.160

mahāpadmopaviṣṭasya padmamālādharasya tu
padmapatrāyatākṣasya brahmaṇaḥ padmajanmanaḥ // SvaT_10.161

tasyā dakṣiṇato devi nāmnā kāmasukhāvatī
aśvinau tatra deveśi tathā dhanvantariḥ sthitaḥ // SvaT_10.162

uttaretvamarāvatyā mahāmegheti viśrutā
vināyakānāṃ sā divyā vasatistatra kalpitā // SvaT_10.163

daśakoṭisahasrāṇi vīryavantaḥ śubhāstathā
vināyakā mahādīptā agnijvalitatejasaḥ // SvaT_10.164

asurāṇāṃ vadhārthāya aṅguṣṭhānnirmitā mayā
evaṃvidhairadhaścordhvaṃ meruḥ puravarairvṛtaḥ // SvaT_10.165

puryaśca yāḥ samākhyātā meroścaiva samantataḥ
purakoṭisahasraistu sarvāstāḥ saṃbhṛtāḥ priye // SvaT_10.166

sarvaiśvaryasusaṃpūrṇāḥ sarvaratnasamujjvalāḥ
divyastrībhiḥ samākīrṇā divyapuṃbhiḥ samākulāḥ // SvaT_10.167

ānandaḥ satataṃ devi devānāṃ ca pure pure
vimānanagarārāmaiś caturodyānamaṇḍapaiḥ // SvaT_10.168

chatradhvajapatākābhir gajavājisamākulaiḥ
dvandvabhīnandiśabdaiśca śaṅkhakāhalaniḥsvanaiḥ // SvaT_10.169

gītanṛttaistathākīrṇaṃ devānāṃ mandiraṃ sadā
iṣṭāpūrtaratā devi ye narā puṇyabhārate // SvaT_10.170

tryambakaṃ sakṛdarcanti meruṃ gacchanti te narāḥ
gaṅgātoyasusaṃsiktāḥ krīḍanti surasattamāḥ // SvaT_10.171

kathaṃ gaṅgāsamutpannā surasiddhanamaskṛtā
kathayasva prasādena samāsātsurasattama // SvaT_10.172

gaṅgāyāśca samutpattiṃ kathayiṣyāmi suvrate
jaganmātā mahādevi mama patnī purā hi sā // SvaT_10.173

mamanetrodakaṃ caiva karajaiśchādite mama
punarudghāṭite netre jaganmātaḥ purā tvayā // SvaT_10.174

mannetrebhyo 'sravattoyaṃ tvadīyāṅgulibhiḥ priye
daśadhā niḥsṛtā gaṅgā kapālāvaraṇe mama // SvaT_10.175

saptaiva saṃsthitāstatra ekā viṣṇupure sthitā
dvitīyā brahmalokordhve tṛtīyā satyalokagā // SvaT_10.176

svarge caivapunaḥ sā vai saṃsthitā somamaṇḍale
somāccaiva viniḥ sṛtya purakāśe vyavasthitā // SvaT_10.177

tato 'haṃ saṃstuto devi brahmaviṣṇupuraḥsaraiḥ
gaṅgānadīṃ mahāpuṇyāṃ martyānāṃ hitakāmyayā // SvaT_10.178

avatārya mahādeva martyalokaṃ visarjaya
tato mayā sureśāni proktā sā tvaparājitā // SvaT_10.179

lokānāṃ tu hitārthāya āgaccha surasundari
āgatya mama mūrdhānaṃ merumūrdhni punargatā // SvaT_10.180

tasmānnirgatya deveśi caturdikṣūdadhiṃ gatā
pūrve sītā samuddiṣṭā suvahā dakṣiṇena tu // SvaT_10.181

sunandā paścime bhāge bhadrasomā tathottare
mandarastu mahādevi gandhamādanasaṃjñakaḥ // SvaT_10.182

vipulaśca supārśvaśca pūrvādyā uttarāntakāḥ
viṣkambhāśca samākhyātāḥ varṇāṃścaiva nibodha me // SvaT_10.183

sitaṃ caiva haridrābhaṃ nīlaṃ dāḍimasaprabham
prāgviṣkambhasamīpe tu nāmnā citrarathaṃ vanam // SvaT_10.184

tatrāruṇodakaṃ nāma taḍāgaṃ padmamaṇḍitam
gandhamādanasāmīpye nandanaṃ tu mahāvanam // SvaT_10.185

tasyamadhye 'mbujacchannaṃ mānasaṃ tu sarovaram
vipulasya samīpe tu vaibhrājaṃ tu mahāvanam // SvaT_10.186

sitodaṃ tasya madhye tu taḍāgaṃ vimalodakam
vanaṃ pitṛvanaṃ nāma svapārśvasya samīpataḥ // SvaT_10.187

tasyāntastu mahābhadraṃ taḍāgaṃ ca manoramam
kalpadrumāṃśca caturaḥ kathayāmi nibodha tān // SvaT_10.188

mandare 'tha kadambaṃ syān mastake tu vyavasthitam
sahasrayojanāyāmaṃ śākhāpañcaśatocchritam // SvaT_10.189

puṣpaiḥ kumbhapramāṇaiśca bhrājate tatsupuṣpitam
tatpramāṇā smṛtā jambūr gandhamādanamūrdhani // SvaT_10.190

tasyāḥ phalasamūhottho raso jñeyo 'mṛtopamaḥ
tena jambūnadī jātā priye vegavatī bhṛśam // SvaT_10.191

meruṃ pradakṣiṇīkṛtya jambūmūlaṃ viśetsvakam
tatsaṃparkātsamutpannaṃ kanakaṃ devabhūṣaṇam // SvaT_10.192

tena jāmbūnadaṃ loke jñāyate bhūṣaṇottamam
tatra vṛkṣālatāgulmāḥ pakṣiṇaḥ śvāpadādayaḥ // SvaT_10.193

jāmbūnadamayāḥ sarve ye cānye tatravāsinaḥ
vipule 'pi tathāśvatthaḥ ketumāla iti śrutaḥ // SvaT_10.194

tasyendreṇāsurāñjitvā ratnamālā pralambitā
tenāsau ketumāleti khyātaḥ siddhaniṣevitaḥ // SvaT_10.195

nyagrodhaśca supārśve tu tattulyaḥ parikīrtitaḥ
anekaguṇasaṃpanno meruḥ khyātaḥ samāsataḥ // SvaT_10.196

tatpārśvasthānpriye deśān kāthayāmi samāsataḥ
merumadhyāccaturdikṣu lakṣārdhaṃ tu samāsataḥ // SvaT_10.197

lavaṇodadhiparyantaṃ jambudvīpaṃ samantataḥ
parvatāntaritāstatra nava bhāgā bhavanti hi // SvaT_10.198

dakṣiṇe caiva digbhāge trayo jñeyā mahīdharāḥ
niṣadho hemakūṭaśca himavāniti te trayaḥ // SvaT_10.199

uttare cāpi merustu nīlaḥ śveto 'tha śṛṅgavān
prāk paścimāyātā hyete ṣaḍeva tu mahīdharāḥ // SvaT_10.200

nīlaśca niṣadhaścaiva lakṣayāmau prakīrtitau
śvetaśca hemakūṭaśca sahasranavatiḥ smṛtau // SvaT_10.201

himavān śṛṅgavāṃścaiva sahasrāśītireva tu
lavaṇodadhiparyantāḥ sahasradvayavistṛtāḥ // SvaT_10.202

kailāsayukto himavāṃs triśṛṅgaśca sajārudhiḥ
śṛṅgavāṃścandrakanibhaḥ sitaḥ śveto virājate // SvaT_10.203

nīlaratnamayo nīlo niṣadhaḥ padmarāgabhaḥ
sauvarṇo hemakūṭaśca himābho himavāniti // SvaT_10.204

pūrveṇa mālyavānmeroḥ parvatastu virājate
catustriṃśatsahasrāṇi yojanānāṃ sureśvari // SvaT_10.205

yāmyottarāyato bhāti sahasraṃ tasya vistṛtiḥ
tathaivāparadigbhāge tattulyo gandhamādanaḥ // SvaT_10.206

nīlaśca niṣadhaścaiva mālyavāngandhamādanaḥ
catvāriṃśatsahasrāṇi yojanānāṃ samucchritāḥ // SvaT_10.207

caturdikṣu gatau meror dvau dvau sīmāntaparvatau
jaṭharo hemakūṭastu pūrvabhāge vyavasthitau // SvaT_10.208

kailāso himavāṃścaiva dakṣabhāge vyavasthitau
niṣadhaḥ pāriyātraśca apareṇa mahīdharau // SvaT_10.209

jārudhiḥ śṛṅgavāṃścaiva uttareṇa vyavasthitau
meroḥ samantato ramyam ilāvṛtamudāhṛtam // SvaT_10.210

adhastāccakravāṭasya navasāhasravistṛtam
yojanānāṃ caturdikṣu caturaśraṃ samantataḥ // SvaT_10.211

nātapo bhānujastatra na ca somasya raśmayaḥ
prabhavanti hi lokānāṃ merorbhāsā prabhāsitam // SvaT_10.212

pratyagrāmbujapatrābhā janāścātīva komalāḥ
jambūrasaphalāhārā jarāmṛtyuvivarjitāḥ // SvaT_10.213

trayodaśābdasāhasraṃ teṣāmāyuḥ prakīrtitam
devagandharvasiddhāśca ṛṣayo 'tha vināyakāḥ // SvaT_10.214

gaṇamātṛbhaginyaśca vetālā rākṣasādayaḥ
evamādyairasaṃkhyātair vṛtaṃ caitadilāvṛtam // SvaT_10.215

gandhamādanavāruṇyāṃ samudrasya ca pūrvataḥ
ketumālamiti khyātaṃ varṣaṃ sarvaguṇottamam // SvaT_10.216

nīlotpaladalaśyāmā janāstatra suśobhanāḥ
panasasya rasaṃ pītvā jīvantyayutameva ca // SvaT_10.217

jayanto vardhamānaśca aśoko hariparvataḥ
viśālaḥ kambalaḥ kṛṣṇas tatra sapta kulādrayaḥ // SvaT_10.218

mālyavatpūrvabhāgena samudrasyāpareṇa tu
varṣaṃ bhadrāśvasaṃjñaṃ ca tatrāpi tvayutāyuṣaḥ // SvaT_10.219

janāścandrapratīkāśāḥ kālāmraphalabhojanāḥ
kaurañjaḥ śvetaparṇaśca nīlo mālāgrakastathā // SvaT_10.220

padmaścaiva samākhyātās tatra pañca kulādrayaḥ
dvātriṃśattu sahasrāṇi pūrvapaścāyate smṛte // SvaT_10.221

catustriṃśatsahasrāṇi dakṣiṇodaksamāyate
varṣe dve tu samākhyāte kuruvarṣanivāsinaḥ // SvaT_10.222

kuravonāmalokāste kuruvṛkṣaphalāśinaḥ
trayodaśasaharāṇi jīvanti sthirayauvanāḥ // SvaT_10.223

yugmaṃ yugmaṃ prasūyante viyogabhayavarjitāḥ
śyāmāpuṣpanibhāḥ snigdhāḥ surūpāḥ puruṣāḥ striyaḥ // SvaT_10.224

sarvaratnamayī bhūmir himavālukayā citā
navayojanasāhasraṃ dhanvākāraṃ prakīrtitam // SvaT_10.225

sūryakāntendukāntau ca dvau tatra kulaparvatau
kalpavṛkṣaḥ kururnāma tatraiva kusumojjvalaḥ // SvaT_10.226

tasya nāmnā tu tajjñeyaṃ kuruvarṣaṃ suśobhanam
tasyacottaradigbhāge praviśya lavaṇodadhim // SvaT_10.227

pañcayojanasāhasraṃ candradvīpaṃ prakīrtitam
tathā vāyavyadigbhāge praviśya lavaṇodadhim // SvaT_10.228

yojanānāṃ sahasrāṇi catvāryeva varānane
daśayojanasāhasraṃ dvīpaṃ bhadraṃ prakīrtitam // SvaT_10.229

bhadrākāramiti jñeyaṃ sarvakāmaphalapradam
ayutāyuṣo janāstatra divyāmṛtaphalāśinaḥ // SvaT_10.230

candrākhye 'pyayutaṃ cāyur jīvanti phalabhojinaḥ
śvetaśṛṅgavatoścaiva madhye jñeyaṃ hiraṇmayam // SvaT_10.231

lakucasya phalaṃ prāśya janāstatrendusannibhāḥ
jīvantyabdasahasrāṇi mānenārdhatrayodaśa // SvaT_10.232

nīlasyottaradigbhāge tathā śvetasya dakṣiṇe
ramyakaṃ nāma varṣaṃ tu nyagrodhaphalabhojanāḥ // SvaT_10.233

nīlotpaladalaśyāmā jarārogavivarjitāḥ
dvādaśābdasahasrāṇi teṣāmāyuḥ prakīrtitam // SvaT_10.234

navasāhasravistāraṃ ramyakaṃ ca hiraṇmayam
hemakūṭasya saumyena dakṣiṇe niṣadhasya tu // SvaT_10.235

harivarṣaṃ samākhyātaṃ raupyābhāstatra jantavaḥ
dvādaśaiva sahasrāṇi jīvantīkṣurasāśinaḥ // SvaT_10.236

atīva śobhanaṃ tacca navasāhasravistṛtam
hemakūṭasya yāmyena himavatastvathottare // SvaT_10.237

varṣaṃ kiṃpuruṣaṃ nāma tatrahemanibhā janāḥ
navavarṣasahasrāṇi jīvanti plakṣabhojanāḥ // SvaT_10.238

navaiva tu sahasrāṇi vistārastatra kīritaḥ
yāmye himācalendrasya uttare lavaṇodadheḥ // SvaT_10.239

bhārataṃ nāma varṣaṃ tu tatra cālpaṃ sukhaṃ smṛtam
janā rogabhayatrastā duḥkhitā mandasaṃpadaḥ // SvaT_10.240

surūpā mandarūpāśca subhagā durbhagāḥ pare
bhogino mandabhogāśca tathānye 'tyantaduḥkhitāḥ // SvaT_10.241

gaurāḥ śyāmāstathā kṛṣṇā babhravaḥ śvetapiṅgalāḥ
varṇajātiprabhedena nānākarmānurūpataḥ // SvaT_10.242

caturvarṇā antyajāśca jāyante bhāratāhvaye
svadeśabhāṣāyuktāni dvīpadvīpāntarāṇi ca // SvaT_10.243

paṇḍitāśca tathā mūrkhāḥ śilpavijñāninastathā
yogino jñāninaścaiva dharmiṣṭhāḥ pāpino 'pare // SvaT_10.244

yācakāścāpi jāyante dātāraścāpare janāḥ
preṣyā dāsāśca bahavo mānavāḥ satataṃ priye // SvaT_10.245

guṇastvekaḥ sthitastatra śubhāśubhaphalārjanam
naṣṭāsu vidyate kācid yugatrayamayī sthitiḥ // SvaT_10.246

caturyugavatī jñeyā bhāratākhye varānane
tatraiva yatkṛtaṃ karma śubhaṃ vā yadi vāśubham // SvaT_10.247

vasanti tena lokāśca śivādyavīcimadhyagāḥ
mahākālastathaikāmram evamādi varānane // SvaT_10.248

tīrthānāṃ koṭiruddiṣṭā mahāpuṇyaphalodayā
gaṅgādīnāṃ nadīnāṃ ca tatra pañca śatāni ca // SvaT_10.249

navayojanasāhasraṃ dhanvākāraṃ nibodha tam
nava bhedāḥ smṛtāstatra sāgarāntaritāḥ priye // SvaT_10.250

ekaikasya tu dvīpasya sahasraṃ parikīrtitam
śatāni pañca vijñeyaṃ sthalaṃ pañca jalaṃ tathā // SvaT_10.251

parasparamagamyāste teṣāṃ nāmāni me śṛṇu
indradvīpaṃ kaśeruṃ ca tāmravarṇaṃ gabhastimat // SvaT_10.252

nāgadvīpaṃ ca saumyaṃ ca gāndharvaṃ vāruṇaṃ tathā
dvīpaṃ kumārikākhyaṃ ca navamaṃ parikīrtitam // SvaT_10.253

bindusaraḥ prabhṛtyeva kumāryāhvaṃ prakīrtitam
yojanānāṃ sahasraṃ tu nānāvarṇāśramānvitam // SvaT_10.254

ye pūrvoktā guṇā loke bhārate varavarṇini
te tatraiva sthitā loke kumārīsaṃjñake priye // SvaT_10.255

bhūdharāḥ sapta vijñeyās tatraiva tu suśobhanāḥ
mahendro malayaḥ sahyaḥ śaktimānṛkṣaparvataḥ // SvaT_10.256

vindhyaśca pāriyātraśca bhāntyete kulaparvatāḥ
dakṣasāgaramadhyasthāny upadvīpāni ṣaṭ priye // SvaT_10.257

aṅgadvīpaṃ yavākhyaṃ ca malayaṃ śaṅkhasaṃjñakam
kumudaṃ ca varāhaṃ ca ityevaṃ parikīrtitam // SvaT_10.258

kathito malayadvīpe malayo nāma parvataḥ
tasyapāde trikūṭo vai laṅkā tasyoparisthitā // SvaT_10.259

cāmīkaramayī śubhrā catvārodyānamaṇḍitā
citraprākāraracitā vajravaiḍūryamaṇḍitā // SvaT_10.260

anantavibhavāstatra rākṣasā devakanyakāḥ
ramante kanyakāsaktā mahābalaparākramāḥ // SvaT_10.261

agastyaśikharaṃ tatra malaye bhūdharottame
tatrāśramo mahāpuṇya āgastyaḥ sphāṭikaprabhaḥ // SvaT_10.262

tatrānyonyaviruddhāstu sattvāḥ krīḍantyaśaṅkitāḥ
na tatra jāyate mārī nākālaḥ saṃpravartate // SvaT_10.263

na jarā na ca śokaśca nopasargabhayaṃ kvacit
na vadatyanṛtaṃ kaścid rāgadveṣau na kutracit // SvaT_10.264

agastyasya prabhāveṇa tv ajñānaṃ dūrato gatam
tatra vai ṛṣayo vīrā jñānayogakṛtāśramāḥ // SvaT_10.265

japādhyayana homādi pūjāstutiparāyaṇāḥ
tryambakasya mahādevi nityamārādhane ratāḥ // SvaT_10.266

agastyasahitāḥ sarve mokṣābhyudayavādinaḥ
tiṣṭhanti bhāvitātmānaḥ śāpānugrahakāriṇaḥ // SvaT_10.267

lakṣayojanavistīrṇaṃ jambudvīpaṃ samantataḥ
lakṣayojanavistīrṇaṃ lavaṇāmbhaḥ sthitaṃ bahiḥ // SvaT_10.268

triguṇaṃ pariṇāhena sthitaṃ vai maṇḍalākṛti
vṛtrāribhayasaṃtrastāḥ praviṣṭāstatra parvatāḥ // SvaT_10.269

dvādaśaiva mahāvīryās tānbravīmi samāsataḥ
vṛṣabho dundubhirdhūmraḥ praviṣṭāḥ pūrvabhāgataḥ // SvaT_10.270

candraḥ kaṅkastathā droṇaḥ praviṣṭā uttareṇa tu
aśoko 'tha varāhaśca nandanaśca tṛtīyakaḥ // SvaT_10.271

apareṇa nagāstatra praviṣṭā lavaṇodadhim
cakro mainākasaṃjñaśca tṛtīyastu balāhakaḥ // SvaT_10.272

dakṣiṇena varārohe praviṣṭāścaiva bhūdharāḥ
cakramainākayormadhye tiṣṭhedve vaḍavāmukhaḥ // SvaT_10.273

jambūdvīpaṃ samākhyātaṃ prabhavastvadhunocyate
svāyaṃbhuvo manurnāma tasya putraḥ priyavrataḥ // SvaT_10.274

tasyātha daśa putrā vai jātā vīryabalotkaṭāḥ
agnīdhraścāgnibāhuśca medhā medhātithirvapuḥ // SvaT_10.275

jyotiṣmān dyutimān havyaḥ savanaḥ satra eva ca
medhāḥ satro 'gnibāhuśca ete pravrajitāstrayaḥ // SvaT_10.276

saptadvīpeṣu ye śeṣā abhiṣiktā mahābalāḥ
jambudvīpe tathāgnīdhrāḥ tasya putrā nava smṛtāḥ // SvaT_10.277

nābhiḥ kiṃpuruṣaścaiva hariścaiva ilāvṛtaḥ
bhadrāśvaḥ ketumālaśca ramyakaśca hiraṇmayaḥ // SvaT_10.278

navamastu kururnāma navavarṣādhipāḥ smṛtāḥ
agnīdhratastu jātā vai śūrāścātibalotkaṭāḥ // SvaT_10.279

teṣāṃ nāmāṅkitānīha navavarṣāṇi pārvati
nābheḥ putro mahāvīryo vṛṣabho dharmatatparaḥ // SvaT_10.280

tasyāpi hi suto jñeyo bharatastu pratāpavān
tannamnaiva tu vijñeyaṃ bhārataṃ varṣamuttamam // SvaT_10.281

tasyāpyaṣṭau punaḥ putrā jātā kanyāparā priye
bhārate tvaṣṭadvīpe 'tra aṣṭau putrā niveśitāḥ // SvaT_10.282

navamastu kumāryāhvaḥ kumāryāḥ pratipāditaḥ
teṣāṃ nāmnā tu te dvīpā bharatena prakīrtitāḥ // SvaT_10.283

jambudvīpaṃ ca śākaṃ ca kuśaṃ krauñcaṃ ca śālmalim
gomedaṃ puṣkaraṃ caiva sapta dvīpāni pārvati // SvaT_10.284

adhunā saṃpravakṣyāmi samudrāṃstava suvrate
kṣāraḥ kṣīraṃ dadhi ghṛtaṃ tathā ikṣuraso 'pi ca // SvaT_10.285

madirodaśca svādūdaḥ samudrāḥ sapta kīrtitāḥ
jambudvīpaṃ smṛtaṃ lakṣaṃ yojanānāṃ pramāṇataḥ // SvaT_10.286

parimaṇḍalato jñeyaḥ kṣārodastatsamo bahiḥ
evaṃ dviguṇavṛddhyātra samudrā dvīpasaṃsthitāḥ // SvaT_10.287

agnīdhraśca samākhyāto jambudvīpe varānane
śāke medhātithirnāma vapuṣmān kuśasaṃjñake // SvaT_10.288

rājā krauñce 'tha jyotiṣmān śālmalau dyutimānsmṛtaḥ
gomede havyanāmā tu savanaḥ puṣkare tathā // SvaT_10.289

tretāyugasamaḥ kālaḥ śākagomedavāsinām
tathā varṇāśramācārā jñeyāstatra nivāsinām // SvaT_10.290

medhātitheḥ sapta putrāḥ śākadvīpe 'bhiṣecitāḥ
śānto 'bhayastvaśiśiraḥ sukhado nandakaḥ śivaḥ // SvaT_10.291

kṣemakaśca dhruvaśceti varṣanāmnā tu te 'ṅkitāḥ
varṣāṇi sapta khyātāni parvatāṃśca nibodha me // SvaT_10.292

gomedaścandrasaṃjñaśca nārado dundubhistathā
somaka ṛṣabhaścaiva vaibhrājaśca kulādrayaḥ // SvaT_10.293

sukṛtā cānasūyā ca sumukhī ca tṛtīyakā
vipāśā tridivā kumbhī tathā cāmṛtanālikā // SvaT_10.294

etā eva mahānadyo giriṣveteṣu nirgatāḥ
pūrvādārabhya niṣkrāntāḥ praviṣṭāḥ kṣīrasāgaram // SvaT_10.295

śākadvīpe tu ye lokāḥ kṣīrāhārāḥ phalāśinaḥ
candrakāntasamāḥ sarve surūpāḥ priyadarśanāḥ // SvaT_10.296

krīḍanti divyanārībhiḥ sarvaiśvaryasamanvitāḥ
kuśe vapuṣmatā pūrvaṃ sapta putrā niveśitāḥ // SvaT_10.297

śvetalohitajīmūtā harito vaidyutastathā
mānasaḥ suvrataśceti varṣanāmnaiva cāṅkitāḥ // SvaT_10.298

kumudaścorvadaścaiva vārāho droṇakaṅkatau
mahiṣaḥ kusumaścaiva sapta sīmantaparvatāḥ // SvaT_10.299

śvetatoyā tathā kṛṣṇā candrā śuklā ca locanī
vīvṛtā ca vivṛndā ca saptaitāstu saridvarāḥ // SvaT_10.300

dadhyudakaṃ praviṣṭāstā nimnagāḥ pāvanodakāḥ
janāstu sukhinastatra dadhnāmṛtaphalāśinaḥ // SvaT_10.301

divyabhogaratāḥ sarve krīḍantyete sayoṣitaḥ
jyotiṣmatā sapta putrāḥ krauñcadvīpe niveśitāḥ // SvaT_10.302

udbhijjaśca samākhyāto veṇurmaṇḍala eva ca
rathakāraśca lavaṇo dhṛtimānsuprabhākaraḥ // SvaT_10.303

kapilaśceti rājāno varṣanāmnā ca te 'ṅkitāḥ
vaidrumo hemanābhaśca dyutimān puṣpadantakaḥ // SvaT_10.304

kuśalo harimardaśca saptaite tu kulādrayaḥ
mahī dhātā śivāpāpā pavitrā saṃtatadyutiḥ // SvaT_10.305

dambhā ceti samākhyātāḥ saptaitāḥ saritaḥ srutāḥ
ghṛtodaṃ praviśantyetāḥ sarvāḥ pāpaharāḥ priye // SvaT_10.306

janāstadvāsinaḥ sarve surūpāstejasotkaṭāḥ
ghṛtāmṛtaphalāhārāḥ sutṛptāḥ smarapīḍitāḥ // SvaT_10.307

krīḍanti vanitāyuktāḥ padmapatrāyatekṣaṇāḥ
sapta dyutimatā putrāḥ śālmalāvabhiṣecitāḥ // SvaT_10.308

manonugastathoṣṇaśca pāvano hyandhakārakaḥ
munirdundubhināmā ca kuśalaśceti te smṛtāḥ // SvaT_10.309

varṣanāmāni teṣāṃ vai saptānāṃ sapta tu kramāt
krauñco 'tha vāmanaścaivāpy andhakāro divākṛtiḥ // SvaT_10.310

dvibinduḥ puṇḍarīkaśca dundubhiśca kulādrayaḥ
pauṇḍarī kauśikī gaurī siddhā caiva kumudvatī // SvaT_10.311

sandhyā rātrī ca vikhyātā samāsātparikīrtitāḥ
nadyastāḥ śailaniṣkrāntā gacchantīkṣurasārṇavam // SvaT_10.312

pibantīkṣurasaṃ tatra ye janāstannivāsinaḥ
divyakāntiyutāḥ śāntāḥ surūpāḥ priyavādinaḥ // SvaT_10.313

nānānārīsamākīrṇāḥ sarvakāmasukhodayāḥ
havyarājaḥ sutānsapta gomode cābhyaṣecayat // SvaT_10.314

jaladaśca kumāraśca sukumāro marīcakaḥ
kumudaśconnataścaiva mahābhadra iti smṛtāḥ // SvaT_10.315

teṣāṃ nāmnā ca varṣāṇi aṅkitāni svamānataḥ
udayaḥ kesaraścaiva jaṭharo 'tha suraivataḥ // SvaT_10.316

śyāmo 'mbikeyo meruśca śailāḥ sīmantagāstvime
gabhastī sukumārī ca kumārī nālinī tathā // SvaT_10.317

veṇukā cāpyathekṣū ca dhenuketi saridvarāḥ
madirodaṃ vahantyetāḥ puṇyāḥ puṇyajalodvahāḥ // SvaT_10.318

amṛtopamāni svādūni phalānyatra varānane
bhakṣayanti ca tallokāḥ pibanti madirāmṛtam // SvaT_10.319

sarvakāmasamṛddhāśca surūpā vyādhivarjitāḥ
nānāyuvativṛndaiśca rūpayauvanagarvitaiḥ // SvaT_10.320

madālasaiḥ pānamattair amante satataṃ priye
ataśca puṣkarākhye ca savanastatra nāyakaḥ // SvaT_10.321

dvau putrau tena vikhyātau puṣkarākhye niveśitau
parvato valayākāro mānasottarasaṃjñitaḥ // SvaT_10.322

pañcāśaducchrayastasya vistāraḥ pañcaviṃśatiḥ
yojanānāṃ varārohe sarvaratnasamanvitaḥ // SvaT_10.323

dhātakī madhyame rājā mahavīto bahirnṛpaḥ
īrṣyayā rāgatṛṣṇābhir ītibhiśca vivarjitāḥ // SvaT_10.324

sarve te sukhinastatra tasminvarṣadvaye janāḥ
cakrākārastu boddhavyo mānasastu varānane // SvaT_10.325

caturṇāṃ lokapālānāṃ purīstvatra bravīmi te
harervasvekasārākhyā yāmyā saṃyaminī purī // SvaT_10.326

sukhāhvā vāruṇī caiva somasya tu vibhāvarī
puṣkaradvīpaguṇitaḥ svādūdo 'nte vyavasthitaḥ // SvaT_10.327

pañcāśattu sahasrāṇi tripañcāśattathaiva ca
yojanānāṃ tu lakṣāṇi koṭidvitayameva ca // SvaT_10.328

mervardhādyāvatsvādūdaṃ pramāṇaṃ parikīrtitam
tato hemamayī bhūmir daśakoṭyo varānane // SvaT_10.329

devānāṃ krīḍanārthāya lokālokastvataḥ param
parvato valayākāro yojanāyutavistṛtaḥ // SvaT_10.330

lakṣamātrasamutsedho yojanānāṃ varānane
sarvaratnasamopeto hemavarṇaḥ prakīrtitaḥ // SvaT_10.331

tasyāntarbhāsayedbhānur na bahiḥ surasundari
lokapālāḥ sthitāstatra rudrāścāmoghaśaktayaḥ // SvaT_10.332

virujo vasudhāmā ca śaṃkhapāt kardamastathā
hiraṇyaromā parjanyaḥ ketumān bhājanastathā // SvaT_10.333

jāmbūnadamaye śubhre siddhāmaraniveśane
pūrvādārabhya kramaśo yāvadīśānagocaraḥ // SvaT_10.334

lokapālāḥ sthitāste vai pālayanta imāḥ prajāḥ
asya madhye varārohe yonayastu caturdaśa // SvaT_10.335

ceṣṭante vividhākārāḥ svakarmaparirañjitāḥ
lokālokopariṣṭāttu saviturdakṣiṇāyanam // SvaT_10.336

tathottarāyaṇaṃ tatra uttareṇa prakīrtitam
ardharātro 'marāvatyām astameti yamasya ca // SvaT_10.337

madhyāhnaścaiva vāruṇyāṃ saumye sūryodayaḥ smṛtaḥ
yadaiva cāmarāvatyām udayastasya dṛśyate // SvaT_10.338

tadāstameti vāruṇyām ityādityagatāgatam
suvīthī uttare tasya ajavīthī ca dakṣiṇe // SvaT_10.339

pitṛdevapathohyeṣa kathitastu mayā tava
asya bāhye tamo ghoraṃ duḥprekṣyaṃ jīvavarjitam // SvaT_10.340

pañcatriṃśatsmṛtāḥ koṭyo lakṣāṇekonaviṃśatiḥ
catvāriṃśatsahasrāṇi yojanānāṃ varānane // SvaT_10.341

saptasāgaramānaṃ tu garbhodastatsamaḥ smṛtaḥ
brahmaṇo 'ṇḍakaṭāhena yuktā vai merumadhyataḥ // SvaT_10.342

pañcāśatkoṭayo jñeyā daśadikṣu samantataḥ
evametacchataṃ jñeyaṃ koṭīnāṃ pārthivaṃ mahat // SvaT_10.343

ata ūrdhvaṃ pravakṣyāmi pramāṇaṃ varavarṇini
atha vātra mahādevi paripāṭyā samantataḥ // SvaT_10.344

dīkṣākāle tu saṃskārāḥ kramaṃ teṣāṃ nibodha me
śaktiṃ tattvaṃ ca bhuvanaṃ yoniṃ caiva niveśayet // SvaT_10.345

teṣāṃ gandhopacāraṃ tu kṛtvā caiva yathākramam
anantaṃ caiva kālāgniṃ narakāṃśca yathākramam // SvaT_10.346

pātālāni tataścordhve śodhayedanupūrvaśaḥ
upasthānaṃ tataḥ kuryād bhuvarlokasya varānane // SvaT_10.347

tato vāgīśvarī devī saṃpūjya kusumādibhiḥ
tataḥ paśustu saṃprokṣya stāḍyo viśleṣya eva ca // SvaT_10.348

chedanaṃ ca tathākarṣo grahaṇaṃ yojanaṃ tataḥ
garbhadhāritvajanane adhikāraṃ tathaiva ca // SvaT_10.349

yogaṃ bhogaṃ layaṃ caiva tato yoniviśodhanam
caturdaśa samāsena kathayāmyanupūrvaśaḥ // SvaT_10.350

paiśācaṃ rākṣasaṃ yākṣaṃ gāndharvaṃtvaindrameva ca
saumyaṃ tathā ca prājeśaṃ brāhmaṃ caivāṣṭamaṃ viduḥ // SvaT_10.351

saṃhārakramayogena śodhanīyāḥ śivādhvare
paśupakṣimṛgāścaiva tathānye ca sarīsṛpāḥ // SvaT_10.352

sthāvaraṃ pañcamaṃ caiva ṣaṣṭhaṃ mānuṣayonikam
devayonisamāyuktaṃ proktaṃ saṃsāramaṇḍalam // SvaT_10.353

caturdaśavidhaṃ caiva bhūrloke tu viśodhayet
ātmā saṃsaratihyatra māyādyavanigocare // SvaT_10.354

saṃsāraḥ procyate tasmāt paryaṭetsa yatastataḥ
sukhaṃ duḥkhaṃ tathā mohaṃ bhuṅkte caivādhvamadhyagaḥ // SvaT_10.355

bandhatrayasamāyukto vāmaśaktyātvadhiṣṭhitaḥ
īśvareṇa nimittena sṛṣṭisaṃhāravartmani // SvaT_10.356

punaḥ punaścādhvamadhye yujyate sa śubhāśubhaiḥ
adhvamadhye tu ye pāśā jñeyāścānantakoṭayaḥ // SvaT_10.357

pradhānaguṇabhedena yāvaccānāśritaṃ padam
tasmādevaṃ vijānīyāt adhvā bandhasya kāraṇam // SvaT_10.358

caturdaśavidhaṃ yacca proktaṃ saṃsāramaṇḍalam
tasya bhedāhyanantāśca bhidyante karmabhedataḥ // SvaT_10.359

karmavallyohyanantāśca karmeśānādikārakāḥ
ātmanā badhyatehyātmā muñcennātmānamātmanā // SvaT_10.360

kośakāro yathā kīṭa ātmānaṃ veṣṭayeddṛḍham
nacodveṣṭayituṃ śakta ātmānaṃ sa punaryathā // SvaT_10.361

tathā saṃsāriṇaḥ sarve baddhāḥ svaireva bandhanaiḥ
na ca mocayituṃ śaktāḥ paśavaḥ pāśabandhanāḥ // SvaT_10.362

svayameva svamātmānaṃ yāvadvai nekṣate śivaḥ
śivaśaktinipātāttu mucyante pāśabandhanāt // SvaT_10.363

anyathā naiva jānanti svarūpaṃ yatsunirmalam
yattatsvābhijanaṃ śuddham anaupamyamanāmayam // SvaT_10.364

mohitā malamohena baddhāḥ karmakalādinā
nigūḍhāstatra tiṣṭhanti kāṣṭhe vahniryathā tathā // SvaT_10.365

uddhṛtastu yathā vahnir manthakasya vaśātsphuṭam
svasvarūpaṃ prapaśyeta bhāsvaraṃ yatsunirmalam // SvaT_10.366

anyeṣāmapi jantūnāṃ timirākrāntacakṣuṣām
prakāśayati vastūni hatvā vai raśmibhistamaḥ // SvaT_10.367

tathātmā tu vijānāti yatsvarūpamanādimat
manthakasya vaśāddevi nānyathā tu kathaṃcana // SvaT_10.368

manthakastviha deveśi svayameva sadāśivaḥ
ācāryatanumāsthāya sadā cānugrahe sthitaḥ // SvaT_10.369

mantrā manthanavajjñeyā adhvā cātrāraṇiryathā
vāgīśī yonisaṃsthānā dhūmo jñeyo malādivat // SvaT_10.370

ātmā vai vahnivajñeyo bodhakastu paraḥ śivaḥ
udbodhito yathā vahnir nirmalo 'tīva bhāsvaraḥ // SvaT_10.371

na bhūyaḥ praviśetkāṣṭhaṃ tathātmādhvana uddhṛtaḥ
malakarmakalādyaistu nirmukto vigataklamaḥ // SvaT_10.372

tatrastho 'pi na badhyeta yato 'tīva sunirmalaḥ
rasavahnisamāyogāt tāmraṃ kālikayā yathā // SvaT_10.373

viśleṣitaṃ tu tattvajñair hematvaṃ pratipadyate
na bhūyastāmratāṃ yāti tathātmā na kadācana // SvaT_10.374

rasavanmantraśaktistu kriyā jñeyā tu vahnivat
tajjñaścaiva śivo jñeya ācāryatanuvigrahaḥ // SvaT_10.375

ātmā vai hemavajjñeyo malo jñeyastu kālikā
mantradravyakriyāyogād vahnyādhāre tathā priye // SvaT_10.376

guruṇā tantraviduṣā hy ātmā vai nirmalīkṛtaḥ
na bhūyo malatāṃ yāti śivatvaṃ yāti nirmalam // SvaT_10.377

evaṃ jñātvā varārohe dīkṣā kāryā yathā purā
śodhayenmukhyapāśāṃśca ye proktāste mayā purā // SvaT_10.378

guṇabhūtāstu ye pāśās te 'pi śuddhyanti tadvaśāt
caturdaśavidhaṃ caiva yaduktaṃ tu mayā purā // SvaT_10.379

saṃsāramaṇḍalaṃ devi śoddhyaṃ tadavanītale
tadvakṣyāmi kramātsarvaṃ yathā śodhyaṃ śivādhvare // SvaT_10.380

brahmādistambhaparyantaṃ prādhānyena viśodhayet
brāhmaṃ caiva tu prājeśaṃ saumyamaindraṃ tathaiva ca // SvaT_10.381

gāndharvaṃ cāparaṃ yākṣaṃ rākṣasaṃ ca tathāparam
paiśācaṃ kramataḥ śodhyaṃ sthāvaraṃ mānuṣaṃ tathā // SvaT_10.382

saptacchadaṃ sthāvarāṇāṃ sarpāṇāṃ vāsukiṃ tathā
pakṣiṇāṃ garuḍaṃ caiva mṛgāṇāṃ siṃhameva ca // SvaT_10.383

paśūnāṃ caiva goyoniṃ manuṣyāṃśca viśodhayet
antyajāñchūdraviṭ kṣatra brāhmaṇāṃśca viśodhayet // SvaT_10.384

pañcabhirbrahmabhirdevit vadhikārānviśodhayet
daśāhutiprayogeṇa antyajān brāhmaṇāvadhi // SvaT_10.385

brāhmaṇasyādhikārāṣṭau catvāriṃśatameva ca
garbhaḥ puṃsavanaṃ caiva sīmanto jātakarma ca // SvaT_10.386

nāma niṣkramaṇaṃ caiva annaprāśanacūḍakam
anenaiva varārohe śodhyāstvaṣṭau prakīrtitāḥ // SvaT_10.387

etairnivartitairdevi tato 'sau jāyate dvijaḥ
navamo vratabandhastu sa cāṅgī parikīrtitaḥ // SvaT_10.388

aṅgāni saṃpravakṣyāmi yathāvadanupūrvaśaḥ
mekhalā dantakāṣṭhaṃ ca ajinaṃ tryāyuṣaṃ tathā // SvaT_10.389

saṃdhyāṃ vahnerupāsāṃ ca bhikṣāṃ vai saptamaṃ viduḥ
niyantṝṇi ca dṛṣṭāni dīkṣākāle varānane // SvaT_10.390

bhauteśaṃ pāśupatyaṃ ca gāṇaṃ gāṇeśvaraṃ tathā
unmattakāsidhāraṃ ca ghṛteśaṃ saptamaṃ viduḥ // SvaT_10.391

saptaitāni tu dṛṣṭāni vratāni brahmacāriṇām
caryāvratāni bodhyāni aṅgatve kīrtitāni tu // SvaT_10.392

ebhistu sahitaṃ hyekaṃ navamaṃ vratabandhanam
tasyāntarbhūtamevaitat kathitaṃ vratasaptakam // SvaT_10.393

caturdaśa vratānyevaṃ hotavyāni varānane
vedavratāni catvāri hotavyāni na saṃśayaḥ // SvaT_10.394

aiṣṭikaṃ pārvikaṃ caiva bhautikaṃ saumikaṃ tathā
vrateśvarāstu catvāro brahmacāriniyāmakāḥ // SvaT_10.395

trayodaśavijānīyāt tato vai vedabhājanam
tato bhavati godānaṃ taccaturdaśakaṃ priye // SvaT_10.396

snāta udvāhayedbhāryāṃ jñānasiddhaḥ kumārikām
kṛtvā darbhamayīṃ patnīṃ tayā saha yajetkratūn // SvaT_10.397

tajjñeyaṃ pañcadaśamaṃ tataḥ pākamakhāḥ kramāt
naimittikāṃśa tānāhuḥ pravakṣyamyanupūrvaśaḥ // SvaT_10.398

aṣṭakāḥ pārvaṇī śrāddhaṃ śrāvaṇyāgrāyaṇī tathā
caitrī cāśvayujī ceti sapta pākamakhāḥ kramāt // SvaT_10.399

etaiḥ saha vijānīyād dvāviṃśatparisaṃkhyayā
āgneyaṃ cāgnihotraṃ ca darśaṃ caiva tataḥ param // SvaT_10.400

paurṇamāsī tathā jñeyā cāturmāsyaṃ tathaiva ca
paśubandhaḥ samuddiṣṭaḥ sautrāmaṇirataḥ param // SvaT_10.401

haviryajñāḥ samākhyātāḥ saptaite pāvanāḥ priye
ebhiḥ saha vijānīyāt saṃskāraikonatriṃśakam // SvaT_10.402

agniṣṭomātyagniṣṭomau ukthaḥ ṣoḍaśikā tathā
vājapeyo 'tirātrastu āptoryāmastu saptamaḥ // SvaT_10.403

somasaṃsthāḥ samākhyātāḥ ṣaṭtriṃśatparisaṃkhyayā
hiraṇyapādaḥ prathamas tathā guhyahiraṇyadhṛt // SvaT_10.404

hiraṇyameḍhro hiraṇyanābhir hiraṇyagarbha eva ca
hiraṇyaśrotro hiraṇyatvag ghiraṇyākṣastathaiva ca // SvaT_10.405

hiraṇyajihvastacchṛṅgo daśa yajñāḥ prakīrtitāḥ
śatena tu ghṛtaṃ cātra ekaikaṃ tu vijāyate // SvaT_10.406

ete sarve sahasreṇa śuddhyante saptatriṃśakaḥ
aśvamedhaṃ tataḥ paścāj juhuyāttu yathākramam // SvaT_10.407

evaṃ kṛtaistu taiḥ sarvais tataścaiva gṛhī bhavet
aṣṭātriṃśattamaṃ taṃ tu vānaprasthaṃ tato bhavet // SvaT_10.408

pārivrājyaṃ tato 'nteṣṭim evaṃ brāhmaṇyamāpnuyāt
ata ātmaguṇānaṣṭau kathayāmi samāsataḥ // SvaT_10.409

dayā sarveṣu bhūteṣu kṣāntiścāpyanasūyatā
śaucaṃ caivamanāyāso maṅgalaṃ cāpyataḥ param // SvaT_10.410

akārpaṇyaṃ cāspṛhā cety aṣṭāvātmaguṇāḥ smṛtāḥ
catvāriṃśadathāṣṭau tu saṃskārāśca samāsataḥ // SvaT_10.411

etaiḥ śuddhaistu śuddhyanti asaṃkhyā ye 'pi suvrate
ato 'nteṣṭiṃ tu hutvā vai guṇānāpādayecchiśoḥ // SvaT_10.412

pañca pañcāhutīrhutvā brahmabhiścāpyanukramāt
tilairghṛtena vātāṃśca ūrdhve tu viniyojayet // SvaT_10.413

ūrdhvaśabdena cāśuddhaṃ yatkarma parikīrtitam
tasmin saṃyojanaṃ kāryaṃ nacānyatra vidhīyate // SvaT_10.414

tasmānnoddharaṇaṃ kāryaṃ na cāpi nayanaṃ kvacit
yattatra paripāṭyā tu karma tatra niyojayet // SvaT_10.415

tato 'ṇimādirāpādyo brahmabhiścāpyanukramāt
pañcāhutiprayogeṇa bhogārthaṃ caivamātmanaḥ // SvaT_10.416

ūrdhvaśabdena tajñeyaṃ yadbhūrlokaṃ samāśritam
tasminyuktasya kartavyaṃ nacānyasminkadācana // SvaT_10.417

anuddhṛte kathaṃ yogaḥ yāvat karma na bhujyate
tasmāttu yogaśabdena tattatkarmaikacintanā // SvaT_10.418

nivartyate mahādevi niṣkṛtiṃ juhuyāttataḥ
śivenāṣṭaśatāhutyā tatastu bhuvanādhipān // SvaT_10.419

bhuvanāntarnivāsāṃśca bhuvanānāṃ yathākramam
homenaiva tu saṃśodhya viśleṣaṃ chedanaṃ tathā // SvaT_10.420

pūrṇaṃ caiva samuddhāraṃ tatsthatvaṃ cāpyanukramāt
prāyaścittaṃ tato hutvā nyūnādhikanimittataḥ // SvaT_10.421

evamādikrameṇaiva dhāmāntaṃ ca viśodhayet
bhūrlokastu samākhyāto bhuvolokaṃ nibodha me // SvaT_10.422

bhūpṛṣṭhadyāvadādityaṃ lakṣamekaṃ pramāṇataḥ
daśa vāyupathā madhye tv ayutāyutasaṃkhyayā // SvaT_10.423

ādye vāyupathe meghān kathayāmi yathāsthitān
pañcāśadyojanādūrdhvam ṛtarddhirnāma mārutaḥ // SvaT_10.424

yo vivardhayate puṣṭim oṣadhīnāṃ balaṃ tathā
bṛṃhayecca mahīṃ sarvām āpyāyayati cāvyayaḥ // SvaT_10.425

divā haṃsaḥ sa vai vāyur manujānāṃ sukhāvahaḥ
yato gṛddhrāndhārayati tena gṛddhradharaḥ smṛtaḥ // SvaT_10.426

prācetaso nāma vāyuḥ pracetobhivinirmitaḥ
sa vai nāśayate vṛkṣān kadācitsaṃpravartayet // SvaT_10.427

agniḥ prācetaso nāma tenaiva saha tiṣṭhati
yadā dahati veśmāni tadāsau samudāhṛtaḥ // SvaT_10.428

sukhī samudre vasati sa jalānnopaśāmyati
yojanānāṃ śatādūrdhvaṃ senānīrvāyurucyate // SvaT_10.429

vidyudvanto mūkameghā vasantyasmiṃśca mārute
te bhuvaḥ krośamātreṇa tiṣṭhanto 'pasṛjantyapaḥ // SvaT_10.430

yojanānāṃ śatādūrdhvaṃ meghāḥ sattvavahāḥ smṛtāḥ
matsyamaṇḍūkakūrmāṃśca varṣantyete ca durdine // SvaT_10.431

yojanānāṃ śatādūrdhvaṃ vāyuroghaḥ prakīrtitaḥ
tasmiṃstu rogadā meghā varṣanti ca viṣodakam // SvaT_10.432

tenopasargā jāyante mārakāḥ sarvadehinām
tasmādūrdhvaṃ tu tāvadbhyo devyamoghaḥ sthito marut // SvaT_10.433

tasmiṃste mārakā meghā amoghe saṃpratiṣṭhitāḥ
vajrāṅgo nāma vai vāyuḥ pañcāśadyojanasthitaḥ // SvaT_10.434

tasmiṃstūpalakā nāma meghāstūpalavarṣiṇaḥ
tāvadbhiryojanaireva tato vai vaidyuto 'nilaḥ // SvaT_10.435

meghāśca vaidyutāstasmin nivasanti tu vaidyute
aśanirvāyusaṃkṣobhāt teṣvasau jāyate mahān // SvaT_10.436

tadūrdhvaṃ yojanānāṃ ca pañcāśadraivataḥ smṛtaḥ
tasminpuṣṭivaho nāma puṣṭiṃ varṣati dehinām // SvaT_10.437

saṃvarte rogadā meghās te rogodakavarṣiṇaḥ
pañcāśadyojane te vai tasmiṃstiṣṭhanti toyadāḥ // SvaT_10.438

viṣāvarto nāma vāyuḥ pañcāśadupari sthitaḥ
tasminkrodhodakā nāma meghā vai saṃpratiṣṭhitāḥ // SvaT_10.439

te krodharāgabahulaṃ saṃgrāmabahulaṃ tathā
rājñāṃ kṣayakaraṃ caiva prajānāṃ kṣayadaṃ tathā // SvaT_10.440

varṣaṃ caivātra kurvanti yadā varṣanti te ghanāḥ
aghopyamegho vajrāṅgo vaidyuto raivatastathā // SvaT_10.441

saṃvartaśca viṣāvarto vāyavo ghoraveginaḥ
agho vasanti vai divyāḥ piśācāḥ skandadehajāḥ // SvaT_10.442

triṃśatkoṭisahasrāṇi skandasyānucarāḥ smṛtāḥ
te vai divyaiśca kusumair arcayanti harātmajam // SvaT_10.443

amoghe vināyakā ghorā mahādevasamudbhavāḥ
triṃśatkoṭisahasrāṇi tasmin vāyau pratiṣṭhitāḥ // SvaT_10.444

ye haranti kṛtaṃ karma narāṇāmakṛtātmanām
vajrāṅge 'pi tathā vāyau mātaṅgāḥ krūrakarmiṇaḥ // SvaT_10.445

bhinnāñjananibhā ghorās tāpanā nāma viśrutāḥ
vidyādharāṇāmadhamā manaḥ pavanagāminaḥ // SvaT_10.446

ye vidyāpauruṣe ye ca vaitālādīñśmaśānataḥ
sādhayitvā tataḥ siddhās te 'smin vāyau pratiṣṭhitāḥ // SvaT_10.447

vaidyute 'psarasastasmin vāsavena prayojitāḥ
tiṣṭhanti sarvadā tatra pṛthivīpurapālane // SvaT_10.448

bhṛgo vahnau jale vāpi saṃgrāmeṣvanivartakāḥ
gograhe bandimokṣe vā mriyante puruṣottamāḥ // SvaT_10.449

te vrajanti tatastūrdhvaṃ vimānairmaṇicihnitaiḥ
patākādīrghikākīrṇair divyaghaṇṭānināditaiḥ // SvaT_10.450

strīsahasraparīvārair vimānaistānnayanti tāḥ
raivate tu mahātmānaḥ siddhā vai saṃpratiṣṭhitāḥ // SvaT_10.451

gorocanāñjane bhasma pāduke ajinādi ca
sādhayitvā mahātmānaḥ siddhāste kāmarūpiṇaḥ // SvaT_10.452

te vasanti mahātmāno divyāṃ siddhimavasthitāḥ
saṃvarte 'pi mahāvāyau vidyādharagaṇāḥ smṛtāḥ // SvaT_10.453

daśa triṃśacca koṭyaste divyābharaṇa bhūṣitāḥ
divyagandhānuliptāste divyasragdhāmabhūṣitāḥ // SvaT_10.454

āgneyā dhūmajā meghāḥ śītadurdinadāḥ smṛtāḥ
viṣāvartaṃ nāvamiva te vāyuṃ yānti miśritāḥ // SvaT_10.455

tatra gandharvakuśalā gandharvasahadharmiṇaḥ
vaṃśavīṇāvidhijñāśca pakṣiṇaḥ kāmarūpiṇaḥ // SvaT_10.456

brahmajā nāma vai meghā brahmaniḥśvāsasaṃbhavāḥ
upariṣṭādyojanaśatād durjayasyopari sthitāḥ // SvaT_10.457

tatra vai durjayā nāma indrasya parirakṣakāḥ
parāvahābhidhaṃ vāyuṃ te samāśritya saṃsthitāḥ // SvaT_10.458

mahāvīryabalopetā daśa koṭyaḥ prakīrtitāḥ
puṣkarāvartakā nāma meghā vai padmajodbhavāḥ // SvaT_10.459

śakreṇa pakṣā ye cchinnāḥ parvatānāṃ mahātmanām
parāvahastānvahati manujāniva vāraṇaḥ // SvaT_10.460

tasminvāyugamā nāma gandharvā gaganālayāḥ
ekādaśa tu vai koṭyas teṣāṃ tu samudāhṛtāḥ // SvaT_10.461

jīmūtā nāma ye meghā devebhyo jīvasaṃbhavāḥ
dvitīyamāvahaṃ vāyuṃ meghāste ca samāśritāḥ // SvaT_10.462

tasmiñjīmūtakā nāma vidyādharagaṇā daśa
āvahastu tato vāyur yatra droṇāḥ samāśritāḥ // SvaT_10.463

tasmindroṇāḥ samākhyātā meghānāṃ parirakṣakāḥ
hitārthaṃ tu prajānāṃ vai nirmitāste mayā purā // SvaT_10.464

upariṣṭātkapālotthāḥ saṃvartānāma vai ghanāḥ
mahāparivaho nāma vāyusteṣāṃ samāśrayaḥ // SvaT_10.465

ādye vāyupathehyevaṃ meghā vai vāyubhiḥ saha
siddhāśca patayaścaiva kathitā meghacāriṇaḥ // SvaT_10.466

dvitīye vāyupathe jñeyā agnikanyāśca mātaraḥ
tā vasanti guṇopetā rudraśaktyātvadhiṣṭhitāḥ // SvaT_10.467

tṛtīye vāyupathe caiva vasante siddhacāraṇāḥ
svakarmabhogasaṃsiddhāḥ sarvasiddhairadhiṣṭhitāḥ // SvaT_10.468

caturthe pathi caivātra vasantyāyudhadevatāḥ
nārācacakracāparṣṭi śūlaśaktīṣumudgarāḥ // SvaT_10.469

pañcame pathi deveśi vasantyairāvatādayaḥ
airāvato 'ñjanaścaiva vāmanaśca mahāgajaḥ // SvaT_10.470

supratīko gajendraśca puṣpadantastathaiva ca
kumudaḥ puṇḍarīkaśca sārvabhaumo 'pi cāṣṭamaḥ // SvaT_10.471

diggajā iti vikhyātāḥ svasu dikṣu vyavasthitāḥ
ṣaṣṭhe vāyupathe devi pakṣirājo mahābalaḥ // SvaT_10.472

garutmāniti vikhyāto durjayo 'tīva vīryavān
saptame vyomagaṅgā tu nānājalacarānugā // SvaT_10.473

divyāmṛtajalā puṇyā tridhā sā parikīrtitā
sā bhrāntā nabhaso madhye samantātparimaṇḍalā // SvaT_10.474

ākāśagaṅgā prathitā devānāṃ satatotsavā
puṣpamāleva sā bhāti nabhasaḥ śirasi sthitā // SvaT_10.475

tatra siddhairmahābhāgair vidyādharagaṇaistathā
gandharvairapsarobhiśca sādhyairviśvairmarudgaṇaiḥ // SvaT_10.476

rudrairvasubhirādityaiḥ pitṛdevamaharṣibhiḥ
rakṣobhirguhyakaiścaiva divyastutiparāyaṇaiḥ // SvaT_10.477

stuvadbhiśca japadbhiśca gāyadbhiśca mahātmabhiḥ
nṛtyadbhirvalgamānaiśca divyadundubhiniḥsvanaiḥ // SvaT_10.478

bherīmṛdaṅgavādyaiśca vallakīnāṃ ca niḥsvanaiḥ
vaṃśavāditranādaiśca manovāyusamīritaiḥ // SvaT_10.479

vaidūryanālaiḥ kamalair hemapatraiḥ sugandhibhiḥ
kesaraiḥ padmarāgaiśca mahācakrapramāṇakaiḥ // SvaT_10.480

nṛtyantīva saricchreṣṭhā vimānaśatamaṇḍitā
maṇḍitā ca vanairdivyair dharmādhārā mahānadī // SvaT_10.481

mama netrādviniṣkrāntā kriyāśaktiḥ parā hi sā
mahāmandākinī devī tridaśaiḥ paryupāsitā // SvaT_10.482

mahāvimānakoṭībhir nirantaramavasthitaiḥ
śobhitāsau bhagavatī nityamāste nabhastale // SvaT_10.483

tatraiṣā meruśirasi mama vai mastakāccyutā
papāta dharaṇīpṛṣṭhe lokānāṃ hitakāmyayā // SvaT_10.484

akṣobhyā sāpyasau gaṅgā tiṣṭhatyaniladhāritā
yojanānāṃ śataṃ pūrṇaṃ vistāro 'syāḥ prakīrtitaḥ // SvaT_10.485

pariṇāhastataḥ koṭyaḥ mahāvegavatī śubhā
sā bhramantīva saṃtiṣṭhet samantātparimaṇḍalā // SvaT_10.486

dhruvamāpūrya sā devī tv atyadbhutamavasthitā
divyāmṛtavahā puṇyā sarvapāpapraṇāśinī // SvaT_10.487

aṣṭame vṛṣarājastu sapatnīkaḥ sanandanaḥ
vasati tvapratīghātaḥ pratyakṣo dharma eva saḥ // SvaT_10.488

navame pathi cātrāste dakṣo nāma prajāpatiḥ
brahmaiva sākṣādvasati brahmaśaktyā tvadhiṣṭhitaḥ // SvaT_10.489

daśame vāyupathe devi vasurudradivākarāḥ
atra cāṅgārakaḥ sarpir nairṛtaḥ sadasatpatiḥ // SvaT_10.490

budhaśca dhūmaketuśca vikhyātaśca jvarastathā
ajaśca bhuvaneśaśca mṛtyuḥ kāpālikastathā // SvaT_10.491

ekādaśa smṛtā rudrāḥ sarvakāmaphalodayāḥ
dhātā dhruvaśca somaśca varuṇaścānilo 'nalaḥ // SvaT_10.492

pratyūṣaśca pradoṣaśca vasavo 'ṣṭau prakīrtitāḥ
vasavaḥ kathitāhyete ādityāṃśca nibodha me // SvaT_10.493

aryamā indravaruṇau pūṣā viṣṇurgabhastimān
mitraścaiva samākhyātas tv ajaghanyo jaghanyakaḥ // SvaT_10.494

vivasvāṃścaiva parjanyo dhātā vai dvādaśaḥ smṛtaḥ
kāśyapeyānvidustvetān teṣāṃ tejonidheratha // SvaT_10.495

amṛtodbhavo 'rtho divyaḥ sarvadevasamanvitaḥ
yajñaścakraṃ rathe tasmin sarvajñānamayī ca dhūḥ // SvaT_10.496

saptāśvāśca svarāḥ sapta vedahūṃkāraniḥsvanāḥ
nāgā yoktrāṇi teṣāṃ vai aruṇaścaiva sārathiḥ // SvaT_10.497

satyaṃ ca mañcakaṃ tasya vāyurvego rathasya tu
navayojanasāhasro vigraho bhāskarasya tu // SvaT_10.498

triguṇaṃ maṇḍalaṃ tasya trailokye bhāti bhāsvaram
jñānaśaktiḥ parāhyeṣā tapatyādityavigrahā // SvaT_10.499

māsavāraprayogeṇa saṃcaranti śivecchayā
ahorātraṃ bhramantyete bhuvarlokaṃ samantataḥ // SvaT_10.500

tataḥ somastu lakṣeṇa ādityoparisaṃsthitaḥ
āpyāyayañjagatsarvaṃ sudhādhārāpravarṣaṇaiḥ // SvaT_10.501

candrarūpeṇa tapati kriyāśaktiḥ śivasya tu
indūrdhve lakṣamātreṇa sthitaṃ nakṣatramaṇḍalam // SvaT_10.502

lakṣadvayena tasyordhvaṃ saṃsthito bhūminandanaḥ
lakṣadvayena tasyordhve saṃsthitaḥ somanandanaḥ // SvaT_10.503

surācāryo 'pi tasyordhve dvilakṣeṇaiva saṃsthitaḥ
tasyordhve 'pi dvilakṣeṇa tiṣṭhate bhṛgunandanaḥ // SvaT_10.504

tasyopari dvilakṣeṇa sauriḥ sarpati līlayā
lakṣamātreṇa tu ṛṣīn kathayāmi samāsataḥ // SvaT_10.505

atriścaiva vasiṣṭhaśca pulastyaḥ pulahaḥ kratuḥ
bhṛgvaṅgirāmarīciśca ṛṣayaḥ saṃprakīrtitāḥ // SvaT_10.506

yamaniyamatohyete śāpānugrahakārakāḥ
bhītāśca parapīḍāyāḥ śūrāḥ śāstravicāraṇe // SvaT_10.507

jñānakhaḍgodyatāḥ sarve tv ajñānapaṭalāpahāḥ
mantrayogakriyācāryā saṃnaddhā duratikramāḥ // SvaT_10.508

yogaiśvaryaguṇopetāḥ śivārādhanatatparāḥ
tebhyo lakṣādhruvo devi tārakāḥ sa caturdaśa // SvaT_10.509

śarīraṃ ghaṭitaṃ tābhir dhruvasya varavarṇini
brahmaivāpararūpeṇa brahmasthāne niyojitaḥ // SvaT_10.510

tasyajyotirgaṇo devi nibaddhobhramate sadā
niścalaḥ sa tu vijñeyaḥ śivaśaktyātvadhiṣṭhitaḥ // SvaT_10.511

daśapañca ca lakṣāṇi dhruvāntaṃ bhūmimaṇḍalāt
vāyuskandhānsthitāṃstvatra kathayāmi samāsataḥ // SvaT_10.512

āmeghādbhāskarātsomān nakṣatrādgrahamaṇḍalāt
ṛṣisaptakanirdeśād ādhruvāntaṃ ca saptamaḥ // SvaT_10.513

ādityādighruvāntaśca svarlokaḥ parikīrtitaḥ
atra rājā mahendro vai tiṣṭhate surapūjitaḥ // SvaT_10.514

ṛṣidevaiḥ sagandharvair vṛtaścāpsarasāṃ gaṇaiḥ
agnihotraṃ kratūnvāpi kṛtvā jñānavivarjitāḥ // SvaT_10.515

svarlokaṃ tu narā yānti punarāyānti mānuṣam
svarlokasyoparisṭāttu dve koṭī yojanāni tu // SvaT_10.516

pañcāśītiśca lakṣāṇi maharloko varānane
ṛṣayaścaiva siddhāśca mārkaṇḍādyā vasanti vai // SvaT_10.517

koṭyaṣṭakaṃ mahādevi yojanānāṃ varānane
maharlokopariṣṭāttu janalokovyavasthitaḥ // SvaT_10.518

ekapādo 'tha jahnuśca kapilaścāsuristathā
bhautiko vāḍvaliścaiva janalokanivāsinaḥ // SvaT_10.519

dvādaśaiva tathā koṭyo janalokordhvataḥ priye
tapolokaḥ samākhyāta ṛṣiyogeśvarākulaḥ // SvaT_10.520

sanakaścasanandaśca sanatkumāraḥ sanandanaḥ
śaṅkuścaiva triśaṅkuśca tapolokanivāsinaḥ // SvaT_10.521

padmāḥ ṣaṭpañcapañcāśat koṭyo lakṣāṇi viṃśatiḥ
bhūrlokāntaṃ samārabhya yāvatsatyaṃ varānane // SvaT_10.522

iyaṃ saṃkhyā samākhyātā bhuvanānāṃ varānane
koṭyaḥ ṣoḍaśamānena tapolokordhvataḥ priye // SvaT_10.523

satyalokaḥ samākhyāto yatra brahmā svayaṃ sthitaḥ
krīḍate bhagavāndevo vṛta ātmasamairdvijaiḥ // SvaT_10.524

karmajñānena saṃsiddhā advaitapariniṣṭhitāḥ
ānandapadasaṃprāptā ānandapadamāgatāḥ // SvaT_10.525

ṛgvedomūrtimāṃstasminn indranīlasamadyutiḥ
divyagandhaviliptāṅgo divyābharaṇabhūṣitaḥ // SvaT_10.526

saṃsthitaḥ pūrvatastasya dīpyamānaḥ svatejasā
uttareṇa yajurvedaḥ śuddhasphaṭikasaṃnibhaḥ // SvaT_10.527

divyakuṇḍaladhārī ca mahākāyomahābhujaḥ
sthitaḥ paścimadigbhāge sāmavedaḥ sanātanaḥ // SvaT_10.528

raktāmbaradharaḥ śrīmān padmarāgasamaprabhaḥ
sragdāmadhārakaścitram ālābhūṣaṇabhūṣitaḥ // SvaT_10.529

atharvāñjanavacchyāmaḥ sthito dakṣiṇatastathā
piṅgākṣo lohitagrīvo harikeśo mahātanuḥ // SvaT_10.530

ṣaḍaṅgānītihāsāśca purāṇānyakhilāni tu
vedopaniṣadaścaiva mīmāṃsāraṇyakaṃ tathā // SvaT_10.531

svāhākāravaṣaṭkārau rahasyāni tathaiva ca
gāyatrī ca sthitā tatra yatra devaścaturmukhaḥ // SvaT_10.532

bhogasthānaṃ brahmaṇaḥ syāt paraṃ brahma tato vrajet
koṭiyojanamānena satyalokordhvataḥ priye // SvaT_10.533

brahmāsanamitikhyātaṃ japāsindūrasaprabham
raktendīvaramadhyasthaḥ padmarāgasamaprabhaḥ // SvaT_10.534

caturmukhaścaturvedaś caturyugavaśānugaḥ
brahmavidbhiḥ samākīrṇo brahmā muniniṣevitaḥ // SvaT_10.535

aiśvaryāṣṭakasaṃyuktaḥ ṣaḍvidhasṛṣṭikārakaḥ
dharmādiphalasaṃbandhapradātā ca yuge yuge // SvaT_10.536

tiryaṅnārakisattvānāṃ divyānāṃ manujaiḥ saha
sraṣṭā ca sarvabhūtānāṃ sadevāsuramānuṣe // SvaT_10.537

koṭidvayaṃ tadūrdhve tu yojanānāṃ varānane
nīlendīvarasaṃkāśā indranīlasamaprabhā // SvaT_10.538

brahmalokātparatvena viṣṇoścaiva purīsmṛtā
sarvakāmasamopetā sarvaratnasamujjvalā // SvaT_10.539

marakatastambhasopānā nīladhvajasamākulā
ghaṇṭāvitānavistīrṇā cārucāmaraśobhitā // SvaT_10.540

nīlotpaladalaprakhyaiḥ kanyāvṛndaiḥ samāvṛtā
kāmakārmukanirghoṣavitrastamṛgalocanaiḥ // SvaT_10.541

nūpurārāvamukharaiḥ skhaladbhirmṛduvibhramaiḥ
manobhavaśarāyāsa nipātaśatajarjaraiḥ // SvaT_10.542

sughūrṇitamadāyāsaviloladhavalekṣaṇaiḥ
saṃsevyate sa bhagavān viṣṇuḥ kamalalocanaḥ // SvaT_10.543

indranīlasamākāro nilotpaladalaprabhaḥ
caturbhujo mahākāyaḥ pīnavakṣā gadādharaḥ // SvaT_10.544

kirīṭīkuṇḍalīśaṅkhī prajāpālanatatparaḥ
saṃsevyate sa bhagavān nikāyairātmavikramaiḥ // SvaT_10.545

viṣṇubhaktāśca ye nityaṃ dhyānapūjājape ratāḥ
te tu gacchanti tatsthānaṃ viṣṇoramitavikramāḥ // SvaT_10.546

saptakoṭyastadūrdhvaṃ vai rudraloko vyavasthitaḥ
śuddhasphaṭikasaṃkāśaś catvarodyānamaṇḍitaḥ // SvaT_10.547

sahasrabhūmikābhiśca harmyamālābhirūrjitaḥ
vimānaiḥ puṣpakairyukto haṃsakundendunirmalaiḥ // SvaT_10.548

vanopavanaṣaṇḍaiśca sarvartukusumojjvalaiḥ
mārutāḥsukhasaṃsparśā vartikarpūragandhayaḥ // SvaT_10.549

nadīnadahradākīrṇaḥ padminīṣaṇḍamaṇḍitaḥ
vareṇyāvaradācaiva variṣṭhā varavarṇinī // SvaT_10.550

vasiṣṭhā ca varāhā ca varārohā ca saptamī
gaṅgāhyetāḥ samākhyātā rudralokavahāḥ sadā // SvaT_10.551

lakṣapatradalāḍhyaiśca sitapadmairvibhūṣitāḥ
indranīlanibhairnālair yojanāyatagandhibhiḥ // SvaT_10.552

strīsahasrakadambāḍhyāḥ puṣpaprakaradhūsarāḥ
śaradindunibhānāryo navanītasukomalāḥ // SvaT_10.553

subhrūlalāṭavadanāḥ kṛśodaryo madālasāḥ
alipuñjanibhaiḥ keśair mṛgāmodasugandhibhiḥ // SvaT_10.554

pralambaśravaṇādhārāḥ padmapatrāyatekṣaṇāḥ
dāḍimīpuṣpasaṃkāśair oṣṭhairutpalagandhibhiḥ // SvaT_10.555

rambhānibhābhirjaṅghābhir bāhubhirbisakomalaiḥ
aśokapallavākāraiḥ pādaiḥ padmadalopamaiḥ // SvaT_10.556

nakhaiśca ketakīprakhyair daśanairmauktikojjvalaiḥ
svabhāvasusugandhāḍhyaiḥ prasravadbhirivāmṛtam // SvaT_10.557

hārakeyūrakaṭakaiḥ sīmantamaṇijālakaiḥ
kāñcīḍoraiḥ suraktaiśca kusumairbhūṣitāḥ sadā // SvaT_10.558

tārakumbhanibhākārair unnataiśca payodharaiḥ
suvṛttaiḥ pīnapārśvaiśca pīnakaṇṭhasamāśritaiḥ // SvaT_10.559

guruśreṇībharākrāntā muktāvalivirājitāḥ
rājahaṃsagatispardhi mattamātaṅgavibhramāḥ // SvaT_10.560

nūpurārāvamukharapraskhalanmṛduvikramāḥ
hāsyalāsyavilāsāḍhyabhrūbhaṅgataralekṣaṇāḥ // SvaT_10.561

hlādayantīva gātrāṇi rudrāṇāṃ tannivāsinām
kāmagrahagrahāviṣṭā ghūrṇantyo madavihvalāḥ // SvaT_10.562

pariṣvajanamātreṇa modayantyo gaṇeśvarān
yadyapyevaṃvidhānāryaḥ nijabhartṛbhayāturāḥ // SvaT_10.563

vitrastamṛganetrāstu bharturutsaṅgamāgatāḥ
avagūhya ca sarvāṅgair āpīya vadanairmukham // SvaT_10.564

krīḍantirudrabhavane rudrakanyāḥ sarudrakāḥ
rudrāścaivaṃvidhākārā jñānayogabalotkaṭāḥ // SvaT_10.565

mukuṭaiḥ kuṇḍalaiścitrair mahāratnasamujjvalaiḥ
keyūrakaṭakairḍoraiḥ puṣpavastravibhūṣaṇaiḥ // SvaT_10.566

muktāphalāvalīhārair brahmasūtrottarīyakaiḥ
mahākāyā mahoraskās trinetrāḥ śūlapāṇayaḥ // SvaT_10.567

candrāyutapratīkāśāḥ karpūrakṣodadhūsarāḥ
surasiddhanutāḥsarve suprasanna varapradāḥ // SvaT_10.568

haralabdhavarāstṛptā daśabāhvindumaulayaḥ
na tatra mṛtyurna jarā na śoko 'sti viyogajaḥ // SvaT_10.569

krīḍantisārdhaṃkanyābhiḥ saṃsārabhayavarjitāḥ
adhikārakṣaye rudrā rudrakanyāsamāvṛtāḥ // SvaT_10.570

śrīkaṇṭhasyecchayā sarve śivaṃyāntitanukṣaye
gatvā bhūyo na jāyante kalpakoṭiśatairapi // SvaT_10.571

evaṃvidhairasaṃkhyātair vimānarathagāmibhiḥ
mahāvṛṣagajārūḍhaiḥ siṃhavājisuvāhanaiḥ // SvaT_10.572

lakṣāyutasahasraistu rudrakoṭibhirāvṛtam
tanmadhyesarvatobhadraṃ siṃhadvāraiḥ sutoraṇaiḥ // SvaT_10.573

svacchamauktikasaṃkāśaprākāraśikharāvṛtam
nandīśvaramahākāla dvārapālagaṇairvṛtam // SvaT_10.574

kiṃkiṇījālamukharaiḥ patākādhvajasaṃkulaiḥ
vitānacchatraṣaṇḍaiśca muktāhārapralambitaiḥ // SvaT_10.575

ghaṇṭācāmaraśobhāḍyaṃ darpaṇaiścopaśobhitam
kalaśairdvāranyastaiśca ratnapallavasaṃyutaiḥ // SvaT_10.576

racitaiścitraśāstrajñair atnacūrṇasamujjvalaiḥ
svastikaiḥ patravalyāḍhyaiś citritaṃ bhuvanājiram // SvaT_10.577

śatasiṃhāsanākīrṇaṃ vedikāratnabhūṣitam
gopurāṭṭālarathakair vīthībhiśca bhramāntrakaiḥ // SvaT_10.578

sarvaratnavicitrāḍhyair dvārabaddhaiḥ suśobhanam
nirgamaiḥsugavākṣaiśca viṭaṅkaiḥsphaṭikaprabhaiḥ // SvaT_10.579

stambhaiḥsopānabaddhaiśca vajravaiḍūryasaprabhaiḥ
pūrṇacandranibhākārair aṇḍaiḥ śikharamaṇḍitaiḥ // SvaT_10.580

muktāphalaprabhābhiśca bhūmibhiśca sahasraśaḥ
nāṭyaśālaiḥ suśobhāḍhyair nṛttagītaravākulaiḥ // SvaT_10.581

maṇḍapairatnacitrāḍhyaiḥ sabhāmaṇḍalanirbharaiḥ
āsīnairudravṛndaiśca rudrakanyākadambakaiḥ // SvaT_10.582

mattavāraṇakai ramyaiś candraśālāsuśobhanaiḥ
dhūpitaṃ dhūpavartībhiḥ kuṅkumodakasecitam // SvaT_10.583

citrapaṭṭaistu saṃchannaṃ puṣpaprakarasaṃkulam
tūryaśabdajayadhvānakāhalākūjitena ca // SvaT_10.584

vaṃśavīṇāmṛdaṅgaiśca gomukhairmukhavādanaiḥ
paṇavaistālavādyaiśca śaṅkhabherīraveṇa ca // SvaT_10.585

dundubhīnādaśabdena murajasphālanena ca
karasphoṭamahāśabdaiḥ siṃhanādapraguñjitaiḥ // SvaT_10.586

garjadbhirgaṇavṛndaiśca meghastanitaniḥsvanaiḥ
vandināṃstotraśabdena sāmavedaraveṇa ca // SvaT_10.587

huḍuṅkārāṭṭahāsaiśca geyajhaṃkārayojitaiḥ
vṛṣananditaśabdena gajavājiraveṇa ca // SvaT_10.588

kāñcīnūpuraśabdena nadatīva mahatpuram
sarvasaṃpatkaraṃ śrīmacchaṅkarasya tu mandiram // SvaT_10.589

atrāsaubhagavānrudro brahmaviṣṇvindrapūjitaḥ
gaṅgāyāsnapitonityaṃ divyavastrāmbaracchadaḥ // SvaT_10.590

pṛthivyāgandhaliptāṅgaḥ śriyāpuṣpaiḥ supūjitaḥ
saptasvarapramukhyaiśca sarasvatyā ca saṃstutaḥ // SvaT_10.591

pūrṇendurātapatraṃ ca svayameva vyavasthitaḥ
gaṅgātūttarikācchatre sarvādityāśca dīpakāḥ // SvaT_10.592

puṣpadantagaṇeśādyair āsanaṃ tasya saṃvṛtam
kapilaḥ karkaṭaścaiva vimardaḥ kaṅkaṭastathā // SvaT_10.593

vikramaścadṛḍhaścaiva niṣkampo niṣkalastathā
aṣṭau te harayaḥproktās trinetrā bhūrivikramāḥ // SvaT_10.594

siṃharūpāḥsutejaskāḥ saṭāvikaṭabhāsvarāḥ
śaktirūpadharairmantrair yogaiśvaryasamanvitaiḥ // SvaT_10.595

āsanaṃvivṛtaṃtaistu mahotsāhairbalotkaṭaiḥ
tatrabhadrāsane rudraḥ sthitaścandrārdhaśekharaḥ // SvaT_10.596

sarvalakṣaṇasaṃpūrṇaḥ sarvābharaṇabhūṣitaḥ
tryakṣodaśabhujodevo jaṭāmukuṭamaṇḍitaḥ // SvaT_10.597

pīnavakṣaḥsthaloruśca pīnaskandho mahābhujaḥ
baddhapadmāsanāsīnaḥ karpūrakṣodadhūsaraḥ // SvaT_10.598

varadābhayapāṇiśca sarvāyudhadharastathā
śatapatrāṅkitaiścaiva hastapādaiḥ sukomalaiḥ // SvaT_10.599

candrabimbanakhābhābhir aṅgulībhiralaṃkṛtaiḥ
suśliṣṭajānugulphaiśca pādaiścaiva samunnataiḥ // SvaT_10.600

pūjitairgaṇarudraiśca brahmaviṣṇvindravanditaiḥ
cāmaravyajanokṣepai rudrastrībhiḥ samantataḥ // SvaT_10.601

vījatastu sadā śrīmāṃś candrakoṭisamaprabhaḥ
jñānāmṛtasutṛptātmā yogaiśvaryapradāyakaḥ // SvaT_10.602

dhyāto vai yogibhirnityaṃ prasannavadanekṣaṇaḥ
prahasansa ivābhāti nirmalajñānaraśmibhiḥ // SvaT_10.603

ajñānatimiraṃ hatvā darśayetparamaṃ vapuḥ
sarvasaukhyapradātā ca rudramātṛgaṇāvṛtaḥ // SvaT_10.604

tasyotsaṅgagatā devī taptakāñcanasuprabhā
pūjitā yoginīvṛndaiḥ sādhakaiḥ surakinnaraiḥ // SvaT_10.605

sarvalakṣaṇasaṃpūrṇā sarvābharaṇabhūṣitā
yogasiddhipradā nityaṃ mokṣābhyudayadāyikā // SvaT_10.606

devasyābhimukhī nityam umā tu lalitekṣaṇā
śaktiścāpararūpeṇa śaktimāṃśca harastathā // SvaT_10.607

brahmāṇḍe sṛṣṭisaṃhārau karoti ca śivecchayā
dīkṣājñānavihīnā ye liṅgārādhanatatparāḥ // SvaT_10.608

te prayānti harasthānaṃ sarvaiśvaryasukhāvaham
jarāmaraṇanirmuktā vyādhiśokavivarjitāḥ // SvaT_10.609

nādhoyānti punardevi saṃsāre duḥkhasāgare
śivaṃyānti tataścordhvaṃ śrīkaṇṭhenasamīkṣitāḥ // SvaT_10.610

rudralokaḥ samākhyātas tataścordhvamume śṛṇu
uttarottaravṛddhyā ca bhuvanaṃ bhuvanaṃsthitam // SvaT_10.611

brahmāṇḍasyāpyadhobhāge rudralokasyacordhvataḥ
daṇḍapāṇeḥ puraṃjñeyaṃ nānārudragaṇāvṛtam // SvaT_10.612

daṇḍapāṇistu bhagavān yogaiśvaryabalānvitaḥ
daṇḍaḥ pāṇitalenaiva dhṛtoyena śivecchayā // SvaT_10.613

vivṛṇoti ca brahmāṇḍe mokṣamārgaṃ sudurbhidam
vidhinārādhitaścaiva anudhyānācchivecchayā // SvaT_10.614

saptalokeṣu ye rudrā kathayāmi samāsataḥ
śarvorudrastathā bhīmo bhava ugrastathaiva ca // SvaT_10.615

mahādevastatheśāno rudralokādhipastvamī
brahmalokesthitobrahmā viṣṇurvai vaiṣṇave pure // SvaT_10.616

rudralokesthitorudraḥ sarveṣāṃ nāyakaḥ smṛtaḥ
kālāgner daṇḍapāṇyantam aṣṭānavatikoṭayaḥ // SvaT_10.617

yojanānāṃvarārohe tv adhvāyamupavarṇitaḥ
kaṭāhastu adhaścordhvaṃ brahmāṇḍasya varānane // SvaT_10.618

koṭiyojanamānena ghanākāreṇasaṃsthitaḥ
pañcāśatkoṭayaścordhvaṃ bhūpṛṣṭhāttu varānane // SvaT_10.619

pañcāśacca adhojñeyā yojanānāṃ samantataḥ
evaṃ koṭiśataṃ jñeyaṃ pārthivaṃ tattvamucyate // SvaT_10.620

śatarudrāvadhijñeyaṃ sauvarṇaṃ parivartulam
vajrasārādhikasāraṃ durbhedyaṃ tridaśairapi // SvaT_10.621

huṃphaṭkāraprayogeṇa bhedayettu varānane
śatarudrānato vakṣye samāsena kṛśodari // SvaT_10.622

daśa daśakrameṇaiva daśadikṣu samantataḥ
pūrvādikramayogena kathayāmyanupūrvaśaḥ // SvaT_10.623

kapālīśohyajobadhno vajradehaḥ pramardanaḥ
vibhūtiravyayaḥ śāstā pinākī tridaśādhipaḥ // SvaT_10.624

indrasyabalamākramya prabhuśaktisamanvitāḥ
vicarantimahādevā indreṇa ca supūjitāḥ // SvaT_10.625

agnirudrohutāśī ca piṅgalaḥ khādako haraḥ
jvalanodahanobabhrur bhasmāntakakṣayāntakau // SvaT_10.626

agnerbalaṃsamākramya prabhuśaktisamanvitāḥ
vicarantimahādevā agnirājasupūjitāḥ // SvaT_10.627

yāmyomṛtyurharodhātā vidhātākartṛsaṃjñakaḥ
saṃyoktā ca viyoktā ca dharmo dharmapatistathā // SvaT_10.628

yamasya balamākramya prabhuśaktisamanvitāḥ
vicarantimahādevā yamarājasupūjitāḥ // SvaT_10.629

nairṛtomarutohantā krūradṛṣṭirbhayānakaḥ
ūrdhvakeśovirūpākṣo dhūmalohitadaṃṣṭrakau // SvaT_10.630

nairṛtaṃbalamākramya prabhuśaktisamanvitāḥ
vicarantimahādevā nairṛtendrasupūjitāḥ // SvaT_10.631

balohyatibalaścaiva pāśahasto mahābalaḥ
śveto 'tha jayabhadraśca dīrghabāhurjalāntakaḥ // SvaT_10.632

meghanādī sunādī ca samāsātparikīrtitāḥ
vāruṇaṃbalamākramya prabhuśaktisamanvitāḥ // SvaT_10.633

vicarantimahādevā varuṇendrasupūjitāḥ
śīghrolaghurvāyuvegaḥ sūkṣmastīkṣṇo bhayānakaḥ // SvaT_10.634

pañcāntakaḥ pañcaśikhaḥ kapardī meghavāhanaḥ
vāyostu balamākramya prabhuśaktisamanvitāḥ // SvaT_10.635

vicarantimahādevā vāyurājasupūjitāḥ
nidhīśorūpavāndhanyaḥ sau,yadeho jaṭādharaḥ // SvaT_10.636

lakṣmīratnadharaḥkāmī prasādaśca prabhāsakaḥ
saumyasya balamākramya prabhuśaktisamanvitāḥ // SvaT_10.637

vicarantimahādevāḥ somarājasupūjitāḥ
vidyādhipo 'tha sarvajño jñānadṛgvedapāragaḥ // SvaT_10.638

śarvaḥ sureśo jyeṣṭhaśca bhūtapālo baliḥpriyaḥ
īśānānumatā devāś ceṣṭante surapūjitāḥ // SvaT_10.639

vicarantimahādevā īśaśaktyātvadhiṣṭhitāḥ
vṛṣovṛṣadharo 'nantaḥ krodhano mārutāhvayaḥ // SvaT_10.640

grasanoḍambareśau ca phaṇīndro vajradaṃṣṭrakaḥ
viṣṇostubalamākramya prabhuśaktisamanvitāḥ // SvaT_10.641

vicarantimahādevā anantena supūjitāḥ
śaṃbhurvibhurgaṇādhyakṣas tryakṣaśca tridaśeśvaraḥ // SvaT_10.642

saṃvāhaścavivāhaśca nalolipsustrilocanaḥ
brahmaṇobalamākramya prabhuśaktisamanvitāḥ // SvaT_10.643

vicarantimahādevā brahmaṇaiva supūjitāḥ
ekaikasya sahasraṃ tu parivāro 'bhidhīyate // SvaT_10.644

śatarudrā iti khyātā brahmāṇḍaṃvyāpyasaṃsthitāḥ
asaṃkhyātāḥ sahasrāṇi ye ca ūrdhvādidiggatāḥ // SvaT_10.645

svacchandāviśvagā devāḥ kalpamanvantareṣvapi
pūrvādidaśadigrudrāḥ sthitā daśa daśaiva tu // SvaT_10.646

ekaikamadhipaṃcaiva kathayāmi varānane
sthito vai pūrvato 'ṇḍasya śveto vai nāma nāmataḥ // SvaT_10.647

rudrāṇāṃ tu śatairyukto mahāvīryaparākramaḥ
dīptimadbhirmahātīvrair mayūkhairiva bhāskaraḥ // SvaT_10.648

āgneyyāmagnisaṃkāśo vaidyuto nāma viśrutaḥ
so 'pi vidyutprabhairudra śataistu parivāritaḥ // SvaT_10.649

yāmye 'ṇḍasya mahākālo yugāntānalasaṃnibhaḥ
śatarudrairvṛto devi tiṣṭhatyamitavikramaiḥ // SvaT_10.650

nairṛto vikaṭonāma śatenaparivāritaḥ
saṃtiṣṭhate mahātejā dvitīya iva bhāskaraḥ // SvaT_10.651

paścime 'ṇḍasya yo rudro mahāvīrya iti śrutaḥ
śatarudrairvṛtaḥ so 'pi tiṣṭhatyamitavikramaḥ // SvaT_10.652

vāyavyadiśicāṇḍasya vāyuvego mahābalaḥ
śatena ca vṛtaḥ śrīmāṃs tiṣṭhatyatra mahābalaḥ // SvaT_10.653

subhadranāmottarataḥ śatenaparivāritaḥ
mahāvīryabalopetas tiṣṭhatyatra mahābalaḥ // SvaT_10.654

pariviṣṭo marīcībhis tatratiṣṭhati vīryavān
vidyādharo nāma rudra aiśānyāṃ vai pratiṣṭhitaḥ // SvaT_10.655

śatarudrairvṛtaḥ so 'pi pariviṣṭa ivoḍurāṭ
mahāvīryabalopetas tiṣṭhate 'nantavikramaḥ // SvaT_10.656

adhaḥ kālāgnirudro 'nyaḥ sthitastvatra dvitīyakaḥ
samāvṛto rudraśataiḥ sthitaistvatra varānane // SvaT_10.657

śataiḥ samāvṛto rudra mayūkhairiva bhāskaraḥ
vīrabhadro vṛtorudrair uparyaṇḍasya saṃsthitaḥ // SvaT_10.658

ekādaśo mahākāyai rudrakrodhasamudbhavaiḥ
evaṃte 'tramahātmāna ekaikaṃ tu śatena ca // SvaT_10.659

daśaite veṣṭitādevi śatarudraiśca suvrate
eṣāmaparisaṃkhyeyaḥ parivāro mahātmanām // SvaT_10.660

āvṛtyāṇḍaṃ sthitāhyete madhu yadvanmadhuvratāḥ
kadambakusumaṃyadvat kesaraiḥ parivāritam // SvaT_10.661

parivāritaṃ tathāhyaṇḍaṃ rudrairamitavikramaiḥ
gṛhaiḥ satoraṇāṭṭālair nānāratnavicitritaiḥ // SvaT_10.662

jāmbūnadamayaiścitraiḥ samantātsamalaṃkṛtam
divyanārībhirākīrṇaṃ sarvakāmasamanvitam // SvaT_10.663

brahmāṇḍametadākhyātaṃ pāśajālāvatāritam
janmavyādhijarāmṛtyumahodadhipariplutam // SvaT_10.664

guṇatrayamalacchannaṃ nānājātisamākulam
paśujñānaparikrāntaṃ gatitrayasamākulam // SvaT_10.665

anityā eva gatayaḥ sarveṣāmeva vādinām
parāparavibhāgaṃ tu naivajānanti mohitāḥ // SvaT_10.666

hemāṇḍaṃ tu purāsṛṣṭaṃ kṣayātma bhuvanākṛti
īśamāyāsamāviṣṭasyātmavargasya bhūtaye // SvaT_10.667

athopariṣṭāttattvāni udakādiśivāntakam
uttarottarayogena daśadhā saṃsthitāni tu // SvaT_10.668

ahaṃkāraḥ tadūrdhvaṃ tu buddhistu śatadhāsthitā
ūrdhvaṃ sahasradhā jñeyaṃ pradhānaṃ varavarṇini // SvaT_10.669

pauruṣaṃ daśasāhasraṃ niyatirlakṣadhā smṛtā
tadūrdhvaṃ daśalakṣāṇi kalā yāvattu suvrate // SvaT_10.670

māyā tu koṭidhāvyāpya sthitā sarvaṃ carācaram
daśakoṭiguṇā vidyā māyāṃvyāpya vyavasthitā // SvaT_10.671

śatakoṭiguṇenaiva vyāptāsāvīśvareṇa tu
sādākhyaṃ koṭisāhasraṃ bindunādaṃ tadūrdhvataḥ // SvaT_10.672

yojanānāṃ tu vṛndaṃ vai śaktirvyāpya vyavasthitā
vyāpinī sarvamadhvānaṃ vyāpyadevi vyavasthitā // SvaT_10.673

aprameyaṃ tato jñeyaṃ śivatattvaṃ varānane
bhuvanāni pravakṣyāmi aptattvādāvanukramāt // SvaT_10.674

ākāraṃ vibhavaṃ caiva bhuvanānekavistaram
yanna dṛṣṭaṃ paśujñānaiḥ kupathabhrāntadṛṣṭibhiḥ // SvaT_10.675

yanna sāṃkhyairna yogairvā na caiva pāñcarātrikaiḥ
svabhāvavādibhirnāpi na ca karmapravādibhiḥ // SvaT_10.676

nāpi saṃśayavādaiśca nagnakṣapaṇakādibhiḥ
na bhūtavādibhiścaiva nāpi syāllokikairapi // SvaT_10.677

na cātmacintakairvāpi na ca tarkapravādibhiḥ
na ca vaiśeṣikairvā.api ṣaṭpadārthaparāyaṇaiḥ // SvaT_10.678

na cāpi nyāyavādaiśca hetudṛṣṭāntavādibhiḥ
nāpyekajanmavādaiśca nacāpyekatvavādibhiḥ // SvaT_10.679

na dhūrtavādairlokairvā suparijñātamaiśvaram
ityevaṃvādināṃ teṣāṃ vādānāṃ tu śatatrayam // SvaT_10.680

triṣaṣṭiradhikāścānye vādināṃ bhrāntacetasām
ajñānatimirādhānām unmīlanakṛduttamam // SvaT_10.681

saṃsārapaṅkamagnānāṃ naurivottāraṇaṃ param
mahāmohatamo 'ndhānāṃ tamonudamidaṃ param // SvaT_10.682

parameśamukhodbhūtaṃ yanmayā prāptamadbhutam
jñānāmṛtamidaṃ divyaṃ nanabhuvanavistaram // SvaT_10.683

śṛṇuṣvaikamanā devi vicitrākāramadbhutam
ananto bhuvanavrātas tv avyucchedādvyavasthitaḥ // SvaT_10.684

madhukośajālakavat tathā bhūricayāvṛtiḥ
mīnaśaṃkhakulāyābhaṃ dāṣimībījavatsthitam // SvaT_10.685

kadambakesaranibhaṃ purāṇāṃ tu samūhakam
mahāsenāvāsakavad vane tarusamūhavat // SvaT_10.686

nirantaramanantāni bhuvanāni varānane
nānākārāṇi citrāṇi sarvaratnamayāni ca // SvaT_10.687

parimaṇḍalāni dīrghāṇy ardhacandrākṛtīni ca
puruṣākṛtīni cānyāni nandyāvartākṛtīni ca // SvaT_10.688

parvatākṛtirūpāṇi gajayuthākṛtīni ca
śarāvākṛtīni cānyāni jvālārūpākṛtīni ca // SvaT_10.689

mahāvimānarūpāṇi triśūlākṛtimanti ca
murajākṛtīni cānyāni tryaśrākṛtipurāṇi ca // SvaT_10.690

mahāpuruṣarūpāṇi śataśṛṅgākṛtīni ca
sahasraśṛṅgāvartāni tathānyāni varānane // SvaT_10.691

koṭiśṛṅgāṇi cānyāni asaṃkhyaśikharāṇi ca
vṛttāni caturaśrāṇi trikoṇānyaparāṇi ca // SvaT_10.692

divyacitrapatākāni divyaghaṇṭādhvajāni ca
bherinādasvarāḍhyāni divyagītadhvanīni ca // SvaT_10.693

divyadundubhinādāni mahāveṇusvanāni ca
nānāvāditraghoṣāṇi bhuvanāni ca sarvadā // SvaT_10.694

śuklāni sphaṭikābhāni padmarāgākṛtīni ca
candrakāntasavarṇāni muktādāmanibhāni ca // SvaT_10.695

lākṣārasasavarṇāni kānicidvaravarṇini
indragopakavarṇāni indranīlanibhāni ca // SvaT_10.696

nīlotpalasavarṇāni vidyutpuñjanibhāni ca
bālādityasavarṇāni padmagarbhanibhāni ca // SvaT_10.697

candraprabhāni cānyāni candrakoṭinibhāni ca
madhyāhnārkasavarṇāni sūryakoṭinibhāni ca // SvaT_10.698

aśokastavakābhāni haritālanibhāni ca
śakracāpasavarṇāni gokṣīradhavalāni ca // SvaT_10.699

sindūrakuṅkumābhāni gorocananibhāni ca
taptahemasavarṇāni nirdhūmāgninibhāni ca // SvaT_10.700

śaṅkhapāṇḍuravarṇāni kānicidbhuvanāni ca
nānāvarṇāni cānyāni nānārūpākṛtīni ca // SvaT_10.701

eteṣāṃ parato devi vyāpakaṃ paramaṃ padam
aprameyamasaṃkhyeyam agamyaṃ sarvavādinām // SvaT_10.702

vinā prasādādīśasya jñānametanna labhyate
nacāpi bhāvo bhavati dīkṣāmaprāpya dehinām // SvaT_10.703

yadā tu kāraṇācchaktir bhavennirvāṇakārikā
śivecchayā prapadyeta dīkṣāṃ jñānamayīṃ śubhām // SvaT_10.704

mantrayogātmikā divyāṃ tato mokṣaṃ vrajetpaśuḥ
nānyathā mokṣamāyāti api jñānaśatairapi // SvaT_10.705

yasya prakāśitaṃ sarvaṃ śivenānantarūpiṇā
sa eva mokṣaṃ vrajati śivaḥ sarvamaheśvaraḥ // SvaT_10.706

tenedaṃ jñānamukhyaṃ tu purā proktaṃ mayā tava
saṃsārārṇavamagnānāṃ naurivottāraṇaṃ param // SvaT_10.707

mahāmāyāñjanātītaṃ ajñātaṃ paśugocare
anantaṃ pāramakṣobhyaṃ subodhaṃ parameśvaram // SvaT_10.708

parameśamukhodgīrṇaṃ yan mayā prāptamadbhutam
vakṣye jñānāmṛtamidaṃ śṛṇuṣvaikamanāḥ priye // SvaT_10.709

ūrdhvaṃ vai brahmaṇo 'ṇḍasya puraikādaśakaṃ sthitam
ekādaśānāṃ rudrāṇāṃ yugāntāgnisamatviṣām // SvaT_10.710

athordhve bhuvanaṃ devyāḥ kathayāmi varānane
indranīlamayaṃ divyaṃ samantātparimaṇḍalam // SvaT_10.711

tasminbhagavatī devī bhadrakālī vyavasthitā
vasatīndīvaraśyāmā snigdhakaṅkuṣṭasaprabhā // SvaT_10.712

sūryamaṇḍalarūpābhyāṃ kuṇḍalābhyāmalaṅkṛtā
paurṇamāsyāṃ yathā sandhyā candrarkābhyāṃ virājate // SvaT_10.713

rājate ca mahāhāraḥ stanābhyāmantare sthitaḥ
asitāñjanaśailābhyāṃ madhye srotovahā yathā // SvaT_10.714

caturbhiśca dhṛtaṃ pīṭhaṃ siṃhairamitavikramaiḥ
sarvavajramaye divye divyaratnavibhūṣite // SvaT_10.715

āsane suprabhe devī jātyañjanasamaprabhā
śukle himavataḥ śṛṅge nīlamegha iva sthitā // SvaT_10.716

sarvaratnamayī divyā raśanāsyā virājate
pītamālyāṃśukavatī śarvarīvāruṇodaye // SvaT_10.717

tṛtīyaṃ nayanaṃ tasyā lalāṭasthaṃ virājate
udayastha ivādityo raśmijālavibhūṣitaḥ // SvaT_10.718

ucchritenātapatreṇa sā śvetena virājate
kṛṣṇameghoparisthena candreṇeva vibhāvarī // SvaT_10.719

koṭikoṭisahasreṇa strīṇāṃ tu parivāritā
āvṛtā candralekheva nakṣatraistu nabhastale // SvaT_10.720

kumudotpalavarṇāśca hemaśyāmāśca yoṣitaḥ
priyaṅgukalikāśyāmāś candragauryaḥ sayauvanāḥ // SvaT_10.721

padmāvadātarūpiṇyaḥ pīnaśroṇipayodharāḥ
hāvabhāvavidhijñāstu nṛttagītaviśāradāḥ // SvaT_10.722

vīṇāveṇumṛdaṅgādyair vaṃśavāditraniḥsvanaiḥ
upāsīnāstu tāṃ devīṃ ramante tatra yoṣitaḥ // SvaT_10.723

evaṃ viddhi jayaṃ nāma bhuvanaṃ tu varānane
yā durgeti smṛtā loke brahmāṇḍodaravartinī // SvaT_10.724

viṣṇunā tapasā pūrvam ārādhya parameśvaram
avatāritā vadhārtāya mahiṣasya mahātmanaḥ // SvaT_10.725

yena caikena śṛṅgeṇa bhagavān himavān giriḥ
śuṣkaparṇamiva kṣiptaḥ bhagavatyā vināśitaḥ // SvaT_10.726

sā taṃ vināśāyeddevī tamaḥ sūrya ivotthitaḥ
sā devī sarvadevīnāṃ nāmarūpaiśca tiṣṭhati // SvaT_10.727

yogamāyāpraticchannā kumārī lokabhāvinī
acintyā cāprameyā ca anyatra paripaṭhyate // SvaT_10.728

viṣṇunā sahitā devī kalpe kalpe punaḥ punaḥ
bhaginītvena cāyāti nāmarūpaviparyayaiḥ // SvaT_10.729

manvantare manvantare tathā caiva yuge yuge
rakṣaṇārthaṃ hi lokānāṃ māteva hitakāriṇī // SvaT_10.730

ityākhyātaṃ tu bhuvanaṃ jayaṃ nāma varānane
tadbhaktāstatra gacchanti tasyā maṇḍaladīkṣitāḥ // SvaT_10.731

nacaitattapasā prāpyaṃ nayajñairbhūridakṣiṇaiḥ
na dānairvividhaiścāpi śakyaṃ prāptuṃ varānane // SvaT_10.732

prasādāddevadevasya śaśāṅkāṅkitamaulinaḥ
dīkṣāṃ prāpya prāpnuvanti maṇḍalaṃ cakravartinām // SvaT_10.733

nirbījadīkṣayā mokṣaṃ dadāti khalu dehinām
sā muktidīkṣā paramā vidhivatparikīrtitā // SvaT_10.734

vidyeśāvaraṇe dīkṣā yavatī kriyate nṛṇām
tāvatīṃ gatimāpnoti bhuvane 'tra varānane // SvaT_10.735

bhuvanāni tadīśāṃśca saṃsthānāni yathākramam
kathayiṣyāmi te sarvaṃ śṛṇuṣvaikamanāḥ priye // SvaT_10.736

bhadrakālyāṃ paro devo rudrakrodhasamudbhavaḥ
koṭimātreṇa deveśi yugāntāgnisamaprabhaḥ // SvaT_10.737

yugāntāmbudavṛndotthagarjitadhvaniniḥsvanaḥ
śatabāhurmahātejā divyābharaṇabhūṣitaḥ // SvaT_10.738

śirasīndudharaḥ śyāmo nīlāñjanasamadyutiḥ
śikhikaṇṭhanibhaḥ kiñcit kiñcidāpāṇḍulohitaḥ // SvaT_10.739

cāṣajīmūtavarṇaśca atasīpuṣpasaṃnibhaḥ
indranīlanibhaḥ kiñcit kiñcidbhṛṅganibhākṛtiḥ // SvaT_10.740

jātyañjananibhākāro rudraikādaśikānvitaḥ
yutaṃ koṭisahasreṇa rudrāṇāṃ ca mahātmanām // SvaT_10.741

bhuvanaṃ tasya devasya vijayaṃ nāma viśrutam
indranīlanibhaṃ divyaṃ sarvavajranibhaṃ mahat // SvaT_10.742

daśakoṭisahasrāṇi rudrāṇāṃ varavarṇini
antarbhuvanasaṃghātair anyaiśca parivāritam // SvaT_10.743

nīlotpaladalaśyāmaiḥ śikhikaṇṭhanibhaistathā
rudrairdivyairmahāvīryaiḥ samantātparivāritam // SvaT_10.744

stutibhirmaṅgalairgītair nṛttāvāditravāditaiḥ
paṇavairveṇuvīṇābhir bherījhallari gomukhaiḥ // SvaT_10.745

paṭahaiḥ kāhalaiścaiva śaṅkhadundubhipīlukaiḥ
mṛddalaistaṭṭarībhiśca tālakairmurajaistathā // SvaT_10.746

maundakāhalaṭaṅkaiśca tamiladraghaṭādibhiḥ
vāditrairvalgitaistālai roṭanairmukhamṛddalaiḥ // SvaT_10.747

bhūtairbhūtagaṇai rudrair jalpitaiḥ paṭhitaistathā
dhyāyādbhiśca japadbhiśca dhāvadbhiśceṣṭitaistathā // SvaT_10.748

mayūrakokilārāvān muñcadbhiśca tathāparaiḥ
nānārutavilāsaiśca vikurvadbhirmahātmabhiḥ // SvaT_10.749

āvṛtastairmahātejā mayūkhairiva bhāskaraḥ
gajavaktraiḥ siṃhavaktrair aśvavaktraiḥ śubhānanaiḥ // SvaT_10.750

gokarṇairgomukhaiścānyair dvīpiṛkṣamukhaistathā
vyāghravānaravakaiś ca bhagavānparyupāsyate // SvaT_10.751

vīrabhadro mahātejā yugāntāgnisamaprabhaḥ
āsanaṃ tasya devasya sarvavajramayaṃ mahat // SvaT_10.752

daśayojanavistīrṇaṃ caturasrānalaprabham
rājate 'trāṣṭabhiḥ siṃhair vṛtaṃ bhīmaparākramaiḥ // SvaT_10.753

atra te puṇyakarmāṇaḥ ye smaranti maheśvaram
jale marutsvathāgnau vā śiraśchedena vā mṛtāḥ // SvaT_10.754

te yānti caiśvaraṃ bodhaṃ vīrabhadraṃ mahādyutim
bhuvanasyāsya deveśi hy uparyāvaraṇaṃ mahat // SvaT_10.755

ammayaṃ tu ghanaṃ cāpi śakracāpamiva sthitam
vitānamiva tadbhadram antare samavasthitam // SvaT_10.756

tatra cāste mahātmāsāv aṅguṣṭhāgrapramāṇakaḥ
tatra yojanakoṭirvai viṣkambhādūrdhvamucyate // SvaT_10.757

tiryaktriguṇavistāram āpyamāvaraṇaṃ priye
āvṛtaṃ tena tatsarvaṃ mahāmbhodhivisāriṇā // SvaT_10.758

rudrāṇḍa iti vikhyātaṃ rudrāloka iti priye
vīrabhadraniketaśca bhadrakālyālayastathā // SvaT_10.759

trayodaśabhiranyaiśca bhuvānairupaśobhitam
nānārudragaṇairdivyair nirantaramalaṃkṛtam // SvaT_10.760

aṇḍaṃ vai vīrabhadrasya brahmāṇḍasadṛśaṃ priye
ataḥ paraṃ pravakṣyāmi dharitryā bhuvanaṃ mahat // SvaT_10.761

dhātrī yasminbhagavatī dharāloke sanātanī
hairaṇyamatulaṃ prāptā ādhāraṃ yatra saṃsthitā // SvaT_10.762

cakravartivimānaiśca bahubhiḥ parivāritam
āvṛtaṃ bhūtasaṃghātair ācāryaistatparāyaṇaiḥ // SvaT_10.763

divyagītaninādāḍhyair vāditraśataniḥsvanaiḥ
antarbhuvanasaṃghātai rudrāṇāṃ parivāritam // SvaT_10.764

bhuvanasyāsya madhye tu udayādityasaṃnibhaḥ
raktotpalanibho divya aśokastabakacchaviḥ // SvaT_10.765

padmarāgamayo divyaḥ prāsādo bahubhūmikaḥ
tasya madhye bhagavatī dharitrī lokadhāriṇī // SvaT_10.766

mālayā raktapuṣpasya lambayā nityabhūṣitā
candrārkamaṇḍalākārakapolatalabhūṣitā // SvaT_10.767

pītahemāṃśukavatī mahāhāravibhūṣitā
śatayojanavistīrṇe kūrmapṛṣṭhe vyavasthitā // SvaT_10.768

caturvaktrā cāṣṭabhujā divyābharaṇabhūṣitā
rūpayauvanasaṃpannā nṛttagītaviśāradāḥ // SvaT_10.769

parivāryopāsate tāṃ divyā vai mānasāḥ striyaḥ
triṃśatkoṭyastu tāsāṃ vai divyābharaṇabhūṣitāḥ // SvaT_10.770

utpāditāstu śarveṇa tadarthaṃ hitamicchatā
taptajāmbūnadanibhā divyābharaṇaśobhitāḥ // SvaT_10.771

ucchritenātapatreṇa dhriyamāṇena śobhitāḥ
puraḥsthito mahātejā yo 'sau merurmahāgiriḥ // SvaT_10.772

upāsīnastu tāṃ devīṃ tatrāste sa nagādhipaḥ
nīlotpaladalaśyāmo nīlajīmūtasaṃnibhaḥ // SvaT_10.773

nīlo nāma mahāśailaḥ pītavāsā mahādyutiḥ
atikāntena rūpeṇa kaiṭabhāririvāparaḥ // SvaT_10.774

upāsyamāno divyābhir nagarībhirnagādhipaḥ
tasyottare candranibho nānālaṃkārabhūṣitaḥ // SvaT_10.775

śvetātapatrī tejasvī śveto nāma mahāgiriḥ
tasyottareṇa sūryābho mukuṭādivibhūṣitaḥ // SvaT_10.776

pītāmbaradharaḥ śrīmān śṛṅgavāniti viśrutaḥ
atikāntena rūpeṇa kusumāstra ivāparaḥ // SvaT_10.777

dakṣiṇenāpi vakṣyāmi śṛṇuṣvāvahitā priye
candrāvadātadīptaujā divyābharaṇabhūṣitaḥ // SvaT_10.778

śuklāmbaradharaḥ śrīmān niṣadho nāma viśrutaḥ
taptahemapratīkāśo divyābharaṇabhūṣitaḥ // SvaT_10.779

atiśubhreṇa dehena pitāmaha ivāparaḥ
pītāmbaradharaḥ śrīmān pītamālyānulepanaḥ // SvaT_10.780

hemakūṭo mahātejās tejasāmiva saṅgrahaḥ
rājate bhagavān śailaḥ sandhyāvṛta ivāṃśumān // SvaT_10.781

pāṇḍurābhrapratīkāśaḥ śaṅkhagokṣīrasaṃnibhaḥ
śuklāmbaradharaḥ śrīmān divyakuṇḍalabhūṣitaḥ // SvaT_10.782

ātapatreṇa mahatā dhriyamāṇena mūrdhani
himavāniti vikhyāto dvitīya iva bhāskaraḥ // SvaT_10.783

indragopakasaṃkāśaḥ paścime gandhamādanaḥ
raktāmbaradharaḥ śrīmān astādristha ivāṃśumān // SvaT_10.784

śuddhasphaṭikasaṃkāśaḥ śuklāmbaradharaḥ śubhaḥ
kirīṭī kuṇḍalī śrīmān mālyavānnāma parvataḥ // SvaT_10.785

ityevamādibhiścānyaiḥ parvataiḥ parivāritā
lokālokāvasānaiśca tathānyaiḥ kulaparvataiḥ // SvaT_10.786

divyarūpadharā devī tanurvai pārameśvarī
dhāraṇāṃ gandhatanmātre prāṇāṃstyaktvā tu yoginaḥ // SvaT_10.787

te yānti tādṛśīṃ mūrtiṃ dharitryāḥ paramāṃ tanum
ataḥ parataraṃ devi sāmudraṃ bhuvanaṃ mahat // SvaT_10.788

sarvavajramayaṃ divyaṃ nānāścaryaśatānvitam
nīlotpalasamacchāyaṃ sarvataḥ parimaṇḍalam // SvaT_10.789

madhye tu bhuvanasyāsya maṇḍalaṃ candrasaṃnibham
śatayojanasāhasraṃ samantātparimaṇḍalam // SvaT_10.790

tasya madhye tu puruṣo rukmavarṇo mahādyutiḥ
kirīṭī kuṇḍalī sragvī divyābharaṇabhūṣitaḥ // SvaT_10.791

apāṃ nidherbhagavato varuṇasya parā tanuḥ
taṃ tu devaṃ mahātmānaṃ parivārya samantataḥ // SvaT_10.792

rūpayauvanasaṃpannāḥ satataṃ paryupāsate
śuklāmbaradharā devī śuklagandhānulepanā // SvaT_10.793

śuklayajñopavītā ca śuklahāropaśobhitā
śuklainaivātapatreṇa dhriyamāṇena mūrdhani // SvaT_10.794

gaṅgā hyuttaratastasya sthitā vai paramā tanuḥ
nīlāmbaradharā devī nīlagandhānulepanā // SvaT_10.795

nīlasragdāmakaṇṭhā ca yamunā tasya dakṣiṇe
evamādyā mahānadyaḥ parivārya mahādyutim // SvaT_10.796

samudrāṣṭakaṃ ca deveśi svanadībhiḥ samāvṛtam
upāsate sadā bhaktyā vāruṇīṃ paramāṃ tanum // SvaT_10.797

nānāsarāṃsi tīrthāni tadbhaktāścāpi saṃsthitāḥ
rasatanmātra atraiva kṛtvā samyaktu dhāraṇām // SvaT_10.798

apāṃ yoniṃ parāṃ prāptāḥ vāruṇī sā parā tanuḥ
ataḥ paraṃ pravakṣyāmi bhuvanaṃ varavarṇini // SvaT_10.799

śrīniketa iti khyātaṃ padmagarbha iti śrutam
vimānaśatasaṃghātair nirantaramavasthitaiḥ // SvaT_10.800

śobhitaṃ bhuvaneśaiśca rudrai rudragaṇaistathā
sarobhirmānasairdivyair dīrghikābhiśca śobhitam // SvaT_10.801

rathacakrapramāṇaiśca maṇikāñcanamaṇḍitaiḥ
vaidūryanālaiḥ kamalair divyagandhasugandhibhiḥ // SvaT_10.804

mṛdubhiḥ kāntimadbhiśca candramaṇḍalasaṃnibhaiḥ
saṃśobhitaṃ vicitraistair vikacairvajrakesaraiḥ // SvaT_10.803

udyānairvividhaiścāpi nānāvihagakūjitaiḥ
nānākāmapradairvṛkṣaiḥ samantātsamalaṅkṛtam // SvaT_10.804

nānāmaṇimayairdivyaiḥ krīḍāśailaiśca mānasaiḥ
mānasībhiśca nārībhir divyayauvanakāntibhiḥ // SvaT_10.805

hāvabhāvavilāsāḍhyadivyastrībhiralaṃkṛtam
vicitrairmaṇipadmaiśca sitapatraiśca suvrate // SvaT_10.806

vibhūṣitaṃ gajendrasthaiḥ stutimaṅgalavādibhiḥ
gāyadbhiścātha nṛtyadbhir divyastraiṇaiḥ samākulam // SvaT_10.807

tasmiṃstu bhuvane divye padmagarbhasamaprabhe
śaradindunibhaṃ divyaṃ maṇḍalaṃ raśmisaṃkulam // SvaT_10.808

tasya madhye bhagavatī śrī svayaṃ lokabhāvinī
candrakoṭisahasrāṇāṃ yā kāntimativartate // SvaT_10.809

ekatra yugapattejas tejasāṃ tu virājate
nirvāṇamiva yā śāntā sarvānandamanoharā // SvaT_10.810

rūpiṇī paramā devī mūrtiravyabhicāriṇī
śatayojanavistīrṇe uditādityasaprabhe // SvaT_10.811

candrakāntamaye padme vajrakesarakarṇike
koṭipatre mahādivye gandhapuṣpaguṇānvite // SvaT_10.812

padmāsane bhagavatī padmagarbhasamaprabhā
upaviṣṭātra sā nityaṃ vibhūtyā parayā yutā // SvaT_10.813

mahāratnaiśca sragdhāma pralambamurasā śubham
vahantī sā tu śuśubhe jyotsneva tripathāpatham // SvaT_10.814

sphuranmayūkhacalane kapolatalamaṇḍale
sūryamaṇḍalasaṃkāśe dhārayantī ca kuṇḍale // SvaT_10.815

sphuranmayūkhasaṃghātāṃ raśanāṃ sā tu bibhratī
hemābhā pītavasanā mahāhāravibhūṣitā // SvaT_10.816

candrābbhenātapatreṇa dhriyamāṇena rājitā
upagītā ca gandharvair mānasai rudrasambhavaiḥ // SvaT_10.817

parivāritā bhagavatī sā tanuḥ pārameśvarī
yā prāptā tapasārādhya viṣṇunā prabhaviṣṇunā // SvaT_10.818

dattā prītena rudreṇa viṣṇorurasi vāhinī
ardhena sā bhagavatī viṣṇoraṅge pratiṣṭhātā // SvaT_10.819

pādenendrasya devasya pādārdhena divi sthitā
tadardhena punardevi pārthiveṣu vyavasthitā // SvaT_10.820

tadardhena manuṣyeṣu yā sthitā vyāpya mūrtibhiḥ
svarūpā kāmarūpā ca dvidhā sā parikīrtitā // SvaT_10.821

acalā sā tanuḥ sūkṣmā akṣobhyā tatra tiṣṭhati
rudrakrīḍāvatāreṣu prayāgādiṣu suvrate // SvaT_10.822

śrīgirau ca viśeṣeṇa mṛtastadbhuvanaṃ vrajet
satsvanyeṣvapi bhāgeṣu tv iyaṃ sā gaditā gatiḥ // SvaT_10.823

prāpya tāmīdṛśīṃ devīm aiśvaryamaṇimādikam
bhūtvā tu sāṣṭadhā divyā deveṣvapi ca tiṣṭhati // SvaT_10.824

siddheṣvapi ca sā devī uttamā siddhirucyate
yadarthaṃ tārakādyaiśca saṃgrāmastridaśeśvaraiḥ // SvaT_10.825

kṛto ghorastvasaṃkhyeyaḥ tāṃ śriyaṃ prāptumicchubhiḥ
asaṅkhyeyāśca saṃgrāmāḥ kṛtā vai cakravartibhiḥ // SvaT_10.826

sā bandha evamuktānām abudhānāṃ parā smṛtā
śrīpuraṃ tu samākhyātaṃ yathāvacca varānane // SvaT_10.827

ata ūrdhvaṃ pravakṣyāmi bhuvanaṃ ca nibodha me
sārasvatamiti khyātaṃ gāndharvamiti ca smṛtam // SvaT_10.828

padmagarbhapuraṃ cāpi koṭimātreṇa suvrate
yojanānāṃ samākhyātaṃ pramāṇena samantataḥ // SvaT_10.829

sārvaratnamayaṃ divyaṃ sarvaiśvaryasamanvitam
vimānairvividhākārair nānāratnamayaiḥ śubhaiḥ // SvaT_10.830

gāndharvairmānasaiścāpi gāyadbhiścāpyanekadhā
nṛtyadbhiśca tathānyaiśca gaṇaiḥ pārśvagataistathā // SvaT_10.831

strībhiḥ surūpiṇībhiśca gandharvaiśca samākulam
tasya madhye tu deveśi śaraccandranibhaṃ śubham // SvaT_10.832

raśmimālākulaṃ divyaṃ maṇḍalaṃ parimaṇḍalam
tasya madhye bhagavatī sthitā sākṣātsarasvatī // SvaT_10.833

śaraccandrasahasrasya yā kāntimativartate
pītāmbaradharā devī padmapatrāyatekṣaṇā // SvaT_10.834

nīlotpaladalaśyāmā divyābharaṇabhūṣitā
hemapaṭṭaparīdhānā divyakuṇḍaladhāriṇī // SvaT_10.835

urasā tu mahāhāram udvahantī śaśiprabham
sphuranmayūkhasaṃghātakuṇḍaladvayamaṇḍitā // SvaT_10.836

grāmatrayavalīmadhyā saptasvaratanuḥ śubhā
tānamūrdhāruhā devī mūrcchanāṅgaruhodvahā // SvaT_10.837

padāsanā tālapādā gītavarṇaprabhāvatī
aṅgulyaḥ sandhayaścaiva lakṣaṇāni varānane // SvaT_10.838

āsane parame divye vṛtā bhūtagaṇeśvaraiḥ
sthitā sthitirivābhāti sarvasya jagataḥ śubhā // SvaT_10.839

mānasībhiśca nārībhir gandharvairmānasairvṛtā
hāhā hūhūścitrarathas tumbururnāradastathā // SvaT_10.840

viśvāvasurviśvarathaḥ divyagītavicakṣaṇāḥ
saṃyojya manasātmānaṃ tyaktvā karmaphalaspṛhām // SvaT_10.841

te vai sārasvataṃ sthānaṃ prāptā vai surapūjite
ye ca vāgdhāraṇāṃ dhyātvā prāṇānmuñcanti dehinaḥ // SvaT_10.842

te vai sārasvataṃ lokaṃ prāpnuvanti narottamāḥ
eṣā sarasvatī devī mūrtirvai pārameśvarī // SvaT_10.843

yā sthitāparabhāvena brahmāṇḍodaravartinām
brahmaloke ca sā devī pādenaikena tiṣṭhati // SvaT_10.844

śākre cāpi tadardhena gandharveṣu tadardhataḥ
siddheṣu ca tadardhena kinnareṣu tadardhataḥ // SvaT_10.845

tadardhena ca nāgeṣu yakṣeṣvardhena vai punaḥ
piśāceṣu tadardhena sā vai tiṣṭhati bhāgaśaḥ // SvaT_10.846

piśācebhyaḥ sahasrāṃśān mānuṣeṣu ca tiṣṭhati
taistu taptvā tapo ghoram ārādhya ca pinākinam // SvaT_10.847

avatāritā tu sā devī rūpiṇī svarabhūṣitā
svarāṃstu smaratastasya kalpādau brahmaṇaḥ purā // SvaT_10.848

svarebhyastu viniṣkrāntā tena sā tu sarasvatī
sā sthitā sarvaśāstreṣu kavīnāṃ kāvyamāsthitā // SvaT_10.849

yā vālmīkau sthitā devī vyāse caiva nirantaram
ṛṣīṇāṃ caiva sarveṣāṃ medhābudhivivardhinī // SvaT_10.850

sarvajñānadharī sā tu sarvajñā devapūjitā
merorvāyavyadigbhāge puraṃ tasyāḥ prakīrtitam // SvaT_10.851

idaṃ tu paramaṃ devyā mayā te parikīrtitam
sārasvataṃ tu bhuvanaṃ kīrtitaṃ paramā tanuḥ // SvaT_10.852

atraiva tvāpyatattve tvaṃ śṛṇu vai bhuvanottamam
amareśaṃ prabhāsaṃ ca puṣkaraṃ naimiṣaṃ tathā // SvaT_10.853

āṣāḍhiṃ ḍiṇḍimuṇḍiṃ ca bhārabhūtiṃ ca lākulam
guhyāṣṭakamiti khyātaṃ jalāvaraṇagaṃ priye // SvaT_10.854

tejastattvamataścordhvaṃ kathayāmi samāsataḥ
agnestu bhuvanaṃ tatra kathayāmi varānane // SvaT_10.855

aśokastavakānāṃ ca sarvato dīptimudvahat
utphullakiṃśukacchāyaṃ japākusumasaṃnibham // SvaT_10.856

bhuvanasyāsya madhye tu uditārkasamaprabham
parimaṇḍalamāgneyaṃ tejomaṇḍalamucyate // SvaT_10.857

tasya madhye tu bhagavāñ śivāgniḥ kāraṇaṃ param
yo 'vatīryāṇḍamadhye tu sthito nityaṃ tridhā tridhā // SvaT_10.858

vaktre tu dakṣiṇe tasya rudrasya paramātmanaḥ
sthito jihvāsvarūpeṇa svayaṃbhūrnīlalohitaḥ // SvaT_10.859

sa eva tu mahādevi kālāgniḥ parameśvaraḥ
tasya rūpaṃ pravakṣyāmi śṛṇuṣvāvahitā priye // SvaT_10.860

raktapadmadalacchāyaḥ padmarāgasamadyutiḥ
raktāmbaradharaḥ śrīmān raktamālyānulepanaḥ // SvaT_10.861

arkabhābhyāṃ kuṇḍalābhyām alaṃkṛtaśubhānanaḥ
mahāhāreṇa dīptena uraḥsthena virājate // SvaT_10.862

kirīṭī kuṇḍalī dīpto devānāmāsyamucyate
sarvavajramaye pīṭhe upaviṣṭaḥ svayaṃ prabhuḥ // SvaT_10.863

dāvāgniriva śailāgre veṇugharṣātsamutthitaḥ
daśakoṭisahasrāṇi āgneyāstu gaṇeśvarāḥ // SvaT_10.864

dakṣiṇāsyādviniṣkrāntāḥ śvasato 'sya svayambhuvaḥ
hitāya sarvalokānāṃ rudrā vai sūryavarcasaḥ // SvaT_10.865

tena te 'gniṃ mahātmāno nityaśaḥ paryupāsate
nāryaśca vividhā divyā divyagītavicakṣaṇāḥ // SvaT_10.866

gaṇā rudrā bhūtagaṇāḥ kiṅkarāśca sahasrasaḥ
sa vai śivāgniḥ paṭhitaḥ sarvahomeśvaraḥ paraḥ // SvaT_10.867

agnikāryavidhāneṣu hūyate tadvidaiḥ sadā
tamagnimaiśvaraṃ yānti kṛtvāgneyīṃ tu dhāraṇām // SvaT_10.868

sa ekadhā sa bahudhā vyāpya sarvaṃ vyavasthitaḥ
sa tejastejasāṃ yoniḥ tasmājjajñe divākaraḥ // SvaT_10.869

bahudhā vyajyate cāsau kalpamanvantarādiṣu
bhinnaśca janmabhedaiśca pañcāśadbhiśca bhūtale // SvaT_10.870

tadevaṃ kīrtitaṃ samyag āgneyaṃ bhuvanaṃ mahat
bhuvanādhipāṃśca bhuvane kathayāmi tvataḥ param // SvaT_10.871

hariścandraṃ ca śrīśailaṃ jalpamāmrātakeśvaram
mahākālaṃ madhyamaṃ ca kedāraṃ bhairavaṃ tathā // SvaT_10.872

atiguhyaṃ samākhyātaṃ pūrveśāntamanukramāt
athordhve vāyvāvaraṇaṃ tatrastho vāyuravyayaḥ // SvaT_10.873

prāṇasya bhuvanaṃ tatra vāyostu varavarṇini
śaṅkhagokṣiradhavalaṃ śaratkundendusaprabham // SvaT_10.874

tasmiṃstu bhuvane divye divyāścaryaśatairyute
madhye tu maṇḍalaṃ divyaṃ śaraccandrasamaprabham // SvaT_10.875

raśmimālākulaṃ divyaṃ dyotayadvai diśodaśa
tasya madhye tu deveśi vāyostu paramā tanuḥ // SvaT_10.876

kirīṭī kuṇḍalī dīpto hārakeyūrabhūṣitaḥ
nānābharaṇacitrāṅgaś citramālyānulepanaḥ // SvaT_10.877

citrāmbaradharaḥ śrīmān mahāhāravibhūṣitaḥ
mārutā nāma vai devāḥ śatakoṭyo mahābalāḥ // SvaT_10.878

upāsate mahātmānaṃ vāyumūrtiṃ mahādyutim
yo vyāpayeccharīrāṇi ekadhā pañcadhā vibhuḥ // SvaT_10.879

saptadhā saptadhā caiva tiryaggo dviguṇo vibhuḥ
svamaṇḍalasya sā divyair vibhātyekā parā tanuḥ // SvaT_10.880

tametamekaṃ daśadhā prāṇātmānaṃ tu yoginaḥ
dhyātvā tyaktvā tu vai prāṇān kṛtvā tasminstu dhāraṇām // SvaT_10.881

taṃ viśanti mahātmāno vāyubhūtāḥ khamūrtayaḥ
iti prāṇasya bhuvanam ākhyātaṃ tava suvrate // SvaT_10.882

bhuvaneśāṃstatra rudrān kathayāmyanupūrvaśaḥ
gayāṃ caiva kurukṣetraṃ nākalaṃ kanakhalaṃ tathā // SvaT_10.883

vimalaṃ cāṭṭahāsaṃ ca māhendra bhīmamaṣṭamam
guhyādguhyataraṃ hy etad veditavyaṃ prayatnataḥ // SvaT_10.884

ākāśe tu yathākāśaṃ śuddhasphaṭikanirmalam
sūkṣmarūpo 'vyayo nityo madhyadeśe vyavasthitaḥ // SvaT_10.885

ākāśadhāraṇāyukto yogī yujyate tatpade
atrākāśe pravakṣyāmi ye rudrāḥ saṃvyavasthitāḥ // SvaT_10.886

vastrāpadaṃ rudrakoṭim avimuktaṃ mahālayam
gokīrṇaṃ bhadrakarṇaṃ ca svarṇākṣaṃ sthāṇumaṣṭamam // SvaT_10.887

pavitrāṣṭakametaddhi samāsena prakīrtitam
asya bāhye ahaṃkāraḥ tatra rudrānnibodha me // SvaT_10.888

chagalāṇḍaṃ duraṇḍaṃ ca mākoṭaṃ maṇḍaleśvaram
kālañjaraṃ śaṅkukarṇaṃ sthūleśvarasthaleśvarau // SvaT_10.889

sthāṇvaṣṭakaṃ samākhyātaṃ pūrvādīśānagocaram
madhyadeśesthito rudras tv ahaṃkāreśvaraḥ prabhuḥ // SvaT_10.890

śvetaṃ raktaṃ tathā pītaṃ kṛṣṇaṃ sphaṭikasaprabham
pañcāṣṭakeṣu ye varṇāḥ samāsātkathitāstava // SvaT_10.891

sitā raktāstathā kṛṣṇā nīlāḥ śyāmā balāhakāḥ
pītāḥ śuklāśca vijñeyāḥ adhastu dhūmravarcasaḥ // SvaT_10.892

śatarudrāḥ samākhyātās trinetrāḥ śūlapāṇayaḥ
candrārdhamaulayaḥ sarve rudrāṇībhiḥ samanvitāḥ // SvaT_10.893

padmākṛtīni jñeyāni citraratnayutāni ca
śatarudrabhuvanāni bhogaiśvaryayutāni ca // SvaT_10.894

pañcāṣṭake purāṇi syuḥ kūrmākārāṇi sarvataḥ
ākāśāvaraṇādūrdhvam ahaṃkārādadhaḥ priye // SvaT_10.895

bhuvanāni pravakṣyāmi śṛṇuṣvaikamanāḥ punaḥ
ādau tu gandhatanmātraṃ vistīrṇaṃ maṇḍalaṃ mahat // SvaT_10.896

sthitaṃ vitānavaddevi yojanānekakoṭayaḥ
śuklaraktasitāpītaharitaṃ sphaṭikaprabham // SvaT_10.897

vitānamiva deveśi sarvataḥ parimaṇḍalam
śarvo hyadhipatistatra eka eva varānane // SvaT_10.898

tasmāttu jāyate pṛthvī śarveśena pracoditā
tasmāttu maṇḍalādūrdhvaṃ rasatanmātramaṇḍalam // SvaT_10.899

haritaṃ marakataśyāmaṃ cāṣapakṣanibhaṃ priye
bhavo hyadhipatistatra eka eva varānane // SvaT_10.900

tasmādāpo viniṣkrāntā bhaveśena pracoditāḥ
tasmāttu maṇḍalādūrdhvaṃ rūpatanmātramaṇḍalam // SvaT_10.901

sphuratsūryāṃśudīptābhaṃ padmarāgasamaprabham
rudraḥ paśupatistatra eka evāvatiṣṭhate // SvaT_10.902

tasmāttejo viniṣkrāntaṃ tadvai paśupatīcchayā
tattejaḥ sarvalokānāṃ vyāpakaṃ parameśvari // SvaT_10.903

tasmāttu maṇḍalādūrdhvaṃ sparśatanmātramaṇḍalam
sandhyāruṇasamacchāyaṃ vāyavyaṃ maṇḍalaṃ priye // SvaT_10.904

vitānākārasadṛśaṃ samantātparimaṇḍalam
tatraiva maṇḍale devi tv īśānaḥ saṃvyavasthitaḥ // SvaT_10.905

tasmādvāyurviniṣkrānta īśecchāpreritaḥ priye
tasmātprāṇādayaḥ pañca vāyostadvyāpakaḥ paraḥ // SvaT_10.906

saptadhā saptadhā so 'pi sa eko bahudhā gataḥ
tasmāttu maṇḍalādūrdhvaṃ śabdatanmātramaṇḍalam // SvaT_10.907

nīlotpaladalaśyāmaṃ svacchodakasamaprabham
vitānasadṛśākāraṃ samantātparimaṇḍalam // SvaT_10.908

bhīmastatrādhipatyena eka evāvatiṣṭhate
tasmānnabho viniṣkrāntaṃ bhīmecchācoditaṃ mahat // SvaT_10.909

vyāpakaṃ sarvalokānāṃ parāparagataṃ priye
tasmāttu maṇḍalādūrdhvaṃ sūryamaṇḍalamucyate // SvaT_10.910

sahasrādityasaṃkāśaṃ dīpyamānaṃ samantataḥ
vitānavadraśmidīptaṃ samantātparimaṇḍalam // SvaT_10.911

rudro hyadhipatistatra tv eka evāvatiṣṭhate
sūryāstasmādviniṣkrāntāḥ kalpe kalpe varānane // SvaT_10.912

tasmāttu maṇḍalādūrdhvaṃ somamaṇḍalamucyate
candrakoṭisahasrāṇāṃ tejasā tulyamaṇḍalam // SvaT_10.913

adhipatistu mahādeva eka evāvatiṣṭhate
tasmāccandrādime candrā mahādevena coditāḥ // SvaT_10.914

asaṃkhyātāḥ sahasrāṇi kalpe kalpee vinirgatāḥ
tasmāttu maṇḍalādūrdhvaṃ vedamaṇḍalamucyate // SvaT_10.915

candrakoṭisamacchāyaṃ samantātparimaṇḍalam
vitānavatsthitaṃ divyam ugreśasamadhiṣṭhitam // SvaT_10.916

saṃruddhaṃ vāmayā tattu tasmādvai nirgatāni tu
yajamānasahasrāṇi kalpe kalpe sthitāni hi // SvaT_10.917

brahmaṇastapasogreṇa ugreśena pracoditāt
vedayajñāśca vividhā brahmaṇo 'nantavartmanaḥ // SvaT_10.918

tasmādete pravartante yajñā yajñaphalāni ca
tapodānādibhiḥ sārdhaṃ vāmaśaktyā niyantritāḥ // SvaT_10.919

ityeṣṭau tanavastvetāḥ parā vai saṃprakīrtitāḥ
aparā brahmaṇo 'ṇḍaṃ vai vyāpya sarvaṃ vyavasthitāḥ // SvaT_10.920

ebhyaḥ parataraṃ cāpi maṇḍalaṃ karaṇātmakam
śuklaraktāsitaṃ pītaṃ haritaṃ cāpi varṇataḥ // SvaT_10.921

pañcādhipāstu tiṣṭhanti maṇḍale karaṇātmake
karmadevāḥ pravartante tasmādvai sarvadehinām // SvaT_10.922

vākpāṇipādapāyuśca upasthaśceti pañcamaḥ
ebhyaḥ prakāśakaṃ nāma parataḥ sūryasaṃnibham // SvaT_10.923

tasmādvai saṃpravartante pañca buddhīndriyāṇi tu
śrotraṃ tvakcakṣuṣī jihvā nāsikā ca yathākramam // SvaT_10.924

viṣayālocanaṃ vṛttiḥ tejomaṇḍalasaṃsthitāḥ
svākyādhipatayo nityaṃ teṣveva praticodakāḥ // SvaT_10.925

ebhyaḥ parataraṃ cāsti candramaṇḍalasannibham
vistārātpariṇāhācca sarvato raśmimaṇḍalam // SvaT_10.926

tasmādvai saṃpravartante pañcārthāḥ sarvadehinām
śabdaḥ sparśastathā rūpaṃ raso gandhaśca pañcamaḥ // SvaT_10.927

ebhyaḥ parataraṃ cāpi saumyaṃ somasya maṇḍalam
tasmānmano viniṣkrāntaṃ raśmibhirdarśapañcabhiḥ // SvaT_10.928

cittaṃ ceto manaśceti śabdādyakṣapravartakam
tasyādhipo mahātejāś candramāḥ saumyatejasā // SvaT_10.929

tasmāttu maṇḍalādūrdhvaṃ parato maṇḍalaṃ mahat
japākusumasaṃkāśam aruṇādityasaṃnibham // SvaT_10.930

pūrvavacca pramāṇenna samantātparimaṇḍalam
tasmāttu maṇḍalāddevi sandhyāruṇasamadyutiḥ // SvaT_10.931

sadhūmo 'gnirivāsau vai ahaṃkāraḥ pravartate
antaḥkaraṇamātmasthaṃ yenedaṃ raṃjitaṃ jagat // SvaT_10.932

mattadvipa ivāndhastu dāvāgnirupasarpati
tasyādhidevo rudro vai yenāyaṃ preryate sadā // SvaT_10.933

chagalāṇḍādayo devi pūrvaṃ te kathitā mayā
ahaṃkārādathordhvaṃ tu buddhyāvaraṇamucyate // SvaT_10.934

sūryakoṭisahasrāṇāṃ tejasā tulyavarcasam
aṣṭānāṃ devayonīnām atraiva bhuvanaṃ śṛṇu // SvaT_10.935

kakubhaṃ nāma bhuvanaṃ sandhyāruṇasamaprabham
mānasībhistu tatstrībhir muditābhiḥ samākulam // SvaT_10.936

sthitāstatra piśācāstu sandhyāruṇasamaprābhāḥ
daśakoṭisahasrāṇi teṣāṃ tatra nivāsinām // SvaT_10.937

svanando nāma vikrāntaḥ piśāceṣvīśvaro mahān
sandhyāruṇasamacchāyo bandhūkakusumākṛtiḥ // SvaT_10.938

kuṇḍalābharaṇopeto hārakeyūrabhūṣitaḥ
kirīṭī cāṅgadī maulī hemacīnāmbaraḥ śubhaḥ // SvaT_10.939

parivṛto bhūtagaṇaiḥ prabhūtaiḥ pārśvagaistathā
nānārūpadharairdivyair divyābharaṇabhūṣitaiḥ // SvaT_10.940

divyamālyānulepaistu divyaiśvaryasamanvitaiḥ
parivṛto mahātejā gaṇairiva mahāgaṇaḥ // SvaT_10.941

ataḥ paraṃ pravakṣyāmi rākṣāsaṃ bhuvanaṃ mahat
kokilākaṇṭhasadṛśaṃ nīlajīmutasaṃnibham // SvaT_10.942

tasmistu bhuvane divye divyaiśvaryasamanvite
karālo rākṣaseśo vai jātyañjananibho mahān // SvaT_10.943

kiriṭī kuṇḍalī dīptaḥ śobhate tu mahādyutiḥ
jātyañjananibhaḥ śrīmān dāvāgniriva parvate // SvaT_10.944

daśakoṭisahasrāṇi muditā nāma rākṣasāḥ
bhṛṅgajīmūtavarṇābhā vasantyatra mahāprabhāḥ // SvaT_10.945

ataḥ paraṃ pravakṣyāmi yākṣaṃ vai bhuvanaṃ mahat
jāmbūnadamayaṃ sarvaṃ divyaratnasamujjvalam // SvaT_10.946

bhogaiśvaryasamutpannaṃ samantātparimaṇḍalam
tasmiṃstu bhuvane bhadre subhadro nāma yakṣarāṭ // SvaT_10.947

taptakāñcanavarṇābho makuṭādivibhūṣitaḥ
śatakoṭisahasraistu yakṣairamitavikramaiḥ // SvaT_10.948

tairvṛto bhrājate sarvaiḥ śarvaḥ sarvagaṇairiva
ata ūrdhvaṃ pravakṣyāmi gāndharvaṃ bhuvanaṃ mahat // SvaT_10.949

pītakauśītakīprakhyaṃ campakaistu samacchavi
tasmiṃstu bhuvane divye surūpo nāma vai priye // SvaT_10.950

gandharvadevādhipati gandhamādanasannibhaḥ
taptajāmbūnadanibhas taruṇādityasaprabhaḥ // SvaT_10.951

divyagandhānuliptāṅgo divyābharaṇabhūṣitaḥ
daśakoṭisahasraistu gandharvaiḥ parivāritaḥ // SvaT_10.952

manaḥ śilābhaṅganibhair haritālanibhaistathā
svakāntā nāma gandharvāś citramālyānulepanāḥ // SvaT_10.953

citrāmbaradharāḥ sarve citrābharaṇabhūṣitāḥ
tasmātparataraṃ vakṣye sthānam aindraṃ ca pārvati // SvaT_10.954

bṛhadbhogamiti khyātaṃ tadūrdhvaṃ sarvakāmadam
śaṅkhagokṣīradhavalaṃ śaratkundendusannibham // SvaT_10.955

tasmiṃstu bhuvane divye divyāścaryaśatairyute
vibhūtirnāma bhagavān mahendro bhuvaneśvaraḥ // SvaT_10.956

candramaṇḍalasaṅkāśo muktāhāravibhūṣitaḥ
śuklāmbaradharaḥ śrīmāñc chuklamālyānulepanaḥ // SvaT_10.957

jvalatkirīṭo dīptābhyāṃ kuṇḍalābhyāmalaṃkṛtaḥ
hārakeyūravāñchvetaḥ śvetoṣṇīṣavibhūṣitaḥ // SvaT_10.958

bhūtijā nāma vai devā vibhūtyā parayā yutāḥ
kirīṭinaḥ kuṇḍalino divyamālyavibhūṣitāḥ // SvaT_10.959

daśakoṭisahasrāṇi devāścendrāḥ prakīrtitāḥ
tairāvṛto mahātejā nakṣatrairiva candramāḥ // SvaT_10.960

manojaṃ nāma bhuvanaṃ śaraccandranibhaṃ śubham
śuklābhrakanibhaṃ dīptaṃ muktāhārasuvarcasam // SvaT_10.961

amṛto nāma vai tatra candramāḥ paramaḥ sthitaḥ
śuddhasphaṭikasaṃkāśaḥ śrīmāñcchuklāmbarodvahaḥ // SvaT_10.962

kuṇḍalairdīptisaṃkāśair bhūṣitastu virājate
divyagandhānuliptāṅgo divyābharaṇabhūṣitaḥ // SvaT_10.963

tatra vai raśmayo nāmnā raśmivyūhasamaprabhāḥ
divyāḥ saumyāstu te jñeyāḥ somatejaḥ samudbhavāḥ // SvaT_10.964

daśakoṭisahasrāṇi teṣāṃ vai saumyatejasām
ata ūrdhvaṃ tu deveśi prājeśāṃ bhuvanaṃ mahat // SvaT_10.965

tasmiṃstu bhuvane divye prajeśastvamitadyutiḥ
viśvarūpo viśvavarṇo viśvālaṃkārabhūṣitaḥ // SvaT_10.966

viśvarūpaparairdevair viśvātmā parivāritaḥ
daśakoṭisahasrāṇi viśvānāṃ bhūritejasām // SvaT_10.967

parivārya mahātmānaṃ śobhane paryupāsate
brāhmaṃ caivamato jñeyaṃ śaṅkhagokṣīrasannibham // SvaT_10.968

pitāmaho yatra devaḥ śuklapadmasthasaumyadṛk
śuklāmbaradharaḥ śrīmāñ chuklamālyānulepanaḥ // SvaT_10.969

śuklayajñopavītī ca mahāhāravibhūṣitaḥ
daśakoṭisahasraistu candrabimbasamaprabhaiḥ // SvaT_10.970

brāhmairdevaiḥ parivṛtaḥ śāradābhrairivāṃśumān
paiśācaṃ rākṣāsaṃ yākṣaṃ gāndharvaṃ tvaindrameva ca // SvaT_10.971

saumyaṃ tathaiva prājeśaṃ brāhmaṃ vai bhuvanaṃ priye
etāni surayonīnāṃ sthānānyeva purāṇi tu // SvaT_10.972

avatīryātmajanmānaṃ dhyāyantaḥ saṃbhavanti hi
parameśaniyogācca codyamānāśca māyayā // SvaT_10.973

niyamitā niyatyā ca brahmaṇo vyaktajanmanaḥ
vyajyante te ca sargādau nāmarūpairanekadhā // SvaT_10.974

aṃśenaiva varārohe na tyajanti niketanam
puryaṣṭakendriyaiḥ sārdham ātmā mantrairviśodhayet // SvaT_10.975

pañcāṣṭakaṃ mūrtayo 'ṣṭau buddhitattvamanukramāt
viśodhyaivaṃ prayatnena krodhāṣṭakamataḥ param // SvaT_10.976

saṃvartastvekavīraśca kṛtānto jananāśakaḥ
mṛtyuhantā ca raktākṣo mahākrodhaśca durjayaḥ // SvaT_10.977

nīlotpaladalābhāni teṣāṃ vai bhuvanāni tu
ekaikasya parīvāraḥ koṭirdaśasahasrakam // SvaT_10.978

krodheśvarāṣṭakādūrdhvaṃ sthitaṃ tejoṣṭakaṃ mahat
balādhyakṣo gaṇādhyakṣas tridaśastripurāntakaḥ // SvaT_10.979

sarvarūpaśca śāntaśca nimeṣonmeṣa eva ca
sahasraiḥ pañcadaśabhiḥ parivāro 'bhidhīyate // SvaT_10.780

agnirudrāḥ smṛtā hyate tejasā kṛṣṇavarṇakāḥ
kūrmākārāṇi citrāṇi teṣāṃ vai bhuvanāni tu // SvaT_10.981

ata ūrdhvaṃ samākhyātaṃ yogāṣṭakamanuttamam
akṛtaṃ ca kṛtaṃ caiva raibhavaṃ brāhmameva ca // SvaT_10.982

vaiṣṇavaṃ tvatha kaumāram aumaṃ śraikaṇṭhameva ca
krīḍanti yoginastatra bhuvanaiḥ sphaṭikaprabhaiḥ // SvaT_10.983

tataḥ sākṣādbhagavatī jaganmātā vyavasthitā
umā tvameyā viśvasya viśvayoniḥ svayambhavā // SvaT_10.984

taptajāmbūnadanibhā hy udayādityasaprabhā
mahāpīṭhe maṇimaye siṃhāṣṭakayute śubhe // SvaT_10.985

śatayojanavistīrṇe divyasragdhāmalālite
divyakuṇḍalinī devī mahāhāravibhūṣitā // SvaT_10.986

vijayāgre mahābhāgā śrīrivottamarūpiṇī
jayā ca padmagarbhābhā sarvālaṃkārabhūṣitā // SvaT_10.987

nandā ca padmapatrākṣī hārakeyūrabhūṣitā
sarvābharaṇacitrāṅgī sunandā ca manoharā // SvaT_10.988

parivārya pratīhāryaḥ sarvataḥ samupasthitāḥ
triṃśatkoṭisahasrāṇi triṃśatkoṭiśatāni ca // SvaT_10.989

mānasyo divyanāryastās tāṃ sadā paryupāsate
vimānakoṭirekā ca rudrāṇāṃ bhūritejasām // SvaT_10.990

aumā iti samākhyātāḥ vaimānā iti te 'nyathā
upāsate tu tāṃ devīṃ mātaraṃ tanayā iva // SvaT_10.991

sāvatīryāṇḍamadhye tu mayā sārdhaṃ varānane
anugrahārthaṃ lokānāṃ prādurbhūtā sanātanī // SvaT_10.992

kalpe pūrve jaganmātā jagadyonirdvitīyake
tṛtīye śāmbhavī nāma caturthe viśvarūpiṇī // SvaT_10.993

pañcame nandinī nāma ṣaṣṭhe caiva gaṇāmbikā
vibhūtiḥ saptame kalpe subhūtiścāṣṭame tathā // SvaT_10.994

ānandā navame kalpe daśame vāmalocanā
ekādaśe varārohā dvādaśe ca sumaṅgalā // SvaT_10.995

kalpe trayodaśe devi mahātanurudāhṛtā
kalpe caturdaśe caiva anantā nāma kīrtitā // SvaT_10.996

bhūtamātā pañcadaśe ṣoḍaśe cottamā smṛtā
sahasradhārā saptadaśe satī cāṣṭadaśe purā // SvaT_10.997

cākṣuṣasya manoḥ kalpe dakṣasya duhitā śubhā
avamānācca dakṣasya svāṃ tanuṃ tvajahāḥ purā // SvaT_10.998

amāṃ kalāṃ tu candrasya punarāpūrya saṃsthitā
punarhimavatārādhya duhitā tvātmanaḥ kṛtā // SvaT_10.999

tvaṃ devi sādbhutaṃ taptvā tapaḥ paramaduścaram
māṃ bhartāraṃ punaḥ prāpya jātāsyaṅgaruhā priye // SvaT_10.1000

kailāsanilayaścāhaṃ tvayā sārdhaṃ varānane
tvaṃ tanurvāmabhāgasya matto naiva viyujyase // SvaT_10.1001

dakṣādhvare punarjātā bhadrakālīti nāmataḥ
ekānaṃśāparā mūrtiḥ satīśānādviniḥsṛtā // SvaT_10.1002

idaṃ caturyugaṃ prāpya dvāpare viṣṇunā saha
mahiṣasya vadhārthāya utpannā kṛṣṇapiṅgalā // SvaT_10.1003

kātyāyanīti durgeti vividhairnāmaparyayaiḥ
manuṣyāṇāṃ tu bhaktānāṃ varadā bhaktavatsalā // SvaT_10.1004

pūrvamavāvatīrṇāsi vindhyaparvatamūrdhani
ata ūrdhvaṃ pravakṣyāmi bhuvanaṃ varavarṇini // SvaT_10.1005

sucārviti tu vikhyātaṃ sahasrādityakāntimat
kailāsaśikharākāraṃ śuddhasphaṭikasaprabham // SvaT_10.1006

mahāvimānakoṭībhir āvṛtaṃ cakravartinām
tasmiṃstu bhuvane divye sūryakoṭisamadyutiḥ // SvaT_10.1007

sahasrabāhucaraṇaḥ sahasravadanekṣaṇaḥ
umāpatirjagannāthaḥ sarvānugrahakṛdvaraḥ // SvaT_10.1008

bhogasthānaṃ samastaṃ vai tatrasthaṃ vāmabhāgataḥ
śatayojanavistīrṇe nānāratnavibhūṣite // SvaT_10.1009

divyāstaraṇasaṃchanne ādityaśatasannibhe
āsane parame divye ratnapadmavicitrite // SvaT_10.1010

upaviṣṭo mahātejā vṛṣabhairaṣṭabhirvṛtaḥ
hemacīnāmbaradharo hārakeyūrabhūṣitaḥ // SvaT_10.1011

dhārayansupradīpte ca sūryamaṇḍalasannibhe
sphuranmayūkhasaṃghāte kuṇḍale raśmisaṃkule // SvaT_10.1012

dhārayanmakuṭaṃ mūrdhni divyaratnavicitritam
dedīpyamānamatyugraṃ kailāsaśikharopamam // SvaT_10.1013

pralambo 'sya mahāhāraḥ prabhavadraśmisaṃkulaḥ
gāṅgo himavataḥ śṛṅgāt patito nirjharo yathā // SvaT_10.1014

triṃśatkoṭisahasraistu triṃśatkoṭiśataistathā
śūlibhirjaṭibhistryakṣair divyābharaṇabhūṣitaiḥ // SvaT_10.1015

nānārūpadharair rudrair vṛto bhūtagaṇaistathā
divyābhirmānasībhiśca nārībhiḥ parivāritaḥ // SvaT_10.1016

vimānaśatakoṭībhir āvṛtaḥ sarva eva tu
mātaraḥ sapta rūpiṇyo nānālaṃkārabhūṣitāḥ // SvaT_10.1017

parivārya mahātmānaṃ samantātparyavasthitāḥ
brāhmī kamalapatrābhā divyābharaṇabhūṣitā // SvaT_10.1018

āgneyyāṃ diśi deveśi sthitā vai śrīrivāparā
śaṅkhagokṣīrasaṃkāśā tv aiśānyāṃ tu varānane // SvaT_10.1019

māheśvarī mahātejās tiṣṭhate surapūjitā
kaumārī padmagarbhābhā hārakeyūrabhūṣitā // SvaT_10.1020

diśyuttarasyāṃ deveśi kāminīparyupāsitā
snigdhanīlotpalanibhā hārakuṇḍalamaṇḍaitā // SvaT_10.1021

dakṣiṇasyāṃ diśi tu sā upāste parameśvaram
vaiṣṇavīti ca vikhyātā śivena paramātmanā // SvaT_10.1022

nīlajīmūtasaṃkāśā sarvābharaṇabhūṣitā
vāruṇyāṃ diśi deveśi vārāhī paryupasthitā // SvaT_10.1023

śaṅkhakundendudhavalā hārakuṇḍalamaṇḍitā
aindryāṃ diśi ca sā devī indrāṇī paryupasthitā // SvaT_10.1024

karālavadanā dīptā sarvābharaṇabhūṣitā
nairṛtyāṃ diśi cāmuṇḍā upāste parameśvaram // SvaT_10.1025

na tyajanti hi tā devaṃ sarvabhāvasamanvitam
aṃśena mānuṣaṃ lokaṃ brahmaṇā cāvatāritāḥ // SvaT_10.1026

asurāṇāṃ vadhārthāya manuṣyāṇāṃ hitāya ca
tapastaptvā mahāghoraṃ brahmaṇā lokadhāriṇā // SvaT_10.1027

ruroścaiva vadhārthāya mayāpi tvavatāritāḥ
svacchandāstu parāścānyāḥ paravyomni vyavasthitāḥ // SvaT_10.1028

svacchandaṃ paryupāsīnāḥ parāparavibhāgataḥ
umaiva saptadhā bhūtvā nāmarūpaviparyayaiḥ // SvaT_10.1029

evaṃ sa bhagavāndevo mātṛbhiḥ parivāritaḥ
āste paramayā lakṣmyā tatrastho dyotayañjagat // SvaT_10.1030

asyopari tathā cāṣṭau mūrtayastasya dhīmataḥ
śarvo bhavaśca bhagavān rudraḥ paśupatistathā // SvaT_10.1031

īśānaścaiva bhīmaśca mahādevogra eva ca
etābhiḥ kurute śarvo mūrtibhiḥ sṛṣṭimuttamām // SvaT_10.1032

bhūmirāpo 'nalo vāyur ākāśaṃ sūrya eva ca
somaśca yajamānaścety aṣṭau sṛṣṭiriyaṃ smṛtā // SvaT_10.1033

sarvātmanā tu te tasminn anyatraikāṃśataḥ sthitāḥ
evamasminsthito devo brahmalokordhvatastathā // SvaT_10.1034

merośca mūrdhanīśāno yogāṣṭakamatheṣyate
śrīkaṇṭha iti nāmnā ca kailāsanilayastathā // SvaT_10.1035

śarvādyābhiśca tanubhir aṣṭābhirvyāpya tiṣṭhati
ye tu māheśvaraṃ yogaṃ saguṇaṃ paryupāsate // SvaT_10.1036

bhaktyā ca brahmacaryeṇa satyena ca damena ca
dṛṣṭvā dehasthamātmānaṃ te 'tra yānti manīṣiṇaḥ // SvaT_10.1037

dṛṣṭvā ca maṇḍalaṃ tasya bhaktyā ca parayā bhṛśam
muktadvaitā yatātmānas tatra yānti manīṣiṇaḥ // SvaT_10.1038

teṣāṃ caivopariṣṭāttu suśivā dvādaśa sthitāḥ
vāmo bhīmastatheśaśca śivaḥ śarvastathaiva ca // SvaT_10.1039

vidyānāmadhipaścaiva ekavīraḥ pracaṇḍadhṛt
īśānaścāpyumābhartā ajeśo 'nanta eva ca // SvaT_10.1040

tathā ekaśivaścāpi suśivā dvādaśa smṛtāḥ
sarve kuṅkumasaṃkāśāḥ sūryakoṭisamaprabhāḥ // SvaT_10.1041

bhuvaneṣu vicitreṣu śaṅkhākāreṣu saṃsthitāḥ
ata ūrdhvaṃ vīrabhadro maṇḍalādhipatiḥ prabhuḥ // SvaT_10.1042

tatsāyujyamanuprāpya tenaiva saha modate
ata ūrdhvaṃ mahādevi mahādevāṣṭakaṃ viduḥ // SvaT_10.1043

mahādevo mahātejā vāmadevabhavodbhavau
ekapiṅgekṣaṇeśānau bhuvaneśapuraḥsarāḥ // SvaT_10.1044

aṅguṣṭhamātrasahitā mahādevāṣṭake śivāḥ
māyāñjanavinirmuktāḥ parameśānasaṃmatāḥ // SvaT_10.1045

buddhitattve samāsane bhuvaneśā mayoditāḥ
athordhvaṃ guṇatattvaṃ tu tasmiṃścaiva vyavasthitam // SvaT_10.1046

gurupaṅktitrayaṃ divyaṃ guṇairantaritaṃ sthitam
prathamā tamasaḥ paṅktir upariṣṭādvyavasthitā // SvaT_10.1047

teṣāṃ nāmāni kathyante yathāvadanupūrvaśaḥ
śivaḥ prabhurvāmadevaś caṇḍaścaiva pratāpavān // SvaT_10.1048

prahlādaścottamo bhīmaḥ karālaḥ piṅgalastathā
mahendro dinakṛccaiva pratodo dakṣa eva ca // SvaT_10.1049

kalevaraśca vikhyātas tathā caiva kaṭaṅkaṭaḥ
ambuhartā ca nārīśaḥ śveta ṛgveda eva ca // SvaT_10.1050

yajurvedaḥ sāmavedas tv atharvā suśivastathā
virūpākṣastathā jyeṣṭho vipro nārāyaṇastathā // SvaT_10.1051

gaṇḍo naro yamo mālī gahaneśaśca pīḍanaḥ
prathamā paṅktiruddiṣṭā rudrairdvātriṃśatā smṛtā // SvaT_10.1052

rajasaścopariṣṭāttu dvitīyā paṅktirucyate
śuklo dāsaḥ sudāsaśca lokākṣaḥ sūrya eva ca // SvaT_10.1053

suhotra ekapādaśca gṛhaścaiva śiveśvaraḥ
gautamaścaiva yogīśo dadhibāhustathāparaḥ // SvaT_10.1054

ṛṣabhaścaiva gokarṇo devaścaiva maheśvaraḥ
guhyeśānaḥ śikhaṇḍī ca jaṭī mālī tathograkaḥ // SvaT_10.1055

bhṛguḥ śikhi tathā śūlī sugatiśca supālanaḥ
aṭṭahāso dārukaśca lāṅgaliścātidaṇḍakaḥ // SvaT_10.1056

bhavanaśca tathā bhavyo lakuleśastathaiva ca
triṃśadrudrāḥ samākhyātā dvitīyā paṅktiruttamā // SvaT_10.1057

sattvasya copariṣṭāttu tṛtīyā paṅktirucyate
devo 'ruṇo dīrghabāhur atibhūtiśca sthāṇukaḥ // SvaT_10.1058

sadyojātastathā jhiṇṭhi ṣaṇmukhaścaturānanaḥ
cakrapāṇiśca kūrmākhyas tv ardhanārīśvarastathā // SvaT_10.1059

kapālī bhūrbhuvaścaiva vaṣaṭkārastathaiva ca
vauṣaṭkārastathā svāhā svadhā ca parikīrtitaḥ // SvaT_10.1060

saṃvartakaśca bhasmeśaḥ kāmanāśana eva ca
ekaviṃśatirudrāstu paṅktireṣā tṛtīyakā // SvaT_10.1061

jñānayogabalopetāḥ krīḍante daiśikottamāḥ
saṃsārapāśanirmuktāḥ mahāmohavivarjitāḥ // SvaT_10.1062

trinetrā guravaḥ sarve śuddhasphaṭikanirmalāḥ
sarvajñāḥ sarvagāścaiva lokānugrahakārakāḥ // SvaT_10.1063

gajākārāṇi divyāni sarveṣāṃ bhuvanāni tu
buddheḥ prakṛtiparyante ye rudrāstānnibodha me // SvaT_10.1064

śatadvayaṃ saptakaṃ ca bhuvanānāṃ varānane
antarbhūtāḥ sthitāścānye ye te noktā varānane // SvaT_10.1065

guṇānāmupariṣṭāttu pradhānaṃ parikīrtitam
tatra ye saṃsthitā rudrāḥ kathayāmi samāsataḥ // SvaT_10.1066

krodheśvaraśca saṃvarto jyotiḥ piṅgalakrūradṛk
pañcāntakaikavīrau ca śikhedasahiteśvarāḥ // SvaT_10.1067

tattve tu prākṛte rudra mahāvīryāḥ prakīrtitāḥ
guṇānāṃ yā parākāṣṭhā tatpradhānamihocyate // SvaT_10.1068

ataḥ puruṣatattve tu bhuvanāni nibodha me
ambā ca salilā oghā vṛṣṭiḥ sārdhaṃ ca tārayā // SvaT_10.1069

sutārā ca sunetrā ca kumārī ca tataḥ param
uttamāmbhasikā caiva tuṣṭayo nava kīrtitāḥ // SvaT_10.1070

tārā caiva sutārā ca tārayantī pramodikā
pramoditā modamānā ramyakā ca tataḥ param // SvaT_10.1071

sadāpramudikā caiva siddhyaṣṭakamudāhṛtam
aṇimā laghimā caiva mahimā prāptireva ca // SvaT_10.1072

prākāmyaṃ ca tatheśitvaṃ vaśitvaṃ yadudāhṛtam
yatrakāmāvasāyitvam aṇimādyaṣṭakaṃ smṛtam // SvaT_10.1073

athordhvaṃ guruśiṣyāṇāṃ paṅktitrayamataḥ śṛṇu
maskarī pūraṇaḥ kṛtsnaḥ kapilaḥ kāśa evaca // SvaT_10.1074

sanatkumāragautamav asiṣṭhādyāṃśakāstathā
kaśyapo nāsiketuśca gālavo bhautikastathā // SvaT_10.1075

śākalyaśca samākhyāto durvāsāḥ paramas tv ṛṣiḥ
vālmīkiśca guruśreṣṭhaḥ saparāśaragālavaḥ // SvaT_10.1076

pippalādāśca saumitrir vāyuputro bhadantakaḥ
maskaryādibhadantāntā dṛṣṭādṛṣṭasya vādinaḥ // SvaT_10.1077

dvāviṃśatirguruvarāḥ prathamā paṅktiriṣyate
jahnuśca tṛṇabinduśca munistārkṣyastathaiva ca // SvaT_10.1078

dhyānāśrayo 'tha dīrghaśca hotā jāgara eva ca
agastyo vasubhaumaśca upādhyāyaśca kīrtitaḥ // SvaT_10.1079

śukro bhṛgvagirā rāmo jamadagnisuto 'dhvagaḥ
sthūlaśirā bālakhilyo manuśceti prakīrtitaḥ // SvaT_10.1080

vajrātreyo viśuddhaśca śivaścārurathānugaḥ
jahnvādicāruparyantā dvitīyā paṅktiriṣyate // SvaT_10.1081

haro jhiṇṭhī pratodaśca amareśaścaturthakaḥ
kṛṣṇapiṅgeśarudraśca indrajidvṛṣakaḥ śivaḥ // SvaT_10.1082

yamaḥ krūraśca vikhyāto gaṅgādhara umāpatiḥ
bhūteśvaraḥ kapālīśaḥ śaṅkaraśca tathaiva ca // SvaT_10.1083

ardhanārīśvaraścaiva piṅgalaśca tathāparaḥ
mahākālaśca saṃvarto maṇḍalī tvekavīrakaḥ // SvaT_10.1084

tathā cānyaśca vikhyāto bhārabhūteśvaro dhruvaḥ
jahnvādicāruparyantā ṛṣayaḥ pañcaviṃśatiḥ // SvaT_10.1085

harādayo dhruvāntāśca guravo viṃśatiḥ smṛtāḥ
paṅktitrayaṃ samākhyātam ṛṣīṇāṃ guruśiṣyayoḥ // SvaT_10.1086

nāḍīvidyāṣṭakaṃ devi kathayāmi tvataḥ param
iḍā ca candriṇī gaurī śāntiḥ śāntikarī tathā // SvaT_10.1087

mālā ca mālinī caiva svāhā caiva svadhā tathā
athopariṣṭāddeveśi vigrahāṣṭakamucyate // SvaT_10.1088

kāryaṃ ca karaṇaṃ caiva sukhaduḥkhakaraṃ tathā
jñānaṃ sādhyaṃ ca vikhyātaṃ sādhanaṃ kāraṇaṃ tathā // SvaT_10.1089

dehapāśānato vakṣye dharmaṃ ca daśadhoditam
ahiṃsā satyamasteyaṃ brahmacaryamakalkatā // SvaT_10.1090

akrodho guruśuśrūṣā śaucaṃ santoṣa ārjavam
evaṃ daśavidho dharmo yenokto dharmakṛnnaraḥ // SvaT_10.1091

vikārānṣoḍaśākhyāsye parabhāvena saṃsthitān
raso gandhaśca rūpaṃ ca sparśaḥ śabdastathaivaca // SvaT_10.1092

tanmātrapañcakaṃ khyātam indriyāṇi nibodha me
vākpāṇipādaṃ pāyuśca upasthaḥ karmasaṃjñakam // SvaT_10.1093

śrotraṃ tvakcakṣuṣī jihvā nāsikā pañcamī smṛtā
buddhīndriyāṇi deveśi manaḥ ṣoḍaśakaṃ smṛtam // SvaT_10.1094

dehapāśāḥ samākhyātāḥ atobuddhiguṇānviduḥ
dharmojñānaṃ ca vairāgyam aiśvaryaṃ ca tataḥ param // SvaT_10.1095

adharmaśca tathājñānam avairāgyamanīśitā
ahaṃkāraṃ ca trividhaṃ pravakṣyāmyanupūrvaśaḥ // SvaT_10.1096

vaikārikaṃ taijasaṃ ca bhūtādiṃ ca yathākramam
dīkṣākāle yathā śuddhis tathā caiṣāṃ nibodha me // SvaT_10.1097

tamo rajastathā sattvaṃ śodhayedanupūrvaśaḥ
śabdaḥ sparśastathā rūpaṃ raso gandhaśca pañcamaḥ // SvaT_10.1098

viṣayāśca samākhyātāḥ śodhanīyāḥ prayatnataḥ
kāmaḥ krodhaśca lobhaśca mohaḥ paiśunyameva ca // SvaT_10.1099

janmamṛtyujarāvyādhikṣuttṛṭtṛṣṇāstathaiva ca
viṣādaśca bhayaṃ caiva mado harṣaṇameva ca // SvaT_10.1100

rāgo dveṣaśca vaicittyaṃ kupitānṛtadrohitā
māyā mātsaryadharmaśca adharmaścāsvatantratā // SvaT_10.1101

āgantukāśca bodhavyāḥ gaṇapāśānnibodha me
devī nandimahākālau gaṇeśo vṛṣabhastathā // SvaT_10.1102

bhṛṅgī caṇḍīśvaraścaiva kārtikeyo 'ṣṭamaḥ smṛtaḥ
anantastritanuḥ sūkṣmaḥ śrīkaṇṭhaśca śivottamaḥ // SvaT_10.1103

śikhaṇḍī caikanetraśca ekarudrastathāparaḥ
vidyeśvarātmakānpāśān dīkṣākāle viśodhayet // SvaT_10.1104

uktānuktāśca ye cātra anyatantroktalakṣaṇāḥ
pauruṣeye tu śodhyāste tato mucyeta pudgalaḥ // SvaT_10.1105

athordhve niyatirjñeyā tasyāṃ rudrānnibodha me
vāmadevastathā śarvas tathā caiva bhavodbhavau // SvaT_10.1106

vajradehaḥ prabhuścaiva dhātā ca kramavikramau
suprabhedaśca daśamo niyatyāṃ śaṅkarāḥ smṛtāḥ // SvaT_10.1107

yattaddhṛdi sthitaṃ padmam ātmā tatra vyavasthitaḥ
niyatidalamahaṅkāra kesaraṃ buddhikarṇikam // SvaT_10.1108

kālatattve śivā jñeyā kathayāmi samāsataḥ
śuddho buddhaḥ prabuddhaśca praśāntaḥ paramākṣaraḥ // SvaT_10.1109

śivaśca suśivaścaiva dhruvaścākṣaraśambhurāṭ
daśaite tu śivā jñeyāḥ kālatattve varānane // SvaT_10.1110

hemābhāḥ śaṅkarāḥ proktāḥ śivaḥ sphaṭikasannibhāḥ
ekaikasya vinirdiṣṭā parivāro yaśasvini // SvaT_10.1111

koṭirekā tathānyāni sahasrāṇi tu ṣoḍaśa
kūrmākārāṇi sarveṣāṃ proktāni bhuvanāni tu // SvaT_10.1112

ata ūrdhvaṃ hariharau rāgatattve nibodha me
suhṛṣṭaḥ suprahṛṣṭaśca surūpo rūpavardhanaḥ // SvaT_10.1113

manonmano mahādhīraḥ vīreśāḥ parikīrtitāḥ
rāgatattve pravakṣyāmi ye 'nye rudrā vyavasthitāḥ // SvaT_10.1114

kalyāṇaḥ piṅgalo babhrur vīraśca prabbhavastathā
medhātithiścchandakaśca dāhakaḥ śāstrakāriṇaḥ // SvaT_10.1115

pañcaśiṣyāstathācāryā daśaite saṃvyavasthitāḥ
vidyātattvamataścordhvaṃ tasminvai bhuvanaṃ śṛṇu // SvaT_10.1116

vāmo jyeṣṭhaśca raudraśca kalo vikaraṇastathā
balavikaraṇaścaiva balapramathanastathā // SvaT_10.1117

sarvabhūtadamanaśca tathā caiva manonmanaḥ
kalātattve mahādevi mahādevatrayaṃ sthitam // SvaT_10.1118

mahādevo mahātejā mahājyotiḥ pratāpavān
kalātattvaṃ samākhyātaṃ samāsena varānane // SvaT_10.1119

ete rudrā mahādevi trinetrāścandraśekharāḥ
rudrakoṭisahasraistu samantātparivāritāḥ // SvaT_10.1120

śuddhasphaṭikasaṅkāśāḥ yogaiśvaryabalānvitāḥ
rāge raktāstu vijñeyā jñānayogabalotkaṭāḥ // SvaT_10.1121

chatrākārāstu teṣāṃ vai gṛhā ratnavicitritāḥ
upariṣṭādbhavenmāyā kathayāmi samāsataḥ // SvaT_10.1122

vyāpya yā vai tvadhodhvānaṃ vaiśvarūpyeṇa saṃsthitā
tatra rudrā mahābhāgā dvādaśaiva mahābalāḥ // SvaT_10.1123

gahanaśca asādhyaśca tathā hariharaḥ prabhuḥ
daśeśānaśca deveśi trigalo gopatistathā // SvaT_10.1124

adhaḥpuṭe tu vijñeyā māyātattve varānane
kṣemeśo brahmaṇaḥ svāmī vidyeśānastathaiva ca // SvaT_10.1125

vidyeśaśca śaivaścaiva anantaḥ ṣaṣṭha ucyate
ūrdhvamāyāpuṭasthāstu rudrā ete prakīrtitāḥ // SvaT_10.1126

eṣāṃ madhye tu bhagavān ananteśo jagatpatiḥ
udbhavaṃ bhāvayitvā tu svecchayā kurute prabhuḥ // SvaT_10.1127

sarvajñaḥ sarvakartā ca nigrahānugrahe rataḥ
prathamena tu bhedena rudrā dvādaśa kīrtitāḥ // SvaT_10.1128

asmiṃstu ye yathā rudrā māyātattve vyavasthitāḥ
tathāhaṃ kathayiṣyāmi bhedatrayavibhāgaśaḥ // SvaT_10.1129

gopatiśca tato devi adhogranthau vyavasthitaḥ
granthyūrdhve saṃsthito viśvas trikalaḥ kṣema eva ca // SvaT_10.1130

brahmaṇo 'dhipatiścaiva śivaśceti sa pañcamaḥ
adha ūrdhvamanantastu pāśāścaivātra saṃsthitāḥ // SvaT_10.1131

pūrvaṃ vai kathitā devi ato ṛṣikulaṃ bhavet
yonirvāgīśvarī caiva yasyāṃ jāto na jāyate // SvaT_10.1132

oṃkārasādhyadhātāro damaneśastataḥ param
dhyānaṃ bhasmeśamevāhuḥ pramāṇāni tadūrdhvataḥ // SvaT_10.1133

pañcārthaṃ guhyamevāhū rudrāṅkuśamataḥ param
hṛdayaṃ lakṣaṇaṃ caiva vyuhamākarṣameva ca // SvaT_10.1134

ādarśaṃ ca tathaiveha aṣṭamaṃ parikīrtitam
ete parivṛtā devi rudrakoṭisahasrakaiḥ // SvaT_10.1135

nānāvarṇavicitrāśca nānābbharaṇabhūṣitāḥ
nānānārīsahasraistu ramante patyuricchayā // SvaT_10.1136

trinetrāḥ śūlinaḥ sarve jaṭācandrakīrīṭinaḥ
aluptaśaktivibhavā māyātattvādhikāriṇaḥ // SvaT_10.1137

bhuvaneṣu vicitreṣu yonyākāreṣu saṃsthitāḥ
ataḥ paraṃ bhavenmāyā sarvajantuvimohinī // SvaT_10.1138

nirvairaparipanthinyā tayā bhramitabuddhayaḥ
idaṃ tattvamidaṃ neti vivadantīha vādinaḥ // SvaT_10.1139

satpathaṃ tu parityajya nayati drutamutpatham
gurudevāgniśāstrasya ye na bhaktā narādhamāḥ // SvaT_10.1140

asadyuktivicārajñāḥ śuṣkatarkāvalaṃbinaḥ
bhramayatyeva tānmāyā hy amokṣe mokṣalipsayā // SvaT_10.1141

śivadīkṣāsinā cchinnā na prarohettu sā punaḥ
athopari mahāvidyā sarvavidyābhavodbhavā // SvaT_10.1142

jagataḥ pralayotpattivibhūtinidhiravyayā
sā eva paramā devī vāgīśīti nigadyate // SvaT_10.1143

aṣṭavargavibhinnā ca vidyā sā mātṛkaiva tu
bhuvanāni pravakṣyāmi yathāvadanupūrvaśaḥ // SvaT_10.1144

vāmā jyeṣṭhā tathā raudrī kālī vikaraṇī tathā
balavikaraṇī caiva balapramathanī tāthā // SvaT_10.1145

damanī sarvabhūtānāṃ tathā caiva manonmanī
taptacāmīkarākārāḥ pañcavaktrāstrilocanāḥ // SvaT_10.1146

amoghavīryāḥ sarvajñāḥ sarvataḥ sarvadā sthitāḥ
sarvajñānugatāḥ sarvāḥ sarvābharaṇabhūṣitāḥ // SvaT_10.1147

sarvalakṣaṇasampannaḥ sarvaiśvaryasamanvitāḥ
pradhānāḥ sapta koṭyastu mantrāṇāṃ yā vyavasthitāḥ // SvaT_10.1148

ekaikasya parīvāro lakṣāyutasahasraśaḥ
padmākāreṣu divyeṣu krīḍanti bhuvaneṣu te // SvaT_10.1149

triguṇī brahmavetālī sthāṇumatyambikā parā
rūpiṇī mardinī jvālā saptasaṅkhyāstadīśvarāḥ // SvaT_10.1150

vidyārājñyaḥ samākhyātāḥ dīkṣākāle viśodhayet
bāhye tasyaiśvaraṃ tattvaṃ bhuvanānyatra me śṛṇu // SvaT_10.1151

aṣṭavidyeśvarairyukto vītamāyo nirañjanaḥ
sthitisaṃhārakartā vai mokṣaiśvaryapradāyakaḥ // SvaT_10.1152

tasyāsanaṃ tu vistīrṇaṃ sahasradalasammitam
tisraḥ koṭyo 'rdhakoṭiśca mantrāstasyāsane sthitāḥ // SvaT_10.1153

tatrastha īśvaro devo varadaḥ sārvatomukhaḥ
pañcavaktraḥ sutejasko daśabāhustrilocanaḥ // SvaT_10.1154

gokṣīradhavalaḥ saumyo nāgayajñopavītavān
divyāmbaradharo devo divyagandhānulepanaḥ // SvaT_10.1155

sarvalakṣaṇasaṃpūrṇaḥ sarvābharaṇabhūṣitaḥ
triśūlapāṇīndumaulir jaṭāmukuṭamaṇḍitaḥ // SvaT_10.1156

prasannavadanaḥ kānto yogaiśvaryapradāyakaḥ
varadābhayahastaśca dhyeyo 'sāvīśayogibhiḥ // SvaT_10.1157

tasyotsaṅgagatā vidyā sarvavidyāsamāsritā
divyavastraparīdhānā divyamālyānulepanā // SvaT_10.1158

divyasragdāmamālābhir muktāhārairvibhūṣitā
muktāphalapratīkāśā pañcavaktrā trilocanā // SvaT_10.1159

ārādhitā vidhānena vedayejjñāninaḥ sadā
prahasantīva sā bhāti maheśavadanekṣaṇāt // SvaT_10.1160

vidyeśvarānato vakṣye pūrvādīśāntagānkramāt
anantaścaiva sūkṣmaśca tathā caiva śivottamaḥ // SvaT_10.1161

ekanetraikarudrau ca trinetraśca prakīrtitaḥ
śrīkaṇṭhaśca śikhaṇḍī ca jñeyā vidyeśvarāḥ kramāt // SvaT_10.1162

ato rūpamavasthānaṃ tatra rudrānnibodha me
dharmo jñānaṃ ca vairāgyam aisvaryaṃ ca caturthakam // SvaT_10.1163

sūkṣmāvaraṇamūrdhve 'taḥ tatra śaktitrayaṃ viduḥ
vāmā jyeṣṭhā ca raudrī ca śaktayaḥ samudāhṛtāḥ // SvaT_10.1164

parivārastu tāsāṃ vai koṭyo 'nekāstu saṅkhyayā
sarve sarvagatā mantrāḥ sarvajñāḥ sarvakāmadā // SvaT_10.1165

śūddhasphaṭikasaṅkāśās trinetrāḥ śūlapāṇayaḥ
sarvalakṣaṇasaṃpannāḥ sarvābharaṇabhūṣitāḥ // SvaT_10.1166

sarvaiśvaryasusampūrṇāś cārucandrārdhaśekharāḥ
śatapatrābjabhākāraiḥ śuddhahārenduraśmibhiḥ // SvaT_10.1167

nānāratnojjvalaiścitraiḥ prākāraistoraṇākulaiḥ
īśvarānugatāḥ sarve tiṣṭhanti bhuvaneṣu te // SvaT_10.1168

tamārādhayituṃ devaṃ pūjyante sarvakarmasu
vrataṃ pāśupataṃ divyaṃ ye caranti jitendriyāḥ // SvaT_10.1169

bhasmaniṣṭhā japadhyānās te vrajantyeśvaraṃ padam
tatreśvarastu bhagavān devadevo nirañjanaḥ // SvaT_10.1170

adhikāraṃ prakurute śivecchāvidhicoditaḥ
daśa pañca ca śodhyāni bhuvanānīśvare kramāt // SvaT_10.1171

tālukordhve vijānīyād dīkṣākāle varānane
śuddhāvaraṇamūrdhvaṃ tu tasmiñcchaktidvayaṃ smṛtam // SvaT_10.1172

jñānaṃ kriyā ca vikhyātaṃ dve vidye cāpyataḥ param
bhāvasaṃjñāpyabhāvākhyā tasmiñcchaktidvaye smṛte // SvaT_10.1173

tejeśaśca dhruveśaśca pramāṇānāṃ paraṃ padam
pramāṇāvaraṇe cordhve kathayāmi ca mānataḥ // SvaT_10.1174

brahmā rudraḥ pratodaśca anantaśca caturthakaḥ
suśuddhāvaraṇaṃ cordhve tatra rudratrayaṃ viduḥ // SvaT_10.1175

ekākṣaḥ piṅgalo haṃsaḥ kathitaṃ tu samāsataḥ
śivāvaraṇamūrdhvaṃ tu tatraiko dhruvasaṃjñakaḥ // SvaT_10.1176

saṃsthito rudrarājasya mokṣāvaraṇamūrdhvataḥ
ekādaśaiva rudrāṃśca kathayāmi samāsataḥ // SvaT_10.1177

brahmadankidiṇḍimuṇḍāḥ saurabhaśca tathaivaca
janmamṛtyuharaścaiva praṇītaḥ sukhaduḥkhadaḥ // SvaT_10.1178

vijṛmbhitaḥ samākhyātā stālūrdhve tu vyavasthitāḥ
punarūrdhve dhruvaṃ jñeyaṃ nirañjanapadaṃ śubham // SvaT_10.1179

īśaśaktitrayaṃ mūrdhni kathitaṃ cānupūrvaśaḥ
icchāśaktyabhidhānāyāḥ antarbhūtāḥ prakīrtitāḥ // SvaT_10.1180

prabuddhāvaraṇaṃ cordhve kathayāmi samāsataḥ
prītaḥ pramuditaścaiva pramodaśca pralambakaḥ // SvaT_10.1181

viṣṇurmadana evātha gahanaḥ prathitastathā
rudrāṣṭakaṃ samākhyātaṃ vijñeyaṃ prāgdiśaḥ kramāt // SvaT_10.1182

samayāvaraṇaṃ cordhve kathayāmi samāsataḥ
prabhavaḥ samayaḥ kṣudro vimalaśca śivastathā // SvaT_10.1183

tato ghanaḥ samākhyāto nirañjanastataḥ param
rudroṅkārastu pañcaite tālūrdhve tu vijānata // SvaT_10.1184

ekonaṣaṣṭirbhuvanaṃ jñānaśaktyāditaḥ kramāt
rudroṅkārāntamityetad dīkṣākāle viśodhayet // SvaT_10.1185

ekaikasya parīvāraḥ koṭyo 'nekāḥ sahasraśaḥ
trinetrā varadāḥ sarve śuddhasāmarthyavigrahāḥ // SvaT_10.1186

śuddhasphaṭikasaṅkāśā daśabāhvinduśekharāḥ
triśūlapāṇayaḥ sarve jaṭāmukuṭamaṇḍitāḥ // SvaT_10.1187

sarve sarvaguṇopetāḥ sarvajñāḥ sarvadeśvarāḥ
sārvalakṣaṇasaṃpūrṇāḥ sarvābharaṇabhūṣitāḥ // SvaT_10.1188

rudrakanyāsamākīrṇā divyairūpairmanoharaiḥ
saṃkriḍante puravaraiḥ śivecchāvidhicoditāḥ // SvaT_10.1189

īśvarasya tathordhve tu adhaścaiva sadāśivāt
suśivāvaraṇaṃ cordhve tasmiñjñeyaḥ sadāśivaḥ // SvaT_10.1190

tripañcanayano devaś candrārdhakṛtaśekharaḥ
vaktrapañcakasaṃyukto daśabāhurmahābalaḥ // SvaT_10.1191

śuddhasphaṭikasaṅkāśaḥ sphuranvai dīptatejasā
siṃhāsanopaviṣṭastu śvetapadmāsanasthitaḥ // SvaT_10.1192

pañcabrahmāṅgasahitaḥ sakalādyaiḥ samanvitaḥ
daśabhiśca śivairyukto rudrāṣṭādaśakānvitaḥ // SvaT_10.1193

sakalo niṣkalaḥ śūnyaḥ kalāḍhyaḥ khamalaṅkṛtaḥ
kṣapaṇaśca kṣayāntasthaḥ kaṇṭhyauṣṭhyaścāṣṭamaḥ smṛtaḥ // SvaT_10.1194

bhruvormadhye tu vijñeyo devadevaḥ sadāśivaḥ
sakalādyairvṛto devaḥ oṃkāreśādibhiḥ kramāt // SvaT_10.1195

oṃkāreśaḥ śivo dīptaḥ kāraṇeśo daśeśakaḥ
suśivaścaiva kāleśaḥ sūkṣmarūpaḥ sutejasaḥ // SvaT_10.1196

śarvaśca daśamaḥ proktaḥ ūrdhvāntaṃ saṃvyavasthitāḥ
rudrāścāṣṭādaśa bahiḥ teṣāṃ nāmāni vai śṛṇu // SvaT_10.1197

vijayastvatha niḥśvāsaḥ svayambhūścāgnivīrarāṭ
rauravo mukuṭo visaraś candro bimbaḥ pragītavān // SvaT_10.1198

lalitaḥ siddharudraśca santānaḥ śarva eva ca
paraśca kiraṇaścaiva pārameśvara eva ca // SvaT_10.1199

sādākhyastu samākhyātaḥ sakalo mantravigrahaḥ
sarvakāraṇamadhyakṣaḥ sṛṣṭisaṃhārakārakaḥ // SvaT_10.1200

bhuktimuktipradātā ca sādhakānāṃ kriyāvatām
koṭayaḥ saptamantrāṇām āsane tasya saṃsthitāḥ // SvaT_10.1201

āsanaṃ lakṣapatrāḍhyaṃ candrakoṭyayutaprabham
vāmādyairvibhupūrvaiśca pañcavaktraistrilocanaiḥ // SvaT_10.1202

tārādyaiḥ śaktibhedaiśca prāgdiśaḥ parivāritam
jñānaśaktiḥ kriyāśaktir vāme dakṣiṇataḥ sthite // SvaT_10.1203

icchāśaktiḥ parādevi yayā sarvamadhiṣṭhitam
utpattisthitisaṃhārāṃs tirobhāvamanugraham // SvaT_10.1204

yayā karoti deveśaḥ sarvadā sarvamadhvani
tasyotsaṅgagatā sā tu nityaṃ caivātmavartinī // SvaT_10.1205

sā cecchā devadevasya śivasya paramātmanaḥ
sa evāpararūpeṇa pañcamantramahātanuḥ // SvaT_10.1206

icchārūpadharaḥ śrīmān devadevaḥ sadāśivaḥ
śaktayastasya yāḥ proktāḥ tathā vai mantranāyakāḥ // SvaT_10.1207

ekaikaṃ parito devi padmairarbudakoṭibhiḥ
tathā kharvanikharvaiśca pratirūpairmahābalaiḥ // SvaT_10.1208

vidyārūpaiḥ svarūpāḍhair aprameyaguṇānvitaiḥ
sarvalakṣaṇasaṃpannaiḥ sarvābharaṇabhūṣitaiḥ // SvaT_10.1209

hāsyalāsyavilāsāḍhyair bhrūkṣeponmadavibhramaiḥ
candrakoṭiśataprakhyaiḥ prasravadbhirivāmṛtam // SvaT_10.1210

tābhiḥ sārdhaṃ sadā rudrāḥ prakīḍantīcchayā prabhoḥ
puravaraiḥ sarvatobhadraiś candrakoṭisamaprabhaiḥ // SvaT_10.1211

māyādharmavinirmuktā nirmalā vigatajvarāḥ
adhikāraṃ prakurvanti sarvajñāmoghaśaktayaḥ // SvaT_10.1212

adhikārakṣaye śāntā jāyante sarvagāḥ śivāḥ
parapreryāḥ punarbhūyo na bhavanti kadācana // SvaT_10.1213

suśivāvaraṇaṃ khyātaṃ mantragarbhaṃ varānane
bindvāvaraṇamūrdhve 'taś candrakoṭisamaprabham // SvaT_10.1214

tatra padmaṃ mahādīptaṃ daśakoṭisamanvitam
tatra padme sthito devaḥ śāntyatīto mahādyutiḥ // SvaT_10.1215

pañcavaktro viśālākṣo daśabāhustrīlocanaḥ
taḍitsahasrapuñjābhaḥ sphuranmāṇikyamaṇḍitaḥ // SvaT_10.1216

nivṛttiśca pratiṣṭhā ca vidyā śāntistathaiva ca
parivāraḥ smṛtastasya śāntyatītasya suvrate // SvaT_10.1217

tasya vāme tu digbhāge śāntyatītā vyavasthitā
pañcavaktrāḥ smṛtāḥ sarvā daśabāhvinduśekharāḥ // SvaT_10.1218

bindutattvaṃ samākhyātaṃ purakoṭyarbudairvṛtam
ardhacandrastadūrdhve tu tadūrdhve tu nirodhikā // SvaT_10.1219

ete dve tu mahāsthāne pañcapañcakalānvite
jyotsnā jyotsnāvatī kāntiḥ suprabhā vimalā śivā // SvaT_10.1220

ardhacandre sthitāhyetā nirodhinyāṃ śṛṇu priye
rundhanī rodhanī raudrī jñānabodhā tamopahā // SvaT_10.1221

ardhamātraḥ smṛto binduḥ svarūpaśca catuṣkalaḥ
tasyāpyardhamardhacandras tv aṣṭāṃśaśca nirodhikā // SvaT_10.1222

nirodhayati devānsā brahmādyāṃstu varānane
nirodhinīti vikhyātā tāṃ bhittvā tu varānane // SvaT_10.1223

sādākhyaparabhāvena pañcamantrakahātanuḥ
tasyordhve tu smṛto nādaḥ sa kiñjalkarajaḥ prabhaḥ // SvaT_10.1224

mahadbhiḥ puruṣairvyāptaḥ sūryakoṭyayutaprabhaiḥ
teṣāṃ vai nāyikā vaksye bhuvane pañcasaṅkhyayā // SvaT_10.1225

indhikā dīpikā caiva rocikā mocikā tathā
ūrdhvagā tu samākhyātā kalātveṣā tu pañcamī // SvaT_10.1226

tasminpadmaṃ suvistīrṇaṃ ūrdhvageśaḥ sthitaḥ prabhuḥ
candrārbudapratīkāśaḥ pañcavaktrastrilocanaḥ // SvaT_10.1227

candrārdhaśekharaḥ śānto daśabāhurmahātanuḥ
indhikādivṛto devaḥ śūlapāṇirjaṭādharaḥ // SvaT_10.1228

ūrdhvagā tu kalā tasya nityamutsaṅgagāminī
tataḥ suṣumṇābhuvanaṃ suṣumṇā tatra saṃsthitā // SvaT_10.1229

suṣumṇeśaḥ sthitastatra candrakoṭyayutaprabhaḥ
daśabāhustrinetraśca śvetapadmoparisthitaḥ // SvaT_10.1230

śaśāṅkaśekharaḥ śrīmān pañcavaktro mahātanuḥ
iḍā ca piṅgalā caiva vāmadakṣiṇataḥ sthite // SvaT_10.1231

suṣumṇā tu varārohe tuṣārakaṇadhūsarā
śvetapadmakarā devī padmamālāvibhūṣitā // SvaT_10.1232

pañcavaktrā suśobhāḍhyā trinetrā śūladhāriṇī
tasyotsaṅgagatā devī dhyātavyā sādhakādibhiḥ // SvaT_10.1233

grathitastu tayā sarvas tv adhvāyamadha ūrdhvagaḥ
nāḍyādhārastu nādo vai bhittvā sarvamidaṃ jagat // SvaT_10.1234

adhaḥśaktyā vinirgataya yāvadbrahmāṇamūrdhvataḥ
nāḍyā brahmabile līnas tv avyaktadhvanirakṣaraḥ // SvaT_10.1235

nadate sarvabhūteṣu śivaśaktyā tvadhiṣṭhitaḥ
evaṃ jñātvā varārohe śodhayettaṃ śivādhvare // SvaT_10.1236

tato brahmabilaṃ jñeyaṃ rudrakoṭyarbudānvitam
tatra brahmā paro jñeyaḥ śaśāṅkaśatasaprabbhaḥ // SvaT_10.1237

daśabāhustrinetraśca pañcavaktrenduśekharaḥ
triśūlapāṇirbhagavāñ jaṭāmukuṭamaṇḍitaḥ // SvaT_10.1238

brahmāṇi tu parā śaktir yā sā mokṣapathe sthitā
dvāraṃ yā mokṣamārgasya rodhayitvā vyavasthitā // SvaT_10.1239

mokṣamārgapradātrī ca brahmotsaṅge ca saṃsthitā
tāṃ bhittvātra varārohe gantavyamūrdhvataḥ priye // SvaT_10.1240

ata ūrdhvaṃ sthitā śaktiḥ prasuptabhujagākṛtiḥ
ādhāro bhuvanānāṃ sā tāṃ pravakṣyāmi suvrate // SvaT_10.1241

sūkṣmā caiva susūkṣmā ca tathā cānyāmṛtāmitā
vyāpinī madhyato jñeyā śeṣāḥ pūrvāditaḥ kramāt // SvaT_10.1242

pañcavaktrāstrinetrāśca sutejaskā mahābalāḥ
śaktitattvaṃ samākhyātaṃ śivatattvaṃ śṛṇu priye // SvaT_10.1243

puraśreṣṭhairanekaistu samantātparivāritam
hemaprākāraracitaṃ ratnamāṇikyamaṇḍitam // SvaT_10.1244

aśeṣabhogasampannaṃ sarvakāmaguṇodayam
bhuvanāni pravakṣyāmi tatraiva saṃsthitāni tu // SvaT_10.1245

vyāpakaṃ vyomarūpaṃ ca anantānāthanāśritam
kāraṇānāṃ pañcakaṃ ca śivatattve vyavasthitam // SvaT_10.1246

tatra padmaṃ suvisthīrṇam anantānantasambhavam
tasya padmasya madhyastho devaścāyamanāśritaḥ // SvaT_10.1247

pañcavaktradharaḥ śāntaḥ sarvajñaḥ parameśvaraḥ
daśabāhurmahādīptaḥ sṛṣṭisaṃhārakārakaḥ // SvaT_10.1248

sarvānugrahakartā ca praṇatārtivināśanaḥ
bhuktimuktipradātā ca sūryakoṭyarbudaprabhaḥ // SvaT_10.1249

sphuranmukuṭamāṇikyaḥ samantādupaśobhitaḥ
divyāmbaradharo devo divyagandhānulepanaḥ // SvaT_10.1250

padmāsanonnatoraskaḥ śaśāṅkakṛtaśekharaḥ
ābaddhamaṇiparyaṅkaś cāmarotkṣepavījitaḥ // SvaT_10.1251

rudrakoṭyarbudānīkaiḥ samantādupaśobhitaḥ
vyāpinī vyomarūpā cānantānāthātvanāśritā // SvaT_10.1252

pañcavaktrā mahāvīryā daśabāhvinduśekharāḥ
trinetrāḥ śūlahastāśca kāraṇaiśca samanvitāḥ // SvaT_10.1253

pūrvādyuttaraparyantā etāścaiva vyavasthitāḥ
anāśrito madhyagastu saṃsthitaḥ prabhuravyayaḥ // SvaT_10.1254

anāśritakalā devī tasyotsaṅge ca saṃsthitā
evaṃ vai śivatattvaṃ tu kathitaṃ tava sundari // SvaT_10.1255

śodhayitvā tataścordhvaṃ śaktiścaiva parā smṛtā
samanā nāma sā jñeyā manaścordhvaṃ na jāyate // SvaT_10.1256

paripāṭyā sthitānāṃ tu pṛthivyādiśivāvadhau
sarveṣāṃ kāraṇānāṃ ca kartṛbhūtā vyavasthitā // SvaT_10.1257

bibhartyaṇḍānyanekāni śivena samadhiṣṭhitā
tatrāruḍhastu kurute śivaḥ paramakāraṇam // SvaT_10.1258

sṛṣṭisthitisamāhāraṃ tirobhāvamanugraham
hetukartā maheśānaḥ sarvakāraṇakāraṇam // SvaT_10.1259

samanā nāma yā śaktiḥ sā tasya karaṇaṃ smṛtam
tayādhitiṣṭheddeveśo hy adhaḥkāraṇapañcakam // SvaT_10.1260

anāśritasya devasya kāraṇaṃ seyamāśritā
sa vai prerayate bhūyas tv anāthaṃ tu jagatpatim // SvaT_10.1261

anāthaścāpyananteśam ananto vyomarūpiṇam
vyomavyāpī mahādevo vyāpinaṃ bodhayetprabhum // SvaT_10.1262

vyāpinī karaṇaṃ tasya kartā vai vyāpyasau prabhuḥ
karmarūpā sthitā māyā yadadhaḥ śaktikuṇḍalī // SvaT_10.1263

nādabindvātmakaṃ kāryam ityādijagadudbhavaḥ
yatsadāśivaparyantaṃ pārthivādyaṃ ca suvrate // SvaT_10.1264

tatsarvaṃ prākṛtaṃ jñeyaṃ vināśotpattisaṃyutam
yā sā śaktiḥ purā proktā samanā tvadhvamūrdhani // SvaT_10.1265

sphuratsūryasahasrābhakiraṇānantabhāsvarā
dhyātvā caitāṃ samāvāhya sthāpayettu vidhānavit // SvaT_10.1266

upacāraṃ tataḥ kṛtvā vāgīśyāvāhanaṃ tathā
sthāpanaṃ pūjanaṃ caiva paśoryāgaṃ tathaiva ca // SvaT_10.1267

garbhadhāritvajanane adhikāraṃ tathaiva ca
yogaṃ bhogaṃ layaṃ caiva niṣkṛtiṃ tadanantaram // SvaT_10.1268

bhuvanādhipahomaṃ ca bhuvanādhipavāsinām
bhuvanānāṃ yathāyogaṃ homaṃ kṛtvā varānane // SvaT_10.1269

tritattvaṃ śadhayeccāto 'vayavāṃśca yathākramam
viśleṣapāśacchedau ca kṛtvā pūrṇāṃ tu pātayet // SvaT_10.1270

prāyaścittaṃ tato hutvā kartarīmabhimantrayet
śikhāṃ cchitvā samarpyaitāṃ śiśuṃ saṃsnāpayedguruḥ // SvaT_10.1271

ācāryaḥ prayato bhūtvā sakalīkaraṇādikam
sruco 'gre tu śikhāṃ kṛtvā hutvā snāyādanantaram // SvaT_10.1272

sakalīkaraṇaṃ kṛtvā ācāryastu varānane
śiśorapi vidhiṃ kṛtvā śivakumbhaṃ samarcayet // SvaT_10.1273

bhairavaṃ madhyadeśasthaṃ bhairavāgniṃ samarcayet
pūrṇāṃ sampūrya vidhivad vāmamantramanusmaran // SvaT_10.1274

pūrvoktalakṣaṇenaiva proccarettaṃ prayatnataḥ
heyādhvānamadhaḥ kurvan necayettaṃ varānane // SvaT_10.1275

yāvatsā samanā śaktiḥ tadūrdhve conmanā smṛtā
nātra kālaḥ kalāścāro na tattvaṃ na ca devatāḥ // SvaT_10.1276

sunirvāṇaṃ paraṃ śuddhaṃ guruvaktraṃ taducyate
tadatītaṃ varārohe paraṃ tattvamanāmayam // SvaT_10.1277

guruvaktraprayogeṇa tasminyojyeta śāśvate
niṣkampe kāraṇātīte viraje nirmale śubhe // SvaT_10.1278

sarvajñe parame tattve vyomātīte hyatīndriye
ityadhvā caiṣa vai proktaḥ samāsena mayānaghe // SvaT_10.1279

jñātvā caivaṃ mahādevi prayāti paramaṃ padam
dehe deve ca śiṣye ca kalaśe hyagnimadhyataḥ
evaṃ jñātvā varārohe mucyate mocayatyapi // SvaT_10.1280

iti svacchandatantre daśamaḥ paṭalaḥ samāptaḥ

ekādaśaḥ paṭalaḥ

adhvāyaṃ tu mayā jñātas tvatprasādāt surādhipa
jagatsṛṣṭistvayā deva sūcitā na tu varṇitā // SvaT_11.1

adhvasṛṣṭiṃ mahādeva kathayasva prasādataḥ
yo 'sau sūkṣmaḥ paro devaḥ kāraṇaṃ sarvagaḥ śivaḥ // SvaT_11.2

nimittakāraṇaṃ so 'tra kathitastava suvrate
akāmātsaṃsṛjetsarvaṃ jagat sthāvarajaṅgamam // SvaT_11.3

svatejasā varārohe vyoma saṃkṣobhya līlayā
upādānaṃ tu tatproktaṃ saṃkṣubdhaṃ samavāyataḥ // SvaT_11.4

tasmācchūnyaṃ samutpannaṃ śūnyātsparśasamudbhavaḥ
tasmānnādaḥ samutpannaḥ pūrvaṃ vai kathitastava // SvaT_11.5

aṣṭadhā sa tu deveśi vyaktaḥ śabdaprabhedataḥ
ghoṣo rāvaḥ svanaḥ śabdaḥ sphoṭākhyo dhvanireva ca // SvaT_11.6

jhāṅkāro dhvaṅkṛtaścaiva aṣṭau śabdāḥ prakīrtitāḥ
navamastu mahāśabdaḥ sarveṣāṃ vyāpakaḥ smṛtaḥ // SvaT_11.7

nadatyasau sadā yasmāt sarvabhūteṣvavasthitaḥ
tasmāt sadāśivo devo vyakto vai dṛkkriyātmakaḥ // SvaT_11.8

nādādbinduḥ samutpannaḥ sūryakoṭisamaprabhaḥ
sa caiva daśadhā jñeyo daśatattvaphalapradaḥ // SvaT_11.9

daśadhā varṇarūpeṇa daśadaivatasaṃyutaḥ
bindoḥ sadāśivo jñeyaḥ so 'ṣṭabhedāṅgasaṃyutaḥ // SvaT_11.10

pañcabrahmakalābhiśca vidyāṅgaiḥ śaktibhiryutaḥ
pañcabhiśca mahājñānair mūrtibhiśca samanvitaḥ // SvaT_11.11

sa evāpararūpeṇa paramātmā śivo 'vyayaḥ
dvidhāvasthaḥ sa ca jñeyaḥ soccāroccāravarjitaḥ // SvaT_11.12

mudrāmantrasvarūpeṇa sa eva ca punardvidhā
kriyājñānasvarūpeṇa icchārūpasvarūpataḥ // SvaT_11.13

śabdāvabodharūpeṇa vasturūpasvarūpataḥ
sthūlaḥ sūkṣmaḥ paraścaiva parātīto nirañjanaḥ // SvaT_11.14

vyomarūpasvarūpeṇa samanonmana eva ca
unmanātīto deveśi śivo jñeyaḥ śivāgame // SvaT_11.15

unmanāsamanāsthānaṃ śivena samadhiṣṭhitam
pañcakāraṇarūpeṇa tadadhaḥ punareva saḥ // SvaT_11.16

kāraṇaṃ pañcakaṃ devi adhiṣṭhāya tvadhastataḥ
vyāpakaḥ śaktimūrdhastho biladvāramanāśritaḥ // SvaT_11.17

anantaśca suṣumneśas tv anāthaścordhvagastathā
vyomarūpī mahādevi bindvīśaḥ parikīrtitaḥ // SvaT_11.18

anāśritaḥ svayaṃ brahmā samadhiṣṭhāya saṃsthitaḥ
anātho viṣṇurityuktas tv ananto rudra eva ca // SvaT_11.19

vyomarūpīśvaraḥ prokto vyāpī caiva sadāśivaḥ
vyāpakaśca punardevi hāṭakaḥ parameśvaraḥ // SvaT_11.20

vidyāmantragaṇairyuktaḥ saptapātālanāyakaḥ
anantaścaiva deveśi rudraḥ kālāgnivigrahaḥ // SvaT_11.21

anātho 'nantarūpeṇa sthitaścādhvani dhārakaḥ
anāśrito mahādevi sthito vai hūhukaḥ prabhuḥ // SvaT_11.22

svaśaktyāśritaḥ sa bhavāṃs tena gītastvanāśritaḥ
tasyāśritaṃ jagatsarvam unmanyantaṃ varānane // SvaT_11.23

saṃsthitaścāmbhaso mūrdhni śaktyādhārastu hūhukaḥ
aptattvaṃ caiva tadadha āgneyaṃ tadanantaram // SvaT_11.24

vāyavyaṃ nābhasaṃ caiva tanmātrāṇīndriyāṇi ca
viṣayāśca manaścaiva ahaṃkārastvanukramāt // SvaT_11.25

bauddhaṃ gauṇaṃ ca deveśi prākṛtaṃ pauruṣaṃ tathā
niyatiḥ kālarāgau ca vidyā caiva kalā tathā // SvaT_11.26

māyātattvaṃ tathā vidyā īśvaraśca sadāśivaḥ
bindvardhendunirodhī ca nādo nāḍī tvataḥ param // SvaT_11.27

adho brahmabilaṃ devi śaktitattvaṃ tataḥ param
pañcakāraṇasaṃyuktā vyāpinī ca tataḥ param // SvaT_11.28

samanā unmanā caiva prakriyāṇḍairyutā priye
evaṃ vai prakriyāṇḍaṃ tu adhordhvaṃ saṃvyavasthitam // SvaT_11.29

evaṃvidhānyadho 'dho vai ūrdhvordhvaṃ ca samantataḥ
yathā ātmāṇavo devi asaṃkhyātā vyavasthitāḥ // SvaT_11.30

evaṃ vai prakriyāṇḍāni tv asaṃkhyeyānyanekaśaḥ
ekena varṇiteneha sarvo 'dhvā varṇitaḥ priye // SvaT_11.31

yathā hyekaṃ tathā sarvaṃ prakriyāṇḍaṃ sthitaṃ priye
sarveṣāṃ prakriyāṇḍānāṃ svasvarūpeṇa suvrate // SvaT_11.32

vyāpakastu śivaḥ sūkṣmaḥ sabāhyābhyantaraṃ sthitaḥ
sarvātiśayanirmuktaḥ sarvakāraṇavarjitaḥ // SvaT_11.33

sṛṣṭisaṃhāranirmuktaḥ prapañcātītagocaraḥ
nirmalo vimalaḥ śāntas tv adha ūrdhvaṃ vyavasthitaḥ // SvaT_11.34

ākāśasya yathā nordhvaṃ na madhyaṃ nāpyadhaḥ kvacit
evaṃ sarvagato devaḥ śivaḥ paramakāraṇam // SvaT_11.35

vyāpya devi jagatsarvaṃ vyomasu vyomavatsthitaḥ
evaṃ jñātvā varārohe na bhūyo janmabhāg bhavet // SvaT_11.36

kāraṇānāṃ punarvyāptiṃ kathayāmi samāsataḥ
tattve tu pārthive brahmā adhiṣṭhātā vyavasthitaḥ // SvaT_11.37

aptattve tu sthito viṣṇū rudrastejasi saṃsthitaḥ
īśvaro vāyutattve tu ākāśe tu sadāśivaḥ // SvaT_11.38

ādityaśca smṛto brahmā somo viṣṇuśca suvrate
grahāṇāmadhipo rudro nakṣatrāṇāṃ tatheśvaraḥ // SvaT_11.39

yajamānastu deveśi svayaṃ devaḥ sadāśivaḥ
sadyojātastu vai brahmā vāmo viṣṇuḥ prakīrtitaḥ // SvaT_11.40

aghoro rudra ityuktas tathā puruṣa īśvaraḥ
īśānastu varārohe svayaṃ devaḥ sadāśivaḥ // SvaT_11.41

sadyojātastu ṛgvedo vāmadevo yajuḥ smṛtaḥ
aghoraḥ sāmavedastu puruṣo 'tharva ucyate // SvaT_11.42

īśānaśca suraśreṣṭhaḥ sarvavidyātmakaḥ smṛtaḥ
laukikaṃ devi vijñānaṃ sadyojātādvinirgatam // SvaT_11.43

vaidikaṃ vāmadevāttu ādhyātmikamaghorataḥ
puruṣāccātimārgākhyaṃ nirgataṃ tu varānane // SvaT_11.44

mantrākhyaṃ tu mahājñānam īśānāttu vinirgatam
tathā tattvavibhāgena punaśca śṛṇu suvrate // SvaT_11.45

caturviṃśatitattvāni brahmā vyāpya vyavasthitaḥ
pradhānāntaṃ tu deveśi pauruṣaṃ tu janārdanaḥ // SvaT_11.46

niyateratha māyāntaṃ rudro vyāpya vyavasthitaḥ
vidyā tathaiśvaraṃ tattvaṃ vyāptaṃ caiveśvareṇa tu // SvaT_11.47

ūrdhvaṃ sadāśivo devaḥ sarvaṃ vyāpya vyavasthitaḥ
tattvatrayavibhāgena punarvakṣyāmi suvrate // SvaT_11.48

ātmatattve tu vai brahmā māyānte ca vyavasthitaḥ
vidyātattve tathā viṣṇur yāvat sādākhyagocaram // SvaT_11.49

śivatattve tathā rudro vijñeyastu varānane
sādākhyamūrdhvamadhvānaṃ sarvaṃ vyāpya vyavasthitaḥ // SvaT_11.50

raudryā adhiṣṭhitātmā vai sa rudraḥ parikīrtitaḥ
vyāptaśca vāmayā viṣṇur jyeṣṭhayā ca pitāmahaḥ // SvaT_11.51

jñānaśaktiḥ smṛto brahmā kriyāśaktirjanārdanaḥ
icchāśaktiḥ paro rudraḥ sa śivaḥ parigīyate // SvaT_11.52

viṣṇuḥ sadāśivo devo brahmā caiveśvarastathā
sadāśivaḥ śivāddevi utpannaḥ prabhurīśvaraḥ // SvaT_11.53

tasmādvidyā tato māyā vidyāyāḥ punarīśvaraḥ
jñānaśaktikarāgreṇa svecchayā parameśvaraḥ // SvaT_11.54

sapta koṭīstu mantrāṇāṃ sṛjejjñānakriyātmikāḥ
te ca sādākhyaparyante pārthivādye tu suvrate // SvaT_11.55

anugrahaṃ prakurvanti dehināṃ bhuvane sthitāḥ
śivaśaktisamāviṣṭās trinetrāścandramaulayaḥ // SvaT_11.56

rudramūrtibhireko 'sau śivaḥ paramakāraṇam
jagadvyāpya sthito māyī śūlapāṇiranekadhā // SvaT_11.57

jñānaśaktyā punaścaiva samālokya varānane
icchāśaktyā samāviṣṭaḥ kriyāśaktyā tu suvrate // SvaT_11.58

māyātattvaṃ jagadbījaṃ nityaṃ vibhutayāvyayam
tatsthaṃ kṛtvātmavargaṃ tu yugapat kṣobhayetprabhuḥ // SvaT_11.59

helādaṇḍāhatāyāśca badaryā vā phalāni tu
tiryagūrdhvamadhastācca nirgacchanti samāsataḥ // SvaT_11.60

muktestu bhājanaṃ ye 'tra anudhyātāḥ śivena tu
ūrdhvaṃ gacchanti te sarve śivaṃ paramanirmalam // SvaT_11.61

vidyāyā bhājanaṃ tiryaṅmantrarūpā bhavanti vai
saṃsārabhājanaṃ ye tu malakarmakalānvitāḥ // SvaT_11.62

adhastātte vrajantyatra ghore 'dhvanyatidāruṇe
tasmātkalā samutpannā vidyā rāgastathaiva ca // SvaT_11.63

kālo niyatitattvaṃ ca puṃstattvaṃ prakṛtistathā
sattvaṃ rajastamaścaiva prakṛtestu guṇāstrayaḥ // SvaT_11.64

sattvaṃ prakāśajanakaṃ pravṛttijanakaṃ rajaḥ
tamo 'vaṣṭambhakaṃ proktaṃ vijñeyaṃ tu guṇatrayam // SvaT_11.65

sattvaṃ brahmā rajo viṣṇus tamo rudraḥ prakīrtitaḥ
brahmatve sṛjate lokān viṣṇutve sthitikārakaḥ // SvaT_11.66

rudratve saṃharet sarvaṃ jagadetaccarācaram
jāgratsvapnasuṣuptaṃ ca tisro 'vasthāśca tadgatāḥ // SvaT_11.67

guṇebhyo dhiṣaṇā jātā bhāvabhedaiḥ samanvitā
brahmā tatrādhipatyena buddhitattve vyavasthitaḥ // SvaT_11.68

sarvajñaṃ ca tamevāhur bauddhānāṃ paramaṃ padam
guṇeṣvārahatānāṃ ca pradhānaṃ vedavādinām // SvaT_11.69

pauruṣaṃ caiva sāṃkhyānāṃ sukhaduḥkhādivarjitam
ṣaḍviṃśakaṃ ca deveśi yogaśāstre paraṃ padam // SvaT_11.70

vrate pāśupate proktam aiśvaraṃ paramaṃ padam
mausule kāruke caiva māyātattvaṃ prakīrtitam // SvaT_11.71

kṣemeśo brahmaṇaḥ svāmī teṣāṃ tatparamaṃ padam
tejeśo vaimalānāṃ ca pramāṇe ca dhruvaṃ padam // SvaT_11.72

dīkṣājñānaviśuddhātmā dehāntaṃ yāva caryayā
kapālavratamāsthāya svaṃ svaṃ gacchati tatpadam // SvaT_11.73

japabhasmakriyāniṣṭhās te vrajantyaiśvaraṃ padam
sarvādhvāno viniṣkrāntaṃ śaivānāṃ tu paraṃ padam // SvaT_11.74

buddhitattvādahaṅkāraḥ punarjātastridhā priye
sāttviko rājasaścaiva tāmasaśca prakīrtitaḥ // SvaT_11.75

bhūtādirvaikṛtaścaiva taijasaśca tridhā sthitaḥ
tanmātrāṇyatha bhūtādes tebhyo bhūtānyajījanat // SvaT_11.76

śabdaḥ sparśaśca rūpaṃ ca raso gandhaśca pañcamaḥ
etāni pañca khyātāni tanmātrāṇi krameṇa tu // SvaT_11.77

śabdādvyoma samutpannaṃ sparśadvāyustathā punaḥ
rūpāttejaḥ samutpannam āpo jātā rasāt punaḥ // SvaT_11.78

gandhāttu pṛthivī jātā samāsāt kathitaṃ tava
karmendriyāṇi jātāni tasmādvaikārikādatha // SvaT_11.79

vākpāṇipādaṃ pāyuśca upasthaśceti pañcamam
buddhīndriyāṇi pañcaiva taijasāttu bhavantyatha // SvaT_11.80

śrotraṃ tvakcakṣuṣau jihvā nāsikā caiva pañcamī
ubhayātma manaḥ proktaṃ vyāptṛ sarvendriyāṇi tu // SvaT_11.81

ātmopakārakāṇyeva kathitāni yathārthataḥ
ātmā caivāntarātmā ca bāhyātmā caiva sundari // SvaT_11.82

nirātmā parātmātmaitān kathayāmi samāsataḥ
abudhaśca budhaścaiva budhyamānastathaiva ca // SvaT_11.83

prabuddhaḥ suprabuddhaśca punaśca kathayāmi te
pradhānasāmyamāśritya sukhaduḥkhavivarjitaḥ // SvaT_11.84

yadā tasmin sthitvā devi tadātmā tu sa ucyate
puryaṣṭakasamāyogāt paryaṭet sarvayoniṣu // SvaT_11.85

antarātmā sa vijñeyo nibaddhastu śubhāśubhaiḥ
buddhikarmendriyairyukto mahābhūtaiḥ samāvṛtaiḥ // SvaT_11.86

bāhyātmā tu tadā devi bhuṅkte 'sau viṣayān sadā
bhūtabhāvavinirmuktas tattvadharmakalojjhitaḥ // SvaT_11.87

maladharmaikayuktātmā māyādharmatiraskṛtaḥ
nirātmā tu tadā jñeyaḥ paramātmātha kathyate // SvaT_11.88

malakarmakalādyaistu nirmuktaśca yadā priye
sarvādhvasamatītaśca māyāmohojjhitaśca yaḥ // SvaT_11.89

nirmalatvaṃ yadā yāti padaṃ paramamavyayam
paramātmā tadā devi procyate prabhuravyayaḥ // SvaT_11.90

abudhaṃ ca punardevi kathayāmi samāsataḥ
tattvabhūtātmasaṃhāre kalākṣityantagocare // SvaT_11.91

māyāsāmyaniśāyāṃ vai saṃhṛtya parameśvaraḥ
nirvyāpāro bhavettāvad yāvadvai nodaya punaḥ // SvaT_11.92

sukhaduḥkhādyabhāvaśca hy ātmavargasya karmaṇaḥ
malanidrāvimūḍhātmā ruddhacaitanyadṛkkriyaḥ // SvaT_11.93

na vijānāti śabdādīn ātmānaṃ ca varānane
kāraṇaṃ na vijānāti na ca sthānaṃ svakaṃ priye // SvaT_11.94

sarvametanna jānati yato luptākṣadṛkkriyaḥ
abudhastiṣṭhate tatra yāvanmāyā aharmukham // SvaT_11.95

abudhastu samākhyātaḥ budhaṃ caiva nibodha me
paripākagate karmaṇīśvarecchākaroddhṛte // SvaT_11.96

prakāśaṃ nāyanaṃ yadvad anugṛhṇāti bhāskaraḥ
karaṇānyanugṛhṇāti tadvadīśvara ātmanām // SvaT_11.97

kalonmīlitacaitanyo vidyādarśitagocaraḥ
rāgo 'sya rañjakatvena viṣayānandalakṣaṇaḥ // SvaT_11.98

kālo vai kalayatyenaṃ tuṭyādipralayāvadhiḥ
niyatirniścitaṃ nityaṃ yojayecca śubhāśubhe // SvaT_11.99

paramāṇusahasrāṃśān na ca nyūnaṃ na cādhikam
pumbhāvaṃ tamanuprāpya tattve ca puruṣāhvaye // SvaT_11.100

puraṃ pradhānamityuktaṃ prapañcānekasaṃkulam
tatpuraṃ poṣayedyasmāt tasmādvai puruṣaḥ smṛtaḥ // SvaT_11.101

yataḥ śrīkaṇṭhanāthastu niyatyā karmataḥ paśum
pradhānapāśajāleva veṣṭayedasamañjasam // SvaT_11.102

buddhistriguṇabandhena buddhvā vaikārikeṇa tu
tanmātrendriyabandhena dṛḍhaṃ bhūtaiśca veṣṭitaḥ // SvaT_11.103

baddhaḥ saṃcarati hyevaṃ māyādyavanigocare
saṃsārī procyate tasmāt saṃsaredyat punaḥ punaḥ // SvaT_11.104

śadbādiviṣayā yasmād vidyante viṣayī tataḥ
viṣayāḥ paramityāha nānābhedairvisarpitāḥ // SvaT_11.105

nānākarmavipākaiśca bhuṅkte tadbhāvabhāvitaḥ
evaṃ bhuṅkte tu vai yasmāt tasmādbhoktā sa ucyate // SvaT_11.106

tasmiṃstajjño varārohe kṣetre vai kārṣako yathā
mahābilāṣamālokya kṛṣedvai lobhalāṅgalaiḥ // SvaT_11.107

vapecca mohabhāvena manovākkāyikaṃ sadā
dharmādharmamayaṃ bījaṃ pravikīrya samantataḥ // SvaT_11.108

tasmādvai aṅkurotpattiḥ sukhaduḥkhaphalodayā
vardhate kāmakrodhena siktā rāgāmbunā bhṛśam // SvaT_11.109

yasmin deśe ca kāle ca vayasā yādṛśena ca
uptaṃ śubhāśubhaṃ karma tatkāle labhate phalam // SvaT_11.110

bhuṅkte tu vividhākāraṃ pūrvakarmavaśādbudhaḥ
yasmādevaṃ vijānāti tasmāt kṣetrajña ucyate // SvaT_11.111

viṣayānbudhyate yasmād budhastasmāt prakīrtitaḥ
tadevāniṣṭarūpeṇa yadā bhāvayate pumān // SvaT_11.112

budhyamānastu sa tadā adhunā kathayāmi te
yadā jugupsate bhogān śubhāṃścaivāśubhāṃstathā // SvaT_11.113

kṛtrimāneva manyeta paraṃ vairāgyamāśritaḥ
māyādyavaniparyantam indrajālaṃ tu budhyate // SvaT_11.114

putramitrakalatrāṇi suhṛtsvajanabāndhavāḥ
yadarjitaṃ mayā dravyaṃ śubhenāpyaśubhena vā // SvaT_11.115

tadbhokṣyante tvime sarve nirātaṅkā nirākulāḥ
ekākī cāhamevaiṣa yāsyāmi yamasādanam // SvaT_11.116

tasmācca na śubhā hyete vairiṇo 'narthakāriṇaḥ
svāmīyamapyayaṃ dehaṃ nityameva jugupsate // SvaT_11.117

śukraśoṇitasambhūtaṃ viṣayoragadūṣitam
nānāvyādhisamākīrṇaṃ jarāmṛtyubhayākulam // SvaT_11.118

so 'hamasmi malākīrṇe kathamatra ramāmyaham
nityamudvignacittastu cintayedvai punaḥ punaḥ // SvaT_11.119

kathaṃ muktirbhavedasmāt saṃsārādduratikramāt
evaṃ prabuddho deveśi tallayastatparāyaṇaḥ // SvaT_11.120

sarvārambhavinirmuktaḥ pramuktaḥ procyate tadā
prabuddhastu samākhyātaḥ suprabuddhaṃ tu me śṛṇu // SvaT_11.121

dīkṣājñānena yogena caryayāpyatha suvrate
yadā prāptaḥ paraṃ sthānam adhvātītaṃ nirāmayam // SvaT_11.122

virajo vimalaṃ śāntaṃ prapañcātītagocaram
niṣkampaṃ kāraṇātītaṃ sarvajñaṃ sarvatomukham // SvaT_11.123

sutṛptānādisambuddhaṃ svatantraṃ nityameva hi
aluptaśaktivibhavaṃ suprabuddhaṃ sanātanam // SvaT_11.124

tasmin yuktastadātmā vai tadguṇaistu samanvitaḥ
suprabuddhaḥ sa evokto bhairavasya vaco yathā // SvaT_11.125

na cādhikāritā dīkṣāṃ vinā yogo 'sti śāṅkare
adhunā kathayiṣyāmi bhāvabhedān varānane // SvaT_11.126

karaṇāni daśa trīṇi kāryaṃ ca daśadhā priye
ekādaśendriyavadhā ahaṅkārastu vai tridhā // SvaT_11.127

buddhiraṣṭavidhā caiva pañcadhā tu viparyayaḥ
nāmānyeṣāṃ vibhāgena kathayāmi yathākramam // SvaT_11.128

pṛthivyāpastathā tejo vāyurākāśameva ca // SvaT_11.129

gandho rasaśca tanmātre rūpatanmātrameva ca
sparśaḥ śabdaśca pañcaiva tanmātrāṇīritāni tu // SvaT_11.130

etatte daśadhā kāryaṃ kīrtitaṃ nāmasaṃkhyayā
vākpāṇipādaṃ pāyuṃ ca upasthaṃ ca tathā viduḥ // SvaT_11.131

śrotraṃ tvakcakṣuṣī jihvā nāsikā ceti kīrtitam
bahiṣkaraṇakaṃ devi daśadhā saṃvyavasthitam // SvaT_11.132

manohaṃkārabuddhyākhyaṃ tridhāntaḥkaraṇaṃ smṛtam
mūkatā kauṇyapaṅgutvaṃ tathānutsargatāpi ca // SvaT_11.133

nirānandaśca vijñeyo badhiratvaṃ tathaiva ca
śīrṇatā caiva gātrasya tathā cāndhatvameva ca // SvaT_11.134

anāsvādastvagandhaśca anavasthā manasyatha
itīndriyavadhāḥ khyātā ekādaśa tu tatkramāt // SvaT_11.135

taijaso vaikṛtākhyaśca bhūtādiśca tṛtīyakaḥ
ahaṅkārastridhā prokto mayā ta varavarṇini // SvaT_11.136

dharmo jñānaṃ ca vairāgyam aiśvaryaṃ ca caturthakam
adharmaṃ ca tathājñānam avairāgyamanaiśvaram // SvaT_11.137

aṣṭāvete samākhyātā buddherdharmādayo guṇāḥ
tamo moho mahāmohas tāmisro 'nyo viparyayaḥ // SvaT_11.138

andhatāmisramityāhur evaṃ pañca viparyayāḥ
bhāvabhedāḥ samākhyātāḥ pañcāśatte yathākramam // SvaT_11.139

punaścāṣṭau tu ye buddher bhedā dharmādayaḥ sthitāḥ
teṣāṃ bhedā yathā bhinnās tathāhaṃ kathayāmi te // SvaT_11.140

badhnāti saptadhā sā tu puṃsaḥ saṃsāravartmani
mocayejjñānabhāvena sāṃkhyajñānaratānnarān // SvaT_11.141

jñānaṃ ca sāttvikaṃ proktaṃ trayo 'nye rājasāḥ smṛtāḥ
tāmasāścāpyadharmādyāś catvāro vai varānane // SvaT_11.142

dharmaśca daśadhā prokto jñānaṃ caivāṣṭadhā smṛtam
vairāgyaṃ navadhā caivam aiśvaryaṃ cāṣṭadhā viduḥ // SvaT_11.143

eta eva viparyastā adharmādyāḥ prakīrtitāḥ
akrodho guruśuśrūṣā śaucaṃ santoṣa ārjavam // SvaT_11.144

ahiṃsā satyamasteyaṃ brahmacaryamakalkatā
evaṃ daśavidho dharmaḥ kathitastu varānane // SvaT_11.145

tāraṃ sutāraṃ taraṇaṃ tārakaṃ ca pramodakam
pramuditaṃ ramyakaṃ ca sadāpramuditaṃ tathā // SvaT_11.146

etaj jñānaṃ samākhyātaṃ samāsāt parameśvari
ambhā ca salilā odhā vṛṣṭisaṃjñā tathāparā // SvaT_11.147

sutārā ca supārā ca sunetrā ca parā smṛtā
aṣṭamī ca kumārī syād uttamāmbhasikā tathā // SvaT_11.148

vairāgyaṃ navadhā caiva kathitaṃ tu mayā tava
aṇimā laghimā caiva mahimā prāptireva ca // SvaT_11.149

prākāmyaṃ ca tatheśitvaṃ vaśitvaṃ ca tathā param
yatrakāmāvasāyitvam aṣṭamaṃ parikīrtitam // SvaT_11.150

aiśvaryamaṣṭadhā caiva kathitaṃ tu varānane
krodhaścāguruśuśrūṣā aśaucaṃ ca tataḥ param // SvaT_11.151

asantoṣo 'nārjavaṃ ca hiṃsā cāsatyameva ca
steyamabrahmacaryaṃ ca tathā caiva sakalkatā // SvaT_11.152

evameṣa samākhyāto daśadhādharmasaṃgrahaḥ
atāramasutāraṃ ca atāraṇamathāpi ca // SvaT_11.153

atārakaṃ ca deveśi caturthaṃ parikīrtitam
apramodo 'pramuditam aramyakamathāpi ca // SvaT_11.154

asadāpramuditaṃ tad ajñānaṃ caivamaṣṭadhā
anambhā asalilā ca anoghāvṛṣṭireva ca // SvaT_11.155

asutāramasupāram asunetramataḥ param
akumārī ca vijñeyān uttamāmbhasikā tathā // SvaT_11.156

anaṇimālaghimā caivāmahimā maheśvari
aprāptiraprākāmyaṃ cānīśitvaṃ ca tathaiva ca // SvaT_11.157

avaśitvaṃ tathā caivāyatrakāmāvasāyitā
anaiśvaryaṃ ca deveśi aṣṭadhā parikīrtitam
anaiśvaryādibhiścaite paiśācādyā adhiṣṭhitāḥ // SvaT_11.158

yathā krameṇa teṣvaṣṭau saṃsthitān kathayāmi te
anaiśvaryaṃ hi paiśāce avairāgyaṃ ca rākṣase // SvaT_11.159

yākṣe caiva tadajñānaṃ gāndharve 'dharma eva ca
dharmaṃ caiva tathaindre tu jñānaṃ saumye pratiṣṭhitam // SvaT_11.160

prājāpatye tu vairāgyam aiśvaryaṃ brahmaṇi sthitam
catuṣṣaṣṭiguṇaṃ caitat pade brāhme vyavasthitam // SvaT_11.161

ṣaṭpañcāśadguṇaṃ tacca prājāpatye vyavasthitam
aṣṭacatvāriṃśadguṇaṃ saumye vai parikīrtitam // SvaT_11.162

catvāriṃśadguṇaṃ caiva māhendraiśvaryamucyate
dvātriṃśadguṇitaṃ devi gāndharvaiśvaryamucyate // SvaT_11.163

caturviṃśaguṇaṃ yākṣaṃ ṣoḍaśaṃ rākṣasaṃ smṛtam
aiśvaryamaṣṭaguṇitaṃ paiśācaṃ parikīrtitam // SvaT_11.164

evaṃ sthitaṃ tadaiśvaryaṃ devayoniṣu suvrate
anye saptasvarūpeṇa saṃsthitā devayoniṣu // SvaT_11.165

eta eva susaṃkīrṇā mānuṣeṣu vyavasthitāḥ
pradhānaguṇabhāvena sthāvarāntaṃ vyavasthitāḥ // SvaT_11.166

guṇatrayasya vyāptiṃ vai kathayāmi yathāsthitām
sattvenādhiṣṭhitā devā brahmādyā maghavāntakāḥ // SvaT_11.167

gandharvayakṣamanujā daityāścaiva tu rājasāḥ
yātudhānāḥ piśācāśca tāmasāḥ parikīrtitāḥ // SvaT_11.168

rajaḥsattvotkaṭā jñeyā ṛṣayaḥ saṃśitavratāḥ
anyonyābhibhavāste ca pṛthivyāṃ saṃvyavasthitāḥ // SvaT_11.169

atyantatamasāviṣṭāḥ sthāvarāśca sarīsṛpāḥ
pādapādavihīnāśca tāmasāḥ parikīrtitāḥ // SvaT_11.170

sarīsṛpādyā vijñeyāḥ sthāvarāntāstu suvrate
eṣāmantargatāścānyā anantā eva yonayaḥ // SvaT_11.171

mānuṣeṣu tathānantā bhedānantyavyavasthayā
na śakyā gadituṃ tā vai karmānantyaprabhedataḥ // SvaT_11.172

guṇāstu mānuṣe loke dharmādyā eva saṃsthitāḥ
dharmādyeṣu nibaddhāni yāni jñānāni suvrate // SvaT_11.173

adharmādyeṣu yāni syus tāni te kathayāmyaham
hetuśāstraṃ ca yalloke nityānityaviḍambakam // SvaT_11.174

vādajalpavitaṇḍābhiḥ vivadante hyaniścitāḥ
hetuniṣṭhāni vākyāni vastuśūnyāni suvrate // SvaT_11.175

jñānayogavihīnāni devatārahitāni tu
dharmārthakāmamokṣeṣu niścayo naiva jāyate // SvaT_11.176

ajñānena nibaddhāni tv adharmeṇa nimittataḥ
nirayaṃ te pragacchanti ye tatrābhiratā narāḥ // SvaT_11.177

avairāgyādanaiśvaryaṃ bhuñjate niraye sadā
catvāraste varārohe duḥkhadā narake sadā // SvaT_11.178

mohakāḥ sarvajantūnāṃ yataste tāmasāḥ smṛtāḥ
dharmeṇaikena deveśi baddhaṃ jñānaṃ hi laukikam // SvaT_11.179

dharmajñānanibaddhaṃ tu pāñcarātraṃ ca vaidikam
bauddhamārahataṃ caiva vairāgyeṇaiva suvrate // SvaT_11.180

jñānavairāgyasambaddhaṃ sāṃkhyajñānaṃ hi pārvati
jñānaṃ vairāgyamaiśvaryaṃ yogajñānapratiṣṭhitam // SvaT_11.181

atītaṃ buddhibhāvānām atimārgaṃ prakīrtitam
lokātītaṃ tu tajjñānam atimārgamiti smṛtam // SvaT_11.182

lokāśca paśavaḥ proktāḥ sṛṣṭisaṃhāravartmani
teṣāmatītāste jñeyā ye 'timārge vyavasthitāḥ // SvaT_11.183

kapālavratino ye ca tathā pāśupatāśca ye
sṛṣṭirna vidyate teṣāṃ īśvare ca dhruve sthitāḥ // SvaT_11.184

yasmānmokṣaṃ gamiṣyanti apunarbhavakāraṇam
laukikānāṃ punaḥ sṛṣṭiḥ punaḥ saṃhāra eva ca // SvaT_11.185

saṃsāracakramārūḍhā bhramanti ghaṭayantravat
dharmādyarakasaṃyuktam aṣṭāraṃ cakrakaṃ priye // SvaT_11.186

īśvarādhiṣṭhitaṃ devi nityatyādaṇḍakāhatam
malakarmakalāviddhaṃ bhramate kālavegataḥ // SvaT_11.187

laukikādyeṣu jñāneṣu ye teṣvabhiratāḥ priye
hetuśāstraparā ye tu ye cānye pāpakarmiṇaḥ // SvaT_11.188

te sarve cāsya cakrasya nāntaṃ paśyanti mohitāḥ
laukikādyeṣu ye sādhyā atimārgāntagocare // SvaT_11.189

līlayā sādhayet sarvān śivajñāne mahodaye
na sarvaiḥ sādhyate tadvai yato 'tīva sunirmalam // SvaT_11.190

yato yojayate devi abhāve parame pade
abhāvaṃ bhāvanātītaṃ prapañcātītagocaram // SvaT_11.191

manobuddhyādinirmuktaṃ hetuvādavivarjitam
pratyakṣādipramāṇaiśca vyatītaṃ prabhu cāvyayam // SvaT_11.192

sarvatarkāgamātītaṃ pāśamantravivarjitam
sarvajñaṃ sarvagaṃ śāntaṃ nirmalaṃ nirupaplavam // SvaT_11.193

sarvaśaktyātmakaṃ hyekaṃ svatantrānāthanādimat
sarvātiśayanirmuktam anādibhavavarjitam // SvaT_11.194

sarvajñānapadātītaṃ śaivaṃ jñānaṃ paraṃ smṛtam
evaṃ sṛṣṭāni tattvāni jñānāni ca varānane // SvaT_11.195

tattvairetairjagatsarvaṃ visṛṣṭaṃ sacarācaram
bhuvanāni vicitrāṇi śataśo 'tha sahasraśaḥ // SvaT_11.196

tattvābhyantarasaṃsthāni śāstrāṇi vividhāni ca
vijñānaṃ kuhakaṃ śilpaṃ siddhisandohalakṣaṇam // SvaT_11.197

sarvaṃ tattveṣu boddhavyaṃ sarvatattveṣu dṛśyate
prakriyā śivadīkṣā ca tattvairetairhi labhyate // SvaT_11.198

nāsti dīkṣāsamo mokṣo na vidyā mātṛkā parā
na prakriyāparaṃ jñānaṃ nāsti yogastvalakṣakaḥ // SvaT_11.199

tatsarvaṃ kathitaṃ devi śivajñānamahodadhau
evaṃ sṛṣṭiḥ samākhyātā sthitiḥ saṃhāra ucyate // SvaT_11.200

mānuṣākṣinimeṣasya aṣṭamāṃśaḥ kṣaṇaḥ smṛtaḥ
kṣaṇadvayaṃ tuṭirjñeyā taddvayaṃ tu lavaḥ smṛtaḥ // SvaT_11.201

lavadvayaṃ nimeṣastu jñātavyo gaṇitakramāt
daśa pañca nimeṣāśca kāṣṭhā caiva prakīrtitā // SvaT_11.202

triṃśatkāṣṭhāḥ kalā jñeyā muhūrtastriṃśadeva tāḥ
muhūrtastu punastriṃśad ahorātrastu mānuṣaḥ // SvaT_11.203

ahorātraśataiścaiva tribhiḥ ṣaṣṭyadhikaiḥ priye
saṃvatsarastu vijñeyo mānuṣaḥ kamalekṣaṇe // SvaT_11.204

saṃvatsaraśataṃ pūrṇam āyurjñeyaṃ tu mānuṣam
daśa pañca tvahorātrāḥ pakṣastu parikīrtitaḥ // SvaT_11.205

pakṣadvayena māsastu ṛturdviguṇa eva saḥ
ṛtudvayena kālaḥ syād ayanaṃ ca tribhistribhiḥ // SvaT_11.206

tābhyāṃ dvyābhyāṃ varārohe varṣaṃ tu parigīyate
dakṣiṇaṃ cāyanaṃ rātrir uttaraṃ cāyanaṃ dinam // SvaT_11.207

pitṝṇāṃ tadahorātram anenābdastu pūrvavat
evaṃ daivastvahorātras tatrāpyabdādi pūrvavat // SvaT_11.208

dvādaśābdasahasrāṇi vijñeyaṃ tu caturyugam
caturbhistu kṛtaṃ devi sahasraistu yathākramam // SvaT_11.209

tretā jñeyā tribhirdevi dvābhyāṃ vai dvāparaḥ smṛtaḥ
sahasreṇaiva varṣāṇāṃ vijñeyastu kaliḥ priye // SvaT_11.210

sandhyādvayasya mānaṃ tu kathayāmi yuge yuge
śatāni catvāri kṛte tv ādirantaśca kīrtyate // SvaT_11.211

trete śatatrayaṃ jñeyaṃ dvāpare tu śatadvayam
kalau cāpi śataṃ jñeyaṃ sandhyāmānamidaṃ smṛtam // SvaT_11.212

laukikena tu mānena punaśca kathayāmi te
tricatvāriṃśallakṣāṇi sahasrāṇi ca viṃśatiḥ // SvaT_11.213

laukikena tu mānena tv iyaṃ saṃkhyā caturyuge
ekaikasya punardevi yugasya kathayāmi te // SvaT_11.214

daśa sapta ca lakṣāṇi sahasrāṇyaṣṭaviṃśatiḥ
kṛtasyaitadbhavenmānaṃ tretāyāṃ kathayāmi te // SvaT_11.215

ṣaṇṇavatiḥ sahasrāṇi lakṣāṇi dvādaśaiva tu
tretāyugasya mānaṃ tu dvāparasya nibodha me // SvaT_11.216

catuṣṣaṣṭiḥ sahasrāṇi hy aṣṭau lakṣāṇi suvrate
dvāparasya tu mānaṃ ca kalestu kathayāmi te // SvaT_11.217

dvātriṃśattu sahasrāṇi lakṣāṇāṃ ca catuṣṭayam
etanmānaṃ kaleḥ proktaṃ samāsāttava suvrate // SvaT_11.218

varṣaistu mānavairdevi mānametadyuge yuge
caturyugaikasaptatyā bhavenmanvantaraṃ punaḥ // SvaT_11.219

sandhyāmānavihīnaṃ tu yugairmānaṃ prakīrtitam
etaddivyena mānena mānaṃ manvantare smṛtam // SvaT_11.220

varṣamānaiḥ punaścaiva laukikaiḥ kathayāmi te
saptaṣaṣṭistu lakṣāṇi triṃśatkoṭyo varānane // SvaT_11.221

sahasraviṃśatirjñeyaṃ mānaṃ manvantare priye
caturdaśabhirdeveśi kalpo manvantare bhavet // SvaT_11.222

manvantare vyatikrānte cānyasmin punarāgate
pañca varṣasahasrāṇi madhye sandhyā bhavet sadā // SvaT_11.223

ādau sahasraṃ sarveṣām ante cāpi punastathā
kalpo brahmadinaṃ proktaṃ caturyugasahasrakam // SvaT_11.224

varṣamānena divyena punaśca kathayāmi te
koṭirekā tu varṣāṇāṃ lakṣāṇāṃ caiva viṃśatiḥ // SvaT_11.225

divyenaiva tu mānena brahmaṇastu dinaṃ bhavet
ṣaṇṇavatyā sahasraistu sandhyākālaḥ prakīrtitaḥ // SvaT_11.226

laukikena tu mānena adhunā kathayāmi te
varṣavṛndāni catvāri tv arbudatrayameva ca // SvaT_11.227

koṭidvayaṃ ca deveśi dinaṃ paitāmahaṃ smṛtam
sandhyā koṭitrayaṃ caiva pañca lakṣāṇi kīrtitā // SvaT_11.228

catvāriṃśattathā ṣaṣṭiḥ sahasrāṇi tathaiva ca
paścimaḥ sandhirevaṃ hi pūrvasandhyāpi tatsamā // SvaT_11.229

narakaiḥ saha saptānāṃ pātālānāṃ tathā priye
lokānāṃ caiva saptānāṃ sthitireṣā prakīrtitā // SvaT_11.230

saṃhāraṃ ca punardevi śṛṇuṣva kathayāmi te
brahmaṇaḥ svadinānte vai kalpaḥ saṃhāra ucyate // SvaT_11.231

dinenaikena brāhmeṇa indrāścaiva caturdaśa
rājyaṃ kṛtvā kramādyānti manvantaravyavasthayā // SvaT_11.232

tataḥ saṃharate viśvaṃ saptalokāntagocaram
supte pitāmahe devi ūrdhvaṃ kālāgnirīkṣate // SvaT_11.233

tasya vai dakṣiṇaṃ vaktraṃ mahājvālāṃ vinikṣipet
tasmādvaktrānmahājvālā lakṣayojanavistṛtā // SvaT_11.234

ūrdhvaṃ prayāti sā dīptā tīvravegā suduḥsahā
lokeṣu ye sthitā lokā ye ca pātālavāsinaḥ // SvaT_11.235

sukhaduḥkhobhaye kṣīṇe mohaṃ bhūyiṣṭhamāgate
sattāmātrāstu te sarve bhavanti brahmaviṣṭape // SvaT_11.236

yāvannodayanaṃ bhūyaḥ sukhaduḥkhādikarmaṇām
tāvattiṣṭhanti te mūḍhā yāvadbrahmā na budhyate // SvaT_11.237

rudralokādhipatayaḥ pātālapatayaśca ye
kūṣmāṇḍahāṭakādyāstu te tisṭhantyatinirmalāḥ // SvaT_11.238

nirvyāpārāstu te tāvad yāvat sṛṣṭiḥ punarbhavet
śūnyabhūteṣu lokeṣu jvālā dahati durdharā // SvaT_11.239

sā dahennarakān devi pātālāni samantataḥ
trīṃllokāṃścaiva dahati bhūrbhuvaḥsvaḥpadāntikān // SvaT_11.240

dhūmena ca trayo lokā vinaśyanti varānane
mahojanastapaḥsaṃjñāḥ satyaloko 'pi suvrate // SvaT_11.241

tiṣṭhanti mohitātmāno nidrayā te mṛtopamāḥ
evaṃ dagdghā jagatsarvaṃ jvālā vaktraṃ viśet punaḥ // SvaT_11.242

tato vānti mahāvātā brahmaniḥśvāsasambhavāḥ
nāśayanti ca tadbhasma jagaddāhodbhavaṃ priye // SvaT_11.243

brahmaprasvedajaṃ vāri tajjagat plāvayet punaḥ
tenaiva vāriṇā devi jagadekārṇavaṃ bhavet // SvaT_11.244

niśākṣaye punaḥ sthitvā sukhaduḥkhaphalodaye
karmataḥ sarvalokasya brahmā lokapitāmahaḥ // SvaT_11.245

śūnyabhūtāṃ samālokya bhagavān prabhuricchayā
ṣaḍvidhāṃ kurute sṛṣṭiṃ yathāpūrvavyavasthayā // SvaT_11.246

prathamāṃ tāmasīṃ sṛṣṭiṃ karoti tamasotkaṭān
narakān vividhākārān paśūn vai sthāvarāntagān // SvaT_11.247

tamorajaḥsamāveśān mānavān saṃsṛjet punaḥ
rajaḥsattvasamāviṣṭaḥ sṛjenmunivareśvaram // SvaT_11.248

gatanidraḥ prabuddhaśca sattvaniṣṭho jagatpatiḥ
sṛjeddevān salokāṃśca pūrvayaiva vyavasthayā // SvaT_11.249

tato rudrendrasūryendunakṣatrāṇi graheśvarāḥ
adhikāraṃ prakurvanti sve sve viṣayagocare // SvaT_11.250

dine dine sṛjatyevaṃ saṃharecca dinakṣaye
dinamānaṃ ca yatproktaṃ rātrisaṃkhyā ca tāvatī // SvaT_11.251

ahorātreṇa cānena abdaṃ vai pūrvavat smṛtam
abdānāṃ tu śate pūrṇe mahākalpaḥ sa ucyate // SvaT_11.252

brāhme varṣaśate devi divyānyabdāni me śṛṇu
ekanavatikoṭistu tathā lakṣāṇi viṃśatiḥ // SvaT_11.253

tathā saptaiva kharvāṇi nikharvāṣṭakameva ca
brāhmaṃ varṣaśataṃ caitaj jñātavyaṃ kālavedinā // SvaT_11.254

daivikena tu mānena mānamitthaṃ prakīrtitam
laukikena tu mānena punaścaiva nibodha me // SvaT_11.255

dvātriṃśadabdakoṭyastu tathā kharvāṣṭakaṃ priye
kharvadvayaṃ ca deveśi nikharvāḥ pañca eva tu // SvaT_11.256

śaṅkutrayaṃ padmamekaṃ sāgaratrayameva ca
etaddevi samākhyātaṃ jñātavyaṃ ca mumukṣubhiḥ // SvaT_11.257

etallaukikamānena brāhmamabdaśataṃ smṛtam
ekaṃ daśaguṇaṃ pūrvaṃ śataṃ daśaguṇaṃ tu tat // SvaT_11.258

śataṃ daśaguṇaṃ kṛtvā sahasraṃ parikīrtitam
sahasraṃ daśaguṇitam ayutaṃ taddhi kīrtitam // SvaT_11.259

daśāyutāni lakṣaṃ tu niyutaṃ daśatāni ca
daśa tāni ca koṭiḥ syād daśa koṭistathārbudam // SvaT_11.260

arbudairdaśabhirvṛndaṃ kharvaṃ daśabhireva taiḥ
daśabhistairnikharvaṃ tu śaṅkuḥ syāddaśa tāni tu // SvaT_11.261

śaṅkubhirdaśabhiḥ padmaṃ daśa padmāni sāgaraḥ
sāgarairdaśabhirmadhyam antyaṃ tairdaśabhiḥ smṛtam // SvaT_11.262

antyaṃ daśāhataṃ kṛtvā parārdhaṃ parikīrtitam
evamaṣṭādaśaitāni sthānāni gaṇitasya tu // SvaT_11.263

mahākalpasya paryante brahmā yāti pare layam
viṣṇośca taddinaṃ proktaṃ rātrirvai tatsamā bhavet // SvaT_11.264

anena parimāṇena tasyābdaṃ tu vidhīyate
varṣāṇāṃ ca śate pūrṇe so 'pi yāti pare layam // SvaT_11.265

viṣṇorāyuryadevoktaṃ rudrasyaitaddinaṃ bhavet
dine dine sṛjatyanyau brahmaviṣṇū prajāpatī // SvaT_11.266

brāhmī ca vaiṣṇavī śaktir adhikārapadaṃ gatā
yaṃ cādhitiṣṭhatyātmānaṃ tatsaṃjñāṃ sa prapadyate // SvaT_11.267

tadādhikāraṃ kurute icchayā paramātmanaḥ
brahmaviṣṇvindrarudrāśca vidyeśā īśvarastathā // SvaT_11.268

lokādhipāśca deveśi tathā ca bhuvanādhipāḥ
grahādimātaro rudrā yoganakṣatrarāśayaḥ // SvaT_11.269

śaktiyuktāstu te sarve bhavanti tadadhiṣṭhitāḥ
tatparākramavīryāstu svakīye tu pade sthitāḥ // SvaT_11.270

śivasyaikā mahāśaktiḥ śivaścaiko hyanādimān
sā śaktirbhidyate devi bhedairānantyasambhavaiḥ // SvaT_11.271

evaṃ vai kurute sṛṣṭiṃ rudraścaiva dine dine
saṃhāraṃ ca dinānte vai rātrirvai tatsamā bhavet // SvaT_11.272

dinarātripramāṇenā-nena syādvatsaro 'sya ca
vatsarāṇāṃ śate pūrṇe śatarudradinakṣayāt // SvaT_11.273

so 'pi yāti paraṃ sthānaṃ yadgatvā niṣkalo bhavet
tasmin sthāne punaścānyas tatsamaśca prabhurbhavet // SvaT_11.274

raudraśaktisamāyogād brahmaviṣṇvindranāyakaḥ
śatarudrāstu deveśi svābdānāṃ tu śatakṣaye // SvaT_11.275

te prayānti paraṃ tattvaṃ tato 'ṇḍaṃ tu vinaśyati
sarvabhūtaguṇādhāraṃ sarvatattvālayālayam // SvaT_11.276

saparvatavanodyānadvīpasāgaramaṇḍitam
vimānamālākulitaṃ grahanakṣatramaṇḍitam // SvaT_11.277

devadānavagandharvasiddhavidyādharoragaiḥ
ṛṣibhirmānuṣādyaiśca saptalokanivāsibhiḥ // SvaT_11.278

narakaiścaiva pātālair yuktaṃ bhuvanamaṇḍitam
aśeṣabhuvanādhāramaṇḍamapsu pralīyate // SvaT_11.279

tataḥ kālāgnirudraśca kālatattve layaṃ vrajet
aptattvāttu samārabhya yāvanmāyāntagocaram // SvaT_11.280

tatsarvaṃ saṃharet kālaḥ svayameva carācaram
tadūrdhvaṃ śuddhamadhvānaṃ yāvacchaktyantagocaram // SvaT_11.281

tatsarvaṃ saṃharedghoram aghoro ghoranāśanaḥ
triṣvevaṃ saṃsthito rudraḥ kālarūpī maheśvaraḥ // SvaT_11.282

tataḥ saṃharate toyam amareśaśatātyaye
evaṃ bhūtādyāvaraṇapatayaśca śatātyaye // SvaT_11.283

saṃharanti ca deveśi sṛjanti ca parasparam
āpastejasi līyante tattejaścānile punaḥ // SvaT_11.284

tathānilo 'mbaraṃ prāpya saha tenaiva līyate
tanmātreṣu pralīyante yathotpannāni ca kramāt // SvaT_11.285

tanmātrāṇyapyahaṅkāre sendriyāṇi yathākramam
sa buddhau sā ca gahane guṇasāmye pralīyate // SvaT_11.286

guṇasāmyamanirdeśyam apratarkyamanaupamam
tasmin jagadaśeṣaṃ tu prasuptamiva tiṣṭhati // SvaT_11.287

paramāṇupramāṇena līnaṃ saṃtiṣṭhate jagat
ṣaḍviṃśakasya rudrasya caitaddinamiha smṛtam // SvaT_11.288

prajāḥ prajānāṃ patayaḥ pitaro mānavaiḥ saha
sāṅkhyajñānena ye siddhāḥ vedena brahmavādinaḥ // SvaT_11.289

chandaḥ sāmāni coṅkāro buddhistaddevatāḥ priye
ahni tiṣṭhanti te sarve parameśasya dhīmataḥ // SvaT_11.290

dinānte tu pralīyante rātryante viśvasambhavaḥ
ṣaṭtriṃśattu sahasrāṇi brahmaṇāṃ pralayodbhavāḥ // SvaT_11.291

avyakte ca dinaṃ proktaṃ rudrāṇāṃ tannivāsinām
tasmin saṃharate sarvaṃ pradhānasya dinakṣaye // SvaT_11.292

rātryante ca sṛjedbhūyaḥ śrīkaṇṭho viśvanāyakaḥ
tasyāpyanena nyāyena parimāṇasthitirbhave // SvaT_11.293

yasmāt pralayakoṭyaśca vyatītāśca sahasraśaḥ
tato niyatikālau ca rāgo vidyā kalā tathā // SvaT_11.294

parasparaṃ layaṃ yānti kramāt sarve svamānataḥ
kalādyavaniparyantaṃ gahaneśadinakṣaye // SvaT_11.295

nānābhuvanavinyāsaracanādivibhūṣitam
saguṇādhāraparyantarudrakṣetrajñasaṅkulam // SvaT_11.296

gahaneśe layaṃ yāti mūlaprakṛtikāraṇe
rātryante jāyate bhūyo gahaneśapracodanāt // SvaT_11.297

ahorātrastvayaṃ proktaḥ prākṛtaḥ parameśvari
pralayaśca sa evokto bhūtānāṃ parameśvari // SvaT_11.298

prādhānikaparārdhena daśadhāguṇitena tu
māyā saṃharate sarvaṃ punaścaiva sṛjejjagat // SvaT_11.299

māyākālaparārdhasya śatadhāguṇitasya ca
īśvaraḥ kurute sṛṣṭiṃ punaśca saṃharejjagat // SvaT_11.300

tataḥ sadāśivo devaḥ svamānena ca saṃharet
sṛjate ca punarbhūya ātmīye devyaharmukhe // SvaT_11.301

mahāpralaya evoktaḥ sādākhye tu dinadvaye
bindutattve layaṃ yāti pañcamantramahātanuḥ // SvaT_11.302

binduṃ caivārdhacandraṃ tu bhittvā caiva nirodhikām
nādatattve layaṃ yāti gṛhītvā sacarācaram // SvaT_11.303

nādaḥ sauṣumnamārgeṇa bhittvā brahmabilaṃ priye
śaktitattve layaṃ yāti śaktitattvadinakṣaye // SvaT_11.304

parārdhaḥ sa tu vijñeyaḥ kālastu varavarṇini
tacca śivatattvasthasya vyāpīśasyāpyaharmukham // SvaT_11.305

tataśca saṃsṛjedbhūyo vyāpī vyomasvarūpiṇi
līyate so 'pyananteśe so 'nāthe so 'pyanāśrite // SvaT_11.306

śaktikālaparārdhasya koṭidhāguṇitasya ca
anāśritasya devasya dinametat prakīrtitam // SvaT_11.307

anena parimāṇena parārdhaguṇitena tu
so 'pi yāti paraṃ sthānaṃ kāraṇaṃ svamanāśrayam // SvaT_11.308

sa kālaḥ sāmyasaṃjñaśca janmamṛtyubhayāpahaḥ
tato 'pyūrdhvamameyastu kālaḥ syāt paramāvadhiḥ // SvaT_11.309

nityo nityodito devi akalyaśca na kalyate
sa cādhaḥ kalayet sarvaṃ vyāpinyādiṃ dharāvadhim // SvaT_11.310

tuṭyādibhiḥ kalābhiśca devyadhvānaṃ carācaram
ūrdhvamunmanaso yacca tatra kālo na vidyate // SvaT_11.311

na kalyaḥ kalyate kaścin niṣkalaḥ kālavarjitaḥ
yaḥ śāṅkaryunmanātītaḥ sa nityo vyāpako 'vyayaḥ // SvaT_11.312

tasyādau yādṛśaṃ rūpaṃ kalpānte caiva tādṛśam
arūpā rūpanirmuktaḥ so 'nādirbhavavarjitaḥ // SvaT_11.313

sarvajñaḥ sarvakartā ca dānādiguṇavarjitaḥ
sa evāpararūpeṇa unmanyā mūrdhni saṃsthitaḥ // SvaT_11.314

devadevo jagannāthaḥ paramātmā śivo 'vyayaḥ
paryānukramayogena so 'kāmāt sṛjate jagat // SvaT_11.315

akāmasya kriyā nāsti niṣkriyaśca sṛjet katham
evaṃ praśnavaraṃ guhyaṃ kathayasva prasādataḥ // SvaT_11.316

ādityasya maṇeryadvat tāpitādraviraśmibhiḥ
vahniḥ saṃjāyate tasmād ravestatra na kāmitā // SvaT_11.317

maṇerapi na kāmitvaṃ tadvaddevasya ceṣṭitam
ādityavacchivo jñeyaḥ śaktirmaṇiriva sthitā // SvaT_11.318

ṛtukālamitādvṛkṣāt kālo 'ṅkuraniyojakaḥ
yadvacchivasamāyogāt tadvacchakterjagatsthitiḥ // SvaT_11.319

iti svacchandatantre ekādaśaḥ paṭalaḥ samāptaḥ

sṛṣṭiḥ sthitiśca saṃhāras tattvānāṃ kathitastvayā
jagatsaṃbhavahetuśca tvatprasādācchrutaṃ mayā // SvaT_12.1

tattvavijñānamākhyāhi siddhisteṣu yathā bhavet
pṛthivyādi śivāntaṃ ca kathayāmi samāsataḥ // SvaT_12.2

pṛthvī kaṭhinarūpeṇa śṛṇu dehe yathā sthitā
māṃse 'sthiṣu tathā caiva snāyulomanakheṣu ca // SvaT_12.3

majjāntreṣu ca vijñeyā pṛthvī pañcaguṇotkaṭā
kaphāsṛgāmamūtreṣu rasasvedavasāsu ca // SvaT_12.4

śukre ca saṃgrahe caiva sthitā āpaścaturguṇāḥ
pacane dahane caiva tejasyūṣmaṇi saṃsthitam // SvaT_12.5

tejastvevaṃ sthitaṃ devi prakāśe ca trilakṣaṇam
vāyurucchvāsaniḥśvāsasparśanavyūhalakṣaṇaḥ // SvaT_12.6

mūtroccāravisargeṣu annapānapraveśane
vāyurebhiḥ sthito dehe vijñeyastu dvilakṣaṇaḥ // SvaT_12.7

ekalakṣaṇamākāśaṃ kathayāmi yathā sthitam
suṣirātmakaṃ tu vijñeyaṃ navadhā cchidralakṣaṇam // SvaT_12.8

śabdātmakaṃ guṇaṃ h yetat kathitaṃ tava suvrate
vāgindriyaṃ vadedvāṇīṃ sā ca vāṇī caturvidhā // SvaT_12.9

saṃskṛtā prākṛtī caiva apabhraṣṭānunāsikā
chedanaṃ bhedanaṃ dānaṃ vyadhanaṃ śilpayojanam // SvaT_12.10

grahaṇaṃ vijayaścaiva sarvaṃ hastendriye sthitam
samanimnonnatāścaiva loṣṭakaṇṭakavālukāḥ // SvaT_12.11

kardamo jaladurgāṇi rathyāṭṭālakaparvatāḥ
pādendriyeṇa gamyante deśāntaragamāgame // SvaT_12.12

utsarge pardite caiva pāyurvai ceṣṭate sadā
ānandakṛdupasthaśca gamyāgamyapravartakaḥ // SvaT_12.13

karmasvetāni vartante tena karmendriyāṇi tu
buddhīndriyāṇi deveśi vartante buddhiyogataḥ // SvaT_12.14

ṣaḍjākhyarṣabhagāndhāramadhyamāḥ pañcamaḥ priye
dhaivato niṣadhaścaiva svarāḥ sapta prakīrtitāḥ // SvaT_12.15

gāndhāro madhyamaḥ ṣaḍjas trayo grāmāśca pārvati
saptasvarāstrayo grāmā mūrchanāścaikaviṃśatiḥ // SvaT_12.16

tāna ekonapañcāśad ityetatsuramaṇḍalam
sūkṣmaśabdāḥ smṛtā hyete carācararavasthitāḥ // SvaT_12.17

sthūlāṃścaiva pravakṣyāmi yathāvattānnibodha me
bherīpaṭahaśaṅkhottho mṛdaṅgapaṇavotthitaḥ // SvaT_12.18

veṇugomukhaśabdaśca mandalo darduro dhvaniḥ
tantrīvādyāni citrāṇi karavādyāni yāni ca // SvaT_12.19

saṃyogajaviyogotthāḥ kāṣṭhapāṣāṇavārijāḥ
apabhraṃśo 'nunāsikyaḥ saṃskṛtaḥ prākṛto ravaḥ // SvaT_12.20

saptasvarapratiṣṭhāni vyaktāvyaktāni caiva hi
uktānuktāni gṛhṇāti śravaṇendriyayogataḥ // SvaT_12.21

śabdo 'sya viṣayo hyeṣa yena budhyeta pudgalaḥ
mṛduṃ ca kaṭhinaṃ caiva karkaśaṃ śītalaṃ tathā // SvaT_12.22

uṣṇaṃ ca picchilaṃ loṣṭaṃ kardamaṃ vālukāstathā
śarakuntāsighātādi tāḍanaṃ chedanaṃ tathā // SvaT_12.23

etāni vai vijānāti sparśanaṃ ca tvagindriyam
sparśo 'sya viṣayo hyeṣa yena budhyeta pudgalaḥ // SvaT_12.24

cakṣurindriyakarmāṇi kathyamānāni me śṛṇu
sitaṃ raktaṃ ca pītaṃ ca kṛṣṇaṃ haritadhūmrakam // SvaT_12.25

kapilaṃ piṅgalaṃ babhru anyānyapi viśeṣataḥ
naranārīpaśumṛgāñ jyotiḥ sthāvarajaṅgamam // SvaT_12.26

rūpākṛtiviviktāni cakṣuḥ paśyati sarvadā
rūpākhyo viṣayo hyasya yenātmā pratibuddhyate // SvaT_12.27

madhurāmlarasaṃ caiva lavaṇaṃ kaṭu tiktakam
kaṣāyamiśraṃ svāduṃ ca jihvā vedayate rasam // SvaT_12.28

raso 'sya viṣayo hyeṣa yena buddhyeta pudgalaḥ
surabhirdivyagandhaśca durgandhaścāpyanekadhā // SvaT_12.29

ubhau jighrati nāsāgre viṣayo gandhasaṃjñitaḥ
yenāsau budhyate kṣetrī ahaṅkāreṇa mohitaḥ // SvaT_12.30

saṃkalpe ca vikalpe ca daśadhākṣeṣu dhāvati
anivāritasandeham ajayyaṃ sarvadehinām // SvaT_12.31

manaśca kathitaṃ hyetad dharmādharmanibandhakam
svarūpadharmaṃ vakṣyāmi tanmātrāṇāṃ yathārthataḥ // SvaT_12.32

gandhaṃ tu gandhatanmātraṃ nāsikāgreṇa jighrati
jihvayā rasatanmātraṃ rasaṃ gṛhṇāti saṃsthitam // SvaT_12.33

cakṣuṣā rūpatanmātraṃ rūpaṃ gṛhṇātyupāgatam
gṛhṇāti sparśatanmātraṃ tvacā sparśamupāgatam // SvaT_12.34

śabdaṃ ca śabdatanmātraṃ gṛhṇāti śravaṇena tu
sūkṣmastanmātradharmo 'yaṃ bhūtānāṃ prakṛtikramāt // SvaT_12.35

vaikārikastataścordhvaṃ budhyate yena pudgalaḥ
ahaṃ vidvānahaṃ bhogī tv ahaṃ jāto mahākule // SvaT_12.36

ahaṃ dātā ca bhoktā ca tejasvī balavānaham
ahaṃ yoddhā ca saṃgrāme śatravaśca mayā jitāḥ // SvaT_12.37

dharmaśīlaśca guṇavān śreyaskartā hyahaṃ param
ahaṃ pāpī durācāro mūrkhaścāhaṃ durākṛtiḥ // SvaT_12.38

na dattaṃ na mayā bhuktaṃ matsamo nāsti duḥkhitaḥ
ityahaṅkāracittānāṃ mamatvavaśavartinām // SvaT_12.39

ahaṅkāro nibadhnāti saṃsāre dṛḍhabandhanaiḥ
trividhasyāpyayaṃ dharmo 'haṅkārasya prakīrtitaḥ // SvaT_12.40

buddhidharmāṃstato vakṣye dharmādīṃstava suvrate
dharmo jñānaṃ ca vairāgyam aiśvaryaṃ ca catuṣṭayam // SvaT_12.41

adharmaśca tathājñānam avairāgyamanaiśvaram
badhnāti saptadhā sā tu jñānabhāvena mohayet // SvaT_12.42

buddhiścādhyavasāyaṃ ca karoti vividheṣvapi
dharmādīnāmathāṣṭānāṃ lakṣaṇāni śṛṇu priye // SvaT_12.43

upavāso japo maunam akrodho 'steyamārjavam
satyaṃ śaucaṃ ca dānaṃ ca dayā kṣāntiśca sarvadā // SvaT_12.44

vidyābhyāsaśca lajja ca indriyāṇāṃ ca nigrahaḥ
iṣṭāpūrtaṃ tīrthasevā pitṛṇāṃ caiva tarpaṇam // SvaT_12.45

abhayaṃ sarvasattvebhyo jīvitasya ca rakṣaṇam
dhīguṇaḥ prathamo hyeṣa dharma ityabhidhīyate // SvaT_12.46

dharmakarmanibaddhānāṃ saṃsāramanuvartinām
punarmārtyaṃ punaḥ svargyaṃ tīryak tvaṃ ca punaḥ punaḥ // SvaT_12.47

dharmabhāvaḥ samākhyātaḥ jñānabhāvaṃ ca me śṛṇu
caturviṃśatikaḥ piṇḍaḥ karaṇendriyasaṃyutaḥ // SvaT_12.48

prākṛtaḥ sa tu vijñeyo dharmādharmapravartakaḥ
akartā nirguṇaścāhaṃ na me bandho 'sti prākṛtaḥ // SvaT_12.49

prakṛtyā kāritaṃ manye vāsanādeva mucyate
sāṅkhyajñānaṃ mayā proktaṃ prakṛteryena mucyate // SvaT_12.50

muktaṃ prakṛtibandhāttaṃ punarbadhnāti ceśvaraḥ
baddhaḥ saṃsarate bhūyo yāvaddevaṃ na vindati // SvaT_12.51

īśvaraṃ sṛṣṭikartāraṃ sarvajantunibandhakam
vairāgyātsantyajetputrān dārāniṣṭānsusaṃmatān // SvaT_12.52

hastyaśvarathayānāni suhṛdbhogadhanāni ca
upavāsaṃ japaṃ tīrthaṃ pañcāgniṃ jalaśāyitām // SvaT_12.53

upāsyaitāni ghorāṇi dehaṃ santyajati kṣaṇāt
girivṛkṣajalāgnibhyaḥ prahārodbandhanāśanaiḥ // SvaT_12.54

vairāgyaṃ tu samāśritya kurute sāhasānyapi
aiśvaryabhāvamāpanno dravyaistṛptiṃ na gacchati // SvaT_12.55

na dārairna dhanairbhāgaiḥ parivārairna vāhanaiḥ
tapo vratāni mantrāṃśca aiśvaryārthe tu sādhayet // SvaT_12.56

yuddhaṃ dyutaṃ tathā māyāṃ cauryaṃ cānṛtahiṃsanam
anyānyapi tvayuktāni visrambhacchalaghātitām // SvaT_12.57

aiśvaryabhāvamāpannaḥ karoti ca bahūnyapi
prāṇihiṃsārato nityaṃ caurikānṛtadambhavān // SvaT_12.58

yācako duḥkhadātā ca bhaveccādharmaceṣṭitam
nāstidharmo na cādharmaḥ svargaṃ mokṣaṃ ca ko gataḥ // SvaT_12.59

ajñānabhāvamāpannaḥ sarvaṃ mithyeti bhāṣate
nityaṃ duḥkhī parapreṣyo bhāraṃ yānaṃ vahannapi // SvaT_12.60

kṛcchrajīvī ca satatam avairāgye na khidyate
rājyaṃ kṛtvā tu sāmantaḥ sāmantyādgrāmabhugbhavet // SvaT_12.61

grāmādbhraṣṭastadardhena vartate 'sāvanīśvaraḥ
na śocati na codvignaḥ krīḍate pūrvarājyavat // SvaT_12.62

anaiśvaryasya bhāvo 'yam evaṃ te samudāhṛtaḥ
avyaktaṃ triguṇaṃ vakṣye saṃsārasya pravartakam // SvaT_12.63

yasmācca jagadutpattiḥ prakṛtistena cocyate
asya dharmaṃ pravakṣyāmi rajaḥ sattvatamo 'bhidham // SvaT_12.64

prakāśabhāvaḥ sattvaṃ ca dharmaḥ sattvasamāśritaḥ
saṃvibhāgī ca satataṃ nityaṃ sattvopakārakaḥ // SvaT_12.65

kṣamādayāsamāyukto jñānavijñānapāragaḥ
prītirdānaṃ dhṛtirmedhā tapaḥ śaucaṃ damastathā // SvaT_12.66

ṛtavāksamadṛṣṭiśca divyabuddhiprabodhanam
yasminnete sadā dharmā bhavanti puruṣottame // SvaT_12.67

sa sāttvikastu vijñeyaḥ rajodharmāṃśca me śṛṇu
nistriṃśaścātilobhī ca vidveṣī krodhanastathā // SvaT_12.68

kāmī harṣasamāviṣṭo duḥkhārtaḥ paryaṭetsadā
mānī dambhasamāyukto 'pyahaṅkāre vyavasthitaḥ // SvaT_12.69

nityaṃ yuddharataḥ śūraḥ rājasaṃ guṇalakṣaṇam
kāmakrodhābhibhūtatvaṃ lobhena ca samanvayaḥ // SvaT_12.70

īrśyā dambho viṣādaśca mada unmāda eva ca
nidrālasya makarmitvaṃ daurmedhyājñānite tathā // SvaT_12.71

adharmatābuddhimattvaṃ nāstikyaṃ chalacittatā
tamaḥ cihnāni caitāni dṛśyante yatra mānave // SvaT_12.72

tāmasaḥ sa tu vijñeyaḥ puruṣaḥ kaluṣāśayaḥ
etatriguṇamavyaktaṃ triguṇaṃ sāmudāhṛtam // SvaT_12.73

etatsamyagviditvā tu mucyate prākṛtairguṇaiḥ
guṇadharmā na caivāhaṃ buddhyahāṃkṛdguṇo nahi // SvaT_12.74

karaṇendriyahīnaśca bhūtatanmātravarjitaḥ
akartā nirguṇaścāhaṃ cinmātraḥ puruṣaḥ smṛtaḥ // SvaT_12.75

mānasaṃ vācikaṃ caiva śārīraṃ karma yatkṛtam
prakṛtyā kāritāṃ manye akartā puruṣaḥ smṛtaḥ // SvaT_12.76

evaṃ saṃnyasya karmāṇi vartate naca nityaśaḥ
nāhaṃ kartā na me bandha evaṃ budhyeta yo naraḥ // SvaT_12.77

prakṛteḥ sa vimucyeta yāvanna sṛjatīśvaraḥ
sāṅkhyajñānena saṃmūdho muktirityabhimanyate // SvaT_12.78

na hi muktirbhavettasya kaṃcitkālaṃ videhatā
tiṣṭhetprakṛtinirmuktaḥ sṛṣṭisaṃhāravarjitaḥ // SvaT_12.79

yāvatkarotyasau sṛṣṭim īśvaraḥ parameśvaraḥ
tāvatprakṛtibandhena saṃsāre kṣipyate punāḥ // SvaT_12.80

kṣiptaḥ saṃsarate bhūyaḥ saṃsāre ghorasāgare
dharmādhārmanibaddhastu sāṅkhyajñānena mohitaḥ // SvaT_12.81

ahaṃ kartā ca bhoktā ca īśvarobalavānaham
mamatvenaiva saṃmūḍho bhrāmyate ghaṭayantravat // SvaT_12.82

sāṅkhyajñānaṃ mayā proktaṃ śṛṇu dhyānādhidaivatam
pṛthvīṃ kaṭhinarūpeṇa catuḥ sāgaramekhalām // SvaT_12.83

saparvatavanākīrṇāṃ mṛgapakṣisamākulām
susthitāṃ pītavarṇābhām ūbījena samanvitām // SvaT_12.84

dhyātvā tatsiddhimabhyeti viṣasattvānnivārayet
acālyaḥ sarvabhūtānāṃ yathaiva vasudhā bhavet // SvaT_12.85

jalāpūritasarvāṅgo jaladhyānena pūrayet
evamabhyasyamānastu viṣasattvānvināśayet // SvaT_12.86

tṛṣṇādāhavinirmukta ītibhiśca vivarjitaḥ
jagadāpūrayetsiddhaḥ pūrvabījasamanvitaḥ // SvaT_12.87

kuryātkarmasahasrāṇi svabījena tu bījitaḥ
kṛṣṇareṇvātmako vāyur dhyeyo bījena saṃyutaḥ // SvaT_12.88

pūrayedvai jagaddehān siddhaścāścaryakārakaḥ
suṣirātmakaṃ svadehaṃ tu jagacca suṣirātmakam // SvaT_12.89

dhyāyetprakṛtibījena citrakarmāṇi kārayet
vāgindriye tathā vahnir dhyāto vāksiddhidāyakaḥ // SvaT_12.90

indraḥ pāṇāvabhidhyātaḥ bāhuśālī tvajeyakaḥ
pādayordūrasaṃcāraṃ dhyāto viṣṇuḥ prayacchati // SvaT_12.91

pāyau mitraḥ sito dhyātaḥ pāyuvyādhivināśakaḥ
śiśne prajāpatiṃ śyāmaṃ dhyāyedyuktena cetasā // SvaT_12.92

jitendriyaśca bhavati tv icchayā ramate śatam
śrotrendriye diśaścitrā dhyāyedvījena saṃyutāḥ // SvaT_12.93

sakṛduktaṃ ca gṛhṇāti digyātrā caiva siddhyati
mārutaṃ kṛṣṇarūpeṇa dhyāyettu tvaci saṃsthitam // SvaT_12.94

yaḥ sa daṃṣṭrādyabhedyaḥ syāt na kvaciñjāyate vyathā
ādityaṃ cakṣuṣi dhyāyej jihvāyāṃ varuṇaṃ tathā // SvaT_12.95

nāsāyāṃ pṛthivīṃ pītāṃ manasīnduṃ tathaiva ca
pītakaṃ gandhatanmātraṃ rasatanmātrakaṃ sitam // SvaT_12.96

raktaṃ tu rūpatanmātraṃ kṛṣṇaṃ tu sparśasaṃjñitam
arūpaṃ śabdatanmātraṃ dhyātavyaṃ bindurūpi ca // SvaT_12.97

viṣayeṣvīpsitāṃ siddhiṃ jānāti ca vicintitam
vaikārike tathā rudro dhyātavyaḥ siddhimicchatā // SvaT_12.98

dhyānātsiddhimavāpnoti muktāhaṅkārabandhanām
brahmāṇaṃ buddhisaṃsthaṃ tu dhyāyedyuktena cetasā // SvaT_12.99

smaranvai pūrvabījena jñānaughaḥ saṃpravartate
divyā ca jāyate buddhiḥ saṃśayocchittikārikā // SvaT_12.100

bhūtaṃ bhavyaṃ bhaviṣyacca pratyakṣaṃ saṃprajāyate
prakṛtiḥ kṛṣṇavarṇā tu raktaśuklā virājate // SvaT_12.101

raktaṃ ca hṛdayaṃ tasyāḥ bahupādabhujānanā
dhyātavyā tattvabījena yadīcchetsiddhimātmanaḥ // SvaT_12.102

siddhaścaiva svatantraśca divyadṛṣṭiśca jāyete
ṣaṇmāsābhyāsayogena divyā dṛṣṭiḥ pravartate // SvaT_12.103

trailokye yatpravarteta pratyakṣaṃ tasya jāyate
eṣa te prākṛto yoga uktaḥ mokṣakaraḥ paraḥ // SvaT_12.104

ataḥ paraṃ tu puruṣaḥ padmamadhye vyavasthitaḥ
citsvarūpaśca sarveṣu dehamāpūrya saṃsthitaḥ // SvaT_12.105

sa jīva iti vikhyāto yena jīvati tatpuram
nirgatena mṛtā yena acetāḥ śīryate tanuḥ // SvaT_12.106

badhyate mucyate 'sau vai sukhaduḥkhāni vetti ca
na tasya rūpaṃ varṇo vā pramāṇaṃ dṛśyate kvacit // SvaT_12.107

na śakyaḥ kathituṃ vāpi sūkṣmaścānantavigrahaḥ
vālāgraśatabhāgasya śatadhā kalpitasya tu // SvaT_12.108

tasya sūkṣmataro jīvaḥ sa cānantyāya kalpate
ādityavarṇaṃ rukmābham abbindumiva puṣkare // SvaT_12.109

paśyanti tārakamiva yogino divyacakṣuṣā
rāgavidyākalopetaḥ kālabaddho hi rūpavān // SvaT_12.110

śyāmavarṇena vijñeyā sthitā jīvasya devatā
dakṣiṇena sitāṅgī tu vāmenāsitarūpiṇī // SvaT_12.111

tadvarṇāni ca vaktrāṇi maṇḍalāni viśeṣataḥ
karmabandhena badhnāti sukhaduḥkhaṃ prayacchati // SvaT_12.112

niyatiṃ ca vijānīyād anivāryāṃ surāsuraiḥ
pūrvabījasahadhyānā dvirūpeṇa samanvitā // SvaT_12.113

dhyānātsiddhimavāpnoti niyateśca vimucyate
trinetraṃ ca caturvaktraṃ kṛṣṇavarṇaṃ caturbhujam // SvaT_12.114

saṃharantaṃ durādharṣam anantaṃ kālamīśvaram
svabījadhyānarūpajñaḥ kālena nahi kalyate // SvaT_12.115

cakravatparivartante kāladhyānavivarjitāḥ
evaṃ kālaṃ sadā dhyāyet dhyeyasiddhiśca jāyate // SvaT_12.116

rāgaṃ tu raktavarṇaṃ vai vidyāṃ śyāmāṃ sulocanām
sitavarṇāṃ kalāṃ dhyāyec cetanyonmīlinīṃ tu tām // SvaT_12.117

kṛṣṇavarṇā ca raktākṣī dīrghadantā sulocanā
kacordhvapiṅgakeśī ca sthūlakāyā mahodarī // SvaT_12.118

yā pātayati bhūtāni brahmādyāni punaḥ punaḥ
nirvairaparipanthitvān māyā granthirduruttarā // SvaT_12.119

sāṅkhyavedapurāṇajñā anyaśāstravidaśca ye
na tāṃ laṅghayituṃ śaktā ye cānye mokṣavādinaḥ // SvaT_12.120

kliśyanti māyayā bhrāntā amokṣe mokṣalipsayā
svabījadhyānayogena pūrvadhyānasvarūpataḥ // SvaT_12.121

dīkṣāsinā ca tāṃ chittvā viśanti śivamavyayam
caturvarṇā bhavedvidyā sā varṇavyāpinī smṛtā // SvaT_12.122

sitaraktapītakṛṣṇā dhyātavyā suṣirātmikā
ākāśavāyumārūḍhā rūpayauvanaśālinī // SvaT_12.123

svabījena tu sā dhyeyā tatsiddhiścaiva jāyate
divyā siddhiramoghā tu siddhavidyaśca jāyate // SvaT_12.124

veda lokāṃstataḥ sarvān kāmarūpī sa gacchati
kuṅkumābhaṃ ca nāreśaṃ trinetraṃ tu jaṭādharam // SvaT_12.125

pūrvānanamabhidhyāyet vāyubhakṣasya yatphalam
tatpuṇyaphalamāpnoti aśvamedhāyutasya ca // SvaT_12.126

jagacca vaśamāyāti kramate siddhimeti ca
ṣaḍbhirmāsairasandehaḥ dakṣiṇaṃ ca tathaiva hi // SvaT_12.127

nīlāmbudapratīkāśaṃ piṅgabhrūśmaśrulocanam
bhrukuṭīkarālavaktraṃ ca kapālāhi vibhūṣitam // SvaT_12.128

bahurūpajaṭādhāraṃ dakṣiṇaṃ tasya cintayet
sukhaduḥkhavināśāya ītijvaravināśanam // SvaT_12.129

viṣagrahādi sarvaṃ tu dhyānānnāśayate kṣaṇāt
agnivajjvalate yogī jarāmṛtyuvivarjitaḥ // SvaT_12.130

kramate sarvalokānvai siddhaśca samatāṃ vrajet
sitaṃ trinayanaṃ devi sākṣāsūtrakamaṇḍalu // SvaT_12.131

paścimaṃ vadanaṃ dhyāyed divyasiddhipradāyakam
hatvā prāṇisahasrāṇi paradāraśatāni ca // SvaT_12.132

alepako viśuddhātmā siddhiṃ prāpya śivo bhavet
trinetramuttaraṃ vaktraṃ raktotpalasamadyuti // SvaT_12.133

dhyānāttasya jagatsarvaṃ vaśameti na saṃśayaḥ
tapate varṣate caiva sṛjate saṃharatyapi // SvaT_12.134

īpsitāṃ labhate siddhiṃ yo 'bdamekaṃ tu cintayet
sitamūrdhvaṃ sadā dhyāyec chūlahastaṃ jaṭādharam // SvaT_12.135

vyāghracarmapārīdhānaṃ sākṣāsūtrakamaṇḍalu
vīṇāḍamaruhastaṃ ca nāgayajñopavītakam // SvaT_12.136

candramūrdhordhvaliṅgaṃ ca dhyāyennityaṃ maheśvaram
anenaiva tu dehena sarvajñaḥ kāmarūpavān // SvaT_12.137

ghaṇṭānādasya vā dhyānāt siddhiḥ ṣāṇmāsikī bhavet
īpsitā martyaloke tu siddhistasya prajāyate // SvaT_12.138

liṅgadhyānaṃ tu yaḥ kuryāt pūrvabījena saṃyutam
māsenaikena paśyetsa sūkṣmaṃ liṅgaṃ tanūpari // SvaT_12.139

śuddhasphaṭikasaṅkāśaṃ taddṛṣṭvā tu vimucyate
siddhistu mānuṣe loke ṣaṇmāsena prajāyate // SvaT_12.140

trailokyadarśane buddhiḥ pratyakṣā tasya jāyate
ākrāmetsarvalokāṃśca īśvareṇa samo bhavet // SvaT_12.141

somārkau cakṣuṣī syātāṃ cakre vai dhī rathasya tu
tanmātrāṇi hayāstasya manaḥ sārathi coditaḥ // SvaT_12.142

ahaṃkāro bhavedyoddhā guṇaścāsya mahādhanuḥ
indriyāṇi śarāstasya mṛgo dharmaḥ prakīrtitaḥ // SvaT_12.143

evaṃ sa krīḍate yogī paramātmani hṛtsthite
puṇyapāpairvartamāna icchayā parameśvari // SvaT_12.144

nāhaṃ kartā na me bandhaḥ sarvamīśvarakāraṇam
matvā ceśvaravijñānaṃ sarvakarmaṇi santyajet // SvaT_12.145

dharmādharmasya kartṛtve prerako hṛdi saṃsthitaḥ
tamahaṃ śaraṇaṃ prāpto na me bandho 'sti kaṛtṛtā // SvaT_12.146

sadāśivo 'ṣṭabhedena pūrvabījasamanvitaḥ
dhyeyaḥ pūrvoktarūpeṇa tatsiddhiphalamicchatā // SvaT_12.147

nādaṃ vai vyāpakaṃ dhyāyed ahorātrāyaneṣu ca
dakṣiṇottarasaṃkrāntyā viṣuvajjñasya mokṣadaḥ // SvaT_12.148

vaṃśadhvanisamaprakhyaḥ śāntanādastu sa smṛtaḥ
sadāśivaḥ sa vijñeyaḥ dhyānātsiddhiphalaṃ śṛṇu // SvaT_12.149

māsamātreṇa tejasvī vāgīśastu dvitīyake
tṛtīye paśyate siddhān divyadṛṣṭiścaturthake // SvaT_12.150

siddhistu mānuṣe loke vatsarārdhe na saṃśayaḥ
divyāsiddhistathābdena sāyujyaṃ tu dvitīyake // SvaT_12.151

ṣaṇmukhīkaraṇaṃ kṛtvā dhyāyeddevaṃ sadāśivam
aṅguṣṭhābhyāṃ śrutī netre tarjanīmadhyamākramāt // SvaT_12.152

śeṣābhyāṃ vṛṇuyādghrāṇe ṣaṇmukhe kila baddhadhīḥ
daśadhā varṇarūpeṇa dṛśyate ca sadāśivaḥ // SvaT_12.153

sitaṃ raktaṃ ca pītaṃ ca kṛṣṇaṃ haritapiṅgalam
nīlaṃ citrakavarṇaṃ tu sphaṭikābhaṃ manoramam // SvaT_12.154

dṛṣṭvā sarvāṇi rūpāṇi tyajettani vicakṣaṇaḥ
ekameva tu gṛhṇīyād anye tu guṇarūpakāḥ // SvaT_12.155

candramaṇḍalasaṅkāśaṃ vidyutpuñjanibhekṣaṇam
tārakācalitākāraṃ bindumevaṃ vilakṣayet // SvaT_12.156

nivṛttiśca pratiṣṭhā ca vidyā śāntistathaiva ca
ābhiḥ kalābhiḥ saṃyukto dhyātavyo bindurīśvaraḥ // SvaT_12.157

bindudhyānaṃ samākhyātaṃ śaktilakṣaṃ nibodha me
khaṃ vīkṣya mīlitākṣo yad udyadbhāskarasannibham // SvaT_12.158

īkṣate ca mahattejaḥ śaktiḥ prabhvīti sā smṛtā
pītā raktā tathā kṛṣṇā sphaṭikābhā manoramā // SvaT_12.159

draṣṭavyā pāramā śaktiḥ tāṃ dṛṣṭvā śivatāṃ vrajet
vyāpinīṃ ca tataścordhve pañcarūpāṃ vicintayet // SvaT_12.160

kāraṇaiḥ svaiḥ samopetāṃ dhyātvā svacchandatāṃ vrajet
samanāmunmanāṃ coktāṃ dhyāyedyuktena cetasā // SvaT_12.161

dhyānātsiddhimavāpnoti vyāpakaḥ prabhurakhyayaḥ
tataścordhve śivaḥ śāntaḥ pūrvaṃ vai kathito mayā // SvaT_12.162

cakṣuṣā yaśca dṛśyeta vāco vā yaśca gocaraḥ
manaścintayate yāni buddhiryāni vyavasyati // SvaT_12.163

ahaṃkṛtāni yānyeva yacca vedyatayā sthitam
yaśca nāsti sa tatraiva tv anveṣṭavyaḥ prayatnataḥ // SvaT_12.164

yatra tatra sthito deśe yatra tatrāśrame rataḥ
sukhāsīnaḥ saṃyatātmā ekacittaḥ samāhitaḥ // SvaT_12.165

svacchandaṃ samanusmṛtya abhāvaṃ bhāvayetsadā
bhāvanāttasya tattvasya tatsamaścaiva jāyate // SvaT_12.166

ye dharmāstasya cākhyātāḥ pūrvaṃ te varavarṇini
taistu dharmaiḥ samāyukti yogī vai bhavati priye // SvaT_12.167

svarūparūpakadhyānaṃ tattvānāṃ kathitaṃ mayā
evaṃ jñātvā ca dhyātvā ca siddhyate mucyate 'pi ca // SvaT_12.168

iti svacchandatantre dvādaśaḥ paṭalaḥ

sāraṃ yadasya tantrasya yāgaṃ tu parameśvara
tamākhyāhi samāsena sādhakānāṃ hitāya vai // SvaT_13.1

mūlabījākṣaraṃ mantranāyakaṃ paramīśvaram
praṇavāsanamārūḍham aṅgavaktraiḥ samanvitam // SvaT_13.2

pūrvoktadravyasaṃghātaiḥ pūjayet parameśvaram
sa eva homavinyāsaḥ dīkṣā saiva prakīrtitaḥ // SvaT_13.3

daśalakṣaṃ japedyastu ekacittaḥ samāhitaḥ
samudragasarittīre sahāyaiḥ parivarjitaḥ // SvaT_13.4

homayennaramāṃsasya lakṣamekaṃ saguggulam
jitendriyaikacittastu brahmacarye vyavasthitaḥ // SvaT_13.5

asādhyaṃ sādhayeddevi nātra kāryā vicāraṇā
yāni kānīha karmāṇi catuṣpīṭhasthitāni ca // SvaT_13.6

adhamānyatha madhyāni hy uttamāni varānane
tāni siddhyanti deveśi bhairavasya vaco yathā // SvaT_13.7

athātaḥ sampravakṣyāmi kārikākośamuttamam
yaṃ jñātvā devadeveśi vicarantīha sādhakāḥ // SvaT_13.8

abhimukhakhaḍgani pātitaśūraśiraḥ śoṣitaṃ samādāya /
raktālaktakalikhitaṃ sādhyatanau mantrayuktamabhidhānam // SvaT_13.9*

pretānale sutaptaṃ vidhāya niśi yatkṛte śataṃ japati /
asurendracakravartinamasurendraguruṃ vā tamānayatyanilavegāt // SvaT_13.10*

pretālaktakalikhitaṃ naraśirasi pretavahnisantaptam /
yamalokādapyacirādānayati balena pūrvavat sādhyam // SvaT_13.11*

mṛtanāryā vāmapadādudbaddhāyāstu pāṃsulīṃ samādāya /
rudhirālaktakarocanayā sādhyatanuṃ mantrasaṃyuktām // SvaT_13.12*

khadirānale sutaptāṃ rātryardhe sammukho japaśatena /
ānayati śacīmahalyāmathavā divasasya śatabhāgāt // SvaT_13.13*

udbaddhastrītanuvāmāṅghreḥ pāṃsulīṃ samādāya /
pretālaktakanijarudhirarocanābhirvilikhya sādhyatanum // SvaT_13.14*

pretānale sutaptāṃ śatābhijaptāṃ svanāmamantrayutām /
kṛtvā yakṣasurāsurapannaganārīḥ samānayatyāśu // SvaT_13.15*

nijavāmakare 'laktakarocanayā sādhyanāma parilikhitam /
mantravidarbhitametajjapaśatayuktaṃ sutāpitaṃ rātrau // SvaT_13.16*

khadirānale vidhūme 'suragurumapyānayatyanilavegāt /
sādhyamabhidhānalikhitaṃ bhūmitale gairikeṇa raktena // SvaT_13.17*

gandhodvartitavāmahastena tu tattvabījayuktena /
ākramya bhūmilikhitaṃ sādhyābhimukho 'rdharātrakāle tu // SvaT_13.18*

kṣitipatimapi sāmātyaṃ cānayati nimeṣaśatabhāgāt /
nṛkapālamadhyalikhitaṃ rocanayā raktamiśrayā sādhyam // SvaT_13.19*

nāma ca tasya lalāṭe mantreṇa vidarbhitaṃ samālikhya /
gandhodakena liptaṃ nṛkapālaṃ vai dvitīyamādāya // SvaT_13.20*

kṛtvā kapālasampuṭamatha mṛtasūtreṇa veṣṭayet samyak /
khadirāṅgārasutaptaṃ sikthakaliptaṃ tu tatpunaḥ kṛtvā // SvaT_13.21*

yāvat sikthakametat kapālalagnaṃ vilīyate tāvat /
surapatimapyākarṣati japaśatayogānnimeṣamātreṇa // SvaT_13.22*

bhittau gairikalikhitaṃ mantrārṇavidarbhitaṃ tadabhidhānam /
sādhyābhimukho rātrau vāmakarākrāntamatha japan kruddhaḥ // SvaT_13.23*

kroṅkārāṅkuśayogādānayati surāsurān kṣipram /
raṇaśastraghātapatitaṃ narapiśitaṃ trimadhusaṃyutaṃ juhuyāt // SvaT_13.24*

viparītacakramudrāṃ baddhvā sādhyaṃ tu nikṣipenmadhye /
sampīḍitakarasampuṭavihvalavaktraṃ karāntare dhyātvā // SvaT_13.25*

ānayati mahāpuruṣaṃ kṣitipatimapi divasaśatabhāgāt /
śitaśastrapātarahitadhvajanaraśīrṣaṃ pragṛhya lakṣamayutam // SvaT_13.26*

tatra trirūpagaditaṃ dhāma likhitvābhipūjayedyastu /
tasya haripavanakamalajadhanadayamendrāḥ sasiddhagandharvāḥ // SvaT_13.27*

vividhavarasiddhijātaṃ vidadhati vicitrāstathāparāḥ siddhīḥ /
vyaktāvyaktaṃ tathā vyaktamavyaktaṃ tu trirūpakam // SvaT_13.28*

dhāmacārādhayet samyak tatra yastu vicakṣaṇaḥ
jāyate trividhā siddhir girirājatanūdbhave // SvaT_13.29

suniścitamateḥ samyag girirājasya tasya vai
raktacandanadhūliṃ tu rājikāṃ lavaṇaṃ tathā // SvaT_13.30

pādadhūliṃ tu sādhyasya ekīkṛtya tu peṣayet
japan svacchandadevaṃ tu nirmathnaṃśca karadvayam // SvaT_13.31

citāgnau juhuyāccūrṇaṃ cāṇḍālāgnāvathāpi vā
sādhyasyābhimukho bhūtvā prayogamimamācaret // SvaT_13.32

śatamekaṃ japedyāvat tāvadākarṣayennṛpam
vaśamāyāti bhūnātha ātmanā ca dhanena ca // SvaT_13.33

siddha eṣa prayogastu nānyathā te vadāmyaham
tāmeva dhūliṃ saṃgṛhya lohacūrṇavimiśritām // SvaT_13.34

śmaśānacīrake baddhvā saptajaptāṃ catuṣpathe
nikhanyāṣṭāṅgulaṃ bhūmau ripunāmasamanvitām // SvaT_13.35

nikṣipedyasya nāmnā tāṃ sa kṣaṇāt stambhito bhavet
tāmeva dhūliṃ saṃgṛhya pañcakonmattasaṃyutām // SvaT_13.36

baddhvā tāṃ pretavastreṇa ripunāmasamanvitām
śatajaptāṃ tu tāṃ kṛtvā śmaśāne nikhaned drutam // SvaT_13.37

bhavatyunmattakaḥ sādhya uddhṛtāyāṃ tu mucyate
uddhṛtaṃ vastramādāya kṣīreṇa pariśodhayet // SvaT_13.38

pratyānayanametaddhi siddhameva na saṃśayaḥ
atha raktāśvamārasya kusumāni samāharet // SvaT_13.39

śatamaṣṭottaraṃ teṣāṃ śatajaptaṃ tu kārayet
sakṛjjaptena puṣpeṇa liṅgamūrdhani tāḍayet // SvaT_13.40

evaṃ dine dine kuryād daśāhaṃ susamāhitaḥ
tatastvekādaśaitāni saṃgṛhya kusumāni tu // SvaT_13.41

mahānadīṃ tato gatvā tatraikaikaṃ pravāhayet
ānupūrvyeṇa sarvāṇi sakṛjjaptvā tu mantravit // SvaT_13.42

yatteṣāṃ paścimaṃ puṣpaṃ pratisrotaḥ prayāti hi
tadgṛhītvāmbusammiśraṃ dantairaspṛṣṭamāpibet // SvaT_13.43

tato 'śvamārakusumaṃ raktaṃ vai śatamantritam
tarjanyagre tu tatkṛtvā aṅguṣṭhenākramed budhaḥ // SvaT_13.44

bhrāmayet savyataḥ puṣpaṃ yasya nāmnā tu mantravit
svacchandaṃ japamānastu tamākarṣayate drutam
apasavyaṃ bhrāmayitvā punastasya visarjanam // SvaT_13.45

iti svacchandatantre trayodaśaḥ paṭalaḥ

mudrāṇaṃ lakṣaṇaṃ vakṣye asmiṃstantre yathāsthitam
uttānamañjaliṃ kṛtvā kapālaṃ parikīrtitam // SvaT_14.1

tiryakkṛtvā karaṃ vāmaṃ kaniṣṭhādyaṅgulitrayam
aṅguṣṭhenākrameddevi ṛjvīṃ kṛtvā pradeśinīm // SvaT_14.2

parāṅmukhaṃ karaṃ kṛtvā skandhadeśe niveśayet
khaṭvāṅgaṃ kīrtitaṃ hyetat khaḍgamudrāṃ nibodha me // SvaT_14.3

aṅguṣṭhenākrameddevi sakaniṣṭhāmanāmikām
madhyamāṃ tarjanīṃ cordhvaṃ khaḍgamudrā prakīrtitā // SvaT_14.4

muṣṭiṃ baddhvā kaniṣṭhāṃ ca prasāryeta varānane
ātmanaḥ sammukhaṃ kṛtvā spharaste kathito mayā // SvaT_14.5

muṣṭiṃ baddhvā tu deveśi tarjanyūrdhvaṃ tu kuñcayet
aṅkuśaḥ kathito hyeṣa pāśamudrāṃ nibodha me // SvaT_14.6

tarjanīṃ vartulāṃ kṛtvā mūle 'ṅguṣṭhasya yojayet
pāśastu kathito hyeṣa duṣṭajālanibandhakaḥ // SvaT_14.7

muṣṭiṃ baddhvā varārohe samprasārya pradeśinīm
nārācastu samākhyātaḥ samāsāttava bhairavi // SvaT_14.8

muṣṭiṃ baddhvā prasāryeta tarjanyaṅguṣṭhakaṃ priye
agre nikuñcayet kiñcit pinākaṃ parikīrtitam // SvaT_14.9

agraprasārito hastaḥ śliṣṭaśākho varānane
parāṅmukhaṃ tu taṃ kṛtvā tv abhayaḥ parikīrtitaḥ // SvaT_14.10

vāmaṃ bhujaṃ prasāryaiva jānūpari niveśayet
prasṛtaṃ darśayeddevi varaḥ sarvārthasādhakaḥ // SvaT_14.11

ghaṇṭākāraṃ karaṃ vāmaṃ kṛtvā caiva tvadhomukham
dakṣahastasya tarjanyā ghṛṣed ghaṇṭā prakīrtitā // SvaT_14.12

kaniṣṭhikāṃ samākrāmed aṅguṣṭhena samāhitaḥ
prasārya cāṅgulīstisras triśūlaṃ parikīrtitam // SvaT_14.13

daṇḍo vai muṣṭibandhena vajramudraṃ nibodha me
vāmahastamadhaḥ kṛtvā uttānaṃ tu samāhitaḥ // SvaT_14.14

dakṣaṃ cādhomukhaṃ kṛtvā tv aṅguṣṭhaṃ ca kaniṣṭhikām
ubhayorapi saṅghṛṣya vajramudrāṃ pradarśayet // SvaT_14.15

ḍamaruṃ muṣṭibandhena dakṣahastasya suvrate
suṣireṇa samāyuktaṃ darśayettu varānane // SvaT_14.16

mudgaraṃ tu pravakṣyāmi hastau dvau samprasārayet
mudgaraḥ kathito hyeṣa vallakīṃ ca nibodha me // SvaT_14.17

hastau prasārayeddevi uttānau tu samāhitaḥ
anāme kuñcayitvā tu vīṇāmudrā prakīrtitā // SvaT_14.18

prasārayedaṅgulīstu kaniṣṭhānāmamadhyamāḥ
aṅguṣṭhenākramedādyāṃ paraśuḥ samudāhṛtāḥ // SvaT_14.19

etā mudrā mahādevi bhairavasya pradarśayet
āvāhane nirodhe ca tathā caiva visarjane // SvaT_14.20

kapālaṃ caiva khaṭvāṅgam anukteṣu pradarśayet
kapālaṃ dhavalaṃ jñeyaṃ khaṭvāṅgaṃ ca tathaiva hi // SvaT_14.21

triśūlaṃ caiva nārācaṃ khaḍgo nīlotpalaprabhaḥ
spharaṃ raktaṃ pinākaṃ ca kṛṣṇaṃ samparikīrtitam // SvaT_14.22

ghaṇṭā hemaprabhā jñeyāṅ kuśo marakataprabhaḥ
pāśo bhinnāñjananibhaḥ sphaṭikābho 'bhayaḥ smṛtaḥ // SvaT_14.23

varaścittaprasādena dhyātavyo varavarṇini
ḍamaruṃ hemasaṅkāśaṃ vīṇāṃ caitatsamaprabhām // SvaT_14.24

daṇḍaṃ raktaṃ vijānīyād vajraṃ pītaṃ vicintayet
rājāvartanibho devi mudgaraḥ paraśustathā // SvaT_14.25

mudrāpīṭhaṃ samākhyātaṃ caturvargaphalodayam
praṇavāsanamārūḍhā oṃkārādyā varānane // SvaT_14.26

svanāmakṛtavinyāsā namaskārāvasānikāḥ
sādhayanti mahādevi phalāni vividhāni tu // SvaT_14.27

nirvighnakaraṇaṃ khyātaṃ mudrāṇāṃ lakṣaṇaṃ priye
veditavyaṃ prayatnena sādhitavyaṃ mahātmanā // SvaT_14.28

iti svacchandatantre caturdaśaḥ paṭalaḥ

japadhyānādiyuktasya caryāvratadharasya ca
chummakāḥ sampravakṣyāmi sādhakasya varānane // SvaT_15.1

bhairavastu smṛto dhāma sarvadastu guruḥ smṛtaḥ
sādhakastu girirjñeyaḥ putrako vimalaḥ smṛtaḥ // SvaT_15.2

samayī kāntadehastu bhaginyo baladarpitāḥ
madyaṃ tu harṣaṇaṃ jñeyaṃ muditā tu surā smṛtā // SvaT_15.3

matysā jalacarā jñeyā māṃsaṃ ca balavardhanam
jātaṃ prarūḍhamityāhur mṛtaṃ caiva parāṅmukham // SvaT_15.4

raktaṃ tvamṛtamityāhuḥ padmanālo 'ntrasañcayaḥ
śukraṃ candraḥ samākhyātaḥ snāyuḥ sūtraṃ prakīrtitam // SvaT_15.5

śmaśānaṃ ḍāmaraṃ jñeyaṃ rākṣasastu bhayaṅkaraḥ
piśāco romajananaḥ ruhā jñeyā rajasvalā // SvaT_15.6

rātriṃ vai cchādikāṃ viddhi prakāśaśca dinaṃ bhavet
nayane cañcale jñeye jihvāṃ saṃgrāhikāṃ viduḥ // SvaT_15.7

karau dhanakarau jñeyau pādau sahacarau viduḥ
liṅgaṃ santoṣajananaṃ bhagaḥ prītivivardhanaḥ // SvaT_15.8

śastraṃ vibhāgajananaṃ kartarī kāryasādhikā
dūtī saṃvāhikā jñeyā dhūpo hlādana ucyate // SvaT_15.9

gandhaḥ santoṣajanano rājāno dhārakāḥ smṛtāḥ
paśurvibodhako jñeyaś carukaḥ sārvakāmikaḥ // SvaT_15.10

annaṃ sādhanamityuktaṃ vasā maṇḍamihocyate
diśāṃ mukhaṃ tu śravaṇaṃ tvak ca saṃvedanī smṛtā // SvaT_15.11

ghrāṇaṃ susthitamityuktaṃ mukhaṃ tu pravicārakam
paśu pracāro vijñeyaḥ mātā dhātrīti kathyate // SvaT_15.12

pitaraṃ sṛṣṭikartāraṃ bhrātaraṃ pālakaṃ viduḥ
bhaginī śubhakarī jñeyā sakhī sarvārthasādhikā // SvaT_15.13

mitraṃ guṇānāṃ jananaṃ guṇanāśaṃ ripuṃ viduḥ
chit sphijau kīrtito devi dṛṣṭiścakṣuḥ prakīrtitam // SvaT_15.14

daśanāḥ khaṇḍakā jñeyā ādhāra udaraṃ smṛtam
hṛdayaṃ guhyamityuktaṃ kaṭhinaṃ tvasthi viddhi hi // SvaT_15.15

medo vasāṃ vijānīyāt majjā puṣṭikaraḥ smṛtaḥ
viṣṭhāṃ vidūṣikāṃ viddhi mūtraṃ snāva ihocyate // SvaT_15.16

kāleyakaṃ tu kusumaṃ dhūmaṃ dhṛtikaraṃ viduḥ
melakaṃ caiva saṅghātaḥ putraḥ soddyotakaḥ smṛtaḥ // SvaT_15.17

duhitā hlādikā jñeyā kṣubdhaṃ vai calitaṃ viduḥ
dūṣako jāra ityuktaḥ pītaṃ vanditameva ca // SvaT_15.18

bhakṣitaṃ prāptamityāhuś charditaṃ vikṛtīkṛtam
dūṣitaṃ karṣitaṃ jñeyaṃ sammataṃ samayaṃ viduḥ // SvaT_15.19

mahallo rakṣako jñeyaś chagalastu kaniṣṭhakaḥ
vinayo dehakarma syāt sādhanaṃ tu japaḥ smṛtaḥ // SvaT_15.20

homitaṃ siddhijananaṃ vibhāgo rocakaḥ smṛtaḥ
kadambaṃ vṛndamityāhur viralo 'śliṣṭa ucyate // SvaT_15.21

vimalaḥ śiṣya ityukta icchā cājñā prakīrtitā
devatādarśanaṃ yattat labdhaṃ śastrahataṃ viduḥ // SvaT_15.22

niśācaro biḍālaḥ syāt nakhinaśca vidārakāḥ
ānītaṃ sāritaṃ jñeyaṃ rakṣitaṃ pihitaṃ tathā // SvaT_15.23

śikhāṃ saṃspṛśate yā tu sā tu śaktiṃ vinirdiśet
śiraḥ pradarśayedyā tu sā ca binduṃ vinirdiśet // SvaT_15.24

lalāṭaṃ darśayedyā tu īśvaraṃ sā vinirdiśet
tālukaṃ darśayedyā tu tayā rudraḥ prakīrtitaḥ // SvaT_15.25

jihvāṃ pradarśayedyā tu vidyāṃ sātha vinirdiśet
sapta koṭayastu mantrāṇāṃ tasyā jñeyāstu suvrate // SvaT_15.26

ghaṇṭikāṃ darśayedyā tu tasyānantaḥ pradarśitaḥ
kaṇṭhaṃ tu saṃspṛśeyā sā kālatattvaṃ vinirdiśet // SvaT_15.27

hṛtpadmaṃ darśayedyā tu puruṣaṃ sā vinirdiśet
nābhiṃ pradarśayedyā tu prakṛtiṃ sā vinirdiśet // SvaT_15.28

tasyādhastād buddhitattvaṃ yadi syāddarśanaṃ priye
yadā guhyaṃ spṛśeddevi ahaṃkāro 'dhidaivatam // SvaT_15.29

kaṭiṃ sandarśayedyā tu vyoma tatrādhidhaivatam
ūrukau darśayeddevi pavanaṃ sā vinirdiśet // SvaT_15.30

jānunī darśayedyā tu tayā tejaḥ prakīrtitam
jaṅghe pradarśayedyā tu varuṇaṃ sā vinirdiśet // SvaT_15.31

śarīraṃ darśayeddevi sarvavedamayaṃ priye
pūjāgnijapayuktasya dhyānayuktasya mantriṇaḥ // SvaT_15.32

samayācārayuktasya kālāṃśakavidaḥ priye
kriyopetasya deveśi yoginyastu varapradāḥ // SvaT_15.33

darśayanti mahādhvānaṃ nānābhogasamanvitam
girirājasya deveśi yaṃ gatvā phalamaśnute // SvaT_15.34

bhairaveṇa samājñaptāḥ śaktayastu varānane
anyāśca siddhīrvividhā adhamā madhyamottamāḥ // SvaT_15.35

anyatantrasamutthāśca sādhayanti na saṃśayaḥ
evaṃ saṃkṣepataḥ proktaṃ melakaṃ tu varānane // SvaT_15.36

satatābhyāsayogena dadate carukaṃ svakam
yasya samprāśanāddevi vīreśasadṛśo bhavet // SvaT_15.37

tasmād dhyānārcane homaṃ japam ca varavarṇini
kurvanti bhāvitātmānas tataḥ siddhyanti mantriṇaḥ // SvaT_15.38

iti svacchandatantre pañcadaśaḥ paṭalaḥ
— Svacchandatantra [or Svacchandabhairavatantra] (Academic edition — see source file header)

